Κυρίες και κύριοι συνάδελφοι, καλημέρα σας. Αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν ξεκινήσουμε, θα ήθελα να κάνω δυο ανακοινώσεις προς το Σώμα. Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.387/2016 (Α΄ 85)». Η δεύτερη ανακοίνωση έχει ως εξής: Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Οικονομικών, Διοικητικής Ανασυγκρότησης, Πολιτισμού και Αθλητισμού, Αγροτικής Ανάπτυξης και Τροφίμων, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Δικαιοσύνης, Διαφάνειας και Ανθρωπίνων Δικαιωμάτων, καθώς και ο Υφυπουργός Πολιτισμού και Αθλητισμού, κατέθεσαν στις 12-12-2016 σχέδιο νόμου: «Πτωχευτικός Κώδικας, Διοικητική Δικαιοσύνη, Τέλη - Παράβολα, Οικειοθελής αποκάλυψη αδήλωτων εισοδημάτων, Ηλεκτρονικές συναλλαγές, Τροποποιήσεις του ν.4270/2014 και λοιπές διατάξεις». Το ως άνω σχέδιο νόμου έχει χαρακτηριστεί από την Κυβέρνηση ως επείγον και παραπέμπεται στις συναρμόδιες Διαρκείς Επιτροπές. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85)». Η Διάσκεψη των Προέδρων αποφάσισε στη συνεδρίασή της στις 9-12-2016 τη συζήτηση του νομοσχεδίου σε δύο συνεδριάσεις. Στη σημερινή συνεδρίαση θα συζητηθεί το νομοσχέδιο επί της αρχής. Στη συνεδρίαση της Πέμπτης 15 Δεκεμβρίου 2016 θα συζητηθούν τα άρθρα και οι τροπολογίες του νομοσχεδίου ως μία ενότητα. Οι συνάδελφοι θα μπορούν να εγγραφούν ελευθέρως κατά τη διάρκεια της ομιλίας των δύο γενικών εισηγητών, δηλαδή του κ. Θραψανιώτη και του κ. Σαλμά. Δεν σας λέω ποια θα είναι η ώρα λήξης της σημερινής συνεδρίασης, γιατί αυτό θα είναι συνάρτηση του πόσοι συνάδελφοι θα γραφτούν. Εάν γραφτούν πολλοί, θα το πάμε τουλάχιστον ένα δωδεκάωρο, δηλαδή μέχρι τις 22.00΄ η ώρα. Εάν γραφτούν λιγότεροι, θα τελειώσει η σημερινή συνεδρίαση σε λιγότερο χρόνο. Κύριοι συνάδελφοι, έχουν κατατεθεί οι υπουργικές τροπολογίες, τις οποίες έχετε όλοι στα χέρια σας. Δύο εξ αυτών - και μιλώ για τις υπουργικές τροπολογίες - έχουν ήδη ενσωματωθεί ως άρθρα στο νομοσχέδιο. Επομένως μένουν οι υπόλοιπες, τις οποίες θα παρουσιάσουν οι αρμόδιοι Υπουργοί αύριο, αφού θα συζητηθούν αύριο, για να μη χάνουμε χρόνο σήμερα που θα γίνει η συζήτηση επί της αρχής. Ταυτόχρονα, αν θυμάμαι καλά, νομίζω ότι είναι οκτώ οι βουλευτικές τροπολογίες. Παρακάλεσα την κ. Φωτίου αύριο στην έναρξη της συνεδρίασης να πει ποιες από τις βουλευτικές τροπολογίες θα κάνει αποδεκτές, ώστε μιλώντας οι συνάδελφοι να ξέρουν εκ των προτέρων ποιες θα γίνουν δεκτές ή όχι. Η ίδια θα μιλήσει μόλις ολοκληρωθεί ο κατάλογος των δύο εισηγητών και των έξι ειδικών αγορητών. Δηλαδή, πριν ξεκινήσει ο κατάλογος των Βουλευτών και πριν ξεκινήσουν και οι Κοινοβουλευτικοί Εκπρόσωποι, θα μιλήσει η Υπουργός. Βεβαίως, αν υπάρξουν νομοτεχνικές βελτιώσεις κατά τη διάρκεια της συνεδρίασης ή σήμερα ή αύριο, κατά τη γνωστή πρακτική θα τις αναγνώσει η κυρία Υπουργός, θα κατατεθούν στα Πρακτικά, για να σας διανεμηθούν. Τον λόγο έχει τώρα ο κ. Βρούτσης.
Κύριε Πρόεδρε, ευχαριστώ για τη δυνατότητα που μου δίνετε. Δεν έχω να συμπληρώσω σχεδόν τίποτα περισσότερο απ' αυτά που είπατε στο δεύτερο σκέλος της τοποθέτησής σας για τις τροπολογίες. Δεν θα λειτουργήσω και πάλι επαναληπτικά στην κριτική για το θέμα των τροπολογιών. Υπάρχουν πάνω από δέκα τροπολογίες, κάτι που είναι απαράδεκτο. Θα ήθελα να θυμίσω κυρίως προς τους συναδέλφους του ΣΥΡΙΖΑ…
Κύριε Βρούτση, μιλάτε για τις υπουργικές τροπολογίες τώρα.
Και για τις βουλευτικές τροπολογίες, γιατί, κύριε Πρόεδρε, δεν ξέρουμε ποιες θα γίνουν αποδεκτές και ποιες όχι από την Κυβέρνηση. Έχει ανοίξει πλέον διάπλατα ένα κανάλι πελατειακών σχέσεων, κύριε Πρόεδρε. Αυτό προσβάλλει και το Κοινοβούλιο και είναι πρωτοφανές. Αυτό δεν έχει ιστορικό προηγούμενο, κυρία Υπουργέ, στην ιστορία του Κοινοβουλίου. Οι βουλευτικές τροπολογίες είναι κομμάτια νόμου, που σε συμφωνία - έτσι φαίνεται πλέον - με το Υπουργείο έρχονται όχι μόνο σ' αυτό το νομοσχέδιο, αλλά σε κάθε νομοσχέδιο και ανοίγουν ένα πελατειακό σύστημα σχέσεων μεταξύ κοινωνικών ομάδων και βουλευτών του ΣΥΡΙΖΑ. Αυτό είναι το ένα κακό για τη Δημοκρατία.
Ναι, αλλά αυτά να τα πούμε αύριο στην έναρξη.
Όχι, κύριε Πρόεδρε! Κλείνω! Το δεύτερο χειρότερο κακό, κύριε Πρόεδρε - και χτυπώ τον κώδωνα του κινδύνου - είναι ότι οι βουλευτικές τροπολογίες έρχονται ακοστολόγητες. Δεν περνούν από το Γενικό Λογιστήριο του Κράτους. Έρχονται και επιβαρύνουν το ελληνικό δημόσιο με εκατοντάδες εκατομμύρια.
Κύριε Βρούτση, σας παρακαλώ, αυτά αύριο, που είναι η μέρα τροπολογιών και άρθρων.
Είναι γενικό, κύριε Πρόεδρε!
Σύμφωνοι, αλλά…
Κύριε Πρόεδρε, είναι γενικό. Είναι κάτι πολύ σοβαρό και δεν το κατέχει η οικονομία…
Εντάξει, το κατάλαβα, το καταλάβαμε όλοι! Παρακαλώ εδώ να κλείσουμε, για να μη χάνουμε χρόνο.
Αυτό θα το γράψει η ιστορία!
Εντάξει, κύριε συνάδελφε, μην κάνουμε τώρα αντιδικία.
…(δεν ακούστηκε)
Κύριε Βρούτση, σας παρακαλώ! Μην ξεκινάμε έτσι τώρα σε ένα νομοσχέδιο, που, απ' ό,τι φαίνεται, θα έχει ευρύτερη αποδοχή. Δεν είναι σωστό. Αφήστε το τώρα!
Κύριε Πρόεδρε, μου επιτρέπετε;
Ορίστε, κυρία συνάδελφε, έχετε τον λόγο για ένα λεπτό.
Αυτό που θέλω να πω μόνο είναι ότι τουλάχιστον οι υπουργικές τροπολογίες - το περιεχόμενο κάποιων από αυτές εξετέθη χθες - στην Επιτροπή έγιναν ευρέως αποδεκτές από τα περισσότερα κόμματα.
Μα, το είπα! Δεν μιλάει για τις δύο υπουργικές.
Ναι. Τις άλλες δεν τις έχουμε δει. Κατά συνέπεια μιλάει σε κενό περιεχομένου αντικείμενο. Αύριο θα μπορούσε ίσως να κάνει ο κύριος συνάδελφος οποιαδήποτε τοποθέτηση επί συγκεκριμένου περιεχομένου.
Εντάξει, ας μη χαλάμε το κλίμα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις σπουδαστές και σπουδάστριες και μια συνοδός Αξιωματικός από τη Σχολή Αξιωματικών Νοσηλευτικής. Καλωσορίσατε στη Βουλή και σας ευχαριστούμε για το εξαιρετικό έργο που επιτελείτε, το οποίο γνωρίζω προσωπικά. [[Χειροκροτήματα απ' όλες τις πτέρυγες της Βουλής]] Τον λόγο έχει ο εισηγητής του ΣΥΡΙΖΑ κ. Εμμανουήλ Θραψανιώτης. Από τώρα αρχίζει η εγγραφή των συναδέλφων που θέλουν να μιλήσουν. Αναφέρομαι στους Βουλευτές και όχι στους ειδικούς αγορητές, γιατί αυτοί είναι εγγεγραμμένοι από τα κόμματα, έχουν σταλεί τα ονόματά τους. Ορίστε, κύριε Θραψανιώτη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θα μου επιτρέψετε να πω ότι είναι λίγο οξύμωρο η πλευρά από δεξιά μου να μιλάει για κομματικό και πελατειακό κράτος, όταν το μόνο που μπορεί να θυμηθεί κανείς είναι οι διορισμοί στα νοσοκομεία που γινόταν με το σύστημα «τέσσερα, τρία, ένα». Όμως, δυστυχώς, το «λέγε λέγε» είναι απαραίτητο, γιατί έτσι κάτι θα μείνει στο τέλος! Όμως, να γνωρίζετε, κύριοι συνάδελφοι, ότι το ψέμα έχει πάντοτε κοντά ποδάρια! Κυρίες και κύριοι συνάδελφοι, με το παρόν νομοσχέδιο η Κυβέρνηση δείχνει την κατεύθυνση που θέλει να ακολουθήσει για την έξοδο από την κρίση με την κοινωνία όρθια, με τη στήριξη εκείνων που έχουν μεγαλύτερη ανάγκη. Με την ίδια λογική δόθηκε και οικονομική ενίσχυση στους χαμηλοσυνταξιούχους από την υπεραπόδοση των εσόδων. Το ίδιο ισχύει για την αναστολή της αύξησης του ΦΠΑ στα νησιά του βορείου και ανατολικού Αιγαίου, που με τη συγκινητική και αμέριστη βοήθειά τους προσπαθούμε να αντιμετωπίσουμε την προσφυγική κρίση. Στο ίδιο πνεύμα είναι και οι τροπολογίες για τα παραχωρητήρια του ΟΑΕΔ - πρώην ΟΕΚ - στους δικαιούχους των εργατικών κατοικιών, όπως και η κατάργηση του παράβολου στα ΚΕΠΑ για τους ανασφάλιστους και τους άπορους, με την υπεράσπιση των συντάξεων και των εργασιακών δικαιωμάτων απέναντι στις ιδεοληψίες του ΔΝΤ και όχι μόνο. Αυτά τα μέτρα αποκτούν ιδιαίτερη σημασία σήμερα, που η διαπραγμάτευση για τη δεύτερη αξιολόγηση είναι σε κρίσιμο σημείο, που πρέπει να επιλέξουμε δρόμο. Αν θα επιλέξουμε τον δρόμο της μονόπλευρης λιτότητας και της ύφεσης, που φτωχοποίησε την κοινωνία, ή της δίκαιης κατανομής των βαρών και της αλληλεγγύης. Οι πιέσεις για τη λάθος κατεύθυνση είναι ισχυρές, όμως η βούληση της Κυβέρνησης και της κοινωνίας θα αποδειχθούν ισχυρότερες. Γι' αυτό, κυρίες και κύριοι συνάδελφοι, ζητάμε να ψηφίσετε αυτό το νομοσχέδιο, για να φανεί ότι η Βουλή με τη μεγαλύτερη δυνατή πλειοψηφία στηρίζει την προσπάθεια της κοινωνίας να βγει από την κρίση με αλληλεγγύη. Θετική ψήφος σε αυτό το νομοσχέδιο δεν σημαίνει κατ' ανάγκη στήριξη στην Κυβέρνηση, σηματοδοτεί όμως την αναγνώριση της προσπάθειας και των θυσιών της κοινωνίας. Ο Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής είναι ένα έργο που το ελληνικό κράτος προσπαθεί να υλοποιήσει τα τελευταία πέντε χρόνια. Ο Εθνικός Μηχανισμός αποτέλεσε αντικείμενο διαβούλευσης από το 2012. Προβλέπεται από την Εθνική Στρατηγική για την Κοινωνική Ένταξη, μελέτη η οποία εκπονήθηκε το 2014, επεξεργάστηκε, εξειδικεύτηκε το δεύτερο εξάμηνο του 2015 και υποβλήθηκε στην Ευρωπαϊκή Ένωση, για να πάρει την τελική μορφή και την έγκρισή της τον Ιούνιου του 2016. Αντανακλά δε τις προτεραιότητες και τους στόχους της Κυβέρνησης για την αντιμετώπιση της φτώχειας και του κοινωνικού αποκλεισμού. Κατά τη σύνταξη του νομοσχέδιου αναδείχθηκαν αδυναμίες της κοινωνικής φροντίδας και πρόνοιας, όπως ο κατακερματισμός και η επικάλυψη αρμοδιοτήτων, η έλλειψη συντονισμού και διαφάνειας, καθώς και η απουσία αποτελεσματικής εποπτείας των φορέων του δημοσίου και του ιδιωτικού τομέα. Οι αδυναμίες και οι παθογένειες του πολιτικού μας συστήματος, οι οποίες έχουν σωρευτεί από χρόνια, διαμορφώνουν συνθήκες πολυνομίας και αναποτελεσματικότητας, ευνοϊκό κλίμα για πελατειακές σχέσεις και προνομιακή μεταχείριση. Χαρακτηριστικό παράδειγμα είναι ότι οι δεκαεπτά φορείς του κράτους χορηγούν εκατόν είκοσι πέντε προνοιακά επιδόματα. Με το υπό συζήτηση σχέδιο νόμου ενοποιούνται και θα πιστοποιούνται μέσω της ΗΔΙΚΑ. Το τελικό σχέδιο δράσης εκπονήθηκε από τις υπηρεσίες και το ανθρώπινο δυναμικό του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης και χρηματοδοτήθηκε από την Ευρωπαϊκή Ένωση, εξασφαλίζοντας 59 εκατομμύρια ευρώ. Η δομή του Εθνικού Μηχανισμού οργανώνεται σε δύο επίπεδα, το κυβερνητικό και το αυτοδιοικητικό. Το Κυβερνητικό Συμβούλιο Κοινωνικής Πολιτικής αποτελεί το συλλογικό όργανο, που λαμβάνει τις τελικές αποφάσεις που αφορούν τον Εθνικό Μηχανισμό. Ο κεντρικός πυρήνας του Εθνικού Μηχανισμού είναι η Γενική Διεύθυνση Πρόνοιας του Υπουργείου, με τις δύο διευθύνσεις και με έξι τμήματα για την εξυπηρέτηση των σκοπών των προτεινόμενων διατάξεων. Η πλήρωση των παραπάνω θέσεων μπορεί να γίνει με μετάταξη ή με απόσπαση μονίμων υπαλλήλων ή υπαλλήλων σε σχέση εργασίας ιδιωτικού δικαίου αορίστου χρόνου από φορείς της γενικής κυβέρνησης ή του ευρύτερου δημόσιου τομέα. Σε περιφερειακό επίπεδο εντάσσονται οι υπηρεσίες κοινωνικής μέριμνας και τα Περιφερειακά Παρατηρητήρια Κοινωνικής Ένταξης κάθε περιφέρειας. Σε δημοτικό επίπεδο εντάσσονται οι κοινωνικές υπηρεσίες των δήμων και τα κέντρα κοινότητας. Συστήνονται για αυτόν τον σκοπό διακόσια πενήντα τέσσερα κέντρα κοινότητας σε δήμους άνω των δέκα χιλιάδων κατοίκων και στελεχώνονται με επτακόσιες πενήντα νέες προσλήψεις με διαδικασία ΑΣΕΠ. Καθορίζεται επίσης ο ρόλος των κέντρων κοινότητας ως τοπικού σημείου αναφοράς και υποδοχής σε κάθε δήμο, με συνεχή ενημέρωση, διαβούλευση και εξυπηρέτηση των πολιτών. Το Υπουργείο Εργασίας συνεργάζεται με τα αρμόδια κατά περίπτωση Υπουργεία. Στο άρθρο 9 γίνεται αναφορά στον ρόλο και τις δράσεις που θα αναλάβουν τα συναρμόδια Υπουργεία. Παραδείγματος χάριν, το Υπουργείο Παιδείας, το οποίο συνεργάζεται για να δώσει λύση με προγράμματα διευκόλυνσης στην πρόσβαση παιδιών και ενήλικων ευάλωτων ομάδων στην εκπαίδευση. Την ίδια διευκόλυνση παρέχει το Υπουργείο Πολιτισμού, για ευκολότερη πρόσβαση σε μουσεία και αρχαιολογικούς χώρους. Το Υπουργείο Υποδομών και Μεταφορών θα είναι αρμόδιο για τη δωρεάν ή με μειωμένο κόμιστρο μετακίνηση φοιτητών και πολυτέκνων με τα μέσα μαζικής μεταφοράς. Καθορίζεται επίσης ο τρόπος με τον οποίο οι αρμόδιες αρχές θα συνεργάζονται για τον έλεγχο και τη διαχείριση των υπηρεσιακών προγραμμάτων με τον Εθνικό Μηχανισμό. Το πληροφοριακό σύστημα θα λειτουργήσει σε πραγματικό χρόνο, αμφίδρομα και με προστασία των προσωπικών δεδομένων και περιλαμβάνει τρία μητρώα: το Μητρώο Ωφελούμενων, όπου καταχωρίζονται τα προσωπικά στοιχεία των δικαιούχων, ονοματεπώνυμο, ΑΦΜ, ΑΜΚΑ κ.λπ., το Μητρώο Ιδρυμάτων, που καταχωρίζονται στοιχεία δημοσίων και ιδιωτικών φορέων, και το Μητρώο Κοινωνικών Προγραμμάτων. Η πρόσβαση των πολιτών στο Εθνικό Γεωπληροφοριακό Σύστημα γίνεται με απλό, κατανοητό και εύχρηστο τρόπο, με προσυμπληρωμένα τα περισσότερα πεδία στην ηλεκτρονική καρτέλα. Μπορεί να συμπληρωθεί προσωπικά από το σπίτι, είτε μέσω του Κέντρου Κοινότητας και των κοινωνικών υπηρεσιών των δήμων στην ηλεκτρονική διεύθυνση e - pronoia.gr για τον πολίτη. Έτσι, με την έναρξη λειτουργίας του Εθνικού Μηχανισμού, δημιουργείται μέσω του Γεωτεχνικού Πληροφοριακού Συστήματος ένα ισχυρό εργαλείο, που παρέχει τη δυνατότητα στον ενδιαφερόμενο να έχει άμεση πρόσβαση στην ενημέρωση, με διαφάνεια και αντικειμενικότητα. Μέσω του Εθνικού Γεωπληροφοριακού Συστήματος συλλέγονται και επεξεργάζονται πληροφορίες που άπτονται αποκλειστικά της κοινωνικής προστασίας και οι εμπλεκόμενοι φορείς που έχουν πρόσβαση στα προσωπικά δεδομένα των παραπάνω συστημάτων οφείλουν να λαμβάνουν τα κατάλληλα προληπτικά μέτρα, ώστε να μην παραβιάζεται το απόρρητο. Προβλέπονται επίσης διοικητικές κυρώσεις και ποινές, σε περίπτωση παραβίασης. Ο έλεγχος και η εποπτεία των πράξεων τόσο της διοίκησης, σε όλη της βαθμίδα, όσο και των άλλων φορέων, δημοσίων και ιδιωτικών, συμβάλλει στον εκσυγχρονισμό της δημόσιας διοίκησης προς όφελος των πολιτών, κατανέμοντας σωστά και δίκαια τα διαθέσιμα κονδύλια. Κυρίες και κύριοι συνάδελφοι, με το κοινωνικό εισόδημα αλληλεγγύης επιδιώκεται η αντιμετώπιση ακραίων φαινομένων φτώχειας και κοινωνικού αποκλεισμού σε μονοπρόσωπα και πολυπρόσωπα νοικοκυριά. Ξεκίνησε πιλοτικά σε δεκατρείς δήμους το 2014, με αμφιλεγόμενα κριτήρια, από την τότε κυβέρνηση Σαμαρά - Βενιζέλου, συνεχίστηκε το 2016 σε τριάντα δήμους, με κριτήρια το ποσοστό ανεργίας, και συνεχίζεται το 2017 με καθολική εφαρμογή σε ολόκληρη τη χώρα. Η χρηματοδότηση ύψους 760 εκατομμυρίων ευρώ προέρχεται από τον κρατικό προϋπολογισμό, δίχως να περικόπτονται προνοιακά επιδόματα που ίσως κάποιοι περίμεναν, γιατί η Κυβέρνηση τεκμηριωμένα απέδειξε ότι δεν μπορεί να υπάρξει περικοπή από τη στιγμή που το 0,5% του ΑΕΠ, που απαιτείται για να χρηματοδοτήσει το κοινωνικό εισόδημα αλληλεγγύης, δεν θα μπορούσε να εξοικονομηθεί από τα πολύ χαμηλά προνοιακά εισοδήματα, τα οποία να τονίσουμε ότι αποτελούν μόλις το 2,1% του ΑΕΠ έναντι του 4,1% του μέσου ευρωπαϊκού όρου. Χαρακτηριστικά του είναι η πλατφόρμα, ώστε ο κάθε ενδιαφερόμενος να μπορεί να διαπιστώνει σε πραγματικό χρόνο αν μπορεί να ενταχθεί στο σύστημα ή όχι, με βάση το τελευταίο εκκαθαριστικό της εφορίας και τα εισοδηματικά του κριτήρια το τελευταίο εξάμηνο. Αν, παραδείγματος χάριν, κάποιος ωφελούμενος μετά την υποβολή της φορολογικής δήλωσης χάσει τη δουλειά του και το εισόδημά του πέσει κάτω από το όριο της φτώχειας, δηλαδή κάτω από 1.200 ευρώ για το εξάμηνο για μονογονεϊκό νοικοκυριό, μπορεί να απευθυνθεί στα κέντρα κοινότητας και να διαπιστώσει αν μπορεί να υποβάλει αίτημα. Το κοινωνικό εισόδημα αλληλεγγύης δεν αποτελεί απλά μία οικονομική ενίσχυση για τη καταπολέμηση της ακραίας φτώχειας, συνοδεύεται από έναν συνδυασμό υπηρεσιών κοινωνικής φροντίδας για άτομα που αντιμετωπίζουν προβλήματα αναπηρίας, ανεργίας και κοινωνικού αποκλεισμού, καθώς και με μέτρα προώθησης στην απασχόληση. Συγκεκριμένα, το 10% των ωφελούμενων από το κοινωνικό εισόδημα αλληλεγγύης θα έχουν τη δυνατότητα πρόσβασης στην αγορά εργασίας μέσω προγραμμάτων του ΟΑΕΔ. Στις εφαρμοστικές διατάξεις του ν.4387/2016 γίνονται τροποποιήσεις, προσθήκες και προβλέπονται μεταβατικές διατάξεις για την πιο αποτελεσματική εφαρμογή των κανόνων της λειτουργίας του ΕΦΚΑ. Με την ψήφιση του ασφαλιστικού νόμου 4387/2016 γίνεται προσπάθεια για την πραγματική συγχώνευση των φορέων κοινωνικής ασφάλισης σε έναν φορέα, ο οποίος θα λειτουργεί με τους ίδιους κανόνες και διαδικασίες για όλους τους πολίτες. Για αυτόν τον σκοπό συνεργάστηκαν όλοι οι αρμόδιοι φορείς, προκειμένου να αποτυπωθεί ο ενιαίος φορέας, που για πρώτη φορά δεν αποτελεί μια απλή μεταφορά των επιμέρους ταμείων, αλλά δημιουργείται εξαρχής, με δικές του δομές, προσαρμοσμένες στην κατεύθυνση της ίσης μεταχείρισης και της αποτελεσματικής εξυπηρέτησης των πολιτών. Προκειμένου να υπάρξει όσο το δυνατόν πιο ομαλή μετάβαση στο νέο εγχείρημα για τους ασφαλισμένους, για τους εργοδότες αλλά και το προσωπικό, κρίνεται αναγκαίο ένα μεταβατικό στάδιο μέχρι την επεξεργασία του οργανισμού από το Συμβούλιο της Επικρατείας και την έναρξη ισχύος του. Κατά το μεσοδιάστημα ο Ενιαίος Φορέας Κοινωνικής Ασφάλισης θα λειτουργεί με ενιαίες υπηρεσίες για τις βασικές λειτουργίες του, διατηρώντας όμως τις βασικές δομές των εντασσόμενων ταμείων. Οι υπηρεσίες αυτές θα παρέχουν και τις κατάλληλες οδηγίες σε όλα τα περιφερειακά κέντρα. Προκειμένου να εξασφαλιστεί ότι ο Ενιαίος Φορέας Κοινωνικής Ασφάλισης θα λειτουργεί ως ένας και μοναδικός φορέας και όχι σαν ομπρέλα στις δομές των εντασσομένων ταμείων. Από 1-1-2017, εκτός από τη Γενική Διεύθυνση Οικονομικών Υπηρεσιών και Διοικητικής Υποστήριξης, η οποία λειτουργεί από τον Μάιο του 2016 και έχει πολύ σημαντικό ρόλο για την προετοιμασία της ένταξης των φορέων στον Ενιαίο Φορέα Κοινωνικής Ασφάλισης, διαρθρώνονται και θα λειτουργήσουν άμεσα: η Γενική Διεύθυνση Εισφορών και Ελέγχου, η Γενική Διεύθυνση Απονομής Συντάξεων, η Γενική Διεύθυνση Καταβολής Παροχών Υγείας, η Γενική Διεύθυνση Στρατηγικής και Ανάπτυξης, η Γενική Διεύθυνση Πληροφορικής και Επικοινωνιών, η Γενική Διεύθυνση Εξυπηρέτησης Ασφαλισμένων και Εργοδοτών καθώς και η Νομική Υπηρεσία. Με μέριμνα του Υπουργείου έχει ξεκινήσει και η εκπαίδευση του προσωπικού, προκειμένου να είναι σε θέση να ανταποκριθούν στις νέες απαιτήσεις και να ασκήσουν με επιτυχία τις νέες τους αρμοδιότητες. Παράλληλα, με την έναρξη ισχύος του οργανισμού του ΕΦΚΑ διατηρούμε τις υπηρεσίες των ταμείων με την ίδια δομή και αρμοδιότητα. Με τον τρόπο αυτόν δεν θα υπάρχει σύγχυση για τους πολίτες, αλλά θα δοθεί χρόνος για την κτηριακή ενοποίηση, την τοποθέτηση του προσωπικού και τη διευθέτηση των όποιων εκκρεμοτήτων. Με το άρθρο 59 δίνεται η δυνατότητα από 1-1-2017 στους ελεύθερους επαγγελματίες, στους αυτοαπασχολούμενους και αγρότες να καταβάλλουν μέρος των ασφαλιστικών τους εισφορών και να επιβαρύνονται με τις νόμιμες προσαυξήσεις μόνο για το εναπομείναν ποσό που οφείλουν. Μέχρι τώρα ήταν υποχρεωμένοι να καταβάλλουν ολόκληρες τις ασφαλιστικές εισφορές, με τον κίνδυνο να μην μπορούν να ανταποκριθούν και να μην μπορούν να πάρουν ασφαλιστική ενημερότητα. Με τις τροποποιήσεις αυτές διευκολύνονται οι ασφαλισμένοι και συγχρόνως τα ασφαλιστικά ταμεία θα εισπράττουν τις ασφαλιστικές εισφορές. Με αυτό το νομοσχέδιο η Κυβέρνηση δημιουργεί ένα ολοκληρωμένο σύστημα για την αντιμετώπιση της φτώχειας και του κοινωνικού αποκλεισμού, που με τόση σφοδρότητα έπληξε την κοινωνία μας με τις πολιτικές των μνημονίων. Το σύνολο των διατάξεών του αποτελεί τομή στην κοινωνική πολιτική, ταυτόχρονα εκσυγχρονίζει, οργανώνει και ρυθμίζει το μεγαλύτερο μέρος του προνοιακού τοπίου, δημιουργώντας ξεκάθαρο περιβάλλον για χιλιάδες συμπολίτες μας, των οποίων η πρόσβαση στις κοινωνικές παροχές απλουστεύεται. Εκτός από την οικονομική ενίσχυση αυτών που περισσότερο την έχουν ανάγκη, δημιουργείται ένα πλέγμα παρεμβάσεων που βοηθούν στην κοινωνική επανένταξη αλλά και στην εύκολη και αξιοπρεπή πρόσβαση στο προνοιακό σύστημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Για αυτούς τους λόγους σάς καλώ να ψηφίσετε το νομοσχέδιο με τη μεγαλύτερη δυνατή πλειοψηφία, για να στείλουμε ένα ισχυρό μήνυμα αλληλεγγύης στην κοινωνία. Σας ευχαριστώ.
Ευχαριστούμε, κύριε συνάδελφε. Τον λόγο έχει ο γενικός εισηγητής της Αξιωματικής Αντιπολίτευσης κ. Μάριος Σαλμάς, Βουλευτής Αιτωλοακαρνανίας. Κύριε Σαλμά, ορίστε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, το σημερινό σχέδιο νόμου που κατατέθηκε από την Κυβέρνηση είναι ένα νομοσχέδιο το οποίο έχει εξήντα πέντε άρθρα σε εκατόν ογδόντα τέσσερις σελίδες και διαπραγματεύεται δύο βασικά θέματα. Το πρώτο είναι ένας μηχανισμός που θα επιβλέπει, θα εποπτεύει και θα ρυθμίζει την κοινωνική ένταξη. Το δεύτερο μέρος είναι εφαρμοστικές διατάξεις, για την καλύτερη λειτουργία του Ενιαίου Φορέα Κοινωνικής Ασφάλισης. Πριν μπω στο σχέδιο νόμου, θα ήθελα να κάνω μερικές πολιτικές παρατηρήσεις, οι οποίες αφορούν τα θέματα που πραγματεύεται το σημερινό νομοσχέδιο. Κυρίες και κύριοι συνάδελφοι, όταν συζητούμε για την κοινωνική ένταξη και την κοινωνική πολιτική και την αντιμετώπιση του κοινωνικού αποκλεισμού και την αντιμετώπιση της ακραίας φτώχειας σε μια περίοδο και σε μια χώρα που περνάει και βιώνει μια οικονομική κρίση, που οι άνθρωποι, οι πολίτες αυτής της χώρας που υπάγονται σε αυτές τις προϋποθέσεις συνεχώς αυξάνουν, πρέπει να μην ξεχνούμε το γεγονός ότι η κοινωνική πολιτική και η ευαισθησία και η δυνατότητα του πολιτικού συστήματος να ωφελεί αυτές τις κατηγορίες υπήρξε πεδίο πολιτικής και ιδεολογικής αντιπαράθεσης τα τελευταία χρόνια. Η σημερινή Κυβέρνηση είχε βάλει ψηλά στην πολιτική της ιδεολογική τοποθέτηση και συζήτηση τη στήριξη του κοινωνικού υποτιθέμενου κράτους. Το ερώτημα που τίθεται εύλογα, πριν μπούμε στην ουσία του νομοσχεδίου είναι: Η σημερινή Κυβέρνηση μπόρεσε να δημιουργήσει προϋποθέσεις και ευνοϊκότερες καλύτερες για την κοινωνία; Μείωσε τον αριθμό των φτωχών; Μείωσε τη φτώχεια ή την αύξησε; Περιόρισε τον αριθμό των πολιτών που διαβιούν κάτω από τα όρια της φτώχειας, που υποτίθεται είναι τα 4.500 ευρώ τον χρόνο, ή αύξησε τον αριθμό των πολιτών που διαβιούν κάτω από το όριο της φτώχειας; Ανεξάρτητα αν γίνεται σε συνθήκες πολιτικής κρίσης, η δοκιμασία της Κυβέρνησης να εφαρμόσει πολιτική, το γεγονός αυτό δεν την απαλλάσσει, γιατί τα αποτελέσματα και οι δείκτες της φτώχειας αλλά και της οικονομικής της πολιτικής είναι μετρήσιμα. Είναι μετρήσιμα και τα αποτελέσματα και των μέτρων που εφήρμοσε αυτή η Κυβέρνηση, προκειμένου να επιτύχει κάποιους στόχους. Κανείς δεν αμφισβητεί ότι η Κυβέρνηση αυτή μείωσε συντάξεις, κύριες και επικουρικές. Κανείς δεν αμφισβητεί ότι η Κυβέρνηση μείωσε το ΕΚΑΣ. Όλα αυτά, όταν συνέβησαν, αυτόματα μετέφεραν έναν αριθμό του πληθυσμού των πολιτών σε επίπεδα κάτω από τα όρια της φτώχειας και πολλούς σε επίπεδα ακραίας φτώχειας. Η Κυβέρνηση πήρε πάρα πολλά μέτρα, αφαιρώντας πόρους από την κοινωνία είτε με τη μείωση των κοινωνικών δαπανών, που σας προανέφερα, είτε με αύξηση της φορολογίας, τα οποία δυστυχώς δεν έπιασαν τόπο. Αυτό λέγεται «χαμένες θυσίες του ελληνικού λαού». Και η προηγούμενη κυβέρνηση πήρε μέτρα δύσκολα, αλλά περιόρισε το έλλειμα από 7% και το μηδένισε, επτά ποσοστιαίες μονάδες. Η Κυβέρνηση πήρε μέτρα 9 δισεκατομμύρια, 6 δισεκατομμύρια για το 2015 και το 2016, τα οποία δεν είχαν συντελεστή αποδοτικότητας στον προϋπολογισμό, δεν έπιασαν τόπο, δυστυχώς. Οι συνταξιούχοι είδαν από τις συντάξεις να χάνονται δισεκατομμύρια και την ίδια ώρα μόνο ένα δισεκατομμύριο στον προϋπολογισμό να φαίνεται σαν μείωση των δαπανών. Γιατί; Γιατί αυτόματα μεταφέρθηκαν εκατοντάδες χιλιάδες νέοι συνταξιούχοι στην πλάτη των ασφαλιστικών ταμείων και καλούνται τώρα οι νεότερες γενιές, με τις ελαστικές μορφές απασχόλησης, που εκτοξεύτηκαν τα τελευταία δύο χρόνια, να πάρουν στην πλάτη τους, για να πληρωθούν οι συντάξεις. Όσο και αν γίνονται διάφορα τρικ για να συμβεί αυτό, δεν μπορεί να είναι αποδοτικό. Τι εννοώ τρικ; Ο Ενιαίος Φορέας Κοινωνικής Ασφάλισης ήταν ένα τρικ. Γιατί δεν έγιναν τρία ασφαλιστικά ταμεία, κάτι που ζητούσε σύσσωμη η Αξιωματική Αντιπολίτευση; Γιατί έπρεπε με αυτόν τον τρόπο να παρθούν οι εισφορές από τους αυτοαπασχολούμενους και τους γεωργούς, τους αγρότες και να ριχτούν οι εισφορές αυτές μέσα στο μεγάλο ταμείο μαζί με τις εισφορές του ΙΚΑ, για να μπορούν να πληρώνονται οι συντάξεις. Αλλά, όπως θα πω στη συνέχεια, έγινε και αυτό επιπόλαια και αναποτελεσματικά. Επομένως, αν κανείς θέλει να μοιράσει πλούτο στους φτωχούς, πρέπει πρώτα να τον παραγάγει. Η σημερινή Κυβέρνηση δεν μπορεί να παραγάγει πλούτο, γιατί δεν μπορεί να ξεφύγει από το σπιράλ της ύφεσης και να πάει στην ανάπτυξη. Είπε ο κ. Ρέγκλινγκ ότι το 2017 με 2018 θα είμαστε ξανά εκεί που ήμασταν το 2014 υπό ευνοϊκό άνεμο. Δηλαδή, όλες αυτές οι θυσίες του ελληνικού λαού πήγαν χαμένες. Άρα, όταν δεν μπορείς να έχεις θετικό πρόσημο στην ανάπτυξή σου και όταν έχεις κλείσει τις τράπεζες και δεν μπορείς να τις ξανανοίξεις και δεν έχεις μπορέσει να δημιουργήσεις συνθήκες πολιτικής σταθερότητας και συνεργασιών και συναινέσεων, προφανώς είναι δύσκολο να μπεις σε έναν κύκλο αναπτυξιακό, πόσω μάλλον δε, όταν είσαι εγκλωβισμένος ιδεολογικά από προκαταλήψεις, όπως εναντίων των αποκρατικοποιήσεων, που πρέπει να τις κάνεις και να εφαρμόσεις πολιτικές, που οι ίδιοι οι Υπουργοί μέρα με τη μέρα δηλώνουν ότι «τις εφαρμόζουμε, αλλά δεν μπορούμε να τις εφαρμόσουμε». Έτσι, χάνονται επιχειρήσεις του χρυσού στις ΔΕΣΦΑ και η μία μετά την άλλη ακυρώνονται. Την ίδια ώρα ερχόμαστε να υποστηρίξουμε ότι έχουμε και ένα υποτιθέμενο πλεόνασμα, το οποίο ο Πρωθυπουργός έδωσε ως μέρισμα κοινωνικό σε ποιους; Στους συνταξιούχους, για να πει ότι έδωσε τη δέκατη τρίτη σύνταξη. Ενώ, στην πραγματικότητα, ποιο είναι το τρικ; Πήραν 850 εκατομμύρια από τις κύριες και επικουρικές συντάξεις μέσω του 4% και 6% παρακράτησης, για να πάνε - υποτίθεται - στον κλάδο υγείας του ΕΟΠΥΥ. Αλλά ούτε ένα σεντ δεν πήγε στον κλάδο υγείας του ΕΟΠΥΥ. Ούτε καν τις προβλεπόμενες εισφορές 4 δισεκατομμυρίων -4,3 για την ακρίβεια - που έπρεπε να έχει πάρει ο ΕΟΠΥΥ, δεν πήρε. Επομένως όλα αυτά τα χρήματα - τα 850 εκατομμύρια - τα κράτησε και παρακρατεί κι άλλα 350 εκατομμύρια από οφειλές με το 5%, που κάνετε δήθεν για τις υπηρεσίες που παρέχει το ΙΚΑ στον ΕΟΠΥΥ. Έτσι, πηγαίνουμε στο 1,1 δισεκατομμύριο. Θα κόψετε από του χρόνου κι άλλα 200 εκατομμύρια από τον ΕΟΠΥΥ. Άρα πάμε στο 1,3 δισεκατομμύριο. Ήρθε τώρα να πει ο Πρωθυπουργός ότι «από αυτά θα μοιράσω στους συνταξιούχους». Για να δούμε όμως τον τρόπο, με τον οποίο μοιράσατε αυτά τα χρήματα. Είναι δίκαιος; Είναι σε αυτούς που πραγματικά έχουν τη μεγαλύτερη ανάγκη; Όχι. Τα μοίρασε οριζόντια, σε ανθρώπους που ήδη παίρνουν σύνταξη, και καλά έκανε. Αλλά, προφανώς, αυτοί που δεν παίρνουν σύνταξη και είναι οι φτωχοί, που παίρνουν μόνο 200 ευρώ - και δεν είναι όλοι που παίρνουν 200 ευρώ - και που μέχρι τώρα έπαιρναν συσσίτια, αυτοί δεν πήραν τίποτα από τον Πρωθυπουργό από το κοινωνικό μέρισμα. Είναι δίκαιο αυτό; Μιλώ σε ανθρώπους που μεγάλωσαν με την ιδέα της στήριξης της φτώχειας. Στήριξε τη φτώχεια ο Πρωθυπουργός με τον τρόπο που τα μοίρασε; Γιατί ένας συνταξιούχος, που έπαιρνε 300 ευρώ και τώρα θα πάρει άλλα 300, μπορεί να έχει δέκα διαμερίσματα. Ενώ ο φτωχός που είναι στα συσσίτια και δεν έχει στον ήλιο μοίρα, δεν παίρνει ούτε ένα σεντ από αυτό το κοινωνικό μέρισμα. Άρα έχω μια ασκούμενη πολιτική που δεν έχει εξατομίκευση. Η πρώτη παρατήρηση εδώ - για να μπω στον μηχανισμό και στα πρώτα δύο κεφάλαια - είναι ότι αφαιρείται ο όρος κοινωνικής πρόνοιας εντελώς, ο οποίος όρος σημαίνει επικουρικότητα του κράτους. Δηλαδή, το κράτος επιλέγει πού πάει να στηρίξει. Εκεί που δεν μπορεί ο πολίτης μόνος του να τα βγάλει πέρα. Έρχεται, δηλαδή, επικουρικά. Δεύτερον, εξατομίκευση. Δηλαδή, έχω τον κάθε πολίτη που ξέρω την ανάγκη του και προσπαθώ να τον στηρίξω με πολιτικές επανένταξης. Και όχι μόνο. Με επιδοματικές πολιτικές. Κυρία Υπουργέ, το νομοσχέδιο αυτό είναι γενικά προς τη σωστή κατεύθυνση, ειδικά τα δύο πρώτα κεφάλαια που αφορούν τον Εθνικό Μηχανισμό Κοινωνικής Ένταξης. Ο Εθνικός Μηχανισμός Κοινωνικής Ένταξης εντάσσεται στην Εθνική Στρατηγική Κοινωνικής Ένταξης, η οποία ξεκίνησε το 2012, ολοκληρώθηκε ως σχέδιο τον Δεκέμβριο του 2014, εντάθηκε στην Ευρωπαϊκή Επιτροπή και υιοθετήθηκε και θεωρήθηκε αιρεσιμότητα για την οποιαδήποτε χρηματοδότηση δράσεων από τα ΠΕΠ το 2014-2020, που είναι αναγκαία και η συγχρηματοδότηση από το Ευρωπαϊκό Κοινωνικό Ταμείο. Επομένως προφανώς είναι μια δουλειά που βρήκατε από την προηγούμενη κυβέρνηση και δεν θα μπορούσαμε να μην την υποστηρίξουμε, παρά τις παρατηρήσεις τις οποίες πρόκειται να σας κάνω και σας έκανα και στην επιτροπή. Στο δεύτερο κεφάλαιο, το κοινωνικό επίδομα αλληλεγγύης - όπως το ονομάσατε εσείς - , δηλαδή το ελάχιστο εγγυημένο εισόδημα, είναι ένα έργο, μια πρωτοβουλία, που έχει τη σφραγίδα της προηγούμενης κυβέρνησης, επί Υπουργίας του Γιάννη Βρούτση και, επίσης, ήταν Υφυπουργός ο κ. Κεγκέρογλου. Αυτό ήταν μια σημαντική μεταρρύθμιση και σφραγίδα για τη χώρα, το οποίο με καθυστέρηση - έστω και αν αλλάξατε το όνομα - , έρχεστε να το συνεχίσετε. Ξεκίνησε με δεκατρείς δήμους, πήγε στους τριάντα δήμους και τώρα θέλετε να το κάνετε σε όλη την Ελλάδα. Πρέπει, όμως, να έχετε την πολιτική γενναιότητα να πείτε ότι το 2015, αντί να δίνετε συσσίτια και επιδόματα στέγασης, μπορούσατε να έχετε προχωρήσει γρήγορα, χωρίς παλινωδίες, στο ελάχιστο εγγυημένο εισόδημα - επιτρέψτε μου, εγώ έτσι θα το λέω, εφόσον είναι το ίδιο πράγμα - , να μην έχουμε χάσει χρόνο και να έχουμε περάσει δύο χρόνια της πολιτικής σας και να χρειάζεται τώρα να ακυρωθούν ξανά τα συσσίτια και η κάρτα σίτισης και στέγασης και να πάμε εκεί από όπου είχαμε ξεκινήσει το 2014. Θα ήθελα να κάνω κάποιες παρατηρήσεις στο πρώτο κεφάλαιο, στον μηχανισμό, υπό την επιφύλαξη της δέσμευσής σας ότι θα μπορέσετε να το λειτουργήσετε. Δεν θέλω να είμαι επικριτικός ή μίζερος. Μακάρι να το λειτουργήσετε. Είναι όμως πολύπλοκος και καταθέτω στη Βουλή την πολυπλοκότητα του σχεδίου. [[Στο σημείο αυτό ο Βουλευτής κ. Μάριος Σαλμάς καταθέτει για τα Πρακτικά σχετικό έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δημιουργεί αλληλοεπικαλύψεις, δημιουργεί δομές. Στα κέντρα που έχετε στους δήμους, τα καινούργια τα οποία θα συστήσετε και τα λέτε κέντρα κοινότητας, προφανώς επειδή θέλετε να πάρετε κάποιους υπαλλήλους που δεν μπορούν οι δήμοι να προσλάβουν στις κοινωνικές υπηρεσίες - είναι πρόγραμμα του ΕΣΠΑ - , για να πάρετε υπαλλήλους πρέπει να φτιάξετε καινούργιες δομές. Δημιουργείτε τα κέντρα κοινότητας, τα οποία όμως θα είναι μέχρι το 2020 και μετά θα μείνουν πάλι στον αέρα. Την ίδια στιγμή θα έχετε κέντρα κοινότητας και κοινωνικές υπηρεσίες του δήμου, δυισμός, δύο υπηρεσίες, με τις οποίες και πάλι δεν λύνεται το πρόβλημα, γιατί δεν δημιουργείται «Υπηρεσία μιας Στάσης». Τι είναι αυτό; Ο πολίτης, που βρίσκεται σε κοινωνικό αποκλεισμό, να πάει σε μια υπηρεσία και να τελειώσει. Σε αυτήν την υπηρεσία στον δήμο πάρτε έναν υπάλληλο του ΟΑΕΔ κι έναν υπάλληλο από οποιαδήποτε άλλη υπηρεσία θέλετε να πάει μια και καλή ο άνθρωπος εκεί και να τελειώσει. Γιατί τώρα τι θα κάνετε; Θα πάει πάλι εκεί, θα τον στείλει ξανά, όχι η κοινωνική υπηρεσία του δήμου, αλλά θα τον στείλει το κέντρο κοινότητας στον ΟΑΕΔ, που ο ΟΑΕΔ δεν έχει καμμία καινούργια πολιτική ένταξης. Στη θεωρία είμαστε καλοί, να λέμε ότι δεν πρέπει να δίνουμε 200 ευρώ σε αυτόν που είναι κάτω από την ακραία φτώχεια. Πρέπει να τον βοηθήσουμε και να τον επανεντάξουμε στην εργασία. Αλλά το νομοσχέδιο δεν προβλέπει ενεργητικές πολιτικές ένταξης. Έχει παθητικές πολιτικές ένταξης, τις επιδοματικές. Βεβαίως, αναμφίβολα, για να μην είμαι άδικος, το ότι θα καταγράψετε τα μητρώα των δικαιούχων, των ληπτών προνοιακών επιδομάτων, τα επιδοματικά προγράμματα και τα προνοιακά ιδρύματα, κρατικά και ιδιωτικά, είναι προς τη σωστή κατεύθυνση. Είναι θετικό και γι' αυτό βεβαίως εμείς θα ψηφίσουμε και το πρώτο κεφάλαιο και το δεύτερο. Επί της αρχής, θα στηρίξουμε το σχέδιο νόμου, αποδεικνύοντας κάτι το οποίο πρέπει να σας προβληματίσει και να σας ωριμάσει. Βλέπετε πως η Αντιπολίτευση, με τόση πολιτική αντιπαράθεση που έχουμε και που έχουμε ζητήσει εκλογές, δεν διστάζουμε σε ένα σχέδιο νόμου που εδράζεται στις αρχές μας, που είναι συνέχεια των πολιτικών μας, παρά τις αδυναμίες, να έλθουμε και να το ψηφίσουμε επί της αρχής. Γιατί αυτό έχει ανάγκη ο τόπος. Αυτό είναι στην πράξη πολιτική συνεννόηση, για να πάμε μπροστά. Το τρίτο κεφάλαιο δεν μπορούμε να το ψηφίσουμε, γιατί ο Ενιαίος Φορέας Κοινωνικής Ασφάλισης έγινε πρόχειρα. Τι κάνει; Αυτό που με δεκάδες σελίδες κάνει - πάνω από εκατό - είναι να κρατάει τις υπηρεσίες που υπήρχαν στον ΟΓΑ, στο ΕΤΕΑ, στο ΙΚΑ και στα άλλα ταμεία, πρόχειρα, αποσπασματικά και γρήγορα και τις παίρνει αυτούσιες την τελευταία στιγμή. Δεν σας έκανα κριτική για το κατεπείγον, που από τον Μάιο αργήσατε να το φέρετε, γιατί δεν κάνουμε εμείς την αντιπαράθεση. Τι κάνετε, όμως; Παίρνετε όλες τις υπηρεσίες, τους αλλάζετε ονόματα, ταμπέλες και τις κρατάτε. Ό,τι στρεβλό υπήρχε στο παλιό ασφαλιστικό σύστημα, δεν διστάσατε να το μεταφέρετε αυτούσιο στον καινούργιο φορέα που φτιάχνετε και είναι κρίμα, γιατί, αφού τον φτιάχνετε και τον πιστεύετε, φτιάξτε τον σωστά. Τι κάναμε εμείς στον ΕΟΠΥΥ, όταν πήραμε τους κλάδους υγείας και τις υπηρεσίες από τα άλλα ταμεία; Πήραμε τους υπαλλήλους, φτιάξαμε τον οργανισμό του ΕΟΠΥΥ, φτιάξαμε το οργανόγραμμα και τους εντάξαμε εκεί και δούλεψαν όλοι. Ο καθένας πήγε στην υπηρεσία που χρειάζονταν. Τώρα κρατάτε όπως είναι του ΟΓΑ και τα περιφερειακά τα ονομάζετε σε μη μισθωτών, σε αγροτών του ΙΚΑ. Δεν βγαίνει έτσι αυτό, δεν θα λειτουργήσει. Την ίδια ώρα αναγνωρίζετε κι εσείς ότι δεν θα λειτουργήσει. Γιατί; Διότι λέτε στο προτελευταίο άρθρο ότι όλο αυτό που καλούμαστε σήμερα να ψηφίσουμε δεν θα ισχύει όταν θα βγει ο οργανισμός του Ενιαίου Φορέα Κοινωνικής Ασφάλισης. Δηλαδή, σε λίγο καιρό θα κληθούμε, αν το φέρετε με νόμο, ή δεν θα κληθούμε, αν το φέρετε με προεδρικό διάταγμα, να έχουμε έναν άλλο οργανισμό, που προφανώς δεν θα έχει σχέση μ' αυτό που καλούμαστε σήμερα να ψηφίσουμε και γι' αυτό δεν το ψηφίζουμε. Τα υπόλοιπα θα τα πούμε επί των άρθρων. Ευχαριστώ για την προσοχή σας.
Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις συνοδοί εκπαιδευτικοί από το 1ο ΕΠΑΛ Καματερού. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής της Χρυσής Αυγής κ. Δημήτριος Κουκούτσης.
Ευχαριστώ, κύριε Πρόεδρε. Η οικονομική κρίση που ξεκίνησε το 2008 στη χώρα μας και κορυφώθηκε με την ένταξη της Ελλάδος σε καθεστώς επιτήρησης από τους διεθνείς τοκογλύφους δεν έχει σταματημό. Παρά τις ελπίδες που χρησιμοποιήσατε στη διάρκεια της προεκλογικής περιόδου και που τελικά σάς έφεραν στη διακυβέρνηση, διαπιστώνουμε καθημερινά την ανημποριά σας να σταθείτε στον Έλληνα πολίτη. Φέρνετε αυτό το νομοσχέδιο, το οποίο ουσιαστικά τι είναι; Είναι η παραδοχή της ανθρωπιστικής κρίσης στη χώρα μας. Μια απλή μελέτη των στατιστικών στοιχείων αρκεί, για να καταδείξει πόσο ατελέσφορη είναι η οικονομική και κοινωνική σας πολιτική. Με ποσοστό 46,1% της ανεργίας στους νέους μέχρι είκοσι τεσσάρων ετών και σχεδόν το 1/3 του πληθυσμού, του ανθρώπινου δυναμικού χωρίς εργασία, σύμφωνα με τα τελευταία στοιχεία της ΕΛΣΤΑΤ, καταλαβαίνετε κι εσείς ότι τα πράγματα είναι μαύρα, όπως λέει και ο θυμόσοφος λαός μας. Άλλωστε, τα ποσοστά που σας δίνουν οι πρόσφατες δημοσκοπήσεις είναι χαρακτηριστικά της έλλειψης εμπιστοσύνης του λαού μας. Τώρα, αν αυτή την εμπιστοσύνη την παίρνει η Αντιπολίτευση, αυτό είναι μια άλλη κουβέντα, αλλά κανένας δεν επιθυμεί εκλογές και ας φωνάζουν όλοι για εκλογές. Το ζήτημα τώρα είναι ότι το όριο της φτώχειας, σύμφωνα με την Ευρωπαϊκή Ένωση, είναι στο 60% του μέσου εισοδήματος μιας χώρας, δηλαδή αποδέχεστε εμμέσως, πλην σαφώς, ότι το μέσο εισόδημα στην Ελλάδα σήμερα κυμαίνεται πάνω - κάτω στα 700 περίπου ευρώ και αυτό με πολύ αισιόδοξες προβλέψεις και με πολλή δημιουργική λογιστική. Αν, δηλαδή, το μέσο εισόδημα μειωθεί περαιτέρω, κάτι που δεν αποκλείεται, τότε το όριο της φτώχειας θα πέσει ακόμα παρακάτω και θα είναι και αποδεκτό. Είναι ένας ορισμός έξω από την πραγματικότητα. Βέβαια, υπάρχει αυτό το «γυάλινο» που χτίζεται γύρω γύρω με την «ανάπτυξη», την «παραγωγικότητα», την «ενίσχυση της απασχόλησης» και με άλλες έννοιες, τις οποίες τραβάτε από δω, τραβάτε από κει, χωρίς να ξέρετε στην πράξη τι σημαίνει αυτό το 60%, τι πραγματικά σημαίνει για τον κόσμο μας, για τους Έλληνες πολίτες να ζουν με 300, με 384, με 400, με 500 και με 600 ευρώ, τι σημαίνει όταν τρέχουν οι λογαριασμοί, όταν υπάρχουν υποχρεώσεις, όταν υπάρχουν χρέη, όταν υπάρχουν παιδιά, να προσπαθείς να τα βγάλεις πέρα, να έχεις βασικές ανάγκες και να μην μπορείς να τις εκπληρώσεις. Τι πραγματικά σημαίνει να στέκεσαι στην ουρά του ΟΑΕΔ για αυτά τα λεφτά, στα προγράμματα ενίσχυσης της απασχόλησης, που θα σε βγάλουν για κανένα πεντάμηνο από τη μιζέρια σου και μετά θα σε ξαναρίξουν μέσα για να επανέλθεις στην αρχική σου κατάσταση; Σε τελική ανάλυση, ποιος και πώς ορίζει τη φτώχεια; Προφανέστατα όχι οι φτωχοί. Είναι οι τελευταίοι. Όχι εκείνοι που ζουν την καθημερινότητα, αυτοί που θέλουν να εξασφαλίσουν μια στέγη στο παιδί τους, τα στοιχειώδη για τον εαυτό τους, την οικογένειά τους, τους αγαπημένους τους ανθρώπους. Γιατί η φτώχεια δεν είναι μόνο να μην έχεις να φας. Φτώχεια δεν είναι μόνο να μην έχεις να ντυθείς. Φτώχεια είναι να μην μπορείς να καλέσεις έναν φίλο σου στο σπίτι ή να μη βγεις για καφέ. Φτώχεια είναι να μην μπορείς να δώσεις στο παιδί σου να πάει στο σχολείο, φτώχεια είναι να μην πας διακοπές για να ξεκουραστείς. Τώρα θα μου πείτε ότι τους πήραμε τις δουλειές, να τους στέλνουμε και διακοπές; Σε αυτό έχει δίκιο. Από τι να ξεκουραστούν και οι άνθρωποι σήμερα; Η ψυχή τους το ξέρει. Φτώχεια είναι να κοιμάσαι με ένα βάρος το βράδυ στο σπίτι σου και να πηγαίνεις να ανοίγεις την πόρτα του μαγαζιού σου και να είσαι βουρκωμένος. Φτώχεια είναι να απασχολείσαι σε δουλειές που με τα προσόντα που έχεις δεν φανταζόσουν ποτέ ότι θα απασχοληθείς. Να νιώθεις καθημερινά λιγότερο άνθρωπος στην επιβίωσή σου, στην καθημερινότητά σου. Να καταρρακώνεται η αξιοπρέπειά σου. Αυτή είναι η φτώχεια. Και δεν χρειάζεται να παίρνεις 384 ευρώ. Και με περισσότερα πάλι το ίδιο είναι. Όμως, όλα αυτά μάς τα περνούν σαν να είναι κανονικά, σαν να υπάρχει μια κανονικότητα. Δεν πρέπει να τα αμφισβητούμε. Πρέπει να τα δεχτούμε αδιαμαρτύρητα. Το σφίξιμο στον λαιμό, η απανθρωπιά, η καθημερινότητα, η θηλιά να είναι μονόδρομος. Να είμαστε δούλοι. Αυτό μάς το περνάνε σαν κάτι το νορμάλ, κάτι το κανονικό. Δυστυχώς, κυρίες και κύριοι, η μεγάλη άνοδος της ανεργίας σε συνδυασμό με τα κενά του συστήματος κοινωνικής προστασίας έχουν αυξήσει τη φτώχεια στην Ελλάδα. Πόση ακριβώς είναι δεν το ξέρουμε και έχει μεταβληθεί - όπως είπαμε - τα τελευταία χρόνια. Έχει αυξηθεί όχι μόνο επειδή η κρίση είναι βαθιά και παρατεταμένη, αλλά επειδή - και πραγματικά το Υπουργείο εδώ έχει ένα δίκιο - δεν υπήρχε ένας σοβαρός μηχανισμός για να βοηθήσει τα εισοδήματα των φτωχών και των ανέργων. Αλλά αυτά που δίνουν τώρα είναι ψίχουλα, στην κυριολεξία. Ο παραδοσιακός υποβιβασμός της πρόνοιας σε φτωχό συγγενή του κοινωνικού κράτους είναι μαρασμός. Πάντοτε οποιοδήποτε σοβαρό κράτος είχε ένα δίχτυ ασφαλείας για αυτούς που υποφέρουν, για τους φτωχούς, πράγμα που δεν υπήρξε ποτέ εδώ. Δεν έχουν περάσει πολλές ημέρες από τότε που ο Πρωθυπουργός της χώρας έκανε ένα διάγγελμα, που εξαγγέλλει την ψήφιση μέτρων δυνάμει του παρόντος σχέδιου νόμου, για την ανακούφιση δήθεν των συνταξιούχων που λαμβάνουν σύνταξη έως και 850 ευρώ. Ειδικότερα, εξ όσων προκύπτουν από το διάγγελμα του Πρωθυπουργού, η χορήγηση του οικονομικού βοηθήματος θα δίδεται και θα διανέμεται αντισυμμετρικά. Δηλαδή, όσο περισσότερη είναι η σύνταξη τόσο μικρότερο θα είναι το βοήθημα. Συνολικά μιλούμε για 630 εκατομμύρια ευρώ. Με αυτά τα ψίχουλα, λοιπόν, θα σώσετε τους κατατρεγμένους συνταξιούχους από τις πολιτικές λιτότητας που εξυπηρετείτε; Με αυτά θα λύσετε τα προβλήματά τους; Τώρα θα μου πείτε ότι και οι άλλοι το είχαν πιθανότατα και δεν το έδωσαν. Δίκιο έχετε σε αυτό. Αλλά λύνουμε έτσι προβλήματα; Αυτό είναι ασπιρίνη για τον καρκίνο - το είπαμε. Είναι προφανές ότι δεν λύνονται. Δυστυχώς, όμως, προσπαθείτε να τους κοροϊδέψετε για άλλη μια φορά, για λόγους καθαρά ψηφοθηρικούς. Άλλοι λένε ότι θέλετε να πάτε σε εκλογές και άλλοι ότι δεν θέλετε να πάτε. Παίζουμε έτσι στις πλάτες του φτωχού κόσμου; Φέρνετε με τη μορφή του επείγοντος το συγκεκριμένο νομοσχέδιο, το οποίο τιτλοφορείται με έναν πομπώδη τίτλο: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85)». Έχει εξήντα πέντε άρθρα. Στα είκοσι δυο άρθρα προβλέπεται η σύσταση του Εθνικού Μηχανισμού και τα υπόλοιπα - τα τελευταία - είναι ουσιαστικά η επικαιροποίηση του νόμου Κατρούγκαλου 4387/2016, ώστε να διευκολυνθεί η μετάβαση από το παλαιό στο νέο ασφαλιστικό καθεστώς. Εκτός των άλλων «αρετών» σας, είστε και πονηρούληδες. Με μια φαινομενικά θετική ρύθμιση ανοίγουμε ένα νομοσχέδιο, αλλά κλείνει με τη νομοθετική συμμόρφωση του ασφαλιστικού συστήματος που εσείς συμφωνείτε και συντάσσετε κατά τη διάρκεια των συναντήσεών σας στο «Χίλτον» με τους εταίρους μας, να τους πω έτσι. Οπότε, περιμένετε έναν νόμο που τον καταγγείλαμε, να έρθουμε τώρα εδώ να τον συζητήσουμε, επειδή έχει κάποιες ατέλειες κατ' εσάς και θέλετε να τις μαζέψετε; Είναι απαραίτητο να αναφέρουμε ότι το παρόν αποτελεί προϊόν μελέτης που άρχισε να εκπονείται κατά το έτος 2014, όταν στη θέση σας βρίσκονταν οι μνημονιακές κυβερνήσεις που εσείς, ως ακραιφνείς αντιμνημονιακοί, μαχόσασταν σθεναρά. Να τώρα που έρχεστε να συνεχίσετε το έργο τους. Η μελέτη που προβλέπει τη σύσταση του Εθνικού Μηχανισμού ονομάστηκε Εθνική Στρατηγική για την Κοινωνική Ένταξη. Οι τρεις, δε, πυλώνες της εφαρμογής αφορούν την καταπολέμηση της φτώχειας, την πρόληψη και καταπολέμηση του αποκλεισμού των παιδιών και την προώθηση της ένταξης. Πρέπει να σημειώσουμε, δε, ότι αυτό είναι κοινοτική δέσμευση - η ψήφιση του παρόντος εννοώ. Συνεπώς μην κοροϊδεύετε τους Έλληνες πολίτες ότι παίρνετε δήθεν νομοθετικές πρωτοβουλίες για την ανακούφισή τους. Είναι σαφές ότι υποχρεούστε να νομοθετείτε σύμφωνα με τις αποφάσεις των θεσμικών οργάνων της Ευρωπαϊκής Ένωσης. Μετά την πρώτη ανάγνωση των άρθρων των κεφαλαίων Α΄ και Β΄ του νομοσχεδίου, γίνεται η διαπίστωση ότι είναι πλέον αδιαμφισβήτητη η ευρεία παραδοχή για την ύπαρξη της ανθρωπιστικής κρίσης, που είναι αποτέλεσμα της εξοντωτικής οικονομικής πολιτικής και της εισροής εκατομμυρίων λαθρομεταναστών και προσφύγων στην Ελλάδα τα τελευταία χρόνια. Δυστυχώς αυτή η πολιτική συνεχίζεται και τα αποτελέσματά της είναι καταστροφικά, το βλέπουμε όλοι. Διαπιστώνουμε, επίσης, ότι η σύσταση του Εθνικού Μηχανισμού και των Διευθύνσεων για την κοινωνική ένταξη και την καταπολέμηση της φτώχειας είναι αναγκαία για την απορρόφηση οικονομικών πόρων που προέρχονται από τις κοινοτικές χρηματοδοτήσεις. Ως εκ τούτου, συστήνετε έναν εθνικό μηχανισμό που τελικά δεν είναι τίποτε άλλο εκτός από την αναγκαία θεσμική κατοχύρωση της Κυβέρνησης, ώστε να τραβάει κοινοτικά κονδύλια από την Ευρωπαϊκή Ένωση και ουσιαστικά επιχειρείτε να βαπτίσετε αυτή την νομοθετική παρέμβαση ως απόδειξη του ανθρωπισμού σας και της ανθρωπιστικής, κοινωνικής πολιτικής σας. Στο τρίτο κεφάλαιο του νομοσχεδίου προκύπτει η επικαιροποίηση του νόμου Κατρούγκαλου για το ασφαλιστικό. Όλοι θα ενθυμούνται, εδώ, σε αυτή την Αίθουσα τις αντιδράσεις που είχε προκαλέσει στο ευρύτερο εργασιακό φάσμα η ψήφισή του. Οι μεγαλύτεροι επιστημονικοί φορείς απεργούσαν επί μήνες μη αποδεχόμενοι την ταφόπλακα που έθετε ο νόμος αυτός στο επαγγελματικό τους μέλλον. Οι εργαζόμενοι, οι συνταξιούχοι, είδαν τις αποδοχές τους να συρρικνώνονται και τις εισφορές τους να αυξάνονται. Και φέρνετε αυτό το νομοσχέδιο με δήθεν ρυθμίσεις για την κοινωνική αλληλεγγύη. Τα συμπεράσματά του ήδη τα έχει εξαγάγει ο Έλληνας πολίτης για την ικανότητά σας, ώστε να τον ανακουφίσετε. Όταν ακούει αυτή τη λέξη ανατριχιάζει. Δεν χρειάζεται περαιτέρω νομοθέτηση για εξυπηρέτηση πολιτικών συμφερόντων ούτε σας πιστεύει όταν λέτε ότι προτίθεστε να στηρίξετε τις ευπαθείς ομάδες. Όλοι οι Έλληνες είναι ευπαθής ομάδα αυτή τη στιγμή, όλοι μαζί. Σας επιβεβαιώνουμε ότι η πλειονότητα του ελληνικού πληθυσμού αποτελεί κοινωνική ομάδα ευπαθέστατη και οι πολιτικές που επιλέγετε της δυσχεραίνουν ακόμα πιο πολύ τη ζωή. Οφείλετε να αναθεωρήσετε το συντομότερο δυνατό. Σε διαφορετική περίπτωση, η Κυβέρνησή σας μόνο δεινά θα φέρει στην ελληνική κοινωνία. Για την καταπολέμηση της φτώχειας δεν φτάνουν διαρθρωτικές αλλαγές, ένα νέο παραγωγικό μοντέλο ή μια εκπαιδευτική ή οποιαδήποτε άλλη μεταρρύθμιση σε οποιονδήποτε τομέα. Αυτά είναι απαραίτητα στοιχεία μιας μεσοπρόθεσμης πολιτικής, κατ' εμάς, για την καταπολέμηση της γενικότερης οικονομικής δυσπραγίας, της ανεργίας που την προκαλεί και την ανάδειξη του παραγόμενου πλούτου. Εν τω μεταξύ οι άνθρωποι που βρίσκονται ήδη κάτω από το όριο της ακραίας φτώχειας χρειάζονται στήριξη άμεσα, χρειάζονται στήριξη τώρα, άμεσα αυτή τη στιγμή! Σε αυτό εδώ το νομοσχέδιο οι θετικές διατάξεις είναι ελάχιστες. Θα αναφερθούμε εκτενέστερα στη συζήτηση επί των άρθρων. Θα καταψηφίσουμε το σχέδιο νόμου επί της αρχής, δεδομένου ότι πρόκειται για ένα αμιγώς μνημονιακό νομοσχέδιο και έρχεται στο κάτω - κάτω της γραφής σε πλήρη αντίθεση με τις ιδέες μας, με την πίστη μας, με τη στάση ζωής μας σε εθνικό, κοινωνικό και οικονομικό επίπεδο. Σας ευχαριστώ, κύριε Πρόεδρε.
Ευχαριστώ, κύριε Κουκούτση. Τον λόγο έχει η συνάδελφος κ. Εύη Χριστοφιλοπούλου από την Δημοκρατική Συμπαράταξη ΠΑΣΟΚ - ΔΗΜΑΡ.
Ευχαριστώ, κύριε Πρόεδρε. Κυρίες και κύριοι συνάδελφοι, συζητούμε ένα νομοσχέδιο το οποίο, όπως φαίνεται, θα τύχει ευρύτερης αποδοχής. Ωστόσο, είμαι υποχρεωμένη να ξεκινήσω από τα γενικά. Το περιβάλλον στο οποίο συζητείται αυτό το νομοσχέδιο είναι ζοφερό. Η αξιολόγηση καρκινοβατεί από εμπόδιο σε εμπόδιο, από κρίση σε κρίση. Οι δήθεν διαπραγματευτές της Κυβέρνησης της δήθεν Αριστεράς που υποθήκευσαν την περιουσία του ελληνικού λαού για ενενήντα εννέα χρόνια στο υπερταμείο δηλώνουν αδυναμία. Έχασε ο κ. Τσίπρας δύο στα δύο, κέρδισε ο άξονας Σόιμπλε - Τόμσεν δύο στα δύο. Αυτό που φαίνεται είναι ότι όχι μόνο οι ρυθμίσεις για το χρέος είναι πενιχρές και θα ενεργοποιηθούν μετά από είκοσι πέντε χρόνια, αλλά ότι την ίδια ώρα έχετε δεχτεί τον κόφτη, άλλο αν δεν θέλετε να ονομαστικοποιηθούν τα μέτρα - γνωρίζουμε σε ποιων τα κεφάλια θα πέσει ο κόφτης - και βεβαίως έχετε αποδεχθεί μέχρι το 2021 μη επιτεύξιμα πλεονάσματα. Μπροστά σε αυτά που έρχονται, ο βαρύτατος προϋπολογισμός του 2017, που ψηφίσατε πρόσφατα, φαντάζει και αυτός λιγότερο βαρύς. Ας θυμηθούμε, όμως, λίγο το περιβάλλον και τι ψηφίσαμε προχθές, τι ψηφίσατε εσείς, δηλαδή. Ψηφίσατε, επιπλέον, 2,4 δισεκατομμύρια βάρη, περικοπές και φόρους στις πλάτες όλων που έχουν μέχρι στιγμής, στη διετία σας και μόνο, υποστεί 7,2 δισεκατομμύρια μέτρα, βάρη - αυτό ψηφίσατε - εκ των οποίων 1,6 δισεκατομμύριο ήταν - και είναι - ψηφισμένα μέτρα, βάρη σε συνταξιούχους και ασφαλισμένους, εκ των οποίων τα 750 εκατομμύρια σε συνταξιούχους, κύριε Υφυπουργέ της Κοινωνικής Ασφάλισης, μεταξύ των οποίων είναι η κατάργηση του ΕΚΑΣ, τα κοψίματα στις επικουρικές, οι περιορισμοί στα μερίσματα του Μετοχικού Ταμείου Πολιτικών Υπαλλήλων, οι συντάξεις χηρείας και πάει λέγοντας. Μέσα σε αυτό το νομοσχέδιο έρχεται η περίφημη τροπολογία της δήθεν - και αυτό είναι ψέμα - «δέκατης τρίτης σύνταξης» του κυρίου Πρωθυπουργού, η οποία δεν είναι προφανώς σύνταξη, ήθελε να την ονομάσει έτσι. Παίρνετε άριστα στα «βαφτίσια», άριστα στις ονομασίες. Ήρθε, λοιπόν, με τη μορφή τροπολογίας αυτή η δέκατη τρίτη σύνταξη, που δεν είναι σύνταξη, αλλά ένα επίδομα κατά μέσο όρο 380 ευρώ. Συνολικά τα 617 εκατομμύρια διανέμονται σε ένα εκατομμύριο εξακόσιες χιλιάδες συνταξιούχους και κατά μέσο όρο εκεί πάει αυτό το ποσό και κατανέμεται ανάλογα, κατά όσα μας έχετε δώσει. Αυτό, λοιπόν, το ποσό εμείς δεν θα το καταψηφίσουμε - όμως δεν είναι εκεί το θέμα - , γιατί δεν θα σας μοιάσουμε. Διότι, όταν το 2014 δόθηκαν χρήματα και σε συνταξιούχους και σε ανέργους και σε αρκετές κατηγορίες πολιτών, εσείς λοιδορούσατε, καγχάζατε και μάλιστα βγαίνατε και λέγατε ότι δεν είναι πλεόνασμα, αλλά κρυφό έλλειμμα, γιατί υπάρχει 1 δισεκατομμύριο ληξιπρόθεσμα. Πόσα ληξιπρόθεσμα υπάρχουν τώρα; Σας απαντώ με τα δικά σας επιχειρήματα. Όμως, δεν θα σας μοιάσω στη συμπεριφορά, γιατί θα το ψηφίσω αυτό το πενιχρό επίδομα που δίνετε στους συνταξιούχους. Πόση είναι η αύξηση των ληξιπρόθεσμων μεταξύ 2014 και 2016; Είναι 60%! Πόση είναι η αύξηση των επιστροφών φόρου σε πολίτες μεταξύ 2014 και 2016; Είναι 100%! Το λέω επειδή εσείς μιλούσατε για κρυφά ελλείμματα. Αυτά να τα θυμόμαστε! Βεβαίως, εκτός από αυτή την τροπολογία του επιδόματος υπάρχει και μια άλλη τροπολογία, την οποία αναφέρω τώρα επειδή είναι γενικού χαρακτήρα, κύριε Πρόεδρε, κυρία και κύριε Υπουργέ. Πρόκειται για την τροπολογία που καταθέσαμε οι Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ - και παρακαλώ όλες τις πτέρυγες της Βουλής να πάρουν θέση - , με την οποία ζητούμε να επανέλθει στα 1.500 ευρώ το ακατάσχετο των προσωπικών λογαριασμών και να προστατευτούν τα αναπηρικά, τα προνοιακά και τα πάσης φύσεως οικονομικά επιδόματα σε πολίτες ή ομάδες πολιτών που έχουν πληγεί από φυσικές καταστροφές, όπως και τα επιδόματα του ΕΛΓΑ ή τα επιδόματα ΠΣΕΑ. Αυτό, κυρία Υπουργέ - και παρακαλώ και εσάς και τους συναδέλφους σας στο οικονομικό επιτελείο να το δείτε πολύ καλά - δεν είναι ούτε παροχολογία ούτε λαϊκίστικο. Είναι να επανέλθει η κατάσταση εκεί που ήταν. Είναι μια ανάσα στους πολίτες και είναι μια σημαντική ανάσα στους αναπήρους, στους έχοντες δικαίωμα προνοιακών επιδομάτων. Εσείς τα χειρίζεστε, κυρία Φωτίου, και σας παρακαλώ θερμά να στηρίξετε την τροπολογία μας ως αρμόδια Υπουργός ή να φέρετε και κάποιες βελτιώσεις σε αυτήν, αρκεί όμως να έχουμε τη θετική σας γνώμη. Γιατί αυτή η τροπολογία, κυρίες και κύριοι συνάδελφοι, πιστεύω ότι μπορεί να είναι μια ουσιαστική ανάσα στους πολίτες. Βεβαίως, καλό θα ήταν αυτό που δόθηκε από τον Πρωθυπουργό να πάει και σε άλλες κατηγορίες, όπως οι μονογονεϊκές οικογένειες και οι άνεργοι. Θα πρέπει κάποια στιγμή να συζητήσουμε - και έχω προκαλέσει και παρακαλέσει τον Πρόεδρο της Επιτροπής Κοινωνικών Υποθέσεων - να γίνει μια ειδική συζήτηση για τη μέριμνα των ανέργων. Περνάω τώρα στον κατ' εξοχήν κορμό του νομοσχεδίου που δεν είναι άλλος από τον Εθνικό Μηχανισμό Κοινωνικής Ένταξης. Θα ήμασταν τουλάχιστον υποκριτές, κυρίες και κύριοι συνάδελφοι, εάν δεν ψηφίζαμε αυτές τις διατάξεις, μια που πρόκειται για διατάξεις που επεξεργαστήκαμε όταν ο Βασίλειος Κεγκέρογλου ήταν στο Υπουργείο Εργασίας. Τις επεξεργάστηκε, τις συζήτησε με τους εταίρους μας και εν όψει του ΕΣΠΑ και εν όψει της ευρύτερης τότε διαπραγμάτευσης και τον Δεκέμβριο του 2014 αυτές οι διατάξεις του μηχανισμού στήριξης έτυχαν της θετικής γνώμης. Έρχονται τώρα υπό τη μορφή νομοσχεδίου και βεβαίως είναι θετική η προσπάθεια να υπάρξει εφαρμογή. Ακούσαμε χθες την κυρία Υπουργό να λέει ότι στο στάδιο της εφαρμογής θα υπάρξει η δυνατότητα να λειτουργήσουν όλα τα ηλεκτρονικά συστήματα, έτσι ώστε πραγματικά να πηγαίνει το επίδομα σε αυτούς που το έχουν ανάγκη. Δεν θα σταθώ σε αυτό που είπε ο εισηγητής του ΣΥΡΙΖΑ, το «εμείς το είχαμε εφαρμόσει», γιατί είχε ξεκινήσει, ξέρετε, και το κοινωνικό επίδομα αλληλεγγύης, που είναι το δεύτερο μεγάλο σημείο που θέλουμε να στηρίξουμε στο νομοσχέδιο, που λεγόταν τότε ελάχιστο εγγυημένο εισόδημα. Το ίδιο πράγμα είναι. Είχε όμως, λέει, λάθος κριτήρια. Εντάξει! Καταλαβαίνω ότι πρέπει να δικαιολογήσετε κάπως αυτή τη δίχρονη καθυστέρηση, λέγοντας ότι είχε λάθος κριτήρια. Είχαν γίνει αποδεκτά. Δεν είναι εκεί το θέμα. Εμείς θα στηρίξουμε αυτές τις διατάξεις, αλλά βεβαίως θα επισημάνουμε και ορισμένα πράγματα. Κυρία Υπουργέ, οι διατάξεις που φέρνετε οργανωτικά για το Υπουργείο σας με την ενοποίηση του Τμήματος Κοινωνικής Προστασίας, που ήταν στο Υπουργείο Εργασίας, και του Τμήματος Πρόνοιας που ήταν στο Υπουργείο Υγείας και πήγε στο άλλο Υπουργείο επί άλλης κυβέρνησης, είναι θετικές. Ωστόσο, θέλω να σας επισημάνω στα άρθρα 7 και 8 μια διάταξη που έχετε και στα δύο άρθρα, η οποία είναι ρουσφετολογική, εάν δεν την αλλάξετε και σας καλώ να την αλλάξετε. Διότι βεβαίως χρειάζεται η στήριξη αυτού του μηχανισμού από κάποιο προσωπικό που θα έρθει επιπλέον. Πρέπει να έρθει γρήγορα και δεν μπορεί να περιμένει το μόνιμο προσωπικό. Όμως, βάζετε χωρίς κανέναν αριθμητικό περιορισμό και χωρίς κανένα κριτήριο ατομικές συμβάσεις με απόφαση Υπουργού, που μέσα στο νομοσχέδιο αυτή η απόφαση του Υπουργού δεν προκαθορίζεται με ποια κριτήρια θα δοθεί, πώς θα αποφασίσει. Εγώ είμαι σίγουρη ότι θα κάνετε το καλύτερο. Ο διάδοχός σας ή η διάδοχός σας τι θα κάνει; Ξέρω, θα έρθετε εδώ και θα πείτε ότι θα πάρετε τους άξιους και τους ικανούς. Παρ' όλα αυτά κι επειδή υπάρχουν και φαινόμενα και οικογενειοκρατίας και νεποτισμού στην Κυβέρνησή σας ουκ ολίγα, θα σας πω ότι αυτό δεν μου φτάνει, ακόμα κι αν με διαβεβαιώσετε ότι θα πάρετε τους καλύτερους. Βάλτε, λοιπόν, για παράδειγμα, κριτήρια αντίστοιχα με αυτά των προσλήψεων στη Μονάδα Οργάνωσης της Διαχείρισης του Κοινοτικού Πλαισίου Στήριξης, στη «ΜΟΔ Α.Ε.». Είναι μια πρόταση. Είμαι σίγουρη ότι αν καθίσουμε κάτω μπορούμε να βρούμε κι άλλες προτάσεις. Αυτοπεριοριστείτε και περιορίστε και τον διάδοχό σας ή τη διάδοχό σας, γιατί έχουμε δημοκρατία και αλλάζουν οι κυβερνήσεις. Αυτή, λοιπόν, η διάταξη δεν μπορεί να μείνει έτσι όπως έχει. Θα καταψηφίσουμε το άρθρο, αν μείνει έτσι όπως έχει. Θέλω να καλέσω για την αλλαγή της. Τώρα, στον λίγο χρόνο που μου μένει, θέλω να ασχοληθώ με τις διατάξεις του τρίτου κεφαλαίου. Τα ακούσαμε και χθες από τους εκπροσώπους των εργαζομένων τόσο στο ΙΚΑ όσο και στα υπόλοιπα ασφαλιστικά ταμεία. Την κατάσταση την περιέγραψε πολύ σωστά ένας απ' αυτούς ως διοικητικό χάος. Ο προηγούμενος Υπουργός, ο κ. Κατρούγκαλος, είχε πάρει τα κανάλια, κατά την προσφιλή του συνήθεια, κι έλεγε ότι οι διατάξεις αυτές θα εφαρμοστούν και θα είναι έτοιμος. Και άκουσα χθες κι εσάς, κύριε Πετρόπουλε και πολλούς συναδέλφους από τη Συμπολίτευση να λένε ότι για πρώτη φορά θα είναι ενιαίοι οι κανόνες. Ο νόμος Λοβέρδου - Κουτρουμάνη ξεχάσατε ότι είχε θεσπίσει ενιαίους κανόνες; Όμως, βεβαίως, αφού ήταν νόμος των προηγούμενων, των μνημονιακών, οι του τρίτου και τέταρτου και πέμπτου και έκτου μνημονίου πώς θα τον εφάρμοζαν; Αυτοί είναι μνημονιακότεροι από εμάς, οπότε έπρεπε να φέρουν έναν μνημονιακότερο νόμο. Κι εκείνος ενιαίους κανόνες ρύθμιζε - θυμίζω - κι εκείνος για μορφή εθνικής σύνταξης έλεγε, για εθνική και αναλογική σύνταξη. Την ίδια λογική είχε ως προς αυτό, όχι ως προς όλα τα άλλα όμως, όχι ως προς το τεράστιο αυτό ταμείο το μονολιθικό. Διότι είχαμε αντισταθεί - ξέρετε - εμείς, που ο επικαλούμενος - κάπως τον επικαλέστηκε τον κ. Καμμένο ο Πρωθυπουργός εχθές, δεν θυμάμαι - μάς έλεγε «στα τέσσερα». Εμείς είχαμε αντισταθεί και λέγαμε αυτό που λέει η κοινή λογική, δηλαδή ένα ταμείο για μισθωτούς, ένα ταμείο για ελεύθερους επαγγελματίες, ένα ταμείο για αγρότες. Επτά μήνες μετά, κυρίες και κύριοι συνάδελφοι, δεν έχουν εκδοθεί εγκύκλιοι. Είναι στον «αέρα» κυριολεκτικά. Δεν έχει εκδοθεί καν η εγκύκλιος για τις συντάξεις της χηρείας, όχι γιατί δεν μπορούν οι υπάλληλοι, αλλά γιατί είναι τέτοιος ο νόμος, είναι τέτοιες οι ασάφειες που δεν μπορεί να βγει εγκύκλιος, πολύ απλά. Πέφτει όμως το τσεκούρι, δεν πειράζει. Κι επίσης, η αγορά, κύριε Υπουργέ, βρίσκεται σε σύγχυση. Αυτή τη στιγμή που μιλάμε από 1η Ιανουαρίου του 2017 όσον αφορά τις βαριές εισφορές που συνδέονται με το εισόδημα, που θα επιβληθούν σε όλους - ελεύθερους επαγγελματίες, επιστήμονες, αγρότες, εμπόρους - , για αυτές τις βαριές εισφορές δεν ξέρουμε ακόμα και δεν ξέρει η αγορά πώς και τι. Κι έχουμε σήμερα 14 Δεκεμβρίου! Και φέρνετε το τρίτο κεφάλαιο του νομοσχεδίου, το οποίο τι κάνει; Κυριολεκτικά συγχωνεύει, τσουβαλιάζει τους υπάρχοντες μηχανισμούς των ασφαλιστικών ταμείων σε ένα μονολιθικό πράγμα, με νόμο περνάει αυτός ο οργανισμός, χωρίς καμμιά επεξεργασία. Αλήθεια - απαντήστε μας - , έχετε σκεφθεί από 1η Ιανουαρίου που θα ισχύουν αυτοί οι νέοι μηχανισμοί, πώς θα εξυπηρετηθεί ο συνταξιούχος, τι θα κάνετε με τον ΟΓΑ, τι θα κάνετε με τους αγρότες; Οι αγρότες θα ταξιδεύουν στην πρωτεύουσα του νομού; Να πάνε πού να εξυπηρετηθούν; Το έχετε προβλέψει; Πείτε μας πώς θα εξυπηρετηθούν οι ασφαλισμένοι. Εμείς το είχαμε καταψηφίσει και ξανά το καταψηφίζουμε. Σας λέγαμε, όμως, από τότε που ψηφιζόταν ο νόμος Κατρούγκαλου ότι αυτός ο νόμος δεν μπορεί να εφαρμοστεί ως προς αυτό το σκέλος. Τις περικοπές τις κάνατε πολλές φορές και παρά τον νόμο και πολλές φορές με λάθη και στέλνατε επιστολές στους συνταξιούχους να τους πείτε ότι «όλα αυτά τα έκαναν οι άλλοι», όταν ξέρουμε πολύ καλά ότι το ασφαλιστικό επί της διετίας και μόνο επιβαρύνθηκε κατά 2,3 δισεκατομμύρια ευρώ. Κύριε Υφυπουργέ, τέλος, περιμένω από εσάς να μας διευκρινίσετε για την προσαύξηση της σύνταξης όσων έχουν καταβάλει - επιμένω - επιπλέον ασφαλιστικές εισφορές, που είναι και ο λόγος της προσαύξησης, και οι οποίοι είτε δεν κάνουν χρήση των βαρέων και ανθυγιεινών είτε κάνουν χρήση, όμως είναι ασφαλισμένοι που έχουν οι ίδιοι νεφρική ανεπάρκεια ή είναι γονείς τέκνων που είναι ανίκανα προς εργασία, με βαριές αναπηρίες. Αυτό οφείλετε να το ξεκαθαρίσετε. Είχαμε συζήτηση και χθες στην επιτροπή και περιμένουμε επ' αυτού τις θέσεις σας. Κυρίες και κύριοι συνάδελφοι, ολοκληρώνοντας, θεωρούμε ότι οι διατάξεις του κορμού αυτού του νομοσχεδίου, που είναι οι διατάξεις κοινωνικής ένταξης, αποτελούν συνέχιση της δικής μας πολιτικής και άρθρων που είχαμε φέρει. Διότι δεν θα αφήσω ασχολίαστες τις καλές πρωτοβουλίες. Τα κέντρα κοινότητας τα είχαμε ψηφίσει, κυρία Φωτίου. Είχαμε προτείνει κάποια πράγματα, αλλά τα είχαμε ψηφίσει, γιατί θέλουμε να στηρίξουμε την αντίληψη της μιας υπηρεσίας προς τους φτωχούς. Για αυτούς τους λόγους, επειδή έχει μέσα θετικά μέτρα και επειδή αποτελεί συνέχιση μιας πολιτικής που είναι αναγκαία - είναι αναγκαία η πολιτική του ελάχιστου εισοδήματος, του κοινωνικού εισοδήματος για όλους τους συμπολίτες μας - υπερψηφίζουμε επί της αρχής αυτό το νομοσχέδιο. Σας ευχαριστώ.
Συνεχίζουμε με τον ειδικό αγορητή του Κομμουνιστικού Κόμματος Ελλάδας, τον κ. Χρήστο Κατσώτη.
Ευχαριστώ, κύριε Πρόεδρε. Διαμαρτύρεται η κ. Χριστοφιλοπούλου, όπως και ο κ. Σαλμάς. Τους πήρατε τη δουλειά! Όντως, αυτοί είχαν κάνει σημαντική προεργασία και εσείς συνεχίζετε πάνω στην ίδια γραμμή, για να μπορέσετε να υπηρετήσετε αυτό που υπηρετούν και οι άλλοι, την καπιταλιστική ανάκαμψη, για να μπει ξανά στη σφαίρα της κερδοφορίας το κεφάλαιο. Το νομοσχέδιο είναι μνημονιακή δέσμευση, όπως το λέτε και εσείς. Είναι κατεύθυνση της Ευρωπαϊκής Ένωσης. Άρα αφού είναι και δέσμευση τέτοια είναι και δέσμευση που έχουν αναλάβει όλα τα κόμματα, πλην του ΚΚΕ, τα οποία ψήφισαν και το τρίτο μνημόνιο. Βέβαια, υλοποιούνται και όλοι οι εφαρμοστικοί νόμοι που συμπεριλαμβάνονται στα προηγούμενα δύο. Κλείνοντας, ο εισηγητής του ΣΥΡΙΖΑ μάς κάλεσε να ψηφίσουμε το νομοσχέδιο, στέλνοντας ένα μήνυμα αλληλεγγύης στην κοινωνία. Μα, δεν είστε εσείς αυτοί που τον Μάιο ψήφισαν το νόμο - λαιμητόμο για το ασφαλιστικό, με μείωση των συντάξεων ως 30%; Δεν είστε αυτοί που κατήργησαν το ΕΚΑΣ από τους πλέον φτωχούς, τους χαμηλοσυνταξιούχους; Δεν είστε αυτοί που μείωσαν την κατώτερη σύνταξη από 486 ευρώ στα 392 ευρώ, με τη λεγόμενη εγκύκλιο Χαϊκάλη, και τώρα στα 345 ευρώ μεικτά για δεκαπέντε χρόνια δουλειάς; Εσείς δεν είστε αυτοί που διατηρούν τον εργασιακό μεσαίωνα που διαμορφώθηκε από Νέα Δημοκρατία και ΠΑΣΟΚ, με τις ευέλικτες μορφές απασχόλησης, τα τρίωρα, τα δίωρα, τα τετράωρα, με αποδοχές ακόμα και 100 ευρώ τον μήνα; Μήπως δεν διατηρείτε τη μείωση του κατώτατου μισθού στα 586 ευρώ μεικτά, δεν διατηρείτε τους αντεργατικούς νόμους που κατάργησαν τις συλλογικές συμβάσεις εργασίας, που θέσπισαν τις ενώσεις προσώπων, που μαζί με την εργοδοσία δημιουργούν συνθήκες κόλασης και μισθούς πείνας; Μήπως δεν ληστεύετε τον λαό με φόρους, φόρους, φόρους και ευνοείτε το κεφάλαιο με απαλλαγές και πάλι απαλλαγές; Δεν μειώσατε το επίδομα ανεργίας, δικαιολογώντας αυτή τη μείωση ως προσαρμογή στον νέο μειωμένο κατώτατο μισθό; Μήπως δεν διατηρείτε τις προϋποθέσεις για να πάρει κάποιος επίδομα ανεργίας, αυτές τις προϋποθέσεις που αποκλείουν τη μεγάλη πλειοψηφία, έτσι ώστε μόνο ένα 10% να επιδοτείται από τον ΟΑΕΔ, από το ένα εκατομμύριο διακόσιες χιλιάδες ανέργους; Αυτή η πολιτική, κύριοι, δημιουργεί τη φτώχεια, την εξαθλίωση μεγάλης μερίδας εργαζομένων, αυτοαπασχολουμένων και αγροτών, αυτή δημιουργεί τους άστεγους, τις συνθήκες υποσιτισμού των παιδιών, δημιουργεί τα ανείπωτα βάσανα για τον λαό. Ενώ στηρίζετε όλοι σας αυτή τη βαρβαρότητα για τη στήριξη του ιερού και όσιου του κεφαλαίου, το κέρδος, από την άλλη χύνετε κροκοδείλια δάκρυα για τα θύματά σας. Τους παίρνετε τη ζωή και δίνετε σε αυτούς που με δυσκολία ανασαίνουν λίγο από τον αέρα τους, που έτσι κι αλλιώς είναι πολύ λίγος και αυτοί, βέβαια, οδηγούνται με μαθηματική ακρίβεια σε μεγαλύτερη φτώχεια. Σήμερα σε αυτές τις συνθήκες, στην ακραία φτώχεια, βρίσκεται ένα 15%, Στο πλαίσιο της μείωσης των δαπανών του κρατικού προϋπολογισμού, στη δημιουργία των «ματωμένων» πλεονασμάτων που έχετε συμφωνήσει, έχουμε αντίστοιχη μείωση της προστασίας των εργαζομένων, του λαού, παρόλο που ο κρατικός προϋπολογισμός δημιουργείται από τη φοροληστεία. Κι όμως, τη μερίδα του λέοντος τη δίνετε στους μεγάλους μονοπωλιακούς ομίλους, που ενθυλακώνουν πέρα από την υπεραξία των εργαζομένων και τον κρατικό προϋπολογισμό, μέσα από χίλιους δύο τρόπους. Ρωτάει η κ. Θεανώ Φωτίου: «Γιατί ψηφίζετε «κατά» αυτού του σχεδίου νόμου, αφού αυτό που κάνει είναι να δημιουργεί έναν μηχανισμό; Δεν θα πρέπει να υπάρχει ένας μηχανισμός, να ξέρουμε, να παρακολουθήσουμε τι γίνεται, να αξιολογούμε και να παίρνουμε αντίστοιχα μέτρα και πολιτικές;». Υπάρχει αυτή η ανάγκη του μηχανισμού; Εμείς λέμε, βεβαίως, υπάρχει η ανάγκη του μηχανισμού. Κανείς δεν είναι αντίθετος με την τεχνολογία, με την τεχνική επιστήμη, αρκεί αυτή να υπηρετεί τον εργαζόμενο και τον λαό. Για να σας θυμίσω, όμως, κυρία Φωτίου. Μήπως τα ΚΕΠΑ δεν ήταν ένας μηχανισμός ενιαίος, όπου πιστοποιούνταν η αναπηρία των ατόμων με ειδικές ανάγκες; Για πείτε μου πώς εξελίχθηκε αυτός ο ενιαίος μηχανισμός των ΚΕΠΑ; Εξελίχθηκε σαν σφαγείο των ποσοστών αναπηρίας των αναπήρων, σαν σφαγείο των συντάξεων, σαν σφαγείο των όποιων επιδομάτων. Έτσι, λοιπόν, εξελίχθηκε. Ήταν με τη Νέα Δημοκρατία, τον διατηρήσατε και κάνατε κανονισμό ακόμα χειρότερο, που αποκλείει πολλούς που δεν μπορούν να είναι σε δουλειά από το δικαίωμα να ζήσουν. Έτσι, λοιπόν, σήμερα αυτός ο μηχανισμός που δημιουργείτε υλοποιεί αυτό που έχετε ήδη εξαγγείλει, έχετε ήδη δεσμευθεί, την συρρίκνωση των προνοιακών επιδομάτων ή τη διασύνδεσή τους με το κοινωνικό επίδομα αλληλεγγύης, το ΚΕΑ.
Κύριε Κατσώτη, συγγνώμη για μια διακοπή δύο τριών δευτερολέπτων. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι μία μαθήτριες και μαθητές και δύο εκπαιδευτικοί από το Δημοτικό Σχολείο Σχολής «Μωραΐτη». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίστε, κύριε συνάδελφε.
Αυτός ο στόχος, λοιπόν, επιτυγχάνεται με όλα τα άρθρα του πρώτου και δεύτερου κεφαλαίου. Θα ρωτήσει κανείς: Μα, δεν συμφωνείτε να υπάρχει, όπως είπε, ενιαίος φορέας; Τι κάνετε εσείς; Διασυνδέετε αυτόν τον μηχανισμό, το Υπουργείο Εργασίας, τις περιφέρειες, του δήμους και κάθε άλλον φορέα που κάνει κοινωνική αλληλεγγύη, που δίνει επιδόματα, που ενισχύει αυτούς που έχουν ανάγκη. Και μέσα από αυτόν τον μηχανισμό λέμε ότι θα περικόψετε τα προνοιακά επιδόματα και θα μείνει στο τέλος το κοινωνικό επίδομα αλληλεγγύης, τα 200 ευρώ δηλαδή, που είναι το όριο για την ακραία φτώχεια, έτσι όπως το έχετε ορίσει, για να μπορεί να επιβιώσει ένας άνθρωπος με 200 ευρώ τον μήνα που θα παίρνει ως ενίσχυση. Υπάρχει, λοιπόν, λύση; Υπάρχει σήμερα ένας ενιαίος φορέας, για παράδειγμα. Είναι ο ΟΑΕΔ. Θα μπορούσε ο ΟΑΕΔ να γίνει αυτός ο φορέας που θα προστατεύει όλον αυτόν τον κόσμο, τους εργαζόμενους, τα λαϊκά στρώματα, από αυτή την εξέλιξη; Τι διεκδικεί το εργατικό κίνημα; Όποιος είναι άνεργος να επιδοτείται με το 80% του κατώτερου μισθού για όσο διαρκεί η ανεργία του. Αν, λοιπόν, αυτό το είχε αποδεχθεί η Κυβέρνηση, δεν θα υπήρχε ανάγκη του επιδόματος κοινωνικής αλληλεγγύης. Θα έπαιρνε το επίδομα ανεργίας ο άνεργος, γιατί αυτό το σύστημα που υπηρετείτε δεν του δίνει δουλειά. Απολύει, εντατικοποιεί και ούτε καθεξής. Επίσης, μια άλλη πλευρά είναι ότι λέτε εσείς «Δεν μπορούμε να φέρουμε τα 751 ευρώ, γιατί οι συνθήκες είναι τέτοιες». Πεντακόσια ογδόντα έξι ευρώ. «Κλαδικές συλλογικές συμβάσεις δεν μπορούμε, γιατί δεν μας το επιτρέπουν». Ενώσεις προσώπων κ.ο.κ. Το αίτημα, λοιπόν, των συνδικάτων, που είναι 751 ευρώ κατώτερος μισθός και κανείς να μην αμείβεται κάτω απ' αυτό, θα μπορούσε - είναι κι αυτή μια ενιαία κυβερνητική ρύθμιση - να μην οδηγήσει τον κόσμο στο κοινωνικό εισόδημα - το λέτε και «εισόδημα αλληλεγγύης» - αλληλεγγύης των 200 ευρώ; Βεβαίως, θα μπορούσε. Επίσης, μια σειρά άλλα ζητήματα που θέλουμε να πούμε θα μπορούσαν, πράγματι, να πάνε σε αυτή την κατεύθυνση. Έχουμε κάνει την πρόταση νόμου των πεντακοσίων δεκατριών σωματείων. Την καταθέσαμε. Εσείς ποιείτε την νήσσαν. Κάνετε την πάπια, δηλαδή. Η Νέα Δημοκρατία, το Ποτάμι, η Ένωση Κεντρώων, οι Ανεξάρτητοι Έλληνες, η Δημοκρατική Συμπαράταξη δεν έβγαλαν κουβέντα, παρ' όλο που κατατέθηκε η πρόταση των συνδικάτων και σε αυτά τα κόμματα. Άρα, λοιπόν, τι απαντάτε στα συνδικάτα; Ότι δεν κάνουμε δεκτά τα αιτήματά σας. Αυτά που μπορούν πραγματικά να ικανοποιήσουν ανάγκες από τώρα και πέρα των ίδιων των εργαζομένων και των άλλων λαϊκών στρωμάτων. Μπορείτε, λοιπόν, εσείς να υλοποιήσετε αυτές τις προτάσεις τώρα; Αυτές δεν απαιτούν ανατροπή της μορφής οργάνωσης της οικονομίας, όπως είπα και χθες, του κοινωνικού συστήματος για να υλοποιηθούν. Αλλά όμως τι; Αντιστρατεύονται την κύρια πολιτική που έχετε εσείς σήμερα. Ποια είναι αυτή; Να δημιουργήσετε τις προϋποθέσεις, το φιλικό περιβάλλον για ένα φτηνό εργατικό δυναμικό για το μεγάλο κεφάλαιο, έτσι ώστε να αυξήσει το μέσο ποσοστό κέρδους, γιατί είναι προϋπόθεση για να βγάλει τα παρκαρισμένα κεφάλαια που έχει να τα βάλει στην παραγωγική διαδικασία. Αυτό, λοιπόν, θέλετε εσείς να κάνετε και γι' αυτό αρνείστε να εφαρμόσετε αυτά που λέμε, που είναι πλευρές οι οποίες θα μπορούσαν πράγματι να υλοποιηθούν. Γι' αυτό, λοιπόν, κι εμείς στο κεφάλαιο ένα και δύο και σε όλα τα άρθρα του καθώς και στο κεφάλαιο τρία, που θα πω τώρα, λέμε «όχι» στο νομοσχέδιο και επί των άρθρων και επί της αρχής. Όσον αφορά στα ζητήματα του τρίτου κεφαλαίου που αφορούν στην εξειδίκευση του νόμου Κατρούγκαλου. Τον έχουμε χαρακτηρίσει νόμο - λαιμητόμο. Όχι μόνο εμείς. Τώρα πια κι αυτοί που είχαν κάποιες ενστάσεις έχουν πειστεί απόλυτα ότι αυτός ο νόμος έβαλε την ταφόπλακα σε αυτό που λέμε κοινωνικό χαρακτήρα της ασφάλισης και προχώρησε στην ανταποδοτική λειτουργία του συστήματος με ό,τι αυτό σημαίνει για την προστασία των απόμαχων της δουλειάς. Τι σημαίνει ανταποδοτική λειτουργία; Ότι αν έχει το ταμείο θα σου δώσει. Κι ο κρατικός προϋπολογισμός βαίνει μειούμενος διαρκώς στην ενίσχυση ή τη συμμετοχή του στην ίδια την χρηματοδότηση του ασφαλιστικού συστήματος, όπως βέβαια βαίνει μειούμενη η συμμετοχή της ίδιας της εργοδοσίας, της λεγόμενης συμμετοχής της εργοδοσίας, με τη μείωση συνολικά των εισφορών τους αλλά και με τη μεγάλη αδήλωτη εργασία, τη μεγάλη εισφοροδιαφυγή που μέχρι και σήμερα είναι 25% -30%. Τι κάνει, λοιπόν, το κεφάλαιο τρία, από το άρθρο 23 έως το άρθρο 65; Υλοποιεί, λοιπόν, πλευρές, ενοποιεί τα ταμεία. Η ενοποίηση, βέβαια, έχει μία προϋπόθεση: πάνε όλοι προς τα κάτω. Κάνει τον Ενιαίο Φορέα Κοινωνικής Αλληλεγγύης, τον ΕΦΚΑ, και εδώ έχουν προκληθεί σοβαρές ανησυχίες σε όλους τους εργαζόμενους αυτών των ταμείων, γιατί σε προηγούμενο νόμο γράφει για «τυχόν πλεονάζον προσωπικό», που είναι σίγουρο ότι μέσα από μία συγχώνευση, την ενοποίηση, θα υπάρχει πλεονάζον προσωπικό, όπως λένε οι εργαζόμενοι. Υπάρχει μία πολύ μεγάλη ανησυχία στους εργαζόμενους για το ποια θα είναι η τύχη τους. Εμείς ζητήσαμε και στην επιτροπή και ζητάμε και σήμερα στην Ολομέλεια από τον Υπουργό να απαλείψει από τον προηγούμενο νόμο το «τυχόν πλεονάζον προσωπικό» και να διασφαλίσει τη δουλειά των εργαζομένων, να τρέξουν συνολικά όλα αυτά που πρέπει να τρέξουν. Εκκρεμούν τετρακόσιες χιλιάδες συντάξεις και δεν έχουν βγει ακόμη, τα εφάπαξ δεν δίνονται. Συνολικά από το 2013 δεν έχουν δοθεί εφάπαξ. Θα πρέπει να τρέξουν αυτά, για να ικανοποιηθούν όλοι οι δικαιούχοι συντάξεων, εφάπαξ και τα λοιπά. Όσον αφορά τις τροπολογίες θα μιλήσουμε και αύριο. Έχει γίνει, όμως, πολύ μεγάλη συζήτηση για την τροπολογία που έρχεται να υλοποιήσει την εξαγγελία του Πρωθυπουργού για την εφάπαξ ενίσχυση των συνταξιούχων και όχι την δέκατη τρίτη σύνταξη, γιατί γράφετε μέσα στην τροπολογία «αποκλειστικά για το 2016». Αυτό, λοιπόν, που γράφετε είναι σαν να λέτε στον Πρωθυπουργό «Τι είναι αυτά που λέτε για δέκατη τρίτη σύνταξη; Εδώ είναι μία ενίσχυση». Εμείς, λοιπόν, αν πράγματι θέλετε να δώσετε δέκατη τρίτη σύνταξη, κάναμε τροπολογία. Είναι σήμερα τροπολογία του ΚΚΕ, που προβλέπει την επαναφορά της δέκατης τρίτης και δέκατης τέταρτης σύνταξης. Και καλούμε εδώ τα κόμματα να ψηφίσουν την τροπολογία που καταθέσαμε σαν ΚΚΕ. Περιμένουμε, λοιπόν, να δούμε ποια θα είναι η θέση σας πάνω σε αυτό.
Θα την ψηφίσει ο ΣΥΡΙΖΑ!
Θέλει Γενικό Λογιστήριο του Κράτους αυτό που λέτε. Δεν γίνεται έτσι τροπολογία.
Είναι η επαναφορά. Κύριε Φίλη, είναι επαναφορά της δέκατης τρίτης και της δέκατης τέταρτης σύνταξης.
Κύριε Κατσώτη, αύριο θα την υπερασπιστείτε με πολύ χρόνο. Ευχαριστώ. Τον λόγο έχει ο ειδικός αγορητής από το Ποτάμι, κ. Κωνσταντίνος Μπαργιώτας.
Ευχαριστώ, κύριε Πρόεδρε. Καλημέρα σας. Κυρίες και κύριοι συνάδελφοι, ένα από τα μεγαλύτερα προβλήματα και τις μεγαλύτερες κατάρες που διαχρονικά έχει αυτή η χώρα και η διακυβέρνησή της είναι η γνωστή προσοδοθηρία, που συνδυάζεται άριστα με τον λαϊκισμό. Δηλαδή, η λογική από τη μια μεριά, από τη μεριά της κυβέρνησης, της κατάληψης της εξουσίας και του δημόσιου ταμείου και η διαχείρισή του, κατά το δοκούν, και σύμφωνα με ψηφοθηρικά κριτήρια και τη δημιουργία συστημάτων εξουσίας και από την άλλη μεριά η διαμόρφωση ομάδων πιέσεως, οι οποίες αποσκοπούν ακριβώς σε αυτό, δηλαδή, στην απόσπαση προσόδων από το δημόσιο χωρίς κριτήρια, χωρίς ορθολογισμό. Έτσι παραδοσιακά οι ελληνικές κυβερνήσεις για χρόνια διόριζαν, έχτιζαν, μοίραζαν χρήμα ανάλογα με τις ψηφοθηρικές τους ανάγκες και όχι τις ανάγκες της κυβέρνησης. Αυτό γινόταν από καταβολής κόσμου, προέρχεται ουσιαστικά από έναν βαλκανικό μεσαίωνα και επικράτησε στον εικοστό αιώνα να λέγεται «δηλιγιαννισμός» από τον γνωστό μεγάλο αντίπαλο ενός πολύ μεγάλου εκσυγχρονιστή, του Χαρίλαου Τρικούπη. Στις σημερινές εποχές έχει προχωρήσει αρκετά και, δυστυχώς, δεν μπόρεσε το ελληνικό δημόσιο να απαλλαγεί απ' αυτό. Θυμίζω μόνο ενδεικτικά εκείνα τα περίφημα πεντοχίλιαρα, τριχίλιαρα και δεκαχίλιαρα που μοιράζονταν μετά τις φωτιές. Και είμαι αναγκασμένος, δυστυχώς, να συνδέσω την τροπολογία περί δέκατης τρίτης σύνταξης ακριβώς με αυτή τη λογική, γιατί στην ουσία γι' αυτό ακριβώς πρόκειται, για τη διανομή προσόδου με ψηφοθηρικά κριτήρια και με γνώμονα την αλλαγή της κυβερνητικής εικόνας στις δημοσκοπήσεις και τίποτα άλλο. Ποτέ δεν ήταν τόσο φανερό, μάλιστα, γιατί η πηγή του πλεονάσματος φέτος είναι η περσινή υπερφορολόγηση, η περικοπή των ίδιων συντάξεων που σήμερα επιδοτούνται. Δηλαδή, παίρνουμε ένα δεκάρικο από την αριστερή τσέπη του συνταξιούχου και του επιστρέφουμε στη δεξιά τριάντα σεντς μετά από έναν χρόνο. Είναι εξαιρετική λογική! Βέβαια, το πού επιστρέφει και πώς έχει να κάνει μόνο με αυτό που θεωρεί η Κυβέρνηση, προφανώς, προνομιακό χώρο παρέμβασης και προνομιακή ομάδα επηρεασμού. Δεν θα θέλω να σας βάλω στον κόπο, αλλά σκεφτείτε μόνο την εικόνα δύο ανέργων με δύο παιδιά, χωρίς κανένα εισόδημα, στη Β΄ Αθηνών, που έρχονται Χριστούγεννα και δεν μπορούν καν να θερμάνουν το σπίτι τους και αναρωτηθείτε: Εκεί γιατί όχι; Και μετά προσθέστε πολλά παραδείγματα. Σε μια Ελλάδα η οποία μαστίζεται από την κρίση, ανάγκη βοηθήματος έχουν παρά πολλοί. Αναρωτηθείτε μόνο ποιος ζει πιο δύσκολα, το ζευγάρι, η οικογένεια που σας είπα ή ο συνταξιούχος με 850 ευρώ, ο οποίος θα πάρει κάποιο εισόδημα και καλά θα κάνει. Κανείς δεν έχει αντίρρηση στο να παίρνει κάποιος. Γιατί, όμως, δεν πάνε στην υγεία η οποία χειμάζεται; Σήμερα έκτισαν την πόρτα του Υπουργείου οι εκπρόσωποι της ΠΟΕΔΗΝ. Πραγματικά, συμφωνώ μαζί σας ότι είναι πολύ κακή τακτική, την οποία χρησιμοποιούσατε για χρόνια, όμως, στα πανεπιστήμια. Εν πάση περιπτώσει, πραγματικά ως τακτική είναι άθλια, δείχνει όμως ένα τεράστιο πρόβλημα στα γραφεία διασύνδεσης που υπάρχει για πολλά χρόνια. Γιατί να μην πάει ένα μέρος ή όλο το ποσό στην υγεία; Γιατί να μην πάει στην κοινωνική πρόνοια; Γιατί να μην πάει σε σαράντα χιλιάδες πράγματα; Γιατί ο Άη Βασίλης πρέπει να δώσει δώρα και η Κυβέρνηση είναι ο Άη Βασίλης που δίνει δώρα στους υπηκόους της με αυτή τη λογική. Δεν έχει καμμία σχέση με τον καπιταλισμό, τον σοσιαλισμό και τη λειτουργία του κράτους στον καπιταλισμό, που έλεγε προηγουμένως ο κ. Κατσώτης. Έχει μόνο με τον «δηλιγιαννισμό», με έναν αφόρητο λαϊκισμό και ουσιαστικά είναι μια βαθύτατη περιφρόνηση των συνταξιούχων που θεωρούνται κορόιδα, τα οποία χαρτζιλικώνονται και αντιδρούν αναλόγως. Σκεφτείτε τη λογική. Είναι απίστευτη! Δεν νομίζω ότι «τσιμπά» κανείς πλέον. Ελπίζω, τουλάχιστον. Δυστυχώς η ίδια αυτή λογική του λαϊκισμού, της ψηφοθηρίας υπάρχει σε όλη τη γραμμή της Κυβέρνησης. Διαχείριση προσόδων. Βρήκαμε 60 εκατομμύρια. Εγκρίθηκαν 60 εκατομμύρια, όπως είπε η κ. Φωτίου χθες στην επιτροπή, και πρέπει να τα απορροφήσουμε, να προχωρήσουμε να κάνουμε τους διορισμούς. Να τους κάνουμε. Πρόκειται περί διαχείρισης φτώχειας. Όμως, αυτό υπάρχει σε όλη την λειτουργία της κυβέρνησης. Έτσι, φέρνουμε ένα νομοσχέδιο το οποίο είναι προχειρότατο - τα είπαμε και χθες - δημιουργεί έναν μηχανισμό, που πολύ αμφιβάλλω αν θα μπορέσει να λειτουργήσει ποτέ, γιατί πρέπει να απορροφήσουμε χρήματα, κονδύλια και τρέχουμε τον Δεκέμβριο, για να είμαστε έτοιμοι την 1η Ιανουαρίου. Επεσήμανε κάποιος συνάδελφος χθες την πολύ χαμηλή και προσχηματική, όπως την χαρακτήρισε ο ίδιος συνάδελφος της Συμπολίτευσης - όχι εγώ - συζήτηση στην ακρόαση φορέων από την άποψη ότι ούτε οι φορείς είχαν έρθει όλοι ούτε η συζήτηση που αναπτύχθηκε είχε ιδιαίτερο βάθος. Και αυτό έχει να κάνει με τις επείγουσες διαδικασίες. Αντί, λοιπόν, να το διαπιστώνουμε πού και πού, είναι καλό να ξαναδούμε τι ψηφίζουμε και πώς. Οι συγκεκριμένες διαδικασίες, με τις οποίες ψηφίζονται τα περισσότερα νομοσχέδια στην Επιτροπή Κοινωνικών Υποθέσεων κι όχι μόνο, καταλήγουν στο πολύ προφανές αποτέλεσμα ότι οι μισοί περίπου Βουλευτές αντικειμενικά δεν έχουν καταλάβει καλά - καλά τι ψηφίζουν. Νομίζω ότι το θέμα εδώ είναι συνολικότερο - αυτή είναι μια παρένθεση άσχετη με το νομοσχέδιο - και έχει να κάνει μ' έναν απαρχαιωμένο Κανονισμό, ο οποίος δεν βοηθά για τη συζήτηση εις βάθος των νομοσχεδίων και ο οποίος κάποια στιγμή πρέπει να αλλάξει. Είναι κάτι που πρέπει να το δούμε. Η θεσμοθέτηση και η λειτουργία του εθνικού μηχανισμού - για να περάσω στο νομοσχέδιο αυτό καθαυτό - είναι μνημονιακή επιταγή, μια δέσμευση του ελληνικού δημοσίου από το 2014 ακόμα για τη δημιουργία ενός μηχανισμού ελέγχου του χάους των προνοιακών επιδομάτων. Γίνεται πρόχειρα, την τελευταία στιγμή και η αίσθηση που έχουμε είναι ότι κανείς δεν ενδιαφέρεται να εφαρμόσει κάτι απ' όλα αυτά. Απλώς, όπως είπα και προηγουμένως, είναι μια προσπάθεια να προλάβουμε να ανοίξουμε τον κωδικό και να αρχίσει να «τρέχει» το χρήμα. Το πού θα πάει είναι μια άλλη δουλειά. Είναι, επίσης, ένα καλό παράδειγμα για το πώς μία καλή ιδέα μπορεί πραγματικά να θαφτεί από μία γραφειοκρατική λογική, η οποία είναι εγγενής στο ελληνικό δημόσιο και η οποία εξακολουθεί να δημιουργεί τα ίδια προβλήματα. Έτσι, λοιπόν, ο νόμος, κατά τη γνώμη μας, συνθέτει έναν γραφειοκρατικό δεινόσαυρο με δέκα αλλεπάλληλες στοιβάδες, με κοινωνικές επιτροπές, παρατηρητήρια, τα οποία το μόνο που θα κάνουν είναι, αν και όταν συσταθούν - γιατί αυτό, επίσης, είναι ένα πρόβλημα - θα αρχίσουν να συγκρούονται μεταξύ τους ή να δημιουργούν αιτήσεις για περισσότερα χαρτιά και περισσότερα παραστατικά, όπως συνήθως γίνεται στο δημόσιο. Βέβαια, η ουσία επιτυγχάνεται στο άρθρο 7 και 8 με τις νέες θέσεις εργασίας. Θα καταθέσω μία μελέτη που έχουμε κάνει ως Ποτάμι, η οποία δείχνει ότι σε είκοσι τέσσερις νόμους, δηλαδή περίπου στο ένα τρίτο περίπου των νόμων που ψήφισε αυτή η Κυβέρνηση συστήνονται εκατόν είκοσι μία καινούργιες δομές πάσης φύσεως που προβλέπουν νέες θέσεις εργασίας. Πολλά προβλήματα έχει το ελληνικό δημόσιο που ποτέ δεν είχε πρόβλημα λίγων οργανισμών και λίγων δομών! Μάλλον είχε ακριβώς το αντίθετο και προς τα εκεί πάμε. [[Στο σημείο αυτό ο Βουλευτής κ. Κωνσταντίνος Μπαργιώτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οι θέσεις, λοιπόν - πολύ περιληπτικά τις είπαμε - είναι τριάντα εννέα, από τις νέες οργανικές θέσεις που συστήνονται. Κάντε μία αναφορά, σας παρακαλώ, στον ν.4440 για τις αποσπάσεις. Είναι ο νόμος που ψηφίστηκε προχθές. Εγώ δεν ψήφισα ούτε εκείνον ούτε αυτόν, αλλά είναι ντροπή για την κοινοβουλευτική διαδικασία μέσα σε μία βδομάδα να ψηφίζουμε νόμο για την κινητικότητα και ο αμέσως επόμενος νόμος να προσβλέπει διαφορετικού τύπου κινητικότητα από αυτή που προέβλεπε ο προηγούμενος. Τουλάχιστον, σεβαστείτε αυτά που ψηφίζετε. Είπαμε «θέσεις, θέσεις» και είπα και προχθές ότι σε όλο τον κόσμο η εισαγωγή ψηφιακής τεχνολογίας μειώνει τις θέσεις εργασίας. Κάνει τα πράγματα πιο εύκολα, πιο φθηνά και πιο γρήγορα. Εδώ έχουμε ακριβώς το αντίθετο παράδειγμα. Και για να απαντήσω και στην κ. Τζούφη που μου είπε προχθές «μα να μην κάνουμε τις προσλήψεις;», η απάντηση είναι ότι ένα από τα μεγαλύτερα προβλήματα που έχει όλο το προνοιακό σύστημα, συνήθως είναι ο λόγος του κεφαλαίου, το ποσοστό των χρημάτων που δαπανώνται που φτάνουν στον τελικό χρήστη και αυτό είναι άμεσα συνδεδεμένο με τον τρόπο που λειτουργούν οι μηχανισμοί και με την τάση που είναι αποδεδειγμένοι και μελετημένοι να αρχίζουν να γίνονται όλο και πιο ακριβοί και να απορροφούν οι ίδιοι τα χρήματα που πρέπει να δώσουν στους δικαιούχους. Άρα, λοιπόν, η απάντηση είναι ότι με τη χρήση ψηφιακών εργαλείων, που θα σχολιάσω αμέσως μετά, ο μηχανισμός πρέπει να είναι όσο πιο φθηνός γίνεται και όσο πιο σφικτός γίνεται, για να μην απορροφάει ο ίδιος τα κονδύλια που πρέπει να πάνε εκεί. Η απάντηση, λοιπόν, για τις επτακόσιες πενήντα θέσεις είναι να τις κάνουμε, εάν χρειάζονται, και θα το δούμε εάν χρειάζονται. Όμως, πρέπει να έχουμε πάντα υπ' όψιν μας ότι το κόστος είναι σημαντικό και πρέπει να είναι όσο το δυνατόν χαμηλότερο. Τώρα, για τα ψηφιακά, όπως είπα και χθες, μπερδεύτηκα ακόμη περισσότερο με τον κ. Τάγαρη, τον Πρόεδρο της ΗΔΙΚΑ χθες, ο οποίος με πολύ μεγάλη σαφήνεια περιέγραψε αυτό που έλεγα και εγώ στην επιτροπή: Ένα σύγχρονο σύστημα ψηφιακό για την εισαγωγή δεδομένων, την αυτόματη διασταύρωση και δημιουργία μητρώων, το οποίο όμως δεν έχει καμμία, μα καμμία σχέση, με αυτό που περιγράφεται στο άρθρο 20. Το άρθρο 20 περιγράφει κάτι τελείως διαφορετικό, αν περιγράφει κάτι. Ελπίζω τουλάχιστον να αφήσετε την ΗΔΙΚΑ, όντως, να συνεχίσει να φτιάχνει αυτό που κάνει, το οποίο κανονικά έπρεπε να είναι στο άρθρο 2, να περιγράφει το πώς είναι ο ψηφιακός μηχανισμός, πώς είναι η πλατφόρμα η πληροφορική και πώς κουμπώνουν γύρω - γύρω οι υπηρεσίες. Εδώ έχουμε το αντίθετο, το οποίο είναι, όπως είπα, του 1990. Δεν είναι βοηθητικό το σύστημα. Το σύστημα το ψηφιακό είναι ο μηχανισμός. Όλα τα άλλα θα μπορούσαν να λείπουν, να είναι φθηνότερα, πιο γρήγορα και πιο απλά. Αλλά είπαμε, μάνατζμεντ του 1950 και η απαίτηση για καινούργιες θέσεις και καινούργιους βραχίονες η οποία εκτροχιάζει αυτού του τύπου τις προσπάθειες και τις παραπέμπει στις καλένδες. Δεν πήρα επαρκή απάντηση από κανέναν, κατά τη γνώμη μου τουλάχιστον, για το τι είναι το e - pronoia.gr, που παραδόθηκε πριν από ένα χρόνο, γιατί αγνοείται και γιατί, εν πάση περιπτώσει, εάν δεν κάνει τη δουλειά για την οποία δημιουργήθηκε, δεν καταργείται. Γιατί πρέπει να το νομιμοποιήσουμε εκ των υστέρων, από τη στιγμή που θα αγνοηθεί πρακτικά και θα δημιουργήσει ένα άλλο. Είναι ένα μεγάλο ερώτημα. Αν υπάρχει πρόβλημα και είναι έτσι, ας συζητήσουμε το θέμα και ας παραπεμφθεί στον εισαγγελέα. Εδώ νομιμοποιούμε μία δαπάνη και μία λειτουργία η οποία στο αμέσως προηγούμενο άρθρο ουσιαστικά αναιρείται από τη δημιουργία ενός παράλληλου μηχανισμού. Δεν υπάρχει απάντηση σε αυτό, δεν μπορώ να καταλάβω γιατί γίνεται αυτό. Ελάχιστο εγγυημένο εισόδημα. Επιτέλους, κοινωνικό εισόδημα αλληλεγγύης. Το πρώτο νομοσχέδιο στην Επιτροπή Κοινωνικών Υποθέσεων, αφορούσε, όπως θυμάστε πολύ καλά όλοι, την ανθρωπιστική κρίση και την αντιμετώπισή της. Οι μοναδικοί πολιτικοί φορείς, οι οποίοι αρνούνταν μετά βδελυγμίας να συζητήσουν την επέκταση του κοινωνικού εισοδήματος αλληλεγγύης, ήταν η Κυβέρνηση. Όλοι οι άλλοι λέγαμε και προσπαθούσαμε να σας πείσουμε ότι ο δρόμος για την αντιμετώπιση της ακραίας φτώχειας είναι η επέκταση του ελάχιστου εγγυημένου εισοδήματος, όπως λεγόταν τότε. Εμείς τότε μιλούσαμε για την ανάπτυξη ενός μηχανισμού, που να μπορεί να χειρίζεται με ενιαίο τρόπο όλα τα προνοιακά, να μπορεί να χειρίζεται, επίσης, και τους μηχανισμούς υποστήριξης επανένταξης στην εργασία κ.λπ., δηλαδή αυτό, που πάτε στρεβλά και κούτσα - κούτσα να κάνετε τώρα με αυτόν τον ατελέστατο νόμο. Εσείς επιμένατε τότε ουσιαστικά στη διαιώνιση της επιδοματικής πολιτικής με τα παλαιοκομματικά κριτήρια, που έλεγα στην αρχή, τα οποία, όμως, τώρα ανακαλύπτετε επιτέλους και κανείς δεν ξέρει πόσα είναι, κανένας δεν ξέρει πόσα δίνει, κανένας δεν ξέρει ποιος τα παίρνει. Αυτός είναι ο μηχανισμός, ο οποίος απαντά, μόνο που μας πήρε δυο χρόνια να συμφωνήσουμε, τουλάχιστον, επί της αρχής ότι αυτός πρέπει να είναι και χρειάστηκε η πίεση της Ευρωπαϊκής Ένωσης, δυστυχώς, για να γίνει. Γιατί, μην κρυβόμαστε, η υιοθέτηση του συγκεκριμένου μέτρου, και του νομοσχεδίου και του μέτρου, είναι μνημονιακές επιταγές - αλλιώς δεν θα τα κάνατε - ενώ θα έπρεπε να τα είχαμε κάνει και θα έπρεπε να είχαμε συνεχίσει από εκεί που είχαν σταματήσει ήδη από την άνοιξη του 2015. Αυτό θα το ψηφίσουμε. Κάνω μια παρένθεση. Το νομοσχέδιο δεν θα το ψηφίσουμε. Και δεν θα το ψηφίσουμε, γιατί θα σταματήσουμε να ψηφίζουμε αγαθές προαιρέσεις, οι οποίες δεν συζητιούνται, δεν είναι επεξεργασμένες, δεν καταθέτονται στη Βουλή εγκαίρως και στην ουσία δεν κάνουν τη δουλειά, την οποία ισχυρίζονται ότι κάνουν, επειδή είναι ανεπαρκείς, «ατζαμίδικες» ή πολλές φορές και πονηρές. Επομένως για να ψηφίσουμε οτιδήποτε από εδώ και πέρα, θα χρειάζεται να γίνεται κανονική συζήτηση, ενδελεχής και ο νόμος να είναι ανεπτυγμένος και να μην βρίθει από ασάφειες, όπως ο συγκεκριμένος. Για το κοινωνικό εισόδημα αλληλεγγύης. Θα το ψηφίσουμε, παρ' όλα αυτά, γιατί είμαστε διαχρονικά υπέρ. Όμως, τα ερωτήματα παραμένουν: Θα είναι η ΗΔΙΚΑ έτοιμη την 1-1-2017 για να εφαρμόσει το σύστημα, που αναπτύσσει; Θα αφήσουμε την ΗΔΙΚΑ να το λειτουργήσει, όπως το περιέγραψε χθες ο κ. Τάγαρης; Υπάρχουν λεφτά για το 2018; Μήπως αυτό το περίφημο πλεόνασμα, που βγήκε από την υπερφορολόγηση του ελληνικού λαού, θα ήταν πιο σωστά από αναδιανεμητική άποψη να πάει για την υποστήριξη του κοινωνικού επιδόματος αλληλεγγύης και όχι να γίνεται κομφετί χριστουγεννιάτικο για μικροκομματικούς λόγους; Άλλη μια ερώτηση. Απαντήστε την μόνοι σας, κύριοι συνάδελφοι της Συμπολίτευσης. Κύριε Πετρόπουλε, ο πρώτος νομοθέτης, που παραδίδεται στην ελληνική γραμματεία - α, δεν είναι ο κ. Πετρόπουλος εδώ - στα όρια του μύθου, λεγόταν Ζάλευκος, στους Επιζεφύριους Λοκρούς της Κάτω Ιταλίας. Ένα από τα πράγματα, που λέει ο μύθος, είναι ότι ουσιαστικά προέβλεπε η νομοθεσία του Ζάλευκου ότι όποιος πήγαινε στην αγορά να προτείνει την αλλαγή υφιστάμενου νόμου ή νέου νόμου, πήγαινε με μια θηλιά κρεμασμένη στο λαιμό και η απόρριψη του νόμου επέσυρε τη θανατική καταδίκη. Δεν νομίζω ότι η θανατική καταδίκη είναι καλή, αλλά μια ποινή γι' αυτό το ατελείωτο κομπολόι αναθεωρήσεων νόμων, τροπολογιών από εβδομάδα σε εβδομάδα και την αλλαγή των νόμων, που οι ίδιοι ψηφίζετε με την ταχύτητα και στην έκταση την οποία γίνεται, θα ήταν καλό να μπει κάποια στιγμή. Θα μας γλίτωνε, τουλάχιστον, από τις προχειρότητες και από την αδυναμία να νομοθετήσουμε σωστά και σοβαρά. Το τελευταίο κομμάτι του νομοσχεδίου ουσιαστικά είναι η αναθεώρηση του νόμου, που ψηφίστηκε τον Μάιο. Για μένα η ενοποίηση του ΕΦΚΑ είναι από τις μεγαλύτερες μεταρρυθμίσεις στην Ελλάδα και η οποία σε έξι μήνες μόνο, όχι απλώς αναθεωρείται, ουσιαστικά πηγαίνει στις καλένδες, γιατί γίνεται παραδεκτό αυτό που ήταν προφανές, ότι το βάθος της ελληνικής διοίκησης και της κυβερνώσας παράταξης δεν είναι τέτοιο, που να επιτρέπει την αναθεώρηση, την ενοποίηση του οργανισμού μέσα σε έξι μήνες. Ήταν από την αρχή ένας στόχος υπερβολικός και υπερφίαλος. Επωλήθη ενδεχομένως προς την τρόικα ως μια μεγάλη μεταρρύθμιση η οποία θα γίνει, η οποία δεν γίνεται, γιατί αυτό που γίνεται είναι να μετονομάζουμε τις υπηρεσίες του ΙΚΑ σε υπηρεσίες του ΕΦΚΑ και δημιουργούμε το γνωστό «δεντράκι», στο οποίο έχουμε διοικητικό συμβούλιο στην κορυφή και διοικητικά συμβούλια παρακάτω, και όπως είπα και προχθές, καμμία καρέκλα δεν θα αλλάξει γραφείο, κανένας εργαζόμενος δεν θα συνεργαστεί με κανέναν και καμμία ενοποίηση δεν θα γίνει σε κανένα επίπεδο. Εκκρεμούν, όπως είπαμε, και ο ενιαίος κανονισμός παροχών, ο οποίος θα βγει. Και ο νέος οργανισμός του ΕΦΚΑ εκκρεμεί και πολύ φοβάμαι ότι θα εκκρεμούν για πάρα πολύ καιρό, γιατί άκουσα τον κ. Πετρόπουλο πάλι χθες στις επιτροπές να διαβεβαιώνει ότι όλα αυτά θα γίνουν, μόνο που χρονοδιάγραμμα προγραμματισμού δεν άκουσα και πολύ φοβάμαι μέχρι την επόμενη φορά που η τρόικα θα απαιτήσει την ενοποίηση των ταμείων, θα συνεχίσουμε με τον ίδιο τρόπο, όπως ήμασταν πάντα. Σας ευχαριστώ.
Τον λόγο έχει ο προτελευταίος αγορητής ο κ. Αθανάσιος Παπαχριστόπουλος από τους Ανεξάρτητους Έλληνες. Θα κλείσουμε με την κ. Μεγαλοοικονόμου από την Ένωση Κεντρώων και μετά τον λόγο θα πάρει η κυρία Υπουργός. Ορίστε, κύριε Παπαχριστόπουλε.
Ευχαριστώ, κύριε Πρόεδρε. Πριν καμμιά δεκαριά χρόνια, ο Τζώρτζ Σόρος - όχι βέβαια γιατί αγάπησε το κοινωνικό κράτος αλλά για λόγους αυτοσυντήρησης - έγραψε ένα βιβλίο, το οποίο είχε δημοσιεύσει η «ΕΛΕΥΘΕΡΟΤΥΠΙΑ», που δεν υπάρχει πια, με τίτλο «Η κρίση του παγκόσμιου καπιταλισμού». Έλεγε ότι έχουμε συμπιέσει τόσο πολύ τις κοινωνίες, που κάποια στιγμή θα γίνει έκρηξη και θα σπάσει και το δικό μας το κλαδί, αυτό που στηρίζει εμάς, δηλαδή, τους ακραίους καπιταλιστές. Είκοσι, τριάντα χρόνια νωρίτερα, ο οικονομικός σύμβουλος του Προέδρου Κένεντι, ο πατέρας Γκάλμπρεϊθ, συμβούλευε τότε τα γεράκια του Πενταγώνου να χαρίσουν τα χρέη και στη Νότιο Αμερική και στις χώρες της Αφρικής - και τον πέρασαν για τρελό. Προσπαθούσε να τους πείσει ότι θα σας γίνει μπούμερανγκ αυτή η ιστορία, γιατί αυτοί οι άνθρωποι γεννιούνται ζωντανοί - νεκροί. Πρέπει κάτι να κάνετε και γι' αυτούς. Πενήντα χρόνια νωρίτερα, ο Κόνραντ Λόρεντς έγραφε τα οκτώ θανάσιμα αμαρτήματα του πλανήτη, όπου προέβλεπε ότι αυτή η πορεία του καπιταλισμού αργά ή γρήγορα θα έχει συνέπειες και μία από αυτές θα είναι οι ογκώδεις μετακινήσεις πληθυσμών. Πενήντα χρόνια νωρίτερα είχε γραφτεί αυτό το βιβλίο και εμείς το ζούμε στο πετσί μας σήμερα. Κοινωνικό κράτος: μια λέξη που σιγά σιγά εξαφανίζεται πια από όλες τις χώρες. Δομήθηκε κάπου μετά τον Γαλλικό Διαφωτισμό και είχε θεμέλια - θα έλεγε κανείς - για αρκετά χρόνια, τουλάχιστον στις ευρωπαϊκές χώρες. Σήμερα φοβάμαι ότι έχουμε φτάσει στο άλλο άκρο, στο σύνταγμα της αγοράς, που ζούμε σήμερα, όπου οι χρηματοπιστωτικές δομές από τη μια και οι απίστευτες υπερεθνικές επιχειρήσεις από την άλλη έχουν περιφρονήσει τον Διαφωτισμό και αυτά που δίδαξε η αρχαία ελληνική δημοκρατία και τα θεωρούν αστεία πράγματα. Σχεδόν τους είναι αδιάφορο, βέβαια, εάν συντρίβονται, όχι εκατομμύρια, αλλά δισεκατομμύρια άνθρωποι στον κόσμο, από την έλλειψη του κοινωνικού κράτους. Έχει σχέση αυτό με αυτό το νομοσχέδιο; Εγώ κατ' αρχάς, πριν φτάσω στα σημερινά, θα ήθελα να συμβουλεύσει κάποιος τον κ. Τόμσεν, που αρθρογραφεί, να κοιτάξει την τελευταία έκθεση της EUROSTAT - δεν είναι ελληνική, είναι ευρωπαϊκή - σύμφωνα με την οποία η χώρα μας είναι τελευταία σε επίπεδο φτώχειας. Δηλαδή, στην προσέγγιση του ζόφου, που λέγεται φτώχεια, η Ελλάδα είναι σχεδόν τελευταία στις είκοσι οκτώ χώρες της Ευρωπαϊκής Ένωσης. Αυτά τα λέει η EUROSTAT, τώρα, πρόσφατα. Τα διαβάζει αυτά τα πράγματα, από ό,τι ακούω. Εγώ, μάλιστα, δεν μασάω τα λόγια μου. Το χαϊδεμένο παιδί του κ. Σόιμπλε είναι ο κ. Τόμσεν. Για όσους δεν το ξέρουν, κάθε φορά που πηγαίναμε εμείς και συναντούσαμε τον κ. Σόιμπλε, έβγαινε ή έμπαινε από την άλλη πόρτα ο κ. Τόμσεν. Αυτά, για να ξέρουμε τα μας γίνεται. Σήμερα βρισκόμαστε μπροστά σε μια σκληρή πραγματικότητα, την επικαιρότητα δηλαδή, για την οποία ούτε λίγο ούτε πολύ αδιαφορούν κάποιοι για το τι, δηλαδή, περνάνε οι Έλληνες ή τι έχουν περάσει τα τελευταία, όχι μόνο έξι, επτά χρόνια - ακραία περίπτωση - αλλά και τα προηγούμενα. Ακούω και μέσα σε αυτή την Αίθουσα διάφορα. Κανείς δεν θριαμβολόγησε γι' αυτό που είπε ο Πρωθυπουργός πριν από τρεις, τέσσερις μέρες, ότι αυτό το πλεόνασμα το διαθέτω σε αυτούς που το έχουν ανάγκη. Θα μπορούσε να διατεθεί καλύτερα; Ναι. Εγώ με την πρόταση που κάνει το ΚΚΕ για επαναφορά της δέκατης τρίτης σύνταξης συμφωνώ. Κατ' αρχάς, δεν είναι δέκατη τρίτη σύνταξη. Εγώ θέλω να είμαι ακριβής. Είναι μια μικρή βοήθεια προσωρινή για έναν χρόνο. Εγώ θα συμφωνήσω με το ΚΚΕ και θα ήθελα να καταφέρει να καθιερωθεί αυτό και να επανέλθει. Το χρωστάμε σε αυτούς τους ανθρώπους. Όπως επίσης, αυτό που κάνει η Υπουργός σήμερα για περίπου επτακόσιες χιλιάδες πολίτες. Είναι κάτι φοβερό; Τους λύνει το πρόβλημα οριστικά; Όχι. Είναι, όμως, ένα βήμα θετικό. Καθίσαμε και το είδαμε και φτιάξαμε τις δομές κι έναν σκελετό. Και είναι, λίγο, σχήμα οξύμωρο να ακούω από ανθρώπους, που κυβέρνησαν τη χώρα σαράντα χρόνια, με εναλλαγή στην εξουσία, να έρχονται και να δίνουν συμβουλές. Εντάξει, είναι δικαίωμα να κάνεις κριτική. Πρέπει, όμως, να κάνεις και την αυτοκριτική σου. Οι άνθρωποι, που έφτασαν τη χώρα εδώ που την έφτασαν, είναι οι ίδιοι άνθρωποι που αφαίρεσαν το 25% του εισοδήματος των Ελλήνων πολιτών, οι ίδιοι άνθρωποι που έριξαν τη χώρα στη φτώχεια, σε αυτή την ακραία περίπτωση και πραγματικότητα, δίνουν συμβουλές. Είναι δεκτές. Για να έχουν, όμως, αξιοπιστία οι συμβουλές, πιστεύω ότι πρέπει να κάνεις την αυτοκριτική σου, όπως πρέπει κι εμείς να κάνουμε την αυτοκριτική μας. Κανείς δεν είπε ότι περνάμε καλά. Όχι. Κανείς δεν είπε ότι δεν κάναμε λάθη. Κάναμε. Ένα πράγμα, όμως, δεν θα κάνουμε και δεν θα επιτρέπεται να κάνουμε. Και πιστεύω και άπειροι είμαστε. Τα έχω πει πολλές φορές. Και δεν ξέρω εάν είμαι ο μόνος που τα λέω. Εγώ πιστεύω ότι τα λένε και άλλοι. Να διορθωνόμαστε, όμως, και να μη λειτουργούμε άλλο μέσα σε αυτή την Αίθουσα με λογική συμψηφισμού. Χύθηκε πολύ δηλητήριο, πολλή χολή, πολλή μικροψυχία τις τελευταίες μέρες γι' αυτό που εξήγγειλε ο Πρωθυπουργός πριν τέσσερις μέρες. Ξέρουμε ότι οι άνθρωποι που έχυσαν αυτή τη χολή κ.λπ., θα έρθουν να το ψηφίσουν, γιατί ξέρουν ότι ένας φουκαράς που παίρνει 400 ευρώ, 500 ευρώ, έχει ανάγκη να πάρει άλλα 500 ευρώ τώρα τα Χριστούγεννα. Γιατί τόσο δηλητήριο; Κάνε την κριτική σου. Γιατί αυτή, όμως, η μικροψυχία; Και ακούω και ξανακούω. Είπε κανείς ότι αυτό το πράγμα έλυσε προβλήματα; Για όνομα του θεού. Ήταν αναγκαίο να γίνει. Έπρεπε να γίνει κι έγινε. Εγώ δεν έχω να πω πολλά. Η δομή αυτού του νομοσχεδίου, σε όλα τα επίπεδα, πιστεύω ότι είναι πρωτόγνωρη. Διαφωνώ με κάποιον αγορητή που λέει ότι είναι σύνθετο. Καθόλου σύνθετο δεν είναι. Πολύ απλό είναι. Ναι, είναι δύσκολο, αλλά νομίζω ότι ξεκαθαρίζει το τοπίο σε όλα τα επίπεδα και δίνει μια ευκαιρία για πρώτη φορά, μετά από πολλές δεκαετίες. Λυπάμαι που το λέω, αλλά δεν υπήρχε πρόνοια στη χώρα. Δηλαδή, τι άλλο έπρεπε να δούμε εκτός από τα συσσίτια στις εκκλησίες, στους δήμους, τους άστεγους, τους κάδους απορριμμάτων. Τώρα, μην κρυβόμαστε. Ξέρουμε ότι ο μισός πληθυσμός της Ελλάδας αυτή τη στιγμή κοντεύει να φτάσει - δεν θα πω σε ακραία φτώχεια - αλλά στο όριο της φτώχειας. Η μεσαία τάξη έχει διαλυθεί. Δυστυχώς τα προγράμματα, που μας πρότειναν, εκεί μας έφτασαν. Φταίμε κι εμείς. Καμμία αντίρρηση. Είχαμε ένα πολιτικό προσωπικό, που ήταν κατώτερο των περιστάσεων. Πήγαμε στον υπερδανεισμό. Κάναμε απίστευτα πράγματα για μεγάλο χρονικό διάστημα. Αυτά πληρώνονται. Κι εμείς φταίμε. Και όταν λέω «εμείς», εννοώ όλοι εμείς: και οι συνδικαλιστές και αυτοί που κυβέρνησαν έχουν έναν βαθμό ευθύνης. Και δεν είναι κακό να το λέμε. Να τελειώνει αυτή η ιστορία, γιατί έχουμε μεγάλη ανάγκη σήμερα, όσο ποτέ άλλοτε, για μια άλλη πορεία. Τι εννοώ; Δεν έχουμε τη δυνατότητα γι' αυτά τα πλεονάσματα, που μας ζητάει αυτή τη στιγμή ο κ. Σόιμπλε ή ο κ. Τόμσεν. Δεν γίνονται. Δεν ψηφίζονται ποτέ. Οδηγούν οριστικά στην απόλυτη φτωχοποίηση της χώρας. Είναι απαγορευτικά 3,5% πλεονάσματα μέχρι το 2018. Κραυγή αγωνίας όλοι μαζί σε αυτή την Αίθουσα και να σταματήσουμε τους συμψηφισμούς λαθών. Κάναμε όλοι λάθη. Αφήστε τώρα το ποιος έκανε τα μεγαλύτερα. Θα μας κρίνει ο Έλληνας πολίτης. Πρέπει να πάμε σαν μια «μπουνιά». Η διαπραγμάτευση συνεχίζεται τώρα που μιλάμε. Είναι δρομολογημένη. Δεν έχει τελειώσει. Θυμίζουμε καμμιά φορά - βάζουμε και τον εαυτό μου μέσα - κάποιους που διασκεδάζουν σε μια σχεδία που σε λίγο θα πέσει στον Νιαγάρα. Τι είναι αυτό το πράγμα; Έχει μεγάλη δύναμη η διαπραγματευτική μας θέση εάν όλα τα κόμματα αυτής της Βουλής πούμε ότι αυτό το πλεόνασμα, κύριοι, που μας ζητάτε, δεν γίνεται, δεν περνάει. Δεν υπάρχουν καινούργια μέτρα για μια κοινωνία που είναι φτωχοποιημένη σε ποσοστό 50%. Έκκληση αγωνίας είναι. Είμαι ο τελευταίος τροχός της άμαξας σε αυτό το κοινοβούλιο, αλλά έτσι πιστεύω ότι μπορεί να πάει μπροστά η χώρα. Εγώ θα χαιρετίσω θετικά μάλιστα πολλά πράγματα, το άρθρο 24 ας πούμε για την ηλεκτρονική υπογραφή, που ψηφίστηκε σχεδόν από όλα τα κόμματα και το άρθρο 8 ενός άλλου νομοσχεδίου για τη μία στάση, που ψηφίστηκε από όλα τα κόμματα. Θα μπορούσα να επικαλεστώ κι άλλα. Και θεωρώ θετικό ότι σήμερα το νομοσχέδιο της Υπουργού, όσο κι αν γκρινιάξανε και κάνανε, και αυτό θα ψηφιστεί σε μεγάλο βαθμό από τους περισσότερους. Τα χαιρετίζω αυτά τα πράγματα και νομίζω ότι κάπου πιο σοβαρά θα πρέπει να ενωθούμε και να τελειώσει οριστικά και αμετάκλητα αυτή η κατάσταση. Άλλο σκληρή κριτική, άλλο αντιπολίτευση και άλλο η χώρα πάνω από τα κόμματα. Σε ό,τι αφορά το νομοσχέδιο, θα πω τρεις κουβέντες. Επτακόσιες χιλιάδες άνθρωποι ευνοούνται. Κάποιοι, περίπου εξακόσιοι, εργαζόμενοι μέσω ΑΣΕΠ θα βρούνε δουλειά. Γίνονται παρατηρητήρια σε δεκατρείς περιφέρειες. Και χάρηκα χθες τον αντιπρόσωπο των περιφερειών που το χαιρέτισε θετικά. Δημιουργούνται διακόσια πενήντα τέσσερα σημεία σε όλη την Ελλάδα σε επίπεδο δήμων και βλέπω συνεργασία με έντεκα Υπουργεία, όλες τις κοινωνικές υπηρεσίες. Δεν είπε κανείς, ούτε Υπουργός, ότι το λύσαμε. Αυτό μπορούμε να κάνουμε αυτή τη στιγμή και αυτό κάνουμε. Είναι ένα πολύ θετικό βήμα για ένα κομμάτι που τους το χρωστάμε. Θα το ξαναπώ. Ειδικά εμάς, που κυβερνάμε, δεν μας έστειλαν εδώ ούτε οι βιομήχανοι ούτε οι εφοπλιστές. Δεν έχω τίποτα με τις δύο τάξεις, τις σέβομαι και τις εκτιμάω. Μας έστειλαν οι άνθρωποι αυτοί που υποφέρουν κι έχουμε ιερή υποχρέωση γι' αυτούς τους ανθρώπους - που τόσο έχουν ταλαιπωρηθεί τα τελευταία έξι - επτά χρόνια - αυτό το μικρό ξεκίνημα να πάρει σάρκα και οστά και να κάτσουμε όλοι να δουλέψουμε μαζί. Ευχαριστώ πολύ.
Και στο τέλος εγώ, κύριε Πρόεδρε;
Ένα λεπτό. Θα μιλήσει η Υπουργός. Θα ξεκινάμε εναλλάξ ένας κοινοβουλευτικός, δύο - τρεις ομιλητές και αφού μιλήσουν πέντε - έξι Βουλευτές, θα παρεμβληθεί και ο κύριος Υφυπουργός. Να μην πέσετε, δηλαδή, οι δύο Υπουργοί μαζί. Ορίστε, κυρία Μεγαλοοικονόμου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ειλικρινά, δεν μπορώ πια να υπολογίσω πόσα νομοσχέδια έχουν ψηφιστεί φέτος ως επείγοντα ή κατεπείγοντα. Ξέρω, όμως, με σιγουριά ότι αυτή η διαδικασία έχει γίνει πια συνήθης. Τουλάχιστον σήμερα συζητάμε, έστω και υπό την πίεση του χρόνου, ένα μεγάλο ζήτημα, την αντιμετώπιση της φτώχειας στην πατρίδα μας. Το πρώτο κεφάλαιο του νομοσχεδίου ασχολείται με τον εθνικό μηχανισμό για την καταπολέμηση, την αποτελεσματική κοινωνική ένταξη και την κοινωνική συνοχή. Όμως, ας μην έχουμε αυταπάτες. Ο συγκεκριμένος μηχανισμός αποτελεί εδώ και χρόνια υποχρέωσή μας προς τις ευρωπαϊκές επιταγές. Αυτό που αναλύθηκε και στις επιτροπές εκ μέρους μου και θέλω να επισημάνω προς το Σώμα είναι η απόλυτη ανάγκη αφ' ενός να προστατεύσουμε τους συνανθρώπους μας που βρέθηκαν στο περιθώριο, αλλά κυρίως να τους επαναφέρουμε στην πρότερη κατάσταση όσο τον δυνατόν γρηγορότερα. Έτσι, λοιπόν, αυτό που πρέπει να επισημανθεί είναι ότι για όσους σήμερα υποφέρουν και χαρακτηρίζονται ως νεόπτωχοι, δηλαδή άνθρωποι που χτυπήθηκαν απότομα και σκληρά από την οικονομική κρίση, θα πρέπει να μεριμνήσουμε ώστε η πολιτεία με την οποιαδήποτε μορφή της - είτε Υπουργείο είτε δήμος είτε περιφέρεια είτε ιδιώτης υπό την εποπτεία της πολιτείας - να αναζητήσει τον συμπολίτη μας, ο οποίος είναι περιθωριοποιημένος, εξαθλιωμένος και πολλές φορές έχοντας υπερβεί τα όρια της κατάθλιψης, αυτόν τον άνθρωπο που μέχρι σήμερα, μέχρι πρότινος, ήταν ομαλά κοινωνικά ενταγμένος και τώρα κατεστραμμένος από την κρίση. Θα πρέπει εμείς να τον βρούμε και να τον βοηθήσουμε, όχι να περιμένουμε από αυτόν να μας ζητήσει βοήθεια. Άλλοτε λόγω απελπισίας, άλλοτε στο όνομα της αξιοπρέπειας και άλλοτε λόγω άγνοιας, όσοι συμπολίτες μας ζουν στο περιθώριο, δεν μπορούν να βρουν τον δρόμο για τις δομές εκείνες που θα τους βοηθήσουν αρχικά να σταθούν στα πόδια τους και μετέπειτα να επανενταχθούν ομαλά πάλι στην κοινωνία. Άρα αυτό που προτείνουμε ως γενική κατεύθυνση και πολιτική είναι ότι στον περιθωριοποιημένο και στον άστεγο δεν μπορείς να προσφέρεις μια σελίδα στο internet, για να κάνει αίτηση και να λάβει επίδομα, ούτε στον φτωχό και στον υπερχρεωμένο, ο οποίος όχι internet αλλά πολλές φορές ούτε ρεύμα έχει. Πρότεινα ήδη στην επιτροπή τη δημιουργία ενός τετραψήφιου αριθμού, όπου θα δίνονται σαφείς και ορισμένες πληροφορίες σε όσους στερούνται τα βασικά. Το ζητούμενο είναι, όμως, όλοι, όσοι εργάζονται στις παγκόσμιες κοινωνικές υπηρεσίες, να ψάξουν, να ρωτήσουν, να μάθουν και να επιμείνουν να βρουν μέχρι και τον τελευταίο συμπολίτη μας που έχει ανάγκη. Μεγάλο θέμα για τους κοινωνικά αποκλεισμένους, το οποίο πλέον και η ευρωπαϊκή πολιτική έχει δεχτεί, είναι η επανένταξη μέσω της εργασίας και της απασχόλησης. Πράγματι, η αλληλεγγύη προς τον συνάνθρωπο, που έχει καταρρεύσει λόγω της οικονομικής κρίσης, είναι πολύ σημαντική, προκειμένου να τον βοηθηθεί να ξεπεράσει τα πρώτα προβλήματα, να αισθανθεί πως δεν είναι μόνος και να αισθανθεί ότι το κράτος είναι εδώ για να τον βοηθήσει. Θα πρέπει - και ορθά εμπλέκεται στο νομοσχέδιο και ο ΟΑΕΔ - οι άνθρωποι του περιθωρίου να επιστρέψουν το ταχύτερο στην εργασία ή την οποιαδήποτε απασχόληση, ακόμη και εθελοντικά στην αρχή ή με πολύ μικρό τίμημα ή με προγράμματα του ΟΑΕΔ ή με προγράμματα των δήμων για την κοινωνική εργασία. Οι άνθρωποι πρέπει να αποκτήσουν εργασιακή εμπειρία, να παραμείνουν ενεργοί και να επιστρέψουν στη φυσιολογική ζωή, μόλις τους το επιτρέψουν οι συνθήκες. Δυστυχώς από τη μελέτη του νομοσχεδίου δεν είδα έναν σαφή πολιτικό προσανατολισμό ως προς αυτό το σημείο. Πράγματι, εμπλέκεται ο ΟΑΕΔ, πράγματι, είναι στις προθέσεις της Διοικήτριας του ΟΑΕΔ. Όμως, επί της ουσίας αναμένουμε να δούμε πόσες και ποιας έκτασης δράσεις και προγράμματα του ΟΑΕΔ θα τρέξουν για τις κοινωνικές ομάδες, ώστε να αντιληφθούμε κατά πόσο θα γίνει ένα σοβαρό έργο και όχι απλώς για άλλη μια φορά μπαλώματα στα προβλήματα της ανεργίας. Τρίτο ζήτημα του νομοσχεδίου, το οποίο με απασχολεί, είναι η παντελής έλλειψη τεχνογνωσίας των δήμων και των υπαλλήλων τους και η έλλειψη πραγματικής ενίσχυσης των δημοτικών δομών από τις κεντρικές υπηρεσίες των Υπουργείων για θέματα που σχετίζονται με το παρόν νομοσχέδιο. Ζητάτε από την τοπική αυτοδιοίκηση να συμμετάσχει σε ένα πρόγραμμα, ενώ γνωρίζουμε ότι υπάρχουν δήμοι που είναι παντελώς αστελέχωτοι, όχι μόνο από εξειδικευμένο προσωπικό αλλά γενικώς από προσωπικό. Συνεχίζοντας θα ήθελα να ενημερώσω την Ολομέλεια για κάποιους προβληματισμούς που έχω στις επιμέρους ρυθμίσεις. Το νομοσχέδιο περιλαμβάνει αόριστες έννοιες, όπως «κοινωνικό φαινόμενο», «ακραία φτώχεια» και στο άρθρο 14, δίπλα στις αοριστολογίες, καταγράφεται και η φράση «υπερχρεωμένα νοικοκυριά». Η διατύπωση του άρθρου είναι τόσο ευρεία και τόσο περιοριστική συνάμα, που ο αρμόδιος υπάλληλος του Περιφερειακού Παρατηρητηρίου απορώ πώς θα καταλάβει ποια ακριβώς φαινόμενα θα παρακολουθεί. Προφανώς η ακραία φτώχεια δεν συμπορεύεται πάντοτε με την έννοια των υπερχρεωμένων νοικοκυριών. Προφανώς και μια μονογονεϊκή οικογένεια ίσως να έχει περισσότερες απαιτήσεις από ένα υπερχρεωμένο νοικοκυριό και αντίστοιχα ένας μακροχρόνια άνεργος να είναι στα ίδια όρια φτώχειας με κάποιον υπερήλικα με μειωμένη σύνταξη. Επομένως στις διατυπώσεις πρέπει να είμαστε προσεκτικοί όχι μόνο για να μη δημιουργούνται παρερμηνείες αλλά, κυρίως, για την ορθή εφαρμογή του νομοθετήματος. Σχετικά με το άρθρο 22 και το κοινωνικό εισόδημα αλληλεγγύης, πράγματι το βοήθημα αυτό επεκτείνεται με το νομοσχέδιο σε όλους δήμους και ομολογουμένως θα είναι μια μικρή ανάσα για όλους τους ανθρώπους που έχουν σχεδόν μηδενικά εισοδήματα. Αυτό, βεβαίως, δεν σημαίνει πως το κοινωνικό εισόδημα αλληλεγγύης λύνει όλα τα προβλήματα. Αντιθέτως, θεωρώ πως είναι το ελάχιστο που οφείλουμε να κάνουμε για την αληθινή επανένταξη όλων των ανθρώπων που ζουν στα όρια της φτώχειας. Επίσης, είναι σαφές ότι πρέπει να προβλεφθεί πιο ευέλικτος τρόπος διανομής του κοινωνικού εισοδήματος αλληλεγγύης, ο οποίος θα περιλαμβάνει και όλους, όσοι εν τοις πράγμασι το δικαιούνται, αλλά τύποις δεν έχουν υποβάλει φορολογική δήλωση. Ένας άνθρωπος ή μία οικογένεια που έχει φτάσει στα όρια της εξαθλίωσης και φιλοξενείται από συγγενείς, φίλους ή γνωστούς είναι ακραίο να τους ζητάμε να προσκομίσουν εκκαθαρισμένη φορολογική δήλωση. Βασικό στοιχείο έλλειψης του νομοσχεδίου είναι ένα ρεαλιστικό και βεβαιωμένο χρονοδιάγραμμα ενεργειών. Όλο το πνεύμα του νομοσχεδίου για τον καλύτερο έλεγχο των πόρων και την αντιμετώπιση της φτώχειας είναι προς τη σωστή κατεύθυνση. Με δεδομένο, όμως, ότι είναι απαραίτητη η τεχνική εκπαίδευση και ότι υπάρχει έλλειψη προσωπικού, πώς θα μπορέσει να εφαρμοστεί αποτελεσματικά ο νόμος; Πράγματι, βασικός προβληματισμός μου είναι το γεγονός ότι έχουμε συνηθίσει να ψηφίζονται νόμοι και μετά από λίγο να καταργούνται στην πράξη, διότι η δημόσια διοίκηση αποδεικνύεται ανίκανη να αντεπεξέλθει και να τους εφαρμόσει όπως θα πρέπει. Άρα, κυρία Υπουργέ, εδώ πρέπει να ορίσετε σαφές χρονοδιάγραμμα. Πέραν του Παρατηρητηρίου της Φτώχειας να έχουμε παράλληλα σε λειτουργία και ένα παρατηρητήριο καταγραφής των αποτελεσμάτων του Παρατηρητηρίου της Φτώχειας. Εκεί θα καταγράφονται διαρκώς όχι μόνο πόσοι φτωχοί επωφελήθηκαν αλλά και περαιτέρω πόσοι μετά το σχέδιο της αλληλεγγύης εργάστηκαν και επωφελήθηκαν από προγράμματα του ΟΑΕΔ και, σε τελικό στάδιο, πόσοι φτωχοί έπαψαν να είναι φτωχοί και επανήλθαν σε ανεκτά κοινωνικά επίπεδα. Αυτό θα ήταν μια επιτυχία. Περαιτέρω, κύριοι συνάδελφοι, οφείλω να ενημερώσω και για τις θέσεις της Εθνικής Συνομοσπονδίας Ατόμων με Αναπηρία, η οποία θεωρεί ότι είναι επιβεβλημένη η εκπόνηση διακριτών στρατηγικών για την αναπηρία, σε περιφερειακό και εθνικό επίπεδο, τις προτεραιότητες των οποίων θα πρέπει να λαμβάνει υπ' όψιν του ο εθνικός μηχανισμός, στη βάση των πολύ συγκροτημένων προτάσεών τους, που μας έδωσαν στο στάδιο της συζήτησης του νομοσχεδίου στις επιτροπές. Πράγματι, τα άτομα με αναπηρία χρήζουν ιδιαίτερης προσοχής και, μάλιστα, λόγω των αυξημένων αναγκών που έχουν, η πολιτεία οφείλει να έχει έναν πιο εξειδικευμένο προγραμματισμό για την κοινωνικοποίηση, την οικονομική ενίσχυση και την εργασιακή επανένταξή τους. Στο τελευταίο κεφάλαιο του νομοσχεδίου θέλω να μείνω στο άρθρο 28 για την κατάργηση του γνωστού «επικυρώσιμου». Είναι προφανώς θέμα που άπτεται των δεσμεύσεών μας, αλλά πρέπει να δούμε τι θα γίνει με το 1,8 εκατομμύρια ευρώ τον χρόνο, που χάνονται από την κατάργησή του, και πώς αυτά θα αναπληρωθούν, διότι τελικώς πρόκειται για ένα διόλου ευκαταφρόνητο ποσό, το οποίο θα αφαιρεθεί από τα ετήσια έσοδα του προϋπολογισμού. Σε επόμενο επίπεδο χρήζουν ιδιαίτερης προσοχής οι εφαρμοστικές διατάξεις του νόμου Κατρούγκαλου, οι οποίες περιλαμβάνονται στο παρόν νομοσχέδιου. Έχουν περάσει ήδη αρκετοί μήνες από την ψήφιση του ασφαλιστικού. Το νομοσχέδιο, όμως, με τα εφαρμοστικά του άρθρα έρχεται μόλις δεκαπέντε μέρες πριν από την εφαρμογή του. Ευλόγως διερωτώμαι αν θα καταφέρει ο δημόσιος μηχανισμός να αντεπεξέλθει στον τεράστιο όγκο δουλειάς που τον περιμένει. Ο ΕΦΚΑ θα συγκεντρώσει για πρώτη φορά όλους τους ασφαλισμένους και όλα τα επιμέρους ασφαλιστικά ταμεία. Αυτό σημαίνει πως θα διαχειριστεί εξαρχής ένα τεράστιο αριθμό ασφαλισμένων, οι οποίοι θα έχουν απορίες, θα απαιτούν απαντήσεις και θα πιέζουν τους υπαλλήλους του ΕΦΚΑ για διευκρινίσεις. Πάντως, εξ όσων διαβάζω από τον Τύπο και από την ενημέρωση που έχω από τους ειδικούς, εκείνοι που θα κληθούν να εφαρμόσουν τη νομοθεσία αναμένουν τις απαραίτητες διευκρινίσεις. Είμαι δε σίγουρη ότι αποκλείεται σε δεκαεπτά ημέρες ο ασφαλιστικός φορέας να είναι έτοιμος να λειτουργήσει πλήρως και χωρίς προβλήματα, όχι μόνο οργανωτικά και λειτουργικά αλλά και ουσιαστικά, αναφορικά με θέματα εφαρμογής της νομοθεσίας. Πέραν όλων αυτών που ανέλυσα για τους κοινωνικά αδύναμους, δεν θα πρέπει να παραγνωρίζουμε και να ξεχνάμε πως στην πραγματικότητα η ελληνική οικονομία - και ό,τι απέμεινε από αυτή - κινείται και υπάρχει χάριν των μικρομεσαίων επιχειρήσεων και των ελεύθερων επαγγελματιών. Το νομοσχέδιο, λοιπόν, προβλέπει σαφώς ότι από 1-1-2017 και με βάση το νέο ασφαλιστικό, όλοι οι ελεύθεροι επαγγελματίες, οι αυτοαπασχολούμενοι αλλά και οι αγρότες, θα υποχρεούνται να καταβάλλουν κάθε μήνα πλέον τις ασφαλιστικές τους εισφορές. Να θυμίσω σε αυτό το σημείο ότι πολλοί πληρώνουν κάθε δίμηνο, ενώ άλλες κατηγορίες πληρώνουν μία φορά τον χρόνο. Επομένως η αλλαγή είναι πραγματικά μεγάλη. Και δεν αναφέρομαι κυρίως στη δυσκολία ενός επαγγελματία να κάνει τους απαραίτητους οικονομικούς χειρισμούς, ώστε να μπορεί κάθε μήνα πια να έχει το ποσό που χρειάζεται για τις εισφορές του. Το βασικό πρόβλημα έγκειται στο ότι σε περίπτωση καθυστερήσεως ή μερικής καταβολής, θα αρχίσουν κάθε μήνα να τρέχουν προσαυξήσεις και τόκοι. Μάλιστα, αυτή η φαινομενικά μικρή αλλαγή, σε σχέση με τις τεράστιες που βιώνουμε καθημερινά, είναι ήδη δεδομένο ότι θα προκαλέσει μεγάλες συνέπειες. Και για του λόγου το αληθές, το Γενικό Λογιστήριο του Κράτους αναμένει αύξηση εσόδων από το γεγονός ότι οι επαγγελματίες θα αδυνατούν να πληρώσουν στην ώρα τους κάθε μήνα, γιατί θα υπάρχει μηνιαία επιβολή προσαυξήσεων και τόκων στις μη εμπρόθεσμα καταβληθείσες ασφαλιστικές εισφορές. Όμως, δεν θα πρέπει να ξεχνάμε ότι τα τελευταία πέντε με έξι χρόνια οι ελεύθεροι επαγγελματίες έχουν επωμισθεί ένα μεγάλο κομμάτι της οικονομικής κατάρρευσης στους τζίρους τους και τελικά απειλείται κάθε χρόνο η ίδια η εργασιακή τους επιβίωση. Μάλιστα, ένα από τα σταθερά αιτήματα πολλών επαγγελματικών οργανώσεων είναι να υπάρξει πάγωμα των οφειλόμενων εισφορών μέχρι σήμερα, ώστε να μπορέσουν οι ελεύθεροι επαγγελματίες να αρχίσουν να καταβάλλουν τις τρέχουσες εισφορές τους. Επειδή, όμως, μέχρι σήμερα δεν έχει αναληφθεί καμμιά νομοθετική πρωτοβουλία σε αυτή την κατεύθυνση, δυστυχώς - και δεν θέλω να γίνω προάγγελος κακών - θεωρώ δεδομένο ότι πολύ μεγάλος αριθμός των ελευθέρων επαγγελματιών δεν θα μπορεί να πληρώσει στην ώρα του κάθε μήνα και τελικώς θα δούμε να εκτοξεύονται οι προσαυξήσεις και να καταρρέουν τα αναμενόμενα έσοδα του ΕΦΚΑ. Τέλος, αναφορικά με την τροπολογία με γενικό αριθμό 796, η οποία αφορά την εξαγγελία του κυρίου Πρωθυπουργού για τη δήθεν δέκατη τρίτη σύνταξη, θεωρούμε, κατ' αρχάς, ότι καλό είναι να αποκαθίστανται οι αδικίες και ειδικά οι αδικίες που έχουν υποστεί οι πιο αδύναμοι συνάνθρωποί μας, όπως είναι ο χαμηλοσυνταξιούχοι. Όμως, είναι σαφές ότι συνολικά το παρόν νομοσχέδιο δεν μπορεί να λύσει ουσιαστικά ζητήματα, όπως τη χρόνο με τον χρόνο αύξηση των φτωχών και περιθωριοποιημένων Ελλήνων και την καθημερινή τους πάλη για επιβίωση. Γι' αυτό, ουσιαστικά, το νομοσχέδιο αρκείται στη διαχείρισης της μίζερης κατάστασης. Στη χώρα μας τα τελευταία χρόνια είναι εξαιρετικά θλιβερά τα νούμερα που αποτυπώνονται, όπως η σκληρή πραγματικότητα του 3,8% των συνανθρώπων μας να ζουν σε συνθήκες φτώχειας και κοινωνικού αποκλεισμού. Και αντίστοιχα τρομακτικά είναι τα νούμερα για την παιδική φτώχεια στην Ελλάδα. Η εικόνα αυτή μας θλίβει όλους. Όμως, δεν αρκούν πια η συμπόνια, η θλίψη και τα δάκρυα για όσα συμβαίνουν γύρω μας. Οφείλουμε όλοι να περάσουμε από τη θεωρία και τα λόγια στην ουσιαστική πράξη και να κάνουμε πράξη την αλλαγή την οποία όλοι βλέπουμε ότι απαιτείται. Η χώρα μας και ο λαός μας απαιτούν κάθετες τομές στο σύστημα και μια διαφορετική και τίμια προσέγγιση των προβλημάτων. Μόνο τότε θα μπορούμε να μιλήσουμε για πραγματική αντιμετώπιση της φτώχειας, της εξαθλίωσης και των τεράστιων δυσκολιών που βιώνει κάθε μέρα η Ελληνίδα και ο Έλληνας. Σας ευχαριστώ.
Ολοκληρώσαμε με τους εισηγητές και τους αγορητές. Καλείται στο Βήμα η κυρία Υπουργός.
Ευχαριστώ, κύριε Πρόεδρε. Δύο είναι τα θέματα που συζητάμε σήμερα. Συζητάμε πολιτικές κοινωνικών παροχών, οι οποίες υπάρχουν μέσα στο συγκεκριμένο νομοσχέδιο. Είναι το άρθρο 22 με το κοινωνικό εισόδημα αλληλεγγύης, η τροπολογία για τις συντάξεις και συγκεκριμένες τροπολογίες. Και από την άλλη συζητάμε ένα εργαλείο, τον μηχανισμό, ο οποίος δεν ασκεί πολιτικές, απλά ταξινομεί τα δεδομένα των πολιτικών με διαφανή και καθαρό τρόπο, προσβάσιμο στον κάθε πολίτη και με διαφάνεια. Θα ήθελα να μιλήσω λίγο για την ιστορία των πολιτικών και για την πολλή φασαρία που γίνεται για την ενίσχυση των χαμηλοσυνταξιούχων. Ακούστε. Με ρώτησε ο εισηγητής της Νέας Δημοκρατίας: «τελικά μειώσατε τη φτώχεια; Τι κάνατε εσείς με τις διαφορετικές κοινωνικές πολιτικές από μας»; Ξέρετε πολύ καλά ότι τα στοιχεία που έχουμε για τη φτώχεια από τη EUROSTAT είναι του 2014, όταν ακριβώς παραδώσατε την κυβέρνηση. Δυστυχώς τα στοιχεία είναι συντριπτικά. Ήμασταν τελευταίοι - και είμαστε ακόμα, διότι αυτό δεν άλλαξε - στα οικογενειακά επιδόματα στην Ευρώπη. Μιλάμε για ένα 0,4%. Είμαστε τελευταίοι μέσα στην Ευρώπη των είκοσι οκτώ. Δίνουμε 2,1% του ΑΕΠ για τις κοινωνικές πολιτικές, για όλη την κοινωνική προστασία. Αυτό παραλάβαμε. Ήμασταν σχεδόν από τους τελευταίους στην Ευρώπη. Τι έκανε η Ευρώπη όλα αυτά τα χρόνια από το 2014 μέχρι σήμερα; Έβαλε στόχους για την εξαφάνιση της ακραίας φτώχειας, της ανεργίας, κ.λπ.. Τι έχει συμβεί σήμερα; Σήμερα έχουμε την αξιολόγηση των πολιτικών της Ευρώπης τον Ιούνιο του 2016 σε όλον τον ευρωπαϊκό χώρο. Τι λέει η EUROSTAT, λοιπόν; Λέει ότι όλοι οι δείκτες απέτυχαν σε όλη την Ευρώπη. Τίποτα, απ' όλα όσα είχε βάλει σαν στόχους, δεν υλοποιήθηκε. Υπάρχει τώρα εδώ ένα μεγάλο πρόβλημα, όταν γίνεται όλη αυτή η αντιπαράθεση για τα 450 εκατομμύρια ευρώ κοινωνικό μέρισμα που βγήκε η προηγούμενη κυβέρνηση και πώς τα έδωσε και με τα 600 εκατομμύρια ευρώ… Κύριε Βρούτση, αν δεν με ακούτε, δεν θα μπορέσετε να μου απαντήσετε. Γελάει με κατανόηση ο κ. Κατσώτης. Του επεφυλάχθη και εκείνου προνομιακή….
Τα σχόλια αφήστε τα για το Προεδρείο, κυρία Υπουργέ, σας παρακαλώ.
Λέω, λοιπόν, ότι τα 450 εκατομμύρια ευρώ είναι τελείως διαφορετική υπόθεση, γιατί δεν αφορούσαν τους συνταξιούχους αλλά τρεις κατηγορίες πολιτών. Αφορούσε, πρώτον, όσα άτομα είχαν εισόδημα μέχρι 6.000 ευρώ τον χρόνο, δηλαδή αυτούς πράγματι που βρίσκονται στην ακραία φτώχεια, δεύτερον, όλους τους ένστολους - μιλάμε για εκατόν εξήντα χιλιάδες πρόσωπα με 500 ευρώ τον μήνα - και, τρίτον, τους μακροχρόνια άνεργους, των οποίων δεν έχω βρει εδώ το νούμερο. Άρα τα 100 εκατομμύρια ευρώ από τα 450 εκατομμύρια ευρώ δόθηκαν στους ένστολους. Όσον αφορά τα υπόλοιπα, σας είπα πώς μοιράστηκαν. Αυτά είναι. Έγινε και ένα άλλο μεγάλο λάθος. Εδώ είναι και η μεγάλη διαφορά με μας. Εμείς τα 630 εκατομμύρια ευρώ τα έχουμε από την υπεραπόδοση του ΦΠΑ, της φοροδιαφυγής, της φοροκλοπής, της διαφθοράς, κ.λπ.. Αυτά τα χρήματα μαζεύτηκαν το 2016 και αποδίδονται το 2016. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Τι έκανε η τότε κυβέρνηση; Πήρε από το πρωτογενές πλεόνασμα που είχε υποσχεθεί αρχές Μαρτίου - βλέποντας ότι έρχονται εκλογές αργά ή γρήγορα το 2014-450 εκατομμύρια ευρώ. Αυτά αφαιρέθηκαν από το πρωτογενές πλεόνασμα με αποτέλεσμα να μην μπορεί το πρωτογενές πλεόνασμα, που είχαν υποσχεθεί, να κλείσει. Έτσι βρήκαμε εμείς το έλλειμμα. Τόσο απλά είναι τα πράγματα. Δεν χρειάζονται δραματικοί τόνοι σ' αυτή την Αίθουσα. Όμως, λέμε ότι αυτό είναι. Επίσης, θα ήθελα να πω κάτι ακόμα. Δίνουμε εμείς δέκατη τρίτη σύνταξη; Θα μπορούσες τυπικά να πεις ότι για το 1/3 των συνταξιούχων, που θα πάρουν αυτό το επίδομα τώρα, δηλαδή πεντακόσιες χιλιάδες, είναι υπολογισμένο περίπου αυτό που θα έπαιρναν ως δέκατη τρίτη σύνταξη. Δεν είναι δέκατη τρίτη σύνταξη. Προφανώς δεν είναι θεσμοθετημένο, για να είναι δέκατη τρίτη σύνταξη. Όμως, δεν θα κάνουμε και για όλα ότι δεν είναι τίποτε. Υπάρχει μεγάλη διαφορά. Εμείς αυτό λέμε, γι' αυτό που κάναμε και γιατί, όταν υπάρχει υπεραπόδοση, αμέσως τα λεφτά πρέπει να δίδονται μέχρι το τέλος του χρόνου, ειδάλλως χρεώνονται στον επόμενο χρόνο και στην πραγματικότητα μετρούν και αφαιρούνται από το πρωτογενές πλεόνασμα. Καταλάβατε ποια είναι η διαφορά; Είναι μεγάλη διαφορά. Είμαστε το άσπρο με το μαύρο σε αυτό το επίπεδο. Τι να κάνουμε; Άρα είπαμε ότι είναι ένα μικρό πρώτο βήμα για τους χαμηλοσυνταξιούχους, γιατί πράγματι υπάρχει και υπόσχεση προς αυτούς και πρέπει να ξέρουν ότι πάντα θα είναι μέσα στο μυαλό μας και στη φροντίδα μας. Δεν θα αφήσουμε αυτό το θέμα. Τι είναι ο Εθνικός Μηχανισμός για την Κοινωνική Ένταξη και Συνοχή; Πράγματι, εδώ πρέπει να απαντήσω αν είναι μνημονιακός, όπως λέει η Χρυσή Αυγή ή το ΚΚΕ. Αν κατάλαβα καλά, είπε κάποιος άλλος ότι είναι μνημονιακός; Νομίζω πως όχι. Προσέξτε. Είναι υποχρεωτικό εργαλείο για όλα τα κράτη - μέλη της Ευρωπαϊκής Ένωσης. Είναι ευρωπαϊκό εργαλείο. Το λέω προς το ΚΚΕ. Προφανώς είναι υποχρεωτικό, όταν παίρνεις ΕΣΠΑ. Αν πάρεις ΕΣΠΑ, πρέπει να έχεις μηχανισμό. Μπήκε από το 2012, γιατί η Ελλάδα δεν είχε φτιάξει τέτοιον μηχανισμό μέχρι εκείνη τη στιγμή, αλλά δεν είναι μνημονιακή υποχρέωση. Είναι για να εκταμιεύεις τα χρήματα του ΕΣΠΑ. Τι εννοούμε ΕΣΠΑ; Με το ΕΣΠΑ εννοούμε τις δομές φτώχειας, κύριε Κατσώτη. ΕΣΠΑ είναι οι δομές φτώχειας. Οι στέγες υποστηριζόμενης διαβίωσης είναι ΕΣΠΑ. Όλα αυτά, από τα οποία αυτή τη στιγμή ωφελείται ο λαός μας, είναι χρήματα του ΕΣΠΑ. Αυτά τα χρήματα μέχρι το τέλος του χρόνου, αν δεν είχαμε φτιάξει και ψηφίσει τον μηχανισμό, δεν μπορούν να εκταμιεύονται για τη χώρα. Αυτή είναι η υποχρέωση της χώρας. Για να εξηγούμαστε, δεν είναι μνημονιακή. Ο καθένας μπορεί να λέει αυτό που θέλει, την πολιτική του, αλλά δεν είναι μνημονιακή υποχρέωση. Τι παραλάβαμε εμείς; Το είπαν οι συνάδελφοι της Νέας Δημοκρατίας και της Δημοκρατικής Συμπαράταξης. Παραλάβαμε μια Εθνική Στρατηγική Κοινωνικής Ένταξης και Συνοχής. Γιατί λέγεται έτσι; Τι είναι αυτό; Είναι οι πολιτικές που κάνει το κράτος με βάση και κάποιες πολιτικές της Ευρωπαϊκής Ένωσης, όπως είναι πολιτικές για τη φτώχεια, για την ανεργία, για την παιδική φτώχεια κ.λπ., εξειδικευμένες στην Ελλάδα. Τι θέλεις εσύ ακριβώς να κάνεις; Είναι οι πολιτικές, πράγματι, για την κοινωνική προστασία. Παραλάβαμε, λοιπόν, αυτό το σχέδιο το 2014 που έληγε, γιατί έπρεπε να είναι από τις αρχές του 2012. Το ξέρετε όλοι. Έπρεπε να το αναθεωρήσουμε και με βάση τις απόψεις μας, αλλά και με βάση την εξειδίκευση που έγινε στις περιφέρειες. Το αναθεωρήσαμε το 2015. Εγκρίθηκε τον Σεπτέμβριο του 2015. Από τον Σεπτέμβριο του 2015 μέχρι τον Ιούνιο του 2016 φτιάξαμε τον μηχανισμό, αλλά τον φτιάχναμε και με παράλληλες δράσεις που ψηφίζονταν μέσα στη Βουλή. Τα κέντρα κοινότητας τα ψηφίσατε νωρίς πέρυσι. Κομμάτι του μηχανισμού ήταν. Γιατί; Διότι ανεξάρτητα από τα περί ανικάνων που λέτε και που προφανώς δεν τα πιστεύετε - προφανώς δεν τα πιστεύετε - είμαστε οι μόνοι που κάνουμε τις μεταρρυθμίσεις για το καλό του λαού και όχι μεταρρυθμίσεις από αυτές που εννοούσατε εσείς, δηλαδή μόνο τα κοψίματα και τα μνημόνια. Αυτά δεν είναι μεταρρυθμίσεις. Πράγματι, λοιπόν, κάνουμε μεγάλες μεταρρυθμίσεις για το καλό του λαού ή εκεί που νομίζουμε και ξέρετε πολύ καλά ότι είμαστε ικανοί να τις εφαρμόζουμε. Μην ξαναμπείτε σε αυτό που είπατε, όταν ψηφίζαμε τον νόμο για την ανθρωπιστική κρίση. Μας λοιδορούσε ο κ. Γεωργιάδης. Εκεί καθόμουν και μου έλεγε «ούτε σε έναν χρόνο δεν θα έχεις καταφέρει να τον εφαρμόσεις». Τον εφαρμόσαμε σε τρεις μήνες με κάρτα αλληλεγγύης, η μόνη κάρτα η οποία έδωσε αξιοπρέπεια στους Έλληνες, σε αυτά τα στρώματα, για να μην πηγαίνουν με σακούλες, το οποίο είναι πρωτοτυπία ευρωπαϊκή. Σήμερα όλοι αναγνωρίζουν ότι αυτό δεν έχει γίνει σε κανένα κράτος. Το κάναμε σε τρεις μήνες. Αυτά τα λέω γιατί εγώ σε τρεις μήνες, που θα υλοποιούμε όλη την ιστορία του μηχανισμού από πάνω μέχρι κάτω, θα έρθω εδώ να ζητήσω ξανά να ζητήσετε συγγνώμη, όπως σας ζητάω τώρα να ζητήσετε συγγνώμη γι' αυτά που λέγατε για την ανθρωπιστική κρίση τότε, για το νομοσχέδιο.
Ποιος θα ζητήσει συγγνώμη σε ποιον, κυρία Υπουργέ, με αυτά που λέτε; Θα τα πούμε σε λίγο. Θα διαβάσω τα αποσπάσματα που έλεγε στην πλατεία Συντάγματος ο κ. Τσίπρας. Κύριε Πετρόπουλε, θα τα διαβάσω και για εσάς που γελάτε!
Πάμε τώρα παρακάτω για να δούμε τι είναι ο μηχανισμός, για να μη χάνουμε και την μπάλα! Μιλάμε για έναν μηχανισμό που όχι μόνο δεν τον κάνατε, αλλά και, μεταξύ μας, πιστεύω ότι δεν τον θέλετε, κατά βάση. Αυτό γιατί ο μηχανισμός αποκαλύπτει τα πάντα. Τίποτα δεν μπορεί να κρυφτεί όταν θα έχει γίνει ο μηχανισμός, ούτε τα λεφτά πού πηγαίνουν ούτε σε ποιους πηγαίνουν ούτε πόσα επιδόματα παίρνει κανείς. Τίποτα δεν μπορεί να κρυφτεί. Δεν αποδίδει επιδόματα ο μηχανισμός, κύριε Κατσώτη, δεν δίνει, αλλά λέει πού δίδονται. Καταγράφει πού δίδονται.
Αυτά τα κόβετε εσείς.
Τα λέω αυτά για να ξεκαθαρίσουμε και αυτό για να μην υπάρχει όλη αυτή η σύγχυση. Μπορούσε ο μηχανισμός να λειτουργήσει με δήμους αποψιλωμένους; Μπορούσε; Υπήρχε πιθανότητα να λειτουργήσει, όταν δεν υπάρχουν κοινωνικές υπηρεσίες σε πάρα πολλούς δήμους; Είδαμε και την ΚΕΔΕ στη διαβούλευση. Προβλέψαμε, λοιπόν, τα κέντρα κοινότητας. Εδώ έχω και εγώ ένα παράπονο. Πράγματι, η Δημοκρατική Συμπαράταξη το ψήφισε. Δεν το ψήφισε, όμως, η Δεξιά. Τα κέντρα κοινότητας θα εξοπλιστούν με επτακόσιους πενήντα νέους ανθρώπους που θα προσληφθούν με ΑΣΕΠ. Ο μηχανισμός χρειάζεται ανθρώπους για να δουλέψει. Αν δεν έχει ανθρώπους, δεν θα δουλέψει. Αυτό το ξέραμε από την πρώτη στιγμή. Φτιάξαμε τα κέντρα κοινότητας. Επτακόσιοι πενήντα άνθρωποι καινούργιοι. Δεν είναι «ημέτεροι», ξέρετε! Όσο και να το λέμε, το Ποτάμι δεν πρόκειται να το καταλάβει. Δεν θα καταλάβει ποτέ: Πρώτον, τι κάνει ο μηχανισμός. Δεύτερον, γιατί είναι απλό για τον κάθε πολίτη. Και, τρίτον, γιατί δεν είναι «ημέτεροι». Γιατί αυτό είναι το λαϊκίστικο. Ο λαϊκισμός ο άγριος είναι να λέμε στον ελληνικό λαό ότι ο ΣΥΡΙΖΑ φτιάχνει κράτος συριζαίων. Δεν πά' να λες όλα τα δεδομένα, πρέπει να επαναλαμβάνεται αυτό συνέχεια. Αυτός είναι ο άγριος λαϊκισμός. Πείτε μου, πόσοι θα είναι οι συριζαίοι εδώ, με βάση τις διαδικασίες τις οποίες έχουμε καταγράψει μέσα σε αυτόν τον μηχανισμό; Πείτε μου. Πάμε πάλι, λοιπόν. Δεν χαράσσει πολιτικές ο μηχανισμός. Ο μηχανισμός είναι εργαλείο. Τι κάνει; Ενοποιεί, πρώτον, όλες τις βάσεις δεδομένων του κράτους. Ενοποιεί και έχει ενιαίους όλους τους φορείς που δίδουν επιδόματα. Ενοποιεί με τον ΑΦΜ όλα τα επιδόματα που δίνονται σε κάθε άνθρωπο. Αυτό είναι καλό ή κακό; Είναι καλό για να ξέρει το κράτος τι του συμβαίνει. Μέχρι σήμερα δεν ξέραμε. Όταν μας ρώτησαν οι θεσμοί πόσοι είναι οι ανάπηροι, δεν υπήρχε κάποιος να το πει. Όταν μας ρώτησαν πόσοι παίρνουν επιδόματα, δεν υπήρχε κάποιος να το πει. Μόνο μας έλεγαν ότι παίρνουν πάρα πολλά οι ανάπηροι. Αν δεν είχαμε κάνει την ενιαία βάση, την ΗΔΙΚΑ - που είναι το κομμάτι του μηχανισμού - θα συνέχιζαν να λένε οι θεσμοί ότι οι ανάπηροι παίρνουν πολλά επιδόματα. Μόνο επειδή είχαμε κάνει αυτό καταφέραμε να πείσουμε ότι δεν υπάρχουν αυτά που έλεγαν. Καταλάβατε; Ο μηχανισμός προστατεύει τα ευάλωτα στρώματα, δεν κινδυνεύουν από τον μηχανισμό. Οι πολιτικοί κινδυνεύουν. Αυτοί κινδυνεύουν, γιατί πια κανείς, ούτε συριζαίος, δεν μπορεί να υπόσχεται σε έναν άνθρωπο, είτε ανάπηρο είτε φτωχό ή οτιδήποτε, ότι θα του βρει επίδομα. Τώρα όλοι αυτοί οι άνθρωποι θα πηγαίνουν στα κέντρα κοινότητας. Είναι δεν είναι «one stop shop», και τούτο και το άλλο. Τι είναι; Τι είναι το «one stop shop»; Εδώ κάνουμε, λοιπόν, έναν πάγκο - να το πούμε έτσι για να το καταβάλει όλος ο κόσμος - σε κάθε δήμο, ο οποίος από πίσω έχει τους τρεις, τέσσερις υπαλλήλους, που θα προσληφθούν με διαδικασίες ΑΣΕΠ και μπροστά του έχει μια πλατφόρμα. Όταν πηγαίνει ένας άνθρωπος και του λέει «είμαι αυτός» με τον ΑΜΚΑ ή τον ΑΦΜ του, αυτόματα όλα τα στοιχεία απ' όλο το κράτος έρχονται μπροστά. Και λέει «εσύ μπορείς να παίρνεις αυτό κι αυτό αλλά είσαι ακόμα δικαιούχος να παίρνεις εκείνα κι εκείνα». Τον διασυνδέει αμέσως. Του λέει: «Κάνε αίτηση. Κι από το σπίτι σου μπορείς, αλλά έλα κι εδώ άμα δεν μπορείς μόνος σου και δεν ξέρεις, να σου την κάνουμε εμείς, να πάρεις όλα αυτά που δικαιούσαι». «Πού να πάω τον πατέρα μου που είναι άρρωστος;». «Πού να πάω το παιδί μου;». «Τι να κάνω αν είμαι άστεγος;» κ.ο.κ.. Αυτό τους λέει ο μηχανισμός. Αυτό, οι εκσυγχρονιστές του Ποταμιού δεν θέλουν να το καταλάβουν με τίποτα. Υπάρχει λόγος που δεν θέλουν να το καταλάβουν. Και εκσυγχρονιστές, αλλά και αγνωστικιστές και λαϊκιστές. Υπάρχει πρόβλημα, βασικό πρόβλημα. Δεύτερον, έφτανε αυτό; Όχι δεν έφτανε αυτό. Το κράτος καθημερινά παρακολουθεί αυτή την κίνηση. Γιατί, ωραία, εμείς φτιάχνουμε το σύστημα και το δίνουμε στους δήμους. Το δίνουμε και στις περιφέρειες. Αν το κράτος μέσα στο Υπουργείο, δηλαδή, δεν παρακολουθεί όλη αυτή την κίνηση καθημερινά, πώς ξέρει ότι στα Γρεβενά επί έναν μήνα δεν πήγε άνθρωπος; Τι συμβαίνει εκεί; Δεν έπρεπε να παρέμβει τότε το κράτος και να πληροφορήσει τους πολίτες; Καμπάνιες; Πρέπει να πας στο κέντρο κοινότητας, να μάθεις τι σου συμβαίνει. Πώς θα ξέραμε αν υπάρχουν προβλήματα διαφθοράς; Όχι στους πολίτες, ακόμα και στις υπηρεσίες. Πώς θα το ξέραμε αν δεν το παρακολουθούσαμε; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Αναπληρώτριας Υπουργού]] Δυο λεπτά και τελειώνω, κύριε Πρόεδρε. Άρα έπρεπε να συνδεθεί η πλατφόρμα του μηχανισμού, που είναι στα διακόσια πενήντα τέσσερα κέντρα κοινότητας. Ναι, τα πληρώνει η Ευρωπαϊκή Ένωση. Δεν είχαμε χρήματα για να πάρουμε επτακόσιους πενήντα ανθρώπους. Δεν είχαμε. Τα πληρώνουν όμως μέχρι το 2020 και ξέρετε πολύ καλά ότι αυτά θα επεκταθούν και θα γίνουν μόνιμο προσωπικό των δήμων, στις κοινωνικές υπηρεσίες. Εδώ είμαστε και εδώ θα είμαστε και θα επανέλθουμε να δούμε αν ήταν καλό ή δεν ήταν καλό πράγμα αυτό για τον πολίτη, για τον σεβασμό του, για την αξιοπρέπειά του. Θα δούμε αν είναι καλό αυτό. Τέλος, επομένως, κάθε μέρα, λοιπόν, συνδέσαμε online την Κυβέρνηση με όλα τα Υπουργεία που είναι τα αρμόδια, με την περιφερειακή αυτοδιοίκηση και με τους δήμους. Αυτό κάναμε. Αυτό δεν γινόταν αλλιώς. Αλλιώς θα λέγαμε λόγια, όπως έλεγαν όλα τα χρόνια λόγια. Και τίποτα δεν παρακολουθούσε, τίποτα. Τίποτα δεν ήξερε, τίποτα. Δεν δίνει αξιοπρέπεια στον πολίτη. Τελειώνω, κύριε Πρόεδρε, λέγοντας ότι αυτό είναι το εργαλείο. Ποιες είναι οι πολιτικές; Πολιτική είναι το ΚΕΑ, το Κοινωνικό Εισόδημα Αλληλεγγύης. Το ΚΕΑ είναι πολιτική. Έχουμε μεγάλες αγωνίες για το ΚΕΑ. Γι' αυτό το σχεδιάσαμε υποχρεωτικά από την πρώτη στιγμή σε τρεις άξονες. Γιατί λέτε δεν το κάναμε το ΚΕΑ από το 2015; Βρε, συνάδελφοι, δεν πιστεύω ότι είστε υποκριτές. Πραγματικά. Αλλά γιατί το λέτε αυτό; Αφού ξέρετε ότι το ΚΕΑ για να γίνει ήθελε 760 εκατομμύρια, αυτά που έχουμε βάλει στον προϋπολογισμό. Είχατε βάλει το 2015, στον προϋπολογισμό που ψηφίσατε το 2014, τα 800 εκατομμύρια και τα χάσαμε; Δεν τα είδαμε; Σαν να μην έφτανε αυτό, είχατε βάλει την Well Bank να σας αξιολογήσει το πρόγραμμα των δεκατριών δήμων. Το αξιολόγησε και είπε ότι είναι ελλιποβαρές - το λέω ευγενικά - και να ξανασχεδιαστεί. Το ξανασχεδιάσαμε. Το κάναμε σε τριάντα δήμους. Έξι μήνες το σχεδιάσαμε και από πέρυσι μέχρι τώρα εφαρμόζεται σε τριάντα δήμους. Και τώρα έχουμε και θετικές κριτικές και θετική αξιολόγηση και το επεκτείνουμε και σε όλη τη χώρα. Πώς;
Μέχρι και πάρτι κάνατε!
Κύριε Κατσώτη, δεν κόβουμε ούτε ένα επίδομα! Σας παρακαλώ πάρα πολύ! Τα 760 εκατομμύρια τα ψηφίσατε…
Τα 900 εκατομμύρια από τα προνοιακά;
Σας παρακαλώ πολύ! Τα 760 εκατομμύρια τα ψηφίσατε στον προϋπολογισμό. Δεν κόψαμε ούτε ένα επίδομα. Όμως, πρέπει να γνωρίζετε ότι η Αριστερά πάντα ήθελε να γνωρίζει ο πολίτης και όλος ο κόσμος και να υπάρχει διαφάνεια. Εμείς αυτό παλεύουμε! Αυτός είναι ο μηχανισμός, αυτές είναι οι πολιτικές. Και δεν θα ξεχάσετε ποτέ ότι το ΚΕΑ έχει τρεις άξονες, τρεις πυλώνες αλληλένδετους. Όποιος μπει στο ΚΕΑ, δεν θα πάρει απλά αυτό το μικρό επίδομα. Και γι' αυτό δεν το λέμε «ελάχιστο εγγυημένο».
Και με αυτό κλείνετε, σας παρακαλώ, κυρία Υπουργέ.
Τελειώνω, κύριε Πρόεδρε. Δεν είναι καθόλου ελάχιστο εγγυημένο με τους όρους που ορίζεται το ελάχιστο εγγυημένο. Δεν πάμε να δώσουμε άλλες ονομασίες. Όμως, όποιος παίρνει αυτό το μικρό επίδομα, ταυτόχρονα καθίσταται δικαιούχος στο σύστημα υγείας και έχει δωρεάν ιατροφαρμακευτική περίθαλψη, στο ΤΕΒΑ έχει δωρεάν φρούτα, τρόφιμα κ.λπ.. Ταυτόχρονα, τα παιδιά του θα μπουν στους παιδικούς σταθμούς με voucher. Παράλληλα, έχει ένα πλήθος υπηρεσιών, τις οποίες θα διευρύνουμε συνεχώς, όπως σχολικά γεύματα κ.λπ., γιατί, βεβαίως, ξέρουμε ότι αυτό το επίδομα είναι πολύ μικρό. Χωρίς τις υπηρεσίες δεν γίνεται. Γι' αυτό και το σύστημα είναι συνδεδεμένο με όλες τις υπηρεσίες. Τρίτον, το 10% αυτών που μπαίνουν, των δικαιούχων του ΚΕΑ, των ανέργων, θα βρουν δουλειά. Και θα το δείτε και αυτό! Διότι βέβαια, ο σκοπός μας δεν είναι να τους παγιδέψουμε μέσα στο ΚΕΑ, μέσα σε ένα δίκτυ φτώχειας, αλλά να τους βάλουμε ξανά στην κοινωνία και την εργασία. Γι' αυτό λέγεται Εθνικός Μηχανισμός Κοινωνικής Ένταξης και Συνοχής. Μιλάμε για ένταξη στη δουλειά, ένταξη στην κοινωνία. Αυτός είναι ο μεγάλος μας στόχος και θα τον πετύχουμε! Σας ευχαριστώ.
Σας ευχαριστούμε και εμείς, κυρία Υπουργέ. Προχωρούμε με τον Κοινοβουλευτικό Εκπρόσωπο της Δημοκρατικής Συμπαράταξης κ. Ανδρέα Λοβέρδο.
Κύριε Πρόεδρε, θα μιλήσουν τώρα οι Κοινοβουλευτικοί Εκπρόσωποι;
Μετά θα ακολουθήσουν τέσσερις ομιλητές, δηλαδή οι κύριοι Ηγουμενίδης, Βρούτσης, Γρέγος και Κεγκέρογλου και μετά θα μιλήσει ο κ. Πετρόπουλος, ο κ. Τζαβάρας και προχωρούμε κανονικά. Ορίστε, κύριε Λοβέρδο, έχετε τον λόγο για δώδεκα λεπτά.
Κυρίες και κύριοι Βουλευτές, καλημέρα σας! Στα άρθρα 1 έως 20 του σχεδίου νόμου διαρθρώνεται ο Εθνικός Μηχανισμός Συντονισμού, ένας μηχανισμός που πρέπει να θυμίσουμε στην Αίθουσα αυτή - κάτι που έκανε και η κ. Χριστοφιλοπούλου στις συνεδριάσεις των επιτροπών - ότι ήταν απαραίτητος ακριβώς για τους λόγους που είπε η κυρία Υπουργός. Εφόσον διεκπεραιώνονται το ΕΣΠΑ και κοινοτικοί πόροι, θα πρέπει αυτός ο μηχανισμός να είναι υπαρκτός και να διεκπεραιώνει τα καθήκοντά του για την αντιμετώπιση της φτώχειας. Θα ήθελα να υπενθυμίσω ότι είχαμε υποβάλει ένα τέτοιο σχέδιο ως προηγούμενη κυβέρνηση τον Δεκέμβριο του 2014 και 23 Ιανουαρίου, προ των εκλογών, είχαμε την πρώτη έγκριση από την Ευρωπαϊκή Ένωση. Αν και αυτά δεν έχουν πια καμμία σημασία. Έχουν περάσει δύο χρόνια από τότε και έχετε δείξει ως Κυβέρνηση ΣΥΡΙΖΑ - ΑΝΕΛ το χρώμα και τις πολιτικές σας. Όμως, εν πάση περιπτώσει, η λογική αυτού του μηχανισμού ήταν μια λογική πάρα πολύ χρήσιμη και απαραίτητη. Είχαμε κινητοποιηθεί και είχε προχωρήσει η έγκρισή του από την Ευρωπαϊκή Ένωση στις 23 Ιανουαρίου. Έρχεται, λοιπόν, τώρα για να θεσμοθετηθεί. Κυρίες και κύριοι Βουλευτές, με δύο λόγια είναι μια - ο όρος δεν μου αρέσει - «καθετοποίηση» των διάσπαρτων μηχανισμών στην κεντρική διοίκηση, στην περιφερειακή διοίκηση και στην τοπική αυτοδιοίκηση Α΄ βαθμού. Θεωρώ ότι μετά την έναρξη της λειτουργίας του, με αυτή την καθετοποιημένη μορφή, θα συγκεντρωθεί εκείνη η εμπειρία που θα δώσει τις δυνατότητες κάποιων αλλαγών και εξορθολογισμού, αν η πράξη έτσι θέλει. Ωστόσο, έχω να κάνω δύο παρατηρήσεις γιατί με απασχόλησε ιδιαίτερα. Και εγώ και οι συνεργάτες μου ασχοληθήκαμε με την εικόνα, τη θεσμική, τη δομική που δίνει αυτός ο μηχανισμός και σας τις εκθέτω: Κατ' αρχάς μέσα από την ενιαία διάρθρωση αυτού του μηχανισμού διαπιστώνει κανείς ότι στο πεδίο της κεντρικής διοίκησης έχουμε δύο νέες γενικές διευθύνσεις. Εδώ προβλέπονται θέσεις, τριάντα εννέα τον αριθμό, που θα καλυφθούν με αποσπάσεις και μετατάξεις, δεκαπέντε θέσεις εμπειρογνωμόνων - προφανώς αφορούν καινούργιους ανθρώπους μέσω του ΕΣΠΑ - και το σύνολο του προσωπικού για την κεντρική δομή, που είναι πενήντα τέσσερις άνθρωποι, εκ των οποίων οι δεκαπέντε, ως εμπειρογνώμονες, θα προσληφθούν απ' έξω. Τα παρατηρητήρια στις δεκατρείς περιφέρειες είναι παρατηρητήρια που δεν καταλάβαμε από πόσους υπαλλήλους θα αποτελούνται και εάν αυτοί θα είναι υπάλληλοι περιφερειών ή θα προσληφθούν.
Των περιφερειών.
Των περιφερειών; Άρα «χ» εδώ. Οι περιφέρειες με τις δομές που έχουν. Και στα κέντρα νεότητας και στους δήμους, επτακόσιες πενήντα και διακόσιες πενήντα τέσσερεις με ΑΣΕΠ.
Όλοι μέσα.
Όλοι μέσα. Εγώ καταθέτω την εξής ερώτηση, που είναι νομίζω λογική: Κύριοι συνάδελφοι, δεν ψηφίσαμε πριν από λίγες μέρες ρυθμίσεις του Υπουργείου Εσωτερικών περί κινητικότητας; Γιατί να χρειαστούμε επτακόσια πενήντα, συν διακόσια εβδομήντα πέντε, οκτακόσια τέσσερα, συν δεκαπέντε εμπειρογνώμονες, οκτακόσια δεκαεννέα άτομα; Έχουμε ένα πληθωρικό δημόσιο και αφαιμάζεται ο ιδιωτικός τομέας για να καλυφθούν οι δαπάνες του δημοσίου αυτού. Γιατί να χρειαστούμε νέο προσωπικό; Η πρώτη σκέψη μιας εύρυθμα λειτουργούσης πολιτείας είναι: αφού υποφέρουμε και αναγκαζόμαστε να αυξήσουμε τους φόρους, είναι πάρα πολύ λογικό η βασική πηγή της δαπάνης μας που είναι, πρώτον, οι συντάξεις και, δεύτερον, η μισθοδοσία του δημοσίου, να μην επιβαρυνθεί περαιτέρω. Γιατί να πρέπει να επιβαρυνθεί; Εδώ η καταγραφή από το Γενικό Λογιστήριο, μόνο για τη δαπάνη που αφορά τον μηχανισμό αυτόν στο κεντρικό επίπεδο, καταγράφει μια δαπάνη 864.000 ευρώ.
Θεωρητικά.
Ναι, αφαιρουμένων αυτών που έχουμε, γιατί θα είναι αποσπάσεις και μετατάξεις, είναι η δαπάνη για τους υπόλοιπους δεκαπέντε, που θα πάνε ως εμπειρογνώμονες, μέσω ΑΣΕΠ.
Όχι, αυτοί είναι με ΕΣΠΑ.
Ωραία. Με ΕΣΠΑ θα πληρώνονται αυτοί; Ωραία, αφαιρώ το επιχείρημα αυτό. Για να συνεννοηθούμε είμαστε εδώ στο επίπεδο αυτό. Αλλά για τους υπολοίπους, για τα κέντρα νεότητας και στους δήμους, γιατί; Γιατί η επιπρόσθετη δαπάνη; Γιατί; Και αυτό, κυρίες και κύριοι Βουλευτές, το αθροίζουμε στις δαπάνες που προκαλούνται από το Υπουργείο αυτό για δημιουργία δομών με αυτά που έφερε η κ. Αντωνοπούλου. Τα θυμάστε; Προ ολίγων εβδομάδων γινόντουσαν αυτά εδώ. Από την πλευρά της Δημοκρατικής Συμπαράταξης και εμού προσωπικά είχε κατατεθεί το επιχείρημα ότι είναι παλιά η μέθοδος, της δεκαετίας του '80: «όπου έχω ένα πρόβλημα, ιδρύω κράτος». Τώρα, το θέμα είναι το κράτος που έχεις πώς σου αποδίδει ή πώς δεν αποδίδει και τι πρέπει να γίνει γι' αυτό, κυρίες και κύριοι Βουλευτές. Και αντί να μπούμε σε αυτή την μέθοδο του 21ου αιώνα, μετά από ταλαιπωρίες δεκαετιών που η Ελλάδα τις πλήρωσε αυτές τις ταλαιπωρίες, η λογική «όπου έχω πρόβλημα ιδρύω κρατικές δομές» είναι μια καταδικαστέα πρακτική, πρακτική ΣΥΡΙΖΑ - ΑΝΕΛ στο 100%, που αποτελεί ένα δραματικό πισωγύρισμα σε σχέση με την εμπειρία που έχει σωρεύσει η ελληνική περίπτωση, που έχει σωρευτεί στην Ελληνική Δημοκρατία σε σχέση με το διοικητικό της σύστημα. Δεύτερος κύκλος θεμάτων. Εμείς, μέχρι εδώ ψηφίζουμε. Πάμε τώρα στο ασφαλιστικό κομμάτι. Ένα μεγάλο κομμάτι του σχεδίου νόμου, κυρίες και κύριοι Βουλευτές, αφορά στο ασφαλιστικό. Δεν θυμάστε, εσείς της Πλειοψηφίας, τον κ. Κατρούγκαλο να σας λέει ότι θα βρει 500 εκατομμύρια ευρώ από την αλλαγή της αρχιτεκτονικής δομής του ασφαλιστικού; Κυρία Υφυπουργέ, ο τότε προϊστάμενός σας ο κ. Κατρούγκαλος, έλεγε στη Βουλή των Ελλήνων ότι 500 εκατομμύρια ευρώ θα εξοικονομηθούν από την αλλαγή της δομής του ασφαλιστικού. Έγινε ο ΕΦΚΑ. Και αντί να έχει ψηφιστεί μια σχετική εξουσιοδοτική διάταξη και η διοίκηση με κανονιστικές πράξεις να μας έχει πει πώς θα λειτουργήσει από την 1η Ιανουαρίου 2017, τώρα δηλαδή, έρχεται εδώ ένας οιωνοί οργανισμός - τσάτρα πάτρα, κυρίες και κύριοι Βουλευτές - ο οποίος δεν σου δείχνει ότι παράγει εξοικονομήσεις. Μηδέν ευρώ εξοικονόμηση. Ψέματα έλεγε ο κ. Κατρούγκαλος. Επιχειρήματα του αέρα έλεγε. Επιχειρήματα, τα οποία η πράξη απέδειξε ότι ήταν απολύτως ψευδή. Εδώ, κυρίες και κύριοι Βουλευτές, παράγεται μια εξοικονόμηση 725.000 ευρώ από την κατάργηση κάποιων επιδομάτων και από την κατάργηση κάποιων διοικητικών μονάδων, αλλά αυτή η μικρή εξοικονόμηση ισοφαρίζεται όταν, κατά την έκθεση του Γενικού Λογιστηρίου, προβλέπεται δαπάνη 620.000 ευρώ για τη στελέχωση του γραφείου του Νομικού Συμβουλίου του Κράτους. Και αν προσθέσουμε και την ανάγκη αμοιβών δικηγόρων, outsourcing δηλαδή, η δαπάνη αυτή θα αυξηθεί. Και στο άρθρο 53 του σχεδίου νόμου προβλέπεται ότι αυτή η λύση, που σας φέρνει εδώ πέρα η Κυβέρνηση να ψηφίσετε, είναι προσωρινή. Διότι κατά τη συσσωρευόμενη εμπειρία, θα εκδοθεί καινούργιος οργανισμός. Εδώ γελάμε! Εδώ γελάμε για μια Κυβέρνηση απολύτως απροετοίμαστη, με απολύτως βιαστικές διευθετήσεις, που τελικά τις πληρώνει ο ελληνικός λαός. Και πάντως, το επιχείρημα ότι η αλλαγή της δομής, της αρχιτεκτονικής, όπως έλεγε με έναν χαριτωμένο τρόπο ο τότε Υπουργός Εργασίας και Κοινωνικών Ασφαλίσεων, ο κ. Κατρούγκαλος, θα εξοικονομήσει 500 εκατομμύρια, ήταν ψεύδος. Ψεύδος και πάλι ψεύδος! Οι διατάξεις περί ΕΦΚΑ εδώ επιβεβαιώνουν της μομφής μας το αληθές. Στα άρθρα 61, 62, 63 αφαιρούνται πόροι από τον ΕΟΠΥΥ, κύριοι συνάδελφοι. Το ΙΚΑ χρωστάει στον ΕΟΠΥΥ. Όταν ερχόταν εδώ το ασφαλιστικό, έλεγα ότι αυτό που δεν μπόρεσα να κάνω διότι οι Πρωθυπουργοί, με τους οποίους ήμουν δεν το δέχτηκαν, ήταν να μπορεί ο ΕΟΠΥΥ να παίρνει από τις εισφορές αμέσως τα χρήματα των ασφαλισμένων και των εργοδοτών. Αμέσως, χωρίς να μεσολαβεί το Υπουργείο Εργασίας. Και επειδή αυτό θα σήμαινε πάρα πολλά προβλήματα σε ό,τι αφορά τις δυνατότητες του συνταξιοδοτικού μας μηχανισμού στο να δίνει τις συντάξεις, οι Πρωθυπουργοί δυσκολεύονταν να το δεχτούν. Και δεν το δέχονταν. Και οι Υπουργοί Εργασίας δεν το ήθελαν. Ως Υπουργός Υγείας το πρότεινα αυτό και ως Βουλευτής της Αντιπολίτευσης. Αν αυτό γινόταν, ο ΕΟΠΥΥ θα μπορούσε να διαπραγματευτεί τις υπηρεσίες υγείας πάρα πολύ γρήγορα. Αντί να γίνει αυτό, μας λέει εδώ το σχέδιο νόμου ότι για όσα χρωστάει το ΙΚΑ συνιστώνται επιτροπές και για τη δαπάνη της εξέτασης για το πόσα χρωστάει στον ΕΟΠΥΥ θα παρακρατάει και ένα 5% από τις εισφορές. Αυτό είναι ληστεία σε βάρος του ΕΟΠΥΥ και σε καμμία περίπτωση δεν τη στηρίζουμε. Αντί να ευνοείς τον ΕΟΠΥΥ, του παίρνεις πόρους για να εξετάσεις πόσα του χρωστάς, επειδή του χρωστάς. Κακώς. Για το ΙΚΑ 5% και ένα 2% σε ό,τι αφορά αντίστοιχες λειτουργίες του ΕΦΚΑ. Οργανωμένη ληστεία το λέω αυτό. Για το επίδομα αλληλεγγύης, κυρίες και κύριοι Βουλευτές, τα είπε η κ. Χριστοφιλοπούλου. Εκφράζει τη Δημοκρατική Συμπαράταξη. Κλείνω με ένα θέμα που δεν αφορά τους παρισταμένους Υπουργούς, αλλά αφορά τη λειτουργία της Κυβέρνησης γενικότερα και εμένα προσωπικά. Όταν συζητούσαμε τον προϋπολογισμό, επειδή ήταν εδώ ο κ. Τσακαλώτος, ο κ. Χουλιαράκης και η Υφυπουργός η κ. Παπανάτσιου, έθεσα ένα θέμα που αφορά ζήτημα διαφθοράς. Και περίμενα, επειδή οι εποπτεύοντες Υπουργοί ήταν εδώ, να έχω μια απάντηση. Μάλιστα, επειδή εμείς δεν είμαστε φιλοκατήγοροι και δεν έχουμε καμμία σχέση με τον ΣΥΡΙΖΑ και τους ΑΝΕΛ, έλεγα ότι η κατηγορία μας δεν αφορά τους Υπουργούς, αλλά ως Υπουργοί Οικονομικών με τόσα θέματα στην ημερήσια διάταξή τους δεν μπορεί να έχουν στα πόδια τους θέματα διαφθοράς τα οποία να τα κοιτάνε ή να μην τα ξέρουν ενδεχομένως. Το θέμα αφορούσε τα λεγόμενα «φρουτάκια». Το θέμα αφορούσε μια μορφή τυχερού παιχνιδιού που είχε προβλεφθεί από τη σύμβαση περί ιδιωτικοποίησης του ΟΠΑΠ και την οποία είχα ψηφίσει. Και εμείς ως Δημοκρατική Συμπαράταξη είχαμε διαμαρτυρηθεί και δι' εμού για την εκ μέρους σας αύξηση της φορολογίας του ΟΠΑΠ, αφού η συνιδιωτικοποίηση είχε γίνει και ο ΟΠΑΠ λειτουργούσε υπό το νέο ιδιοκτησιακό του καθεστώς. Δηλαδή, δεν μπορείς να αλλάζεις τους όρους μιας ιδιωτικοποίησης εκ των υστέρων. Τι μήνυμα στέλνεις στους επενδυτές και πόσο κακό κάνεις στο συγκεκριμένο επενδυτή που έχει κανονίσει τους λογαριασμούς του; Έχω υπερασπιστεί την ιδιωτικοποίηση και έχω υπερασπιστεί και τον ΟΠΑΠ σε βάρος της Κυβέρνησης αυτής που άλλαξε μονομερώς τους όρους της ιδιωτικοποίησης εκ των υστέρων. Όμως, μια υποχρέωση του ΟΠΑΠ και της Κυβέρνησης και της Επιτροπής Παιγνίων, οιονεί ανεξάρτητης αρχής, ανεξάρτητης διοικητικής αρχής, ήταν να εκδώσει τον κανονισμό βάσει του οποίου θα γινόταν το παιχνίδι αυτό με τα «φρουτάκια». Εκδόθηκε ένας κανονισμός επί κυβέρνησης Σαμαρά - Βενιζέλου επί τον Ευγένιο Γιαννακόπουλο, Επιτροπή Παιγνίων τότε, αυστηροποιήθηκε από τη νέα διοίκηση της Επιτροπής Παιγνίων το καλοκαίρι του 2015, τον κ. Στεργιώτη, κυρίες και κύριοι του ΣΥΡΙΖΑ, αν σας λέει και κάτι - δεν ξέρω εάν σας ακολούθησε μετά τη διάσπαση, αλλά ήταν δική σας επιλογή - αυστηροποίησε τους όρους αυτού του παιχνιδιού καλώς πράττων και στη συνέχεια αλλάξατε τον άνθρωπο αυτόν. Τώρα τον Οκτώβριο στην Επιτροπή Θεσμών και Διαφάνειας ο κ. Τσακαλώτος παρουσίασε τον νέο Πρόεδρο της Επιτροπής Παιγνίων. Ο νέος Πρόεδρος είπε ότι αυτή η μορφή τυχερού παιχνιδιού προκαλεί εθισμό, χρησιμοποιώντας μια επιστημονική γνώμη περί αυτού - εγώ κρατάω αποστάσεις από όλα αυτά, αλλά ο ίδιος έτσι έπραξε - , ανέλαβε σήμερα, ας πούμε τα καθήκοντά του και την άλλη μέρα εξέδωσε έναν πολυσέλιδο κανονισμό που δημοσιεύθηκε στο ΦΕΚ την 1η Ιανουαρίου, που καταργεί όλους τους περιορισμούς. Όλους! Καταργεί τα διακόσια μέτρα απόστασης από το ένα σημείο παιχνιδιού στο άλλο. Καταργεί το όριο των 80 ευρώ συμμετοχής ημερησίως στο παιχνίδι από τον κάθε παίκτη. Καταργεί την υποχρέωση στην κάρτα του παίκτη να αναγράφεται το ΑΦΜ, δηλαδή να φαίνεται το φορολογικό του προφίλ. Αν χρωστάει στο δημόσιο, πώς παίζει; Καταργείτε οτιδήποτε σχετιζόταν με περιορισμούς και ακόμη πόσες ώρες την ημέρα, την εβδομάδα, τον μήνα θα παίζει κάποιος. Τα καταργεί αυτά ο νέος Πρόεδρος, που έβλεπε ότι θα εθίζονταν οι Έλληνες με αυτό το παιχνίδι. Υπάρχει θέμα διαφθοράς εδώ. Χθες από την Επιτροπή Παιγνίων εστάλη η αγόρευσή μου στον εισαγγελέα. Φαντάζομαι να έστειλε και τον κανονισμό αυτόν και τους προηγούμενους κανονισμούς για το παιχνίδι αυτό. Εγώ προσωπικά θα ενημερώσω την Εισαγγελία με κάθε στοιχείο που αφορά βήμα προς βήμα το σκάνδαλο αυτό και θα θυμίσω ότι εν όψει αυτού του κανονισμού που δημοσιεύθηκε στο ΦΕΚ 1η Νοεμβρίου, ο ΟΠΑΠ απέσυρε την αγωγή του περί διεθνούς διαιτησίας με την οποία ζητούσε κάποιο δισεκατομμύριο από την αντισυμβαλλόμενη ελληνική Κυβέρνηση. Εδώ έχουμε ένα θέμα διαφθοράς. Εσείς ήσασταν κατά όλων αυτών των παιγνίων, του ειδικού τυχερού παιχνιδιού. Αλλάξατε γνώμη, αυστηροποιήσατε όμως, τις διαδικασίες, αλλάξατε ξανά γνώμη, καταργήσατε τους περιορισμούς και είστε ελεγχόμενοι σήμερα.
Ολοκληρώστε, σας παρακαλώ.
Κλείνω, κύριε Πρόεδρε. Δεν ενήργησε απαντώντας μου με κάποιον τρόπο ο αρμόδιος Υπουργός, ο αρμόδιος Αναπληρωτής, η αρμόδια Υφυπουργός. Ενήργησε η Επιτροπή Παιγνίων. Καλώς. Οφείλει, όμως, να συμπληρώσει τις ενέργειές της, να στείλει όλο το σχετικό υλικό. Και είμαστε στη διάθεση της δικαστικής λειτουργίας, για να παράσχουμε εγγυήσεις. Εδώ τα πράγματα πρέπει να είναι καθαρά. Εσείς τιμητές, εσείς οργανωτές μιας προσπάθειας, δόλιας προσπάθειας, σπίλωσης κάθε πολιτικού αντιπάλου, δεν έχετε κανένα περιθώριο να γλιστράτε σε θέματα διαφθοράς, ούτε ακόμη κι αν το ολίσθημα αυτό είναι ολίγων πόντων. Στην προκείμενη περίπτωση είναι χιλιομέτρων και πρέπει να το δείτε κι ως Κοινοβουλευτική Ομάδα. Η Κοινοβουλευτική Ομάδα της Δημοκρατικής Συμπαράταξης συνολικά αυτό το θέμα θα το κρατήσει στην πρώτη θέση της ημερήσιας διάταξης, μέχρι η Κυβέρνηση να ενεργοποιηθεί. Ευχαριστώ πολύ.
Ευχαριστούμε κύριε Λοβέρδο. Προχωρούμε, όπως έχουμε προαναγγείλει με τον κ. Ηγουμενίδη, Βουλευτή του ΣΥΡΙΖΑ, για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, θέλαμε να βάλουμε ένα φρένο ανάσχεσης της κοινωνικής καταστροφής που προκάλεσαν οι πολιτικές επιλογές των προκατόχων μας. Θέλαμε να πλέξουμε ένα δίχτυ αξιοπρέπειας, να οικοδομήσουμε ένα πλέγμα κοινωνικής προστασίας των πολλών, των ευάλωτων, των απροστάτευτων. Αυτό το πράγμα κάναμε, λοιπόν, από τη στιγμή που με τους αγώνες τους οι εργαζόμενοι μάς έφεραν σε θέσεις κυβερνητικής ευθύνης. Και δεν το κάναμε ούτε αποσπασματικά, ούτε με όρους διαπλοκής, ούτε με όρους πελατειακού κράτους. Από την πρώτη στιγμή που βρεθήκαμε στη θέση της Κυβέρνησης, ξεδιπλώσαμε ένα σχέδιό μας, έναν σχεδιασμό. Να θυμίσω πως τον νόμο για την ανθρωπιστική κρίση - αναφέρθηκε η Υπουργός προηγουμένως στην λοιδορία από στελέχη της Νέας Δημοκρατίας - η Νέα Δημοκρατία και το ΠΑΣΟΚ δεν τον θεωρούσαν αναγκαίο. Συνεχίσαμε με τον νόμο για το παράλληλο πρόγραμμα στο πλαίσιο του ίδιου σχεδιασμού. Να θυμίσω πέρυσι τέτοιο καιρό, παραμονές των Χριστουγέννων, ποιοι συγχρόνιζαν τον πολιτικό τους βηματισμό με τις πολιτικές επιλογές των δανειστών μας. Συνεχίσαμε μέσα στο 2016 πιλοτικά, με την εφαρμογή του κοινωνικού προγράμματος για το κοινωνικό εισόδημα αλληλεγγύης και σε αυτήν την κατεύθυνση προσπαθούμε να το εφαρμόσουμε από το 2017 σε όλους τους δήμους της χώρας. Είναι χαρακτηριστικές οι τοποθετήσεις των κομμάτων της Αντιπολίτευσης. Στον ίδιο αυτό σχεδιασμό εντάσσεται και το σημερινό νομοσχέδιο, το οποίο θεσμοθετεί έναν ενιαίο μηχανισμό, που μαζί με τα πληροφοριακά συστήματα θα συγκροτεί και θα επιβλέπει συνολικά και ενιαία τον δείκτη κοινωνικής προστασίας. Εδώ, κυρία Υπουργέ, επιτρέψτε μου μια παρένθεση. Δεν είναι θέμα της σημερινής μας συζήτησης. Αναφέρομαι στη χθεσινή ειδησιογραφία, με αφορμή το κοινωνικό πλυντήριο, για δραστηριότητες και δράσεις του Δήμου Αθηναίων. Μας ενημερώνει η ειδησιογραφία για δέκα χιλιάδες νοικοκυριά χωρίς ρεύμα, στον χώρο του Δήμου Αθηναίων. Πόσα είναι τα νοικοκυριά; Ένα δεύτερο ερώτημα είναι γιατί αυτοί δεν καλύπτονται από την προστασία. Και ένα τρίτο είναι τι θα κάνουμε, να το αντιμετωπίσουμε. Πόσα είναι τα νοικοκυριά στην επικράτεια; Κλείνω την παρένθεση, διότι είπα ότι δεν είναι θέμα σημερινό. Θα επανέλθουμε και ίσως θα πρέπει να δώσει μια απάντηση το Υπουργείο. Κυρίες και κύριοι συνάδελφοι, δεν θα σταθώ σε όλα τα στοιχεία που ανέφεραν αρκετοί από τους προηγούμενους ομιλητές των κομμάτων της Αντιπολίτευσης. Θα ήθελα να δώσω μόνο ένα στοιχείο. Τις χρονιές 2012, 2013, 2014 δόθηκαν σε κοινωνική πολιτική 450 εκατομμύρια, 150 εκατομμύρια κατ' έτος. Τις χρονιές 2015, 2016, 2017, με αυτά που ψηφίσαμε και στον προϋπολογισμό, θα δοθούν 1,750 δισεκατομμύρια, δηλαδή έχουμε τετραπλασιασμό του ποσού. Και το λέμε, κυρίες και κύριοι συνάδελφοι, χωρίς καμμία δόση έπαρσης. Γιατί για την Αριστερά είναι τουλάχιστον ντροπή να υπερηφανεύεται κάποιος ότι στηρίζει όπως μπορεί τους ευάλωτους. Το ίδιο ντροπή είναι, κατά τη γνώμη μας, από την άλλη πλευρά να ονομάζει τέτοιου είδους κινήσεις, στάχτη στα μάτια ή κοροϊδία. Και αναφέρομαι εδώ σε όλο το φάσμα της αντιπολιτευτικής τακτικής, από την πολιτικά μικρόψυχη αντιμετώπιση των μέτρων που προτείνουμε ή και εφαρμόζουμε, που έχουν κοινωνικό αποτύπωμα, μέχρι την εκδήλωση αγωνίας μπας και υποχωρήσουν οι δανειστές στις πιέσεις τους και μπορέσουμε να εφαρμόσουμε την κοινωνική μας πολιτική. Αναφέρομαι στη συνειδητή επιλογή εφαρμογής των απόψεων των δανειστών μας. Είναι χαρακτηριστικές οι δηλώσεις του Αντιπροέδρου της Νέας Δημοκρατίας κ. Γεωργιάδη: «Θα κάνουμε όσα ζητήσει η τρόικα και άλλα τόσα», δήλωσε σαν συνέχεια του αμίμητου: «Και αν δεν είχαμε μνημόνια, θα έπρεπε να τα εφεύρουμε», μέχρι τις θεατρικές παραστάσεις της συνδικαλιστικής γραφειοκρατίας στην πόρτα του Υπουργείου Υγείας. Ξέρετε, πρόκειται για παραστάσεις που δεν μας εκπλήσσουν. Ξέρουμε πολύ καλά, όπως ξέρετε όλοι οι συνάδελφοι σ' αυτή την Αίθουσα, ότι η αιχμή του δόρατος της κοινωνικής πολιτικής της Αριστεράς είναι η πολιτική μας στην υγεία. Αυτή η συνειδητή επιλογή μας για στήριξη του δημόσιου συστήματος υγείας δεν γίνεται για λόγους ιδεοληψίας. Το δημόσιο σύστημα υγείας είναι το σύστημα που έχουν ανάγκη οι φτωχοί και οι αδύναμοι. Το δημόσιο σύστημα υγείας, πέρα από την υψηλή ποιότητα παρεχόμενης περίθαλψης που προσφέρει, είναι σε τελική ανάλυση και οικονομικότερο. Το δημόσιο σύστημα υγείας θέλουμε να είναι σε θέση να μπορεί να εφαρμόσει το παράλληλο πρόγραμμα και όλα αυτά τα οποία θεσμοθετούμε. Γι' αυτόν τον λόγο όσον αφορά το δημόσιο σύστημα υγείας, εμείς θα παραμένουμε πεισματικά μεροληπτικοί υπέρ του. Γι' αυτόν τον λόγο γίνεται και όλη αυτή η επίθεση από την Αντιπολίτευση στην πολιτική ηγεσία του Υπουργείου Υγείας. Θα ήθελα, λοιπόν, με αφορμή τη σημερινή συζήτηση, να απευθυνθώ προς τους γραφειοκράτες της ΠΟΕΔΗΝ. Συνεχίστε, κύριοι, τις θεατρικές σας παραστάσεις. Συνεχίστε τις εμφανίσεις τις υποταγμένες στις επιταγές της τηλεοπτικής κάμερας των παιδονόμων της εξουσίας. Χτίστε και άλλους τοίχους στην πόρτα του Υπουργείου Υγείας. Αυτό που ουσιαστικά, αργά αλλά σταθερά, υψώνετε ένα τείχος ανάμεσα σε σας και την πλειοψηφία των εργαζόμενων στο δημόσιο σύστημα υγείας, οι οποίοι στην πολιτική κατεύθυνση που χαράζουμε ματώνουν - το ξέρουμε ότι ματώνουν - αλλά τελικά καταφέρνουν μαζί μας να κρατήσουμε όρθιο το δημόσιο σύστημα υγείας. Κυρίες και κύριοι συνάδελφοι, έχουμε θεσμοθετήσει, έχουμε νομοθετήσει μέτρα στήριξης των πολιτών που βρίσκονται σε ακραία φτώχεια. Έχουμε θεσμοθετήσει μέτρα για την υγειονομική κάλυψη των ανασφάλιστων. Έχουμε νομοθετήσει για τη δικαιότερη κατανομή των επιβαρύνσεων. Πρόκειται για δείγματα μεροληψίας μας υπέρ των ασθενέστερων κοινωνικά ομάδων. Ωστόσο, έχουμε πλήρη επίγνωση ότι η κοινωνία έχει ανάγκη από πολύ περισσότερα. Τα όνειρά μας για την κοινωνία και για την πατρίδα τραβάνε πολύ πιο μακριά. Αν είπα ότι για την Αριστερά είναι ντροπή να κομπάζει κάποιος ότι βοηθάει τους αδύνατους, η πιο μεγάλη ντροπή για μας είναι η ύπαρξη ευάλωτων κοινωνικών ομάδων. Σε σχέση με τα όνειρά μας, σε σχέση με τις απαιτήσεις της κοινωνίας απαντάμε: Ναι, μπορούμε σήμερα να συμπυκνώσουμε σε πολιτικό σχέδιο τις ανάγκες των πολλών, την επανεκκίνηση της οικονομίας, την επανεκκίνηση της απασχόλησης. Ναι, μπορούμε να βγούμε από την κρίση με την κοινωνία όρθια. Είμαστε η πολιτική δύναμη των οικονομικά ασθενέστερων κοινωνικών ομάδων, είμαστε η δύναμη της κοινωνικής και πολιτικής σταθερότητας και σίγουρα με τις ζωντανές κοινωνικές δυνάμεις σε κοινή αγωνιστική πορεία, θα τα καταφέρουμε. Σας ευχαριστώ.
Ευχαριστούμε τον κ. Ηγουμενίδη, Βουλευτή του ΣΥΡΙΖΑ. Τον λόγο έχει ο κ. Ιωάννης Βρούτσης, Βουλευτής της Νέας Δημοκρατίας για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, λένε ότι η ιστορία εκδικείται. Το παρόν νομοσχέδιο, το οποίο συζητάμε αυτή τη στιγμή, είναι το ζωντανό παράδειγμα της επιβεβαίωσης της ιστορίας υπό την έννοια ότι ο ΣΥΡΙΖΑ σήμερα, με το παρόν νομοσχέδιο, βρίσκεται μπροστά σ' ένα παρελθόν το οποίο τον στοιχειώνει, καθώς βρίσκεται αντιμέτωπος με τα ψέματά του, με λόγια ντροπής που είπε στο παρελθόν, αλλά μπροστά και σε μία αμείλικτη πραγματικότητα, στην υπεύθυνη, θεσμική, πατριωτική στάση της Αξιωματικής Αντιπολίτευσης, αλλά και άλλων κομμάτων. Δεν θέλω, όμως, να μιλήσω για τα υπόλοιπα κόμματα. Αυτή είναι, κύριοι του ΣΥΡΙΖΑ, η σημερινή συζήτηση για το νομοσχέδιο. Και το λέω αυτό, γιατί εξαρχής έχουμε τοποθετηθεί. Κι αυτό είναι καλό να το πάρετε ως μάθημα κοινοβουλευτικής ηθικής και υπευθυνότητας. Το λέω αυτό προς τους Βουλευτές του ΣΥΡΙΖΑ και προς την Κυβέρνηση: Εμείς θα το ψηφίσουμε το νομοσχέδιο, με την κριτική μας, όμως, σε επιμέρους ζητήματα, και θα αιτιολογήσω γιατί. Θα ψηφίσουμε το νομοσχέδιο στο κομμάτι της κοινωνικής πολιτικής, το πρώτο και το δεύτερο κεφάλαιο, διότι ενσωματώνει μέσα πολιτικές οι οποίες ξεκίνησαν επί ημερών της προηγούμενης κυβέρνησης και οι οποίες συνεχίζονται. Δεν θα ψηφίσουμε το κομμάτι του ασφαλιστικού, διότι εδώ επιβεβαιώνετε ζωντανά πλέον αυτά που λέγαμε, κύριε Πετρόπουλε, ότι όλα είναι στα γόνατα και το ασφαλιστικό στον αέρα. Δεν είναι μόνο οι μειώσεις που κάνατε, τα 3,1 δισεκατομμύρια ευρώ, οι αχρείαστες και οι άδικες, τις οποίες λέω. Είναι και το οργανόγραμμα και η διοικητική αναδιάρθρωση του Υπουργείου, την οποία φέρνετε σήμερα αποσπασματικά ως ένα κομμάτι, δείγμα προχειρότητας και μιας πολιτικής η οποία δεν ξέρετε αν θα υπάρχει την επόμενη μέρα. Ας πάμε, όμως, τώρα στο κομμάτι της κοινωνικής πολιτικής, για να επιβεβαιώσω αυτό που λέω, ότι η ιστορία σήμερα στοιχειώνει τον ΣΥΡΙΖΑ. Ελάχιστο εγγυημένο εισόδημα, κυρίες και κύριοι συνάδελφοι. Αυτό διαπραγματεύεται το σημερινό νομοσχέδιο και την προέκτασή του μέσα από έναν μηχανισμό για τον οποίο είπα ότι συμφωνούμε. Θέλω να θυμίσω, όμως, τι έλεγε όταν είχα φέρει εγώ το ελάχιστο εγγυημένο εισόδημα στη Βουλή, ως Υπουργός, το οποίο και φέρει την υπογραφή μου μαζί με τον κ. Κεγκέρογλου. Αξίζει να αναφερθεί αυτό ως παράδειγμα για την ιστορία, να βλέπουν το βίντεο οι επόμενες γενιές πολιτικών, για να μην κάνουν τα ίδια λάθη και να μην γίνουν ποτέ ΣΥΡΙΖΑ σε επίπεδο συμπεριφοράς και κοινοβουλευτικής πρακτικής. Λέγατε ότι «το κομμάτι του ελάχιστου εγγυημένου εισοδήματος, ως πολιτική, το μόνο που εγγυάται είναι η φτώχεια. Είναι ψίχουλα κρατικής φιλανθρωπίας. Είναι ένα επίδομα εξαθλίωσης, κοινωνικής και οικονομικής κοροϊδίας». Αυτά έλεγε ο ΣΥΡΙΖΑ, κυρίες και κύριοι του ΣΥΡΙΖΑ και δεν ψηφίσατε το ελάχιστο εγγυημένο εισόδημα, τη μεγαλύτερη θεσμική, κοινωνική μεταρρύθμιση στον νεότερο ελληνικό κράτος. Και το καθυστερήσατε δύο χρόνια εξαπατώντας και κοροϊδεύοντας τους αδύναμους, τις ευάλωτες κοινωνικές ομάδες. Άκουσα λίγο πριν να υπερασπίζεστε πάλι, με το ίδιο πολιτικό παραμύθι και αφήγημα του ΣΥΡΙΖΑ, ότι είστε υπέρ των αδύνατων και ευάλωτων κοινωνικών ομάδων. Αυτό το αφήγημα έχει πλέον ξεπεραστεί, ξέρετε. Δεν σας πιστεύει κανένας. Χρησιμοποιείτε τους αδύναμους, χρησιμοποιείτε τους εργαζόμενους, μόνο για να υφαρπάζετε τη ψήφο τους. Στην ουσία, για το καλό και τη βελτίωσή τους, δεν κάνετε τίποτα. Αυτό το κάνει η Νέα Δημοκρατία και αυτό συμπυκνώνεται μες στην πολιτική μας. Είπε η κ. Φωτίου λίγο πριν ότι από τα στοιχεία προβάλλεται ότι η φτώχεια του 2014 ήταν η μεγαλύτερη και από εκεί και πέρα άρχισε η φτώχεια να φεύγει. Σε ποιόν τα λέτε αυτά, κυρία Υπουργέ; Σε εμένα, στη Νέα Δημοκρατία;
Σε εσάς.
Πάρτε, λοιπόν, το αποδεικτικό στοιχείο της Τράπεζας της Ελλάδος, κυρία Φωτίου. Στη σελίδα 166 η Τράπεζα της Ελλάδος λέει ότι το 2014 μειώθηκε η φτώχεια 7,1%. Το 2015- ένα χρόνο μείνατε μόνο στην εξουσία - φτωχοποιήσατε τον κόσμο κατά 8%. Ορίστε, το καταθέτω στα Πρακτικά, για να το δουν οι Βουλευτές του ΣΥΡΙΖΑ.
Θα ήθελα τον λόγο μετά, κύριε Πρόεδρε. Δεν ξέρει πότε μετριούνται κάθε φορά τα στοιχεία.
Καλά, κυρία Φωτίου. Πάμε παρακάτω. Το κοινωνικό μέρισμα το ψηφίζουμε. Το είχαμε πει και στην επιτροπή. Εμείς δεν είμαστε ΣΥΡΙΖΑ. Θα ακούσετε, όμως, την κριτική μας. Το κοινωνικό μέρισμα, κυρίες και κύριοι συνάδελφοι, ο τρόπος και η διαδικασία με την οποία δίνεται είναι λάθος. Θα τα πούμε ξανά σήμερα εδώ. Είναι λάθος! Για να πάμε, όμως, σιγά σιγά στην κριτική, θυμίζω ένα κείμενο. Ακούστε ένα κείμενο για το επάρατο και τρισάθλιο κοινωνικό μέρισμα του Σαμαρά των 500 εκατομμυρίων ευρώ. Τα θυμάστε τα 500 εκατομμύρια ευρώ που έδωσε η προηγούμενη κυβέρνηση από το πρωτογενές πλεόνασμα; Ακούστε κάτι, λοιπόν, για το κοινωνικό μέρισμα των 500 εκατομμύριων ευρώ: «Θεωρούμε πράξη ντροπής, πράξη καταισχύνης, πράξη ταπείνωσης του κάθε πολίτη αυτής της χώρας. Από τη μια αρπάζουν το ψωμί από το τραπέζι εκατομμυρίων ανθρώπων και από την άλλη τους το πετούν με κάποια ψίχουλα για να εξαγοράσουν, όπως φαντάζονται, τη στήριξή τους στην πολιτική που έκλεψε το ψωμί και σκοπό έχει να κλέψει από το τραπέζι και τις καρέκλες και το σπίτι». Πράγματα αδιανόητα! Στην συνέχεια, «το πλεόνασμά τους είναι σεσημασμένο για τους Έλληνες. Σε αυτό κρύβονται όλες οι αμαρτίες, όλες οι πληγές, όλη η σήψη, όλη η απάτη της σημερινής πολιτικής». Δεν φταίει η Κυβέρνηση, εδώ που βλέπω. Δεν φταίτε εσείς, κύριοι συνάδελφοι του ΣΥΡΙΖΑ. Είναι λόγια του κ. Τσίπρα. Λίγη ντροπή. Αυτά έλεγε ο κ. Τσίπρας, το καταθέτω, για να το διαβάσετε, κύριοι του ΣΥΡΙΖΑ για να μην επαναληφθούν στο μέλλον τέτοια φαινόμενα. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά έλεγε ο κ. Τσίπρας για τα 500 εκατομμύρια που δώσαμε στους αδύναμους και βάλαμε τις κοινωνικές ομάδες. Και να ποια είναι η πολιτική διαφορά. Η Νέα Δημοκρατία το ψηφίζει. Τι λέμε, όμως; Λέμε ότι είναι ντροπή να λέτε ότι είναι δέκατη τρίτη σύνταξη. Σας διέσυρε το ΚΚΕ σήμερα. Το ΚΚΕ σας διέσυρε, σας κατέβασε την τροπολογία κόντρα σε αυτά που είπε ο Πρωθυπουργός στο διάγγελμα ότι είναι δέκατη τρίτη σύνταξη. Σας διέσυρε το ΚΚΕ! Σας έφερε τροπολογία να ψηφίσετε τη δέκατη τρίτη σύνταξη. Γιατί δεν το κάνετε;
Δεν θέλει σύμμαχο το ΚΚΕ εσάς.
Εν πάση περιπτώσει, εμείς θα ψηφίσουμε την ενίσχυση με τα 517 εκατομμύρια, όμως δεν είναι δέκατη τρίτη σύνταξη, κυρίες και κύριοι συνάδελφοι. Το δεύτερο είναι ότι άκουσα την Υπουργό να λέει ότι είναι υπεραπόδοση φόρων λαθρεμπορίου και φοροδιαφυγής. Τα πιστεύετε αυτά; Έχετε συνειδητοποιήσει τι λέτε; Κυρίες και κύριοι συνάδελφοι, το πλεόνασμα, όπως διαμορφώθηκε το 2016 και το 2015, είναι αποτέλεσμα της φορολογικής εξόντωσης του κάθε νοικοκυριού, κάθε επιχείρησης. Φορολογήσατε ανέργους, κόψατε συντάξεις. Από εκεί δημιουργήθηκε αυτό το οποίο δίνετε σήμερα. Τουλάχιστον σε αυτό να είσαστε ειλικρινείς. Και σε αυτό που εμείς ασκούμε κριτική σήμερα, εντονότατη κριτική, είναι ο τρόπος που το δίνετε, όχι η διαφάνεια, γιατί τον μηχανισμό τον έχει φτιάξει το Υπουργείο. Διαμέσου της ΗΔΙΚΑ θα γίνει με τον πιο σωστό τρόπο. Έτοιμο τον πήρατε, κύριε Πετρόπουλε, τον «ΗΛΙΟ» τον οποίο δεν εμφανίζετε και ευτυχώς που υπάρχει αυτό και δίνεται με αυτόν τον τρόπο. Ο τρόπος, όμως, που το δίνετε είναι οριζόντιος. Αντί να ακουμπήσετε και ευάλωτες κοινωνικές ομάδες των ανέργων, το δίνετε οριζόντια έτσι, στα πεταχτά και στα γρήγορα και δημιουργούνται αδικίες. Κάποιος σήμερα θα παίρνει με τη γυναίκα του 870 ευρώ σύνταξη, αλλά είναι δυο άτομα, κάποιος θα παίρνει από επτακόσια ευρώ σύνταξη δύο άτομα και θα πάρουν το επίδομα. Είναι δίκαιο αυτό; [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Το άκουσα, κύριε Πρόεδρε, επιτρέψτε μου.
Θέλετε ένα ή δύο λεπτά ακόμη;
Δύο λεπτά, κύριε Πρόεδρε. Λέω, λοιπόν, ότι ο τρόπος που το δίνετε είναι άδικος, γιατί είναι οριζόντιος, δεν βάζετε εισοδηματικά κριτήρια. Εμείς, στο κοινωνικό μέρισμα που δώσαμε, βάλαμε εισοδηματικά κριτήρια, για να μην το πάρει κάποιος ο οποίος έχει εισοδήματα και από άλλες πηγές και το στερήσουμε από κάποιον που δεν έχει τίποτα, κάποιον άνεργο, παραδείγματος χάριν. Να, λοιπόν, ποιος ενδιαφέρεται πραγματικά για τους αδύναμους και τους ευάλωτους και βάζει μέτρα κοινωνικής δικαιοσύνης. Άκουσα τον Υπουργό, κύριο Πετρόπουλο, στην επιτροπή να λέει το εξής: «Δεν έχουμε τον μηχανισμό». Κύριοι του ΣΥΡΙΖΑ, σας διαβεβαιώ ότι ο μηχανισμός είναι έτοιμος στο Υπουργείο Εργασίας. Εάν αύριο η Κυβέρνηση αποφασίσει να βάλει εισοδηματικά κριτήρια, μπορεί σε τρεις μέρες να λειτουργήσει και να μοιράσει το μέρισμα με εισοδηματικά κριτήρια, για να πιάσουμε και αδύναμες κατηγορίες. Θα μιλήσω τώρα σχετικά με τα υπόλοιπα και ολοκληρώνω. Κυρίες και κύριοι συνάδελφοι, η συζήτηση αυτή διεξάγεται και σε ένα άλλο περιβάλλον, σε ένα περιβάλλον στο οποίο υπάρχει μια πολιτική οικονομική και κοινωνική αβεβαιότητα. Εγώ πολύ απλά θέλω να αναδείξω ένα ζήτημα το οποίο αφορά το πρωτογενές πλεόνασμα, το 3,5 %, ένα ιδιαίτερα σοβαρό ζήτημα, ένα ζήτημα το οποίο μπαίνει στην καθημερινή ατζέντα, ένα ζήτημα πίσω από το οποίο κρύβεται ο ΣΥΡΙΖΑ. Σήμερα, παρουσιάσαμε και δώσαμε στη δημοσιότητα - διαμέσου ανακοίνωσης της Νέας Δημοκρατίας - ότι το πρωτογενές πλεόνασμα του 3,5% έχει συμφωνηθεί για δέκα χρόνια από το ΣΥΡΙΖΑ. Για δέκα χρόνια ο ΣΥΡΙΖΑ έχει υπογράψει πρωτογενές πλεόνασμα 3,5% μέχρι το 2028 και από κει και πέρα, μέχρι το 2040, αποκλιμάκωση. Είναι το κείμενο - θα το καταθέσω αμέσως - το οποίο επιβεβαιώνει ότι στην πρώτη έκθεση αξιολόγησης, με υπογραφή Τσίπρα, υπογραφή Κυβέρνησης ΣΥΡΙΖΑ…
Υπογραφή Τσακαλώτου.
Υπογράψατε 3,5% πρωτογενές πλεόνασμα για δέκα χρόνια! Από ποιον κρύβεστε και πού κάνετε τώρα λεονταρισμούς; Είστε έτοιμοι να αποδράσετε; Θα τολμήσετε να πάτε σε εκλογές; Εμείς σας λέμε να πάτε. Κάθε μέρα που μένετε στην Κυβέρνηση, κάνετε κακό. Πηγαίνετε σε εκλογές ή θέλετε να κάνετε πάλι ψευτοπαλικαρισμούς και να τα υπογράψετε όλα; Ευχαριστώ πολύ.
Ευχαριστούμε. Τον λόγο έχει ο κ Γρέγος.
Ευχαριστώ, κύριε Πρόεδρε. Είναι γνωστές διαχρονικά οι σχέσεις αγάπης και στοργής μεταξύ Νέας Δημοκρατίας και ΚΚΕ και, επίσης, ο ελληνικός λαός γνωρίζει πάρα πολύ καλά ότι οι αντιπαραθέσεις μεταξύ ΣΥΡΙΖΑ και Νέας Δημοκρατίας είναι συνήθως, αν όχι πάντα, εικονικές.
Εικονικές, αλλά όχι άσφαιρες.
Εικονικές, γιατί και οι πολιτικές σας είναι ακριβώς ταυτόσημες. Επειδή πολλά ακούστηκαν τις τελευταίες ημέρες για μια ακόμα φορά να επιστρέψω από το Βήμα της Βουλής και σαν νόμιμα και δημοκρατικά εκλεγμένος Βουλευτής, όπως και όλοι οι Βουλευτές της Χρυσής Αυγής, όλες τις ύβρεις και τις προσβολές εναντίον μας σε όσους έχουν το θράσος να τις εκστομίζουν. Όλοι αυτοί θα πάρουν το σχετικό μήνυμα, όποτε γίνουν εκλογές και στις αίθουσες των δικαστηρίων. Ξεκινήσατε με νομοσχέδιο για την αντιμετώπιση της ανθρωπιστικής κρίσης και σήμερα, δύο χρόνια μετά, φέρνετε άλλο νομοσχέδιο, προκειμένου να την αντιμετωπίσετε δήθεν. Η κάρτα αλληλεγγύης, είπε η κυρία Υπουργός, είναι μια πρωτοτυπία. Αυτό δεν είναι πρωτοτυπία, κύριε Υπουργέ, είναι ντροπή. Είναι ντροπή οι Έλληνες να έχουν ανάγκη από τέτοιες κάρτες σε μια Ευρωπαϊκή Ένωση του 2016. «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016(Α΄ 85)», βαρύγδουπος τίτλος σε ένα νομοσχέδιο, και πάλι με την διαδικασία του επείγοντος, που προσπαθεί δήθεν να δώσει λύσεις ανάγκης στο τεράστιο πρόβλημα του ελληνικού λαού. Είπατε, κύριε Υπουργέ, ότι αδικείτε με αυτήν την διαδικασία αυτό το νομοσχέδιο. Ακούσαμε τον εισηγητή του ΣΥΡΙΖΑ να καταδικάζει τις πολιτικές των μνημονίων, εμμέσως, τις οποίες αυτό το νομοσχέδιο δήθεν θα λύσει. Και είναι οξύμωρο και εξοργιστικό να επικαλείστε ευαισθησίες για ευάλωτες κοινωνικές ομάδες και εφαρμογή κοινωνικής πολιτικής, την ώρα που εφαρμόζετε πιστά και απαρέγκλιτα κάθε εντολή των τοκογλύφων. Ακούσαμε για δείκτες φτώχειας, μόνο που αυτοί οι δείκτες φτώχειας στην Ελλάδα του 2016 δεν είναι καθόλου μετρήσιμοι και είναι απόρροια των δικών σας πολιτικών. Τι οδήγησε στην ανάγκη θεσμοθέτησης τέτοιων νομοσχεδίων; Οι μειώσεις των μισθών, των συντάξεων, η αύξηση της ανεργίας, η διαφθορά, το πελατειακό κράτος, η ασυδοσία, οι ψεύτικες υποσχέσεις. Παραδεχτήκατε σήμερα, με κάθε επισημότητα σε αυτό το νομοσχέδιο, ότι ευθύνεστε για αυτήν την πρωτοφανή κρίση και φυσικά είστε ανίκανοι να την αντιμετωπίσετε. Συνηθίσαμε να βλέπουμε ανθρώπους να ψάχνουν στα σκουπίδια. Συνηθίσαμε να βλέπουμε κλειστά μαγαζιά και επιχειρήσεις. Συνηθίσαμε στα συσσίτια με εικόνες ντροπής που κάνουν τον γύρο του κόσμου. Συνηθίσαμε πολλά κυλικεία στα σχολεία να προσφέρουν διάφορα είδη σε μαθητές που δεν έχουν να φάνε. Συνηθίσαμε στην εικόνα ανθρώπων έξω από σούπερ μάρκετ που ζητούν όχι ελεημοσύνη, αλλά γάλα για τα παιδιά τους. Συνηθίσαμε σε μισθούς των 200 ευρώ. Όλα αυτά άγνωστα σε εσάς, αλλά μια καθημερινότητα για μεγάλη μερίδα του ελληνικού λαού. Τα ψίχουλα, που δήθεν μοιράζετε στους συνταξιούχους, αποτελούν προσβολή που και οι ίδιοι καταλαβαίνουν και είναι χρήματα που τους τα κλέψατε με τις περικοπές και τις μειώσεις των συντάξεων. Όταν ένας εργαζόμενος καταβάλλει κάθε μήνα τις εισφορές που του αναλογούν, απαιτεί - και είναι δίκαιο και αυτό να κάνετε - την επομένη μέρα με τα πληροφοριακά συστήματα που ευαγγελίζεστε σε αυτό το νομοσχέδιο να πάρει την σύνταξή του που δικαιούται και αυτό να γίνεται όχι μετά από τρία χρόνια, αλλά αμέσως την επόμενη μέρα. Και πώς θα ζήσει αυτά τα τρία χρόνια; Με τα ψέματα του Τσίπρα και του Μητσοτάκη δεν λύνονται προβλήματα επιβίωσης και δεν πείθουν κανέναν πιά. Δουλειές υπάρχουν, χρήματα υπάρχουν, αλλά μόνο για αλλοδαπούς. Ο Έλληνας πρέπει να εξαθλιωθεί, να πεινάσει, να φύγει σε άλλες χώρες. Είστε μάλιστα τόσο «δημοκράτες» που χαρακτηρίσατε τα συσσίτια της Χρυσής Αυγής συσσίτια μίσους - βλακωδώς - , στερώντας ακόμα και αυτήν τη βοήθεια προς τους συμπατριώτες μας, τυφλωμένοι από την εμπάθεια και το μίσος σας. Η ανεργία αυξάνει, η ελαστική εργασία είναι πλέον η μοναδική σχέση εργασίας. Καταργήθηκαν οι ατομικές και συλλογικές συμβάσεις και τίποτα δεν φαίνεται να σταματά αυτόν τον κατήφορο. Ο Εθνικός Μηχανισμός, σε συνεργασία με τους φορείς της τοπικής αυτοδιοίκησης, θα διαπιστώνει τις κοινωνικές ανάγκες των πολιτών, θα συντονίζει τη χάραξη πολιτικών κοινωνικής ένταξης και συνοχής, θα παρακολουθεί και θα αξιολογεί την εφαρμογή τους. Παχιά λόγια και ουσία μηδέν! Συμμετείχατε και συνεχίζετε να συμμετέχετε ενεργά στην προσπάθεια φτωχοποίησης των Ελλήνων και καλείστε τώρα να συστήσετε τον διοικητικό μηχανισμό που θα είναι αρμόδιος για την καταπολέμηση της φτώχειας. Η σύσταση αυτού του μηχανισμού και οι αρμόδιες διευθύνσεις είναι αναγκαίες για την απορρόφηση των οικονομικών πόρων που προέρχονται από κοινωνικές χρηματοδοτήσεις. Να δούμε, όμως, πόσα απ' αυτά τα κονδύλια θα καταλήξουν στην πραγματική οικονομία και στην πραγματική στήριξη της ελληνικής οικογένειας. Και η καταγραφή, βεβαίως, είναι απαραίτητη. Μέχρι στιγμής έχετε δείξει ότι δεν μπορείτε να προσφέρετε τίποτα στον σκληρά δοκιμαζόμενο ελληνικό λαό. Γι' αυτό και αυτός σας γυρνά την πλάτη κι εσείς κάνετε πως δεν το καταλαβαίνετε. Να πληροφορήσουμε για ακόμα μια φορά τον ελληνικό λαό ότι καμιά διαφορά δεν υπάρχει στα κόμματα του αντεθνικού, μνημονιακού τόξου και δήθεν δημοκρατικού και η όποια ενδεχόμενη αλλαγή διακυβέρνησης της χώρας από τη Νέα Δημοκρατία θα έχει τα ίδια και ενδεχομένως, χειρότερα αποτελέσματα. Το success story της Νέας Δημοκρατίας έγινε true story του ΣΥΡΙΖΑ. Ψεύτικες υποσχέσεις και παροχές από τον ΣΥΡΙΖΑ, ψεύτικες και από την Νέα Δημοκρατία. Τα προγράμματα που δήθεν εξαγγέλλετε κάθε φορά ακυρώνονται την επομένη των εκλογών όπως και το δημοψήφισμα που τόσο δημοκρατικά ακυρώσατε. Και είναι πραγματικά τραγικό και προκλητικό να μιλάτε για κοινωνική αλληλεγγύη, δικαιοσύνη και δημοκρατία. Οι φορείς και οι δομές που προσπαθείτε να φτιάξετε είναι ανεπαρκείς και αναποτελεσματικές. Τις περισσότερες φορές, δε, εξυπηρετούν κομματικά συμφέροντα. Στις λαϊκές γειτονιές που μαστίζονται κυρίως απ' αυτήν την πρωτοφανή κρίση δεν τολμάτε να κυκλοφορήσετε. Στο Πέραμα, στο Κερατσίνι, στις δυτικές συνοικίες της Θεσσαλονίκης και σε κάθε γειτονιά είστε πλέον ανεπιθύμητοι. Σε αυτές τις γειτονιές έχει γιγαντωθεί το εθνικιστικό κίνημα της Χρυσής Αυγής, που είναι το μόνο που μπορεί να δώσει λύση στην ανθρωπιστική κρίση με το πρόγραμμα και τις προτάσεις του. Όσο δημοκρατικά κι αν οργανώνετε αντισυγκεντρώσεις με τάγματα εφόδου αριστερών παρακρατικών τύπων, όσο δημοκρατικά κι αν μας στερείτε τον λόγο, όσο δημοκρατικά κι αν μας πολεμάτε, μας λασπολογείτε και μας διώκετε, εμείς και μόνο εμείς θα βρισκόμαστε δίπλα στον Έλληνα που έχει ανάγκη, στον Έλληνα που μας δίνει δύναμη να συνεχίσουμε, χωρίς να κάνουμε βήμα πίσω σε έναν αγώνα, στον οποίο θα δικαιωθούμε σίγουρα και τον ευχαριστούμε γι' αυτό. Σας ευχαριστώ.
Κύριε Κεγκέρογλου έχετε τον λόγο για επτά λεπτά. Στη συνέχεια, και πριν μιλήσει ο κ. Πετρόπουλος, θα μιλήσει ο κ. Παππάς για μια τροπολογία. Θα την υποστηρίξει για πολύ λίγο και θα προχωρήσουμε με τον κ. Πετρόπουλο και τον κ. Τζαβάρα. Τον λόγο έχει ο κ. Βασίλειος Κεγκέρογλου.
Ευχαριστώ, κύριε Πρόεδρε. Κυρίες και κύριοι συνάδελφοι, ζήσαμε χθες την παράθεση από τον Πρωθυπουργό εξαγγελλιών για τα νησιά και συνολικά, βεβαίως, για τα θέματα που απασχολούν τον τόπο. Είμαι υποχρεωμένος να ξεκινήσω από εκεί και βεβαίως, να πω ότι την ώρα που μας έκανε αποκαλύψεις ο Πρωθυπουργός για τα νεανικά του χρόνια και τις κακές παρέες που έκανε στα νησιά, την ίδια ώρα, στην παρουσίαση του βιβλίου της Νάντιας Βαλαβάνη, μιλούσαν για μια μεγάλη προδοσία. Άραγε, έχει σχέση η μετεξέλιξη του κ. Τσίπρα, που ζήλεψε από μικρός τον κ. Καμμένο και σήμερα δεν ξεχωρίζουν - σαν δίδυμοι είναι - στην πολιτική τους; Κυρίες και κύριοι συνάδελφοι, δύο από τις εξαγγελίες του Πρωθυπουργού θα αναφέρω, για να δείξω ότι πραγματικά ήταν μια παράσταση, η οποία δεν ανταποκρίνεται στην πραγματικότητα. Η πρώτη εξαγγελλία του ήταν ότι στελεχώνονται οι υπηρεσίες των νησιωτικών δήμων, ούτως ώστε να αντιμετωπίσουν τα αυξημένα προβλήματα. Ουδέν αναληθέστερο. Πρέπει να σας πω ότι και με το νομοσχέδιο που συζητάμε, με βάση το οποίο ιδρύονται διακόσια πενήντα τέσσερα Κέντρα Κοινότητας και τα οποία έχουν ψηφιστεί και από προηγούμενο νόμο, που θα συμβάλουν στην υλοποίηση των κοινωνικών δράσεων και προγραμμάτων και θα είναι δίπλα στις κοινωνικές υπηρεσίες των δήμων, εξαιρούνται εβδομήντα ένας δήμοι πανελλαδικά, και από αυτούς οι σαράντα έξι είναι νησιωτικοί. Θα καταθέσω στα Πρακτικά τους σαράντα έξι νησιωτικούς δήμους κάτω από δέκα χιλιάδες κατοίκους στους οποίους δεν ιδρύονται Κέντρα Κοινότητας και για τους οποίους δεν είπε κουβέντα ο Πρωθυπουργός. Ούτε για τη Νίσυρο είπε βέβαια κουβέντα, από την οποία μας έκανε τις εξαγγελίες, όπου και εκεί δεν ιδρύονται. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η δεύτερη εξαγγελία αφορούσε την επιπλέον χρηματοδότηση των κτηνοτρόφων και των γεωργών στα νησιά με την εξισωτική αποζημίωση. Ναι! Αφού κατήργησε την υποχρέωση ο δικαιούχος παραγωγός ή κτηνοτρόφος ή ο έχων, όπως εξελίχθηκε, απλά περιουσία που παίρνει επιδότηση να είναι κάτοικος του νησιού, βέβαια, αυξάνονται οι δικαιούχοι και παίρνουν πλέον επιδότηση και οι νησιώτες κάτοικοι των Αθηνών. Περί αυτού πρόκειται. Η υποτιθέμενη αύξηση των ενισχύσεων για τους αγρότες και τους κτηνοτρόφους είναι η ένταξη στους δικαιούχους της εξισωτικής και των νησιωτών κατοίκων των Αθηνών. Καταθέτω τις δύο αποφάσεις, αυτή που ίσχυσε στο παρελθόν και αυτή που βγήκε τώρα, που λέει μόνο η περιουσία να είναι στα νησιά, όχι ο ίδιος να είναι κάτοικος. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, η κρίση ανέδειξε ένα μεγάλο θέμα που αφορά την κοινωνική προστασία, την προστασία των πλέον αδύναμων και, βεβαίως, όχι μόνο αυτό, αλλά και την ανάγκη να δημιουργηθεί ένα βιώσιμο κοινωνικό κράτος, που θα συνέχιζε την πολιτική και τη στήριξη στα χαμηλά εισοδήματα και τους μη έχοντες, μια παράδοση που ξεκίνησε από το 1981 και μετά με τις πολιτικές του ΠΑΣΟΚ. Η ανάγκη, όμως, για τη μεταρρύθμιση του κράτους πρόνοιας καταδείχθηκε από την έντονη κρίση και κυρίως από τη δημιουργία ενός μεγάλου τμήματος της κοινωνίας, ανθρώπων που πλέον δεν έχουν πρόσβαση στα βασικά αγαθά. Η ακραία φτώχεια έκανε για πρώτη φορά την εμφάνισή της - βεβαίως υπήρχε και πριν, αλλά σε χαμηλά ποσοστά - σε ένα σημαντικό ποσοστό που κυμαίνεται στο 5%, 6% και 7% και πάνω με την εκδήλωση της κρίσης. Οι συνέπειες, ακόμα και αν τώρα αντιμετωπιστούν τα αίτια, ακόμα και αν τώρα ξεκινήσει η οικονομική ανάκαμψη, θα είναι για πολλά χρόνια. Γι' αυτό πραγματικά χρειάζονται πολιτικές που θα αντιμετωπίσουν την κρίση. Εμείς πρέπει να πούμε - επειδή γίνεται πολλή συζήτηση - ότι πραγματικά τα προηγούμενα χρόνια ιδρύθηκαν σε κάθε γειτονιά σχολεία, παιδικοί σταθμοί, κέντρα ημερήσιας φροντίδας ηλικιωμένων, ΚΑΠΗ και Κέντρα Εξυπηρέτησης Πολιτών. Πολλές φορές μας κατηγορούσε η πτέρυγα αυτή ότι με δανεικά δημιουργούσαμε τα σχολεία, τους παιδικούς σταθμούς, τα ΚΕΠ, ακόμα και τα ΚΑΠΗ, σε κάθε γειτονιά. Το αναπτυξιακό και κοινωνικό πρότυπο που η Κυβέρνηση σήμερα έρχεται να μας δείξει είναι σε κάθε τετράγωνο και από ένα καζίνο! [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Αυτή είναι η μεγάλη μας διαφορά, κύριοι και κυρίες του ΣΥΡΙΖΑ, και πραγματικά πρέπει να δούμε με έκπληξη όλο αυτό το οποίο συμβαίνει. Εκπονήσαμε την Εθνική Στρατηγική για την Κοινωνική Ένταξη και Συνοχή. Έχει αναφερθεί σε αυτήν η εισηγήτριά μας, έχει αναφερθεί και η Υπουργός. Η Εθνική Στρατηγική τον Δεκέμβριο 2014 συμφωνήθηκε με την Ευρωπαϊκή Επιτροπή και προχώρησε περαιτέρω η εξειδίκευσή της, προκειμένου μέσα στο πλαίσιο αυτής της στρατηγικής, που είναι μέχρι το 2020, να υλοποιηθεί το πρόγραμμα που αφορά το εγγυημένο κοινωνικό εισόδημα ή κοινωνικό εισόδημα αλληλεγγύης, όπως το μετονόμασε η Κυβέρνηση. Κύριος στόχος αυτής της πολιτικής είναι η μείωση της φτώχειας και της παιδικής φτώχειας και, βεβαίως, η στήριξη των πλέον αδύναμων, για πρόσβαση στις βασικές υπηρεσίες, στις υπηρεσίες κοινωνικής φροντίδας και στα αγαθά που πραγματικά έχουν ανάγκη και οι πλέον αδύναμοι, οικογένειες ολόκληρες. Θα ήθελα, επίσης, να πω ότι το Ταμείο Ευρωπαϊκής Βοήθειας για τους απόρους, η επισιτιστική βοήθεια, εγκρίθηκε τον Δεκέμβρη 2014 και υλοποιείται από τις κοινωνικές συμπράξεις. Μάλιστα, αυτό το οποίο εξήγγειλε σήμερα ο Πρωθυπουργός στους δήμους της δυτικής Θεσσαλονίκης είναι στο πλαίσιο της επισιτιστικής βοήθειας για τους απόρους, του προγράμματος που η κοινωνική σύμπραξη υλοποιεί στη συγκεκριμένη περιοχή. Είναι θετικές για εμάς και γι' αυτό θα είδατε ότι έχουμε αντιμετωπίσει και με τη θετική μας ψήφο πρωτοβουλίες της Κυβέρνησης, άσχετα από λάθη ή διαφωνίες σε επιμέρους θέματα, που έχουν να κάνουν με τη στήριξη των πλέον αδυνάμων. Πρέπει να θυμίσω ότι και τη δημιουργία των Κέντρων Κοινότητας είχαμε στηρίξει, αλλά στηρίζουμε και την επαναφορά και τη συνέχιση, την έναρξη ουσιαστικά για όλη την Ελλάδα, του προγράμματος κοινωνικό εισόδημα αλληλεγγύης, προκειμένου να μπορέσουν να στηριχθούν οι πλέον αδύναμοι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο χρόνο ακόμα, κύριε Πρόεδρε. Βέβαια, θα πρέπει να πω ότι έχουμε καταθέσει μία πρόταση νόμου εδώ και καιρό, στην οποία λάβαμε υπ' όψιν μας την αξιολόγηση του πιλοτικού προγράμματος, τις παρατηρήσεις που έγιναν, την έκθεση της Οικονομικής και Κοινωνικής Επιτροπής που έχει αυτή η πρόταση, ενώ το σχέδιο νόμου δεν έχει. Βγάλαμε διαφορετικά συμπεράσματα, γι' αυτό η πρόταση νόμου που καταθέσαμε έχει άλλα κριτήρια και διαφορετικά ποσά ενίσχυσης απ' ό,τι το πιλοτικό πρόγραμμα που είχαμε υλοποιήσει. Διότι, πλέον, πρέπει να δούμε και πώς λειτούργησε στην πράξη. Αυτό λείπει από τον σχεδιασμό και πιστεύω στην πορεία, τουλάχιστον, να το διορθώσει η Κυβέρνηση. Παραδείγματος χάριν, λείπει το κριτήριο τού εάν η οικογένεια η οποία αιτείται να ενταχθεί στο πρόγραμμα της στήριξης μένει σε ενοικιαζόμενο σπίτι ή όχι. Δεν έχει αυτό το κριτήριο. Συνεχίζοντας, θα ήθελα να πω για το πρόγραμμα «Στέγαση και Επανένταξη», που αφορούσε τους αστέγους κι εδώ θα ήθελα να το συνδέσω με το κοινωνικό μέρισμα. Το κοινωνικό μέρισμα δεν ήταν μόνο αυτό που μοιράστηκε ως οικονομική ενίσχυση, τα 450 εκατομμύρια, που αναφέρθηκε προηγουμένως και διαφώνησαν ο κ. Βρούτσης με την κ. Φωτίου, ήταν και δράσεις συγκεκριμένες, χρηματοδοτήθηκαν προγράμματα. Το πρόγραμμα «Στέγαση και Επανένταξη» αστέγων, το οποίο λειτουργεί μέχρι τώρα με μεγάλη επιτυχία - το έχει αναγνωρίσει η κ. Φωτίου - έχει χρηματοδοτηθεί από αυτά τα 525 εκατομμύρια που ήταν συνολικά. Και ζητώ σήμερα 10 εκατομμύρια να ξεκοπούν από τα 617 εκατομμύρια και να συνεχιστεί αυτό το πρόγραμμα, το οποίο έχει χρηματοδότηση μέχρι τέλος του 2016. Είναι πάρα πολύ σημαντικό. Κλείνω, αναφερόμενος σε δύο τροπολογίες που έχουμε καταθέσει, σε δύο προτάσεις, πέρα από αυτήν που μόλις αναφέρθηκα. Να πω για την τροπολογία που αφορά την προστασία από κατάσχεση, συμψηφισμό ή οποιαδήποτε διεκδίκηση των επιδομάτων οποιασδήποτε μορφής, προνοιακών, οικογενειακών, επιδομάτων αναπηρίας, οικονομικών βοηθημάτων που έρχονται μετά από φυσικές καταστροφές, του κοινωνικού επιδόματος αλληλεγγύης. Ζητούμε από τον Υπουργό να κάνει δεκτή αυτή την τροπολογία μας, προκειμένου να μην έχουμε τα φαινόμενα των κατασχέσεων για λεφτά που έχουν ανάγκη αυτοί οι αδύναμοι άνθρωποι, τα οποία είναι δώρον άδωρον αν τους τα δίνεις και τους αφήνεις απροστάτευτους να τους τα πάρουν, είτε οι τράπεζες είτε οι ΔΟΥ. Γιατί οι ΔΟΥ είναι πλέον πρωταθλητές στις κατασχέσεις, ακόμα και από 500 ευρώ.
Παρακαλώ, ολοκληρώστε.
Κλείνω, λέγοντας ότι το δεύτερο κομμάτι του νομοσχεδίου, που αφορά, λίγες μέρες πριν την έναρξη λειτουργίας, τον Ενιαίο Φορέα Κοινωνικής Ασφάλισης, αποδεικνύει την ορθότητα της κριτικής που είχαμε ασκήσει από την αρχή και για την επιλογή να γίνει ένας υπερφορέας για την ασφάλιση, αλλά κυρίως για την αδράνεια την οποία επέδειξε ο κ. Κατρούγκαλος στην εφαρμογή αυτού του νόμου και στην προετοιμασία για την εφαρμογή από 1η Ιανουαρίου. Το μόνο που βλέπουμε με σιγουριά να προχωρεί είναι το φιλί του Ιούδα, δηλαδή η λεγόμενη προσωπική διαφορά, που αποτελεί τον πρόδρομο για τη περαιτέρω μείωση και των σημερινών συντάξεων, μέσω των διαπραγματεύσεων τις οποίες διεξάγει η Κυβέρνηση. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις εκπαιδευτικοί συνοδοί τους από το 5ο Γυμνάσιο Ζωγράφου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τους μαθητές ότι παρακολουθούν μια συνεδρίαση της Βουλής όπου συζητείται ένα σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης. Μετά τη συζήτηση θα γίνει ψηφοφορία, ώστε να γίνει νόμος του κράτους. Τον λόγο έχει ο κ. Νίκος Παππάς, Υπουργός Ψηφιακής Πολιτικής, Τηλεπικοινωνιών και Ενημέρωσης, για να υποστηρίξει για λίγο μια τροπολογία.
Ευχαριστώ πάρα πολύ, κύριε Πρόεδρε. Κυρίες και κύριοι Βουλευτές, όπως γνωρίζετε, το Υπουργείο Ψηφιακής Πολιτικής είναι νεοσύστατο Υπουργείο και προέκυψε από τη συνένωση των Γενικών Γραμματειών Επικοινωνίας και Ενημέρωσης, Ψηφιακής Πολιτικής και Τηλεπικοινωνιών και Ταχυδρομείων. Το οργανόγραμμά του είναι υπό επεξεργασία και θα έρθει στη Βουλή τις επόμενες ημέρες, αλλά επείγει η συνένωση των τριών Γραμματειών κυρίως σε ό,τι αφορά τις οικονομικές και διοικητικές τους υπηρεσίες. Επειδή το Υπουργείο, ως νεοσύστατο, δεν διαθέτει προς το παρόν, Γενική Διεύθυνση Οικονομικών Υπηρεσιών, η Διεύθυνση Οικονομικών και Διοικητικών Υπηρεσιών της Γενικής Γραμματείας Ενημέρωσης και Επικοινωνίας είναι η υφιστάμενη διοικητική δομή η οποία μπορεί να παρέχει αυτές τις απαραίτητες υπηρεσίες μέχρι τη συγκρότηση του οργανογράμματος του Υπουργείου. Έτσι, με τη διάταξη που προτείνεται στη Βουλή, αυτές οι αρμοδιότητες του Υπουργείου Ψηφιακής Πολιτικής, Τηλεπικοινωνιών και Ενημέρωσης και των υπαγόμενων σε αυτό Γενικών Γραμματειών ανατίθενται στην υφιστάμενη ήδη Διεύθυνση Οικονομικών και Διοικητών Υπηρεσιών της Γενικής Γραμματείας Ενημέρωσης. Όπως γνωρίζετε, η Γενική Γραμματεία Ψηφιακής Πολιτικής είναι μία γραμματεία, η οποία συνεστήθη και ήταν υπό τον Πρωθυπουργό, αυτήν τη στιγμή είναι υπό το νεοσύστατο Υπουργείο, δεν έχει διοικητικές και οικονομικές υπηρεσίες. Η Γενική Γραμματεία Τηλεπικοινωνιών και Ταχυδρομείων μετακομίζει από το Υπουργείο Υποδομών. Ευχαριστώ πάρα πολύ.
Ευχαριστούμε, κύριε Υπουργέ. Τον λόγο έχει ο κ. Αναστάσιος Πετρόπουλος, Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης.
Ευχαριστώ, κύριε Πρόεδρε. Κυρίες και κύριοι Βουλευτές, η συζήτηση έχει ένα αντικείμενο, το οποίο περίμενα να έχει την ομοθυμία όλων των πτερύγων και γιατί αντιμετωπίζει με έναν καλά οργανωμένο τρόπο τα θέματα της φτώχειας, με την προνοιακή πολιτική, και γιατί δημιουργεί τις πιο στέρεες βάσεις, όπως εξελίσσεται το εγχείρημα για τη δημιουργία του ΕΦΚΑ, ώστε να έχουμε τις καλύτερες επιδόσεις, που είναι πραγματικά επιδόσεις περηφάνιας για τη χώρα, δημιουργώντας σε πολύ μικρό χρονικό διάστημα έναν πολύ μεγάλο δημόσιο οργανισμό στην κοινωνική ασφάλιση. Είναι ένα επίτευγμα, που περίμενα να το υποστηρίξετε στην κατεύθυνση της δημιουργίας των δυνατοτήτων, για να έχουμε τα καλύτερα αποτελέσματα στη λειτουργία του ΕΦΚΑ. Παρά ταύτα, δείχνετε ξανά σαν να μην αντιλαμβάνεστε τις προσπάθειες που καταβάλλει ο ελληνικός λαός, τις προσπάθειες που καταβάλλει η χώρα για να αντιμετωπίσουμε άμεσα, σοβαρά και οξυμένα προβλήματα. Αυτή είναι η στάση κυρίως που επιδεικνύει η Αξιωματική Αντιπολίτευση. Και θέλω να σας ενημερώσω, με αυτήν την ευκαιρία, ότι η διαπραγμάτευση συνεχίζεται, εξακολουθεί και σήμερα και αύριο να διεξάγεται από την Ελληνική Κυβέρνηση απέναντι στους δανειστές και θα περίμενα τουλάχιστον να υποστηρίξετε αυτήν την προσπάθεια, με την αλλαγή της θέσης που έχει εκφράσει η Νέα Δημοκρατία, σχετικά με τις συλλογικές διαπραγματεύσεις, να αλλάξετε στάση σχετικά με τα θέματα, τα οποία αφορούν ένα ζωτικό ζήτημα του ελληνικού λαού και της ίδιας της οικονομίας. Διότι η οικονομία χρειάζεται τις συλλογικές διαπραγματεύσεις και εσείς διακηρύσσετε την άρνησή σας σε αυτό το αίτημα, που είναι αίτημα και των συνδικαλιστικών παρατάξεων, που εκφράζονται μέσω της Νέας Δημοκρατίας. Αυτή η διπρόσωπη και αδικαιολόγητα θολή πολιτική που εκφράζει τη Νέα Δημοκρατία, να είναι με όλα και με τίποτα, κάποτε πρέπει να ξεκαθαριστεί και τουλάχιστον στα κρίσιμα και επίκαιρα θέματα να πάρει υπεύθυνη θέση. Θα δηλώσετε υποστήριξη στην προσπάθεια της Κυβέρνησης για τις συλλογικές συμβάσεις εργασίας; Κάντε το εδώ. Παρά την εκτενή ενημέρωσή σας χθες από τους εκπροσώπους των εργαζομένων στα μέσα ενημέρωσης, ακόμα δεν σας άκουσα να διατυπώσετε επιτέλους άποψη και θέση. Θα υποστηρίξετε αυτό το αίτημα των εργαζόμενων στον Τύπο για ενίσχυση του ΕΔΟΕΑΠ από τους εργοδότες, με τους οποίους καλά πηγαίνατε χέρι - χέρι το προηγούμενο διάστημα με τη διαδικασία των αδειοδοτήσεων; Έγινε αυτό. Το προηγούμενο διάστημα, το επιχείρημα ήταν ότι δεν θα πάρουν άδειες εκείνοι που τις είχαν και γι' αυτό δεν καταβάλλουν και δεν θα συμμετάσχουν στο μέρος που τους αναλογεί για τις καταβολές εισφορών για την λειτουργία του ΕΔΟΕΑΠ. Τώρα ποιο είναι το επιχείρημα που θα προβάλλουν και τι λέτε εσείς, ως ένα κόμμα, το οποίο φιλοδοξείτε, όπως λέτε, να δίνετε λύση στα προβλήματα του ελληνικού λαού; Άμεσο είναι το αίτημα και τώρα πρέπει να δώσετε την απάντηση τι λέτε για αυτό, όπως επίσης τι λέτε για τις συλλογικές συμβάσεις. Γιατί μπορεί να τα είπε ο κ. Γεωργιάδης, αλλά να πείτε ότι ήταν απόψεις του κ. Γεωργιάδη και όχι της Νέας Δημοκρατίας. Όσο σιωπαίνετε, σημαίνει ότι υιοθετείτε αυτή την επίθεση σε βάρος των συμφερόντων των εργαζομένων και σε βάρος των συμφερόντων της οικονομίας και της κοινωνίας. Αν δεν το έχετε αντιληφθεί, γιατί ήταν ξένο πράγμα προς τη δική σας ιδεολογία, οι συλλογικές συμβάσεις εργασίας κάνουν μια δίκαιη τομή στις δυνάμεις της εργασίας και των επιχειρήσεων, στη σφαίρα της οικονομικής παραγωγής. Είναι εγκληματική αυτή η άρνησή σας να συμβάλλετε θετικά σε ό,τι στο κάτω - κάτω το Σύνταγμα επιτάσσει, σε ό,τι η κανονικότητα στην Ευρωπαϊκή Ένωση επιβάλλει. Πόσο έτοιμοι είστε; Θέλετε να φύγουμε να έρθετε να κυβερνήσετε, όταν δεν μπορείτε να δώσετε απλές απαντήσεις σε αμείλικτα ερωτήματα και άμεσες ανάγκες που έχει η χώρα. Δεν λέτε τίποτα. Και είναι πραγματικά, κάτι που εμένα τουλάχιστον με δυσαρεστεί. Δεν με χαροποιεί να μη λέει η Αξιωματική Αντιπολίτευση τίποτα. Έχετε ήδη φύγει από την πραγματικότητα. Είστε πάντοτε σε μια κατάσταση φυγής από την πραγματικότητα και αποφυγής κάθε ευθύνης. Τα λέω αυτά γιατί μου προκαλεί ιδιαίτερη εντύπωση όταν ακούω εδώ τους εκπροσώπους της Νέας Δημοκρατίας οι οποίοι παρέλαβαν ένα σύστημα κοινωνικής ασφάλισης με ταμειακό πλεόνασμα 1,5 δισεκατομμύριο τον χρόνο να παραδίδουν με τα ταμειακό έλλειμμα, όχι αναλογιστικό, πάνω από 1,3 δισεκατομμύριο, να μας παραδίδουν, με μειωμένες τις συντάξεις, σε δραματικό βαθμό ελλείμματα. Δεν είναι αυτά τα ελλείμματα παράγωγα υψηλών συντάξεων, αλλά αποδεκατισμένων συντάξεων. Και τώρα, μας λέτε ότι εμείς κάνουμε τα πράγματα στραβά και χαλάμε τα δικά σας. Ποια; Οι ασφαλισμένοι στο ΙΚΑ το 2009 ήταν 1,8 εκατομμύριο, 1,3 εκατομμύριο κατήντησαν το 2015, με αποδοχές ελαττωμένες δραματικά. Επομένως, οι εισφορές επί αυτών των ελαττωμένων αποδοχών ήταν ελάχιστες, για να εισρέουν μέσα στο σύστημα της κοινωνικής ασφάλισης και να καλύπτουν τις συνταξιοδοτικές ανάγκες. Έχουμε ένα πρόβλημα να αντιμετωπίσουμε. Δεν μπορείς να το δεις διαφορετικά από το να οργανώσεις τουλάχιστον το σύστημα της κοινωνικής ασφάλισης σε μια δίκαιη βάση, δίνοντας ιδεολογικά αυτό που εμείς θεωρούμε προστατευτέο: Κοινότητα συμφερόντων για όλους, χωρίς διακρίσεις. Σ' αυτό συμπεριλαμβάνουμε και τους αγρότες κι όλους τους ανθρώπους, που εργάζονται και απασχολούνται στην Ελλάδα. Γι' αυτό δεν κάναμε και διακρίσεις στην καταβολή αυτού του επιδόματος, που πράγματι για 500.000 συνταξιούχους από το 1,6 εκατομμύριο αντιστοιχεί με τη σύνταξη που ελάμβαναν. Αυτό το βοήθημα, επίδομα - πείτε το, όπως θέλετε - δεν το θέλατε. Άτακτα υποχωρήσατε και λέτε «ναι, θα το ψηφίσουμε». Η πρώτη σας αντίδραση ήταν αρνητική. Καλό είναι, βέβαια, που αλλάξατε άποψη, δεν μας δυσαρεστεί αυτό, αλλά αλλάξτε άποψη και στα άλλα, εάν θέλετε πραγματικά να είστε ειλικρινείς, ώστε να στηρίξουμε αυτήν την προσπάθεια που η Κυβέρνηση κάνει, για να βγάλουμε τα κάστανα από τη φωτιά. Γιατί υπενθυμίζω ότι είμαστε σε διαπραγμάτευση και θα ήταν καλό όλες οι πτέρυγες της Βουλής να υποστηρίζουμε αυτό που εμείς επιδιώκουμε, ελεύθερες διαπραγματεύσεις, κατηγορηματική αντίρρηση ή άρνηση, απόλυτη αντίθεση στην οποιαδήποτε αξίωση για μείωση των συντάξεων. Εμείς το διακηρύσσουμε αυτό. Από εσάς δεν άκουσα να λέτε «όχι, δεν θα δεχθούμε μείωση των συντάξεων». Δεν άκουσα να το λέτε. Λέτε ότι εμείς θα τη δεχτούμε, εμείς που λέμε όχι. Εσείς, όχι μόνο δεν λέτε όχι, αλλά αντιθέτως μιλάτε με έναν, επίσης, ανεύθυνο τρόπο για μείωση των φορολογικών βαρών - κάτι που κι εμείς θέλουμε - χωρίς όμως να λέτε από πού θα βγει το ισοδύναμο αποτέλεσμα γι' αυτή τη μείωση της φορολογίας, την οποία και εμείς θέλουμε φυσικά. Εμείς την πετυχαίνουμε μέσα από τη διαδικασία ανάπτυξης στην οποία βρισκόμαστε. Εσείς πώς θα το πετύχετε αυτό; Δεν μας το έχετε εξηγήσει. Η συζήτηση γι' αυτό το νομοσχέδιο είναι μια τομή στη ιδεολογική καταγωγή τη δική σας και τη δική μας, γιατί πραγματικά το ζητούμενο είναι ποιο είναι το πρόταγμα το οποίο επιλέγετε για την ελληνική κοινωνία και ποιο είναι αυτό, το οποίο εμείς θέτουμε μπροστά μας. Αντί να μεμψιμοιρείτε - και το λέω με επιείκεια, γιατί θα μπορούσα να πω ότι χλευάζετε διαρκώς - για την προσπάθεια λειτουργίας ενός φορέα κοινωνικής ασφάλισης για όλους χωρίς εξαιρέσεις, επαίρεστε ότι εσείς εξαιρούσατε τους αγρότες από την εθνική σύνταξη. Εμείς, όμως, θα τους δίνουμε εθνική σύνταξη. Παρουσιάζετε τον εαυτό σας προς τους αγρότες ως καλύτερη επιλογή, - που όχι μόνο δεν τους δίνατε τίποτα, αλλά εξαφανιζόταν και η βασική σύνταξη το 2026 ολοσχερώς - έναντι ημών, που δίνουμε εθνική σύνταξη στους αγρότες και διατηρούμε, παρά τα όσα έχετε λυσσάξει να λέτε τόσο καιρό, στις μικρές περιοχές, στα μικρά χωριά στην κατηγορία ασφάλισης του ΟΓΑ τα μικρομάγαζα, την κάθε μικρή δραστηριότητα. Το λέτε συνεχώς, για να το ακούσουν οι δανειστές και να αξιώσουν την εξαίρεση αυτών των κατηγοριών. Το ζήτησαν, πράγματι, αλλά δεν το δεχτήκαμε. Τέλειωσε και αυτό. Στηρίξτε, επιτέλους, κάτι λογικό και στηρίξτε, χωρίς υπεκφυγές, αυτό το οποίο απλά και λογικά πετυχαίνουμε: Να μην υπάρξουν καθόλου απολύσεις, καμμία μείωση προσωπικού στους εργαζόμενους στην κοινωνική ασφάλιση, αλλά να ενισχύσουμε τις δομές στους δήμους με την πρόβλεψη που υπάρχει στον νόμο από τις διατάξεις της Θεανούς Φωτίου, ώστε να ενισχυθούν οι δήμοι. Άκουσα λίγο πριν πως ό,τι είπε ο Πρωθυπουργός, ο οποίος μίλησε για ενίσχυση των δήμων, δεν ήταν αληθές. Υπάρχει η διάταξη. Στηρίξτε την και θα δούμε την κατανομή και στην πράξη, που είμαι βέβαιος ότι θα είναι λειτουργική. Επιτέλους, μην περνάτε την απαισιοδοξία στον ελληνικό λαό, στους ασφαλισμένους κυρίως, επαναλαμβάνοντας ότι κανείς δεν θα υπάρχει, για να πάρει σύνταξη, διότι το σύστημα θα έχει καταρρεύσει. Ε, δεν θα συμβεί αυτό! Και το μεγάλο παράδειγμα συμπεριφοράς αυτής της Κυβέρνησης και πρακτικών αποτελεσμάτων θα είναι η έναρξη λειτουργίας του Ενιαίου Φορέα Κοινωνικής Ασφάλισης από την αρχή του Γενάρη. Όπως όμως έχω πει, δεν σημαίνει ότι όλοι θα μεταφερθούν στα ίδια κτήρια μέσα σε μια μέρα. Όλοι, όμως, θα είναι πάνω στην ίδια νομική βάση και θα λειτουργούν με ίδιο τρόπο υπολογισμού των εισφορών, με ίδιο τρόπο κατανομής - απονομής συντάξεων και παροχών, φυσικά με τις δίκαιες διαφοροποιήσεις όπου χρειάζεται. Γι' αυτό τον λόγο, θα καταθέσω νομοτεχνική βελτίωση ως προς εκείνους τους ασφαλισμένους στα βαρέα και ανθυγιεινά, οι οποίοι, αντί να επιλέξουν να φύγουν νωρίτερα από τον εργασιακό βίο, όπως έχουν το δικαίωμα, θα παραμείνουν στην εργασιακή σχέση που έχουν, στην παροχή εργασιών, καθώς και για όσους απασχολούνται στα υπερβαρέα, που θα έχουν προσαύξηση της σύνταξης, που τους αντιστοιχεί μια εκατοστιαία μονάδα για κάθε παραπάνω εισφορά που καταβάλουν από το ανώτατο όριο, που προβλέπεται στα βαρέα και ανθυγιεινά και στα υπερβαρέα. Τη σχετική νομοθετική βελτίωση θα την καταθέσω αμέσως μετά. Δεν υπάρχει αυτό που θεώρησε η κ. Χριστοφιλοπούλου, ότι οι έχοντες άτομα με ανικανότητα ή αναπηρία υπό την κηδεμονία ή την προστασία τους λαμβάνουν και αυτοί - ή θα πρέπει να λαμβάνουν και αυτοί - προσαυξημένη σύνταξη. Τη διάκριση την κάναμε στη διατήρηση του δικαιώματος να αποχωρούν νωρίτερα και είναι μια υπουργική απόφαση του Γιώργου Κατρούγκαλου και δική μου από πέρυσι, που ισχύει και διατηρήσαμε αυτό το δικαίωμα σε αυτούς τους ανθρώπους να μην περάσουν τα αυξημένα όρια ηλικίας. Όμως, δεν προβλέπεται σε καμμία περίπτωση, σε καμμία διάταξη νόμου από το παρελθόν αυξημένη εισφορά, ώστε να πάρουν και αυξημένη σύνταξη. Διατηρήσαμε το δικαίωμα νωρίτερης αποχώρησης από την απασχόληση, από την εργασιακή ζωή. Είπατε, κύριε Βρούτση, καθώς και ο εισηγητής κ. Σαλμάς - αν δεν κάνω λάθος, και οι δυο σας - ότι πάμε να φάμε τα λεφτά του ΕΟΠΥΥ, βάζοντας προμήθεια. Το είπε και ο κ. Λοβέρδος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Θα ολοκληρώσω με αυτό, γιατί θέλω να είμαι πάντα ακριβής στο χρόνο μου. Προμήθεια 5% χορηγούσε ο ΕΟΠΥΥ στο ΙΚΑ επί των ημερών σας, με δική σας απόφαση.
Ποια είναι;
Παλιά απόφαση.
Ποια είναι η απόφαση;
Θα τα δώσω στα Πρακτικά. Είναι πολλά εκατομμύρια ευρώ κάθε μήνα που αποσβένονταν από υποχρεώσεις του ΙΚΑ προς τον ΕΟΠΥΥ. Απόφαση του διοικητή του ΙΚΑ ήταν, εντεταλμένου από εσάς.
Ακούστε να δείτε…
Έτσι είναι και μην εκτίθεστε με αντιρρήσεις.
Να καταθέσετε το έγγραφο. Δεν υπήρχε τέτοιο νομοθετικό πλαίσιο. Αν το έκανε ο διοικητής, το έκανε μόνος του.
Απάντησα. Δικό σας ήταν. Τι ήταν;
Δεν μπορείτε να λέτε ανακρίβειες. Φτιάξαμε τον ΕΟΠΥΥ. Δεν ξέρουμε ότι δεν υπάρχει; Δεν υπήρχε νομοθετημένο 5%. Δεν γνωρίζετε.
Δεν είναι ανακρίβειες. Κύριε Σαλμά, θα παραμένω ευγενής, όσο είμαι εδώ. Μη γίνεστε αγενής. Είπα ακριβώς αυτά που επαναλαμβάνω και τώρα. Η διοίκηση του ΙΚΑ…
Τι επαναλαμβάνετε; Ότι νομοθετείτε κάτι που δεν υπήρχε;
Κύριε Σαλμά, μπορεί μετά ο κ. Τζαβάρας, που ακολουθεί, να πει ό,τι θέλει.
Επαναλαμβάνω, ο εντεταλμένος από εσάς διοικητής χρέωνε τον ΕΟΠΥΥ…
Δηλώνετε άγνοια. Εκτίθεστε. Δεν υπήρχε νομοθετημένο 5%. Σας είπα και στην επιτροπή προχθές «φέρτε το».
Σοβαρευτείτε τότε. Σοβαρευτείτε, για να ακούτε.
Κύριε Σαλμά, σας παρακαλώ.
Τι να ακούσω; Ανακρίβειες; Που κάνετε και κρίση, που δεν ξέρετε;
Ακούστε να δείτε, επειδή επικαλείστε την μακρά θητεία σας στο Κοινοβούλιο, μπορώ να επικαλούμαι άλλα πράγματα εγώ. Να μη μιλάτε έτσι.
Τι να μη μιλάμε; Ότι νομοθετείτε κάτι που δεν υπήρχε, σας λέω! Καταθέστε το.
Κύριε Σαλμά, σας παρακαλώ!
Να σέβεστε τον εαυτό σας και την Αίθουσα ετούτη.
Τι να σέβομαι; Τις ανακρίβειες ενός Υπουργού;
Κύριε Σαλμά, σας παρακαλώ αφήστε τον κύριο Υπουργό να ολοκληρώσει.
Επαναλαμβάνω, λοιπόν…
Καταθέστε το.
Ο εντεταλμένος από εσάς διοικητής και προφανώς…
Και τι σημαίνει αυτό; Πρέπει να το κάνετε νόμο;
Δεν κατάλαβα! Εγώ, λοιπόν, παίρνω την πρωτοβουλία και αυτό το 5%, το περιορίζω σε 2% και φωνάζετε και από πάνω.
Είναι 2% επί του συνόλου των ασφαλιστικών ταμείων.
Λέγοντας ότι εμείς με αυτό τον τρόπο…
Μας λέει ανακρίβειες και κάνει και κριτική.
Καλά, ο κόσμος ακούει και καταλαβαίνει. Όσο φωνάζετε, τόσο χειρότερο για εσάς.
Μην κάνετε κριτική, εκτίθεστε.
Θα κάνω και κριτική, δεν κατάλαβα!
Με ανακρίβειες; Είναι 2% επί του συνόλου των ασφαλιστικών ταμείων.
Κύριε Σαλμά, σας παρακαλώ, δεν θα συνεχίσουμε έτσι.
Θα σας δώσω ακριβώς τον λογαριασμό. Είναι πάρα πολλά εκατομμύρια, τα οποία αφαιρούσατε. Μην επικαλείστε, λοιπόν, τον περιορισμό στο μικρότερο 2% ότι οφείλεται σε δική μας πρόθεση να συμψηφίσουμε υποχρεώσεις προς τον ΕΟΠΥΥ και βάζουμε μια πολύ συγκεκριμένη διάταξη, η οποία εκκαθαρίζει τις εκατέρωθεν απαιτήσεις όλων των λογαριασμών. Ες αύριον τα νεότερα. Ευχαριστώ.
Ευχαριστούμε, κύριε Υπουργέ. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Τζαβάρας για δώδεκα λεπτά.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Αυτά που ακούσαμε και από την κυρία Υπουργό και από τον κύριο Υφυπουργό διαπνέονται από μια θεμελιώδη ανησυχία, γιατί η Νέα Δημοκρατία δεν μας καταλαβαίνει. Και πράγματι, είναι απολύτως κατανοητή αυτή η στάση, γιατί η Νέα Δημοκρατία δεν κάνει τίποτα άλλο από το να εκπροσωπεί σε αυτήν την Αίθουσα την πραγματική, την ζώσα και τη ζέουσα κοινωνική πραγματικότητα, αυτή, που σας έχει βάλει στο περιθώριο και αυτή, η οποία σήμερα δεν δέχεται να ακούσει από σας καμμία άλλη υπόσχεση, δεν δέχεται να εισπράξει από εσάς τίποτα από όσα ψεύτικα, τίποτα από όσα μαγικά της είχατε υποσχεθεί και, δυστυχώς, στην πορεία όλα αποδείχθηκαν φρούδα. Κυρία Υπουργέ, ειλικρινά σας παρακολούθησα και θα σας διαβεβαιώσω ότι με πείσατε για ένα πράγμα: Ότι είστε ειλικρινής. Είστε ειλικρινής στην πίστη, που έχετε, για το ότι αυτά που λέτε έχουν κάποια σχέση με την πραγματικότητα. Και εδώ αυτό, που ταιριάζει ως απάντηση στα όσα άκουσα από εσάς, είναι μια ρήση, που έρχεται από τα κείμενα της εκκλησίας, «πάντα δυνατά τω πιστεύοντι». Δεν σας κακίζω, λοιπόν, αλλά εκείνο, που δεν μπορώ να συγχωρήσω σε όλους τους συναδέλφους από την Πλειοψηφία, που έρχονται στο Βήμα αυτό για να μιλήσουν - υποτίθεται - για κάποιο νομοσχέδιο, είναι ότι δεν κάνουν τίποτα άλλο από το να δράττονται της ευκαιρίας, για να εκφωνήσουν ένα λόγο παράλληλο, που γέμει ιδεολογικών αοριστολογιών και δεν συναντά πουθενά τα ζητήματα, που τίθενται από τα συζητούμενα νομοσχέδια. Ειλικρινά, δεν μπορώ να κατανοήσω πώς μπορείτε και να μας πείσετε και μαζί σας, τουλάχιστον, να είμαστε σε τέτοια σχέση, ώστε να αναπτυχθεί σε αυτήν την Αίθουσα ο διάλογος, που η δημοκρατία επιβάλλει, και ο λαός περιμένει από εμάς, εκτός εάν η σχέση η αγαπητική, η ερωτική με την εξουσία, που έχετε αναπτύξει, σας έχει φέρει σε μια τέτοια κατάσταση, ώστε πλέον να έχετε γίνει εντελώς «ακατάλληλοι για προφυλάξεις», όπως λέει ο μεγάλος Αλεξανδρινός ποιητής.
Σε μας το λέτε; Εμάς αφορά;
Όμως, το ενδιαφέρον, πάνω απ' όλα, είναι ότι εσείς μιλάτε για τη φτώχεια, με εντελώς διαφορετικό πνεύμα από ό,τι η ρύθμιση, που φέρνετε σήμερα, αντιμετωπίζει το ζήτημα. Και θα σας το εξηγήσω αμέσως και πολύ απλά, γιατί αυτά, που είπα προηγουμένως ούτε τυχαία ήταν ούτε ήθελα να μεμφθώ και να σας κατηγορήσω αδίκως. Έρχεστε εδώ και μας μιλάτε λατρευτικά για τη φτώχεια. Την αγαπάτε τη φτώχεια, πράγματι. Υπάρχει μια σχέση ιστορική, που σας συνδέει με μια μορφή φτώχειας, εκείνη που υπήρχε στην Ευρώπη και στην Αγγλία τον δέκατο ένατο αιώνα, δηλαδή εκεί που η εξαθλίωση του προλεταριάτου γινόταν η δύναμη, που μέσα από τις επαναστατικές ιδεολογίες εκείνης της εποχής έδιναν στα κουμουνιστικά κόμματα το δικαίωμα να πιστεύουν ότι μπορούν να αλλάξουν τον κόσμο. Άλλαξαν τα πράγματα. Δεν είναι ίδιο μετά από εκατόν πενήντα χρόνια, και αυτό, που λέμε σήμερα «φτώχεια» στα πλαίσια της Ευρωπαϊκής Ένωσης, είναι κίνδυνος. Δεν είναι αντικείμενο λατρείας, δεν είναι αντικείμενο αγάπης, δεν είναι αντικείμενο υποστήριξης, αλλά είναι κίνδυνος για την κοινωνική συνοχή. Και αυτό, που σήμερα φέρνετε, κύριοι Υπουργοί, να νομοθετήσετε, εάν το είχατε μελετήσει ακόμα πιο καλά, γιατί φαίνεται σας δόθηκε έτοιμο, θα βλέπατε ότι είναι ρύθμιση, που έχει σχέση με τη διάταξη του άρθρου 30 του αναθεωρημένου Κοινωνικού Ευρωπαϊκού Χάρτη, τον οποίον εντελώς συμπτωματικά, εσείς οι ίδιοι με τον ν.4359 έχετε υιοθετήσει. Και πράγματι, επειδή ο κύριος Υφυπουργός είπε ότι δεν μας ακούει να μιλάμε, θα ήθελα να ξέρω αν αυτά που λέω είναι σε θέση να τα καταλαβαίνει. Πιστεύω πως ναι, γιατί αυτή η διάταξη, λοιπόν, του άρθρου 30…
Κύριε συνάδελφε…
Μη με διακόπτετε, κυρία Υπουργέ.
Είστε και προσβλητικός…
Όχι, καθόλου. Είμαι επιχειρηματολογικός. Απλώς, δεν έχω λόγο λατρευτικό για κοινωνικές αδυναμίες. Αυτό κάνω και είμαι απόλυτα ορθολογικός και σας το λέω με πολύ σεβασμό, γιατί αν διαβάζατε το άρθρο 30, θα βλέπατε ότι, για πρώτη φορά, ο αναθεωρημένος Κοινωνικός Ευρωπαϊκός Χάρτης και η Ελλάδα σήμερα αναγνωρίζει ως ανθρώπινο δικαίωμα την προστασία του πολίτη κατά της φτώχειας και κατά του κοινωνικού αποκλεισμού. Αλλά εσείς κάνετε λάθος και θα σας το εξηγήσω.
Να δώσουμε πιο πολλά;
Εάν, κύριε Υφυπουργέ, ήταν αυτές οι προθέσεις σας, θα τις είχατε καταστήσει πλέον συνειδητή υποχρέωση σε όλους εκείνους, που υπηρετούν το όραμα της εξουσίας αυτής της Κυβέρνησης. Σήμερα, πιστεύω ότι θα πρέπει να ντρέπεστε για ένα πράγμα, ότι στη Θεσσαλονίκη μια ομάδα αστέγων πήγαν να ζεσταθούν στα υπόγεια του Ιπποκρατείου Νοσοκομείου και εκεί αντί για ζεστασιά, αντί για θαλπωρή των διοικήσεων που έχετε διορίσει - και φυσικά έχετε διορίσει τα πρόσωπα αυτά με κομματικά κριτήρια - ευρήκαν την αστυνομία να τους οδηγεί στον Εισαγγελέα. Αυτή, λοιπόν, η διάταξη δεν καταρρακώνει απλώς την υποχρέωση που έχετε απέναντι στο άρθρο 30 του Αναθεωρημένου Ευρωπαϊκού Κοινωνικού Χάρτη, γιατί θα πρέπει τουλάχιστον να γνωρίζετε, επίσης, ότι αυτός ο συγκεκριμένος Κοινωνικός Χάρτης λέει ότι έχει δικαίωμα ο φτωχός, ο άστεγος, ο ανάπηρος, αυτός που ζει σε συνθήκες ακραίας φτώχειας από την πολιτεία να του εξασφαλίζει πρόσβαση - προσέξτε - πρώτον, στην απασχόληση, δεύτερον, στη μόρφωση, τρίτον, στον πολιτισμό, τέταρτον, στη στέγαση, πέμπτο, στην κοινωνική ζωή. Ποιο από όλα αυτά, που αποτελούν μερικές αναφορές και πτυχές αυτού του δικαιώματος, που έχει ο φτωχός πολίτης, υπερασπίζεται αυτή η νομοθετική ρύθμιση που φέρνετε σήμερα; Μόνο ένα. Ξέρετε ποιο είναι αυτό; Αυτό που φέρατε με την τροπολογία της υστάτης στιγμής: Το φιλοδώρημα της ευσπλαχνίας, της ελεημοσύνης στους συνταξιούχους. Εδώ, όμως, θα σας ερωτήσω τα εξής: Πρώτον, φτωχοί σε αυτή τη χώρα είναι οι συνταξιούχοι; Αυτοί ζουν κάτω από τα όρια της φτώχειας ή σε συνθήκες ακραίας φτώχειας; Αυτοί οι άστεγοι, που τους στείλαμε στον εισαγγελέα, δεν έχουν το ίδιο δικαίωμα με αυτούς που παίρνουν σήμερα το φιλοδώρημα; Και το κάνετε μόνο και μόνο για να προσελκύσετε την εμπιστοσύνη τους ή ουσιαστικά να τους εκμαυλίσετε, αν όλα δεν πάνε καλά και οδηγηθούμε στις εκλογές; Επίσης, το δεύτερο που ήθελα να σας ρωτήσω και το οποίο για μένα είναι πολύ σημαντικό: Ποια είναι τα μέτρα τα οποία έχετε πάρει, για να μπορέσει να δοθεί στις 21 ή στις 22 Δεκεμβρίου αυτό το συγκεκριμένο δώρο; Γνωρίζετε πολύ καλά - γιατί αυτή η Κατρουγκάλιος νομοθεσία είναι τόσο συμπαγής και τόσο συνεκτική, ώστε σήμερα να χρειαστεί με τα περισσότερα άρθρα αυτού του νομοσχεδίου να τη διορθώσετε και να τη φέρετε σε κάποια όρια, ώστε να είναι εφαρμόσιμη - ότι υπάρχει η διάταξη του άρθρου 51, η οποία λέει ότι τίθεται σε λειτουργία ο ΕΦΚΑ την 1-1-2017 και με το άρθρο 100 των μεταβατικών διατάξεων του ιδίου νόμου λέτε ότι μέχρι τότε υπάρχει μια προσωρινή διοίκηση και ένας προσωρινός διοικητής, που είναι ο διοικητής του ΙΚΑ και αυτός έχει συγκεκριμένες αρμοδιότητες. Μεταξύ αυτών των συγκεκριμένων αρμοδιοτήτων, οι οποίες δεν κάνουν τίποτα άλλο από το να προετοιμάζουν τη λειτουργία αυτού του συστήματος από 1-1-2017, δεν περιλαμβάνεται ούτε η έγκριση ούτε η πληρωμή αυτού του είδους των επιδομάτων. Για πείτε μου, λοιπόν, επειδή τυχαίνει να γνωριζόμαστε και γνωρίζω ότι έχετε και επαγγελματική δικηγορική ιδιότητα: Ποιος επίτροπος του Ελεγκτικού Συνεδρίου θα εγκρίνει την πληρωμή αυτού του ποσού στις 21 και 22 Δεκεμβρίου;
Δεν θέλετε να τα δώσουμε;
Δηλαδή, λέτε ότι δεν θα τα δώσουμε;
Έχετε πάρει τέτοιες αποφάσεις, λοιπόν, σχετικά με αυτό που είπα προηγουμένως για την αγάπη σας για την εξουσία, που σας έχουν φέρει σε τέτοια κατάσταση, ώστε να είστε εντελώς ακατάλληλοι για προφυλάξεις. Γι' αυτό σας λέω, λοιπόν, ότι υπάρχει και κάποια στοιχειώδης υποχρέωση, που έχουν οι Υπουργοί, να σέβονται την Αίθουσα αυτή και κυρίως να ακούν, χωρίς να διακόπτουν. Γιατί εδώ είστε φιλοξενούμενη Κυβέρνηση. Εδώ ο χώρος - το λέω για πολλοστή φορά - είναι Βουλευτήριο, είναι Κοινοβούλιο και είναι αφιερωμένος στην άσκηση της λαϊκής κυριαρχίας. Αυτήν την άσκηση της λαϊκής κυριαρχίας εμείς τη διασφαλίζουμε, οι αντιπρόσωποι του ελληνικού λαού, τους οποίους, όπως προηγουμένως είπατε εσείς, δεν αντιλαμβάνεστε. Ακούστε και κάτι άλλο τώρα, που είναι εξίσου σοβαρό: Σε ποια πολιτισμένη χώρα και κυρίως σε ποια χώρα, όπου κυβερνάει τον τόπο μια Αριστερά, που θέλει να είναι εντελώς ξένη με ό,τι προηγήθηκε με τα κόμματα του παρελθόντος δηλαδή, θα είχαμε το φαινόμενο, που εχθές ήδη πληροφορηθήκαμε: Η ΔΕΗ, δηλαδή, η Δημόσια Επιχείρηση Ηλεκτρισμού, η οποία διαχειρίζεται κρατικά χρήματα, δηλαδή χρήματα των φορολογουμένων πολιτών, για τους οποίους πολύ κόπτεστε εσείς, δεν δηλώνει παράσταση πολιτικής αγωγής εναντίον κατηγορουμένων, οι οποίοι κατηγορούνται για το ότι παρανόμως εισέπραξαν χρήματα από αυτά, τα οποία αποτελούν περιουσία του ελληνικού λαού. Και αν αυτό δεν λέγεται απιστία υπηρεσιακή, τελεσθείσα διά παραλείψεως, θα ήθελα να ξέρω, κατά τη δική σας αντίληψη, κύριε Υφυπουργέ, πώς λέγεται. Μη μου πείτε, λοιπόν, ότι αυτό δεν έχει καμμία αξία. Διότι, ακριβώς από την απουσία της ΔΕΗ ως πολιτικής αγωγής, θα κριθεί εάν το δικαστήριο έχει όλα εκείνα τα απαραίτητα έγγραφα και τα στοιχεία, που χρειάζονται, για να οδηγηθεί σε δίκαιη κρίση. Άρα, εδώ με την απουσία, με την παράλειψή της η ΔΕΗ να συμμετέχει σε αυτή τη δίκη, δεν παραβιάζει μόνο τα καθήκοντα που έχει, αλλά κυρίως οδηγεί προφανώς - και αποπειράται να το κάνει - τη δικαιοσύνη σε μία εσφαλμένη κρίση.
Τι χτυπάτε το έδρανο. Θα μας δικάσετε;
Όλα αυτά, λοιπόν, επειδή με ακούτε και γελάτε, και το γέλιο σας θα ήθελα, εγώ προσωπικά, γιατί σας σέβομαι και σας εκτιμάω, να είναι ο σπόρος, τη στιγμή που μπαίνει μέσα στο χωράφι. Δυστυχώς, όμως δεν έχει άλλη δύναμη από τη δύναμη της γελοιότητας. Γι' αυτό λοιπόν, το να έχετε εσείς τη δύναμη και το κύρος να ακούτε έναν Βουλευτή και να γελάτε, σημαίνει ότι κάποιοι άλλοι, οι οποίοι σας εμπιστεύθηκαν αυτή τη θέση, δεν είχαν την πολύ μεγάλη πρόνοια, που έπρεπε να έχουν, για να σεβαστούν τον ελληνικό λαό, που έδωσε σε εμένα το δικαίωμα να εκπροσωπώ εδώ…
Πείτε και για τους δικούς σας.
Μην κάνετε διάλογο, σας παρακαλώ. Κύριε Τζαβάρα, έχουμε ξεπεράσει τον χρόνο.
Ούτε μια κουβέντα δεν άκουσα για το νομοσχέδιο!
Βεβαίως και μιλάμε για το νομοσχέδιο. Γιατί όλα αυτά, που είπα, έχουν σχέση με το νομοσχέδιο, υπό την εξής απλή έννοια. Ότι το νομοσχέδιο δεν είναι τίποτε άλλο…
Εσείς είπατε μια κουβέντα για το νομοσχέδιο;
Το είπα, δεν το καταλάβατε. Θα σας το πω.
Δεν είναι του χαρακτήρα μου να διακόπτω, αλλά προσβάλλομαι με αυτά που λέτε.
Το νομοσχέδιο, λοιπόν, αυτό είναι ένας εύσχημος τρόπος υπό το κάλυμμα της αγάπης για τη φτώχια και τη φτωχολογιά, για να φέρετε εδώ τις διορθώσεις του ν.4387 της μεταρρύθμισης Κατρούγκαλου, η οποία αποδείχθηκε ότι το μόνο που κάνει με τα σαράντα τόσα άρθρα που περιλαμβάνει το νομοσχέδιο και για τα οποία κανένας από εσάς δεν αναφέρθηκε, απλώς αλλάζει ταμπέλες. Δεν κάνει τίποτε άλλο, δεν δημιουργεί κανένα καινούριο οργανόγραμμα. Το χειρότερο, που αξίζει να σας πω, είναι ότι με βάση το άρθρο 53, για να λειτουργήσει αυτό το σύστημα, θα πρέπει να περιμένουμε και τα οργανογράμματα και τους κανονισμούς, που κύριος είδε, πότε θα μπορέσετε εσείς να τα φτιάξετε.
Κύριε Τζαβάρα, ολοκληρώστε.
Τελειώνω, κύριε Πρόεδρε. Περιμένουμε λοιπόν, μια από τις επόμενες διατάξεις, που θα φέρετε και θα μας πείτε ότι το σύστημα αυτό που ισχύει σήμερα θα εξακολουθεί να ισχύει δυο, τρία χρόνια ακόμη. Ευχαριστώ πολύ, κύριε Πρόεδρε.
Ευχαριστούμε κι εμείς. Θέλω να πω, κυρίως στους κυρίους Υπουργούς, ότι ο διάλογος προβλέπεται με μια διαδικασία κοινοβουλευτική, με τις δευτερολογίες, τις τριτολογίες κ.λπ.. Δεν μπορούν να απαντούν σε κάθε Βουλευτή, γιατί μετά θα έχει και αυτός την απαίτηση νομίμως να ανταπαντήσει. Προχωράμε με τον ανεξάρτητο Βουλευτή κ. Θεοχάρη Θεοχάρη.
Κύριε Πρόεδρε, θα ήθελα τον λόγο για μισό λεπτό.
Για ποιο πράγμα;
Κύριε Πρόεδρε, έχω θιγεί προσωπικά, διότι με εγκαλεί ως μη Βουλευτή.
Όχι. Αυτό είναι προσωπικό. Μισό λεπτό, κύριε Θεοχάρη.
Όχι, εμένα εγκαλεί, που δεν είμαι.
Εδώ εκπροσωπείτε την Κυβέρνηση.
Σας παρακαλώ! Αν πρόκειται περί προσωπικού, που μου διέφυγε, κυρία Φωτίου, να αναφερθείτε για ένα λεπτό, όχι όμως ανταπάντηση σε όσα ανέφερε με την πολιτική του κριτική ο κ. Τζαβάρας. Έχετε τον λόγο για ένα λεπτό.
Εγώ, κύριε Πρόεδρε, διαμαρτύρομαι αυτή τη στιγμή, διότι με εγκαλεί ως μη Βουλευτή, ενώ είμαι Βουλευτής, εκλεγμένη από αυτόν τον ελληνικό λαό. Τόση ώρα με εγκαλεί ως κυβερνητικό, ο οποίος δεν έχει εκλεγεί και ο οποίος λοιδορεί τους Βουλευτές. Ένα κρατούμενο αυτό. Είμαι Βουλευτής και τόση ώρα λοιδορούμαι, όταν, ενώ είναι εκπρόσωπος της Αξιωματικής Αντιπολίτευσης, μία κουβέντα δεν έχει πει για το νομοσχέδιο, στο οποίο είναι Κοινοβουλευτικός Εκπρόσωπος. Αυτό είναι ντροπή. Δεν έχει ξαναγίνει ποτέ στο ελληνικό Κοινοβούλιο, όπου βρίσκομαι.
Μισό λεπτό, κύριε Πρόεδρε, θα ήθελα τον λόγο.
Και ο κ. Πετρόπουλος έχει τον λόγο για ένα λεπτό.
Νομίζω ότι σε όλες μου τις παρεμβάσεις κρατώ με ευπρέπεια τον λόγο. Να λέγεται τώρα ότι εγώ χαρακτηρίζομαι από γελοιότητα και να μου το λέει ο κ. Τζαβάρας αυτό, μάλλον αποτελεί μια κατάχρηση της θέσης να επικαλείται τη λαϊκή βούληση, επειδή είναι Βουλευτής, για να αναφέρεται με απρέπεια σε μένα. Δεν νομίζω ότι είναι τιμή για τον λαό και το αξίωμά σας να μου λέτε ότι είμαι γελοίος και κάνω γελοιότητες. Ναι, έχω το προνόμιο, γιατί είμαι πάρα πολύ καλά μέσα μου, ναι χαμογελάω όταν ακούω να λέτε για όλους τους φίλους σας που τους δώσατε δουλειές, να παίρνουν ωφέλειες από τη ΔΕΗ και συνέβησαν όσα συνέβησαν με τις γνωστές εταιρείες, να μας λέτε εδώ στην Κυβέρνηση τι κάναμε και δεν ξέρω τι έγινε. Μήπως μιλάτε για κανέναν πτωχοπρόδρομο και δεν πήγε ως πολιτική αγωγή η ΔΕΗ; Γιατί οι πολιτικοί σας φίλοι, που τα άρπαξαν και φύγανε, είναι γνωστοί. Μην κατηγορείτε εμάς. Κρίμα είναι να τα λέτε αυτά.
Ονόματα να μας πείτε.
Να μας πει το όνομα, για να καταλάβω κι εγώ για τι μιλάει. Και τέλος…
…(Δεν ακούστηκε)
Ακούστε με…
Κύριε Κυριαζίδη, σας παρακαλώ!
Έχετε βρει το κόλπο. Επειδή πράγματι, δεν είμαι Βουλευτής, έχετε την εντύπωση ότι εσείς κάθε φορά, όταν θα λέω κάτι, θα μου στερείτε τον λόγο, επειδή δεν είμαι Βουλευτής.
Εγώ δεν είπα για σας.
Το κάνατε με τους εκπροσώπους σας, όταν όριζα, ως είχα το δικαίωμα, ως αρμόδιος Υπουργός, σε διοίκηση ασφαλιστικού φορέα, κάποιον και απειλούσε η Νέα Δημοκρατία ότι θα αποχωρήσει από την Αίθουσα, γιατί δεν κρατάμε τον δικό της. Και χαμογέλασα και επιτιμήθηκα τότε πάλι. Το έχετε βρει κομπολόι αυτό, να μαλώνετε όποιον έχει άποψη. Ξεχάστε το αυτό το καθεστώς.
Κύριε Πρόεδρε…
Ναι, κύριε Τζαβάρα.
Δεν ξέρω, είναι μια πολύ καλή μέθοδος, όταν δεν μπορούμε να απαντήσουμε σε αυτά που μας λένε, να αλλάζουμε θέμα συζήτησης. Εγώ, λοιπόν, δεν είπα ούτε για την κ. Φωτίου ότι δεν είναι Βουλευτής. Εγώ είπα ότι εδώ είναι με την ιδιότητα της Υπουργού και αυτή η ιδιότητα είναι εκείνη που υπερέχει και καθορίζει και τον λόγο της και τη συμπεριφορά της. Άρα, εδώ έχει υποχωρήσει η ιδιότητα του Βουλευτή.
Α, μπα…
Όχι έτσι, όμως. Δεν θα μπορέσουμε να συνεχίσουμε.
Το «α, μπα» μην το λέτε σε μένα. Πείτε το σε κανέναν άλλον, που για τα ζητήματα αυτά μπορεί να έχετε τις ίδιες γνώσεις. Για μένα μην το λέτε!
Τι εννοείτε «τις ίδιες γνώσεις»;
Ό,τι καταλαβαίνετε, γιατί το «α, μπα» δεν είναι έκφραση για το Κοινοβούλιο. Μπορεί να είναι για τις συναναστροφές σας. Το «α, μπα» κυρία μου, δεν είναι έκφραση.
Δεν θα επιλέγετε εσείς πότε είμαι Υπουργός και πότε Βουλευτής.
Όσον αφορά το θέμα που είπε ο κύριος Υφυπουργός, εγώ κριτική έκανα στην Κυβέρνηση και ούτε με ενδιαφέρει εάν είναι ή δεν είναι Βουλευτής. Αυτό που με ενδιαφέρει, είναι ότι εγώ μιλάω σαν Βουλευτής εδώ.
Εντάξει, κύριε Τζαβάρα. Ευχαριστώ. Να προχωρήσουμε στον κ. Θεοχάρη. Συγγνώμη που σας αδίκησα. Έχετε τον λόγο, επίσης, για επτά λεπτά.
Εγώ, κύριε Πρόεδρε, σας ευχαριστώ έτσι κι αλλιώς, κι ας αδικήθην. Κυρίες και κύριοι συνάδελφοι, τι επιδιώκει το Υπουργείο Εργασίας, με το σημερινό σχέδιο νόμου, που φέρνει προς ψήφιση; Πρώτον, συστήνει εθνικό μηχανισμό για την αντιμετώπιση της φτώχειας και του κοινωνικού αποκλεισμού στη χώρα μας. Μεγαλεπήβολο! Δεύτερον, εισάγει αλλαγές στο Εισόδημα Κοινωνικής Αλληλεγγύης και τρίτον προωθεί αλλαγές και διευκρινίσεις στον νόμο Κατρούγκαλου, έναν πολύ πρόσφατο σχετικά νόμο. Οι Κυβερνήσεις διαχρονικά απέτυχαν να αντιμετωπίσουν το πρόβλημα της φτώχειας και του κοινωνικού αποκλεισμού. Το ίδιο κάνετε και εσείς, κυρίες και κύριοι της Συμπολίτευσης, καθώς οι πολιτικές σας δεν έχουν ούτε στόχο ούτε στρατηγική. Χαρακτηριστικό είναι το Ελάχιστο Εγγυημένο Εισόδημα, που το 2015 το θάψατε, για να μας το φέρετε τώρα. Το 2015, που ήταν η χρονιά σας, κυρίες και κύριοι συνάδελφοι της Συμπολίτευσης, το ποσοστό της ακραίας φτώχειας στην Ελλάδα κυμάνθηκε στο 15% και ένας στους δέκα άνεργους ελάμβανε μόνο το επίδομα ανεργίας. Το ελληνικό σύστημα κοινωνικής προστασίας αποδείχθηκε ακατάλληλο για τον χειρισμό καταστάσεων επείγουσας ανάγκης, όχι επειδή ήταν φτωχό. Το 2010 ήμασταν στον μέσο όρο της Ευρωπαϊκής Ένωσης, με 29,1% του ΑΕΠ έναντι 29,4%. Αποδείχθηκε ακατάλληλο λόγω αναποτελεσματικότητας. Ενώ οι κοινωνικές παροχές στην Ευρωπαϊκή Ένωση μείωναν τη φτώχεια κατά 9,5%, στη χώρα μας δυστυχώς μόνο 3,9% ήταν το αντίστοιχο αποτέλεσμα, δηλαδή δυόμισι φορές χειρότερο. Στο ελληνικό κοινωνικό κράτος βασιλεύουν γραφειοκρατικοί μηχανισμοί που ευνοούν τις πελατειακές σχέσεις, ενώ όποιος φοροδιαφεύγει δηλώνει χαμηλότερα εισοδήματα και επιδοτείται και από πάνω μέσω των προνοιακών επιδομάτων. Κυρίες και κύριοι συνάδελφοι, το νομοσχέδιό σας δίνει απλώς μια ασπιρίνη στη μάχη για την καταπολέμηση του καρκινώματος που έχει απλωθεί στο σύστημα κοινωνικής αλληλεγγύης. Τι κάνετε; Επεκτείνετε από 1-1-2017 το κοινωνικό επίδομα αλληλεγγύης σε όλους τους δήμους της χώρας, περιορίζοντας όμως παράλληλα τις κατηγορίες των δικαιούχων. Τι άλλο κάνετε; Προσλήψεις, προσλήψεις, προσλήψεις! Τριάντα εννέα στη γενική διεύθυνση πρόνοιας, με κόστος 864 εκατομμύρια, αναρίθμητοι σύμβουλοι, επτακόσιες πενήντα θέσεις που έρχονται στα κέντρα κοινότητας των δήμων. Κυρίες και κύριοι συνάδελφοι, στο νομοσχέδιο μας περιγράφετε ένα φαραωνικό πληροφοριακό σύστημα, τη στιγμή που ο ίδιος ο Πρόεδρος της ΗΔΙΚΑ στην επιτροπή περιέγραψε ένα άλλο, ένα σύγχρονο πληροφοριακό σύστημα. Συνεννοηθείτε επιτέλους μεταξύ σας! Επίσης, φτιάχνετε νέα πληροφοριακά συστήματα όσο κλείνετε ή κουτσουρεύετε τα ήδη υπάρχοντα, τον «ΗΛΙΟ» και την «ΕΡΓΑΝΗ». Εσείς κοντέψατε να κλείσετε το αεροδρόμιο της Μακεδονίας και χρειάστηκε να κάνουμε ερώτηση για να διορθώσει ο κ. Σπίρτζης αυτά τα λάθη που έκανε. Εσείς διώχνετε καθημερινά εκατοντάδες επιχειρήσεις στη Ρουμανία, στη Βουλγαρία, στην Κύπρο. Ήμουν πριν στον Εμπορικό Σύλλογο Αθηνών και μου έλεγαν πόσες χιλιάδες επιχειρήσεις φεύγουν.
Έλεος!
Για την καταπολέμηση της φτώχειας και του κοινωνικού αποκλεισμού, αυτό που απαιτείται είναι η οικοδόμηση του κοινωνικού κράτους και της οικονομίας από την αρχή. Πώς μπορεί να γίνει αυτό; Με την προσέλκυση επενδύσεων και νέων κεφαλαίων για τη δημιουργία θέσεων απασχόλησης. Σύμφωνα με την «ΕΡΓΑΝΗ», μόνο για τον Νοέμβριο του 2016 χάθηκαν τριάντα επτά χιλιάδες εξακόσιες εξήντα επτά θέσεις εργασίας, που είναι αρνητικό ρεκόρ πενταετίας. Για να μειώσουμε τη φτώχεια και τον κοινωνικό αποκλεισμό απαιτείται πολιτική σταθερότητα, γρήγορη και αμερόληπτη απονομή δικαιοσύνης, σταθερό νομικό και κανονιστικό περιβάλλον, μειωμένη γραφειοκρατία, έλλειψη διαφθοράς, μειωμένοι φόροι και κόστη, καθώς και έλλειψη οικονομικών εκπλήξεων. Επίσης, απαιτείται αξιολόγηση και στόχευση των πολιτικών κοινωνικής ένταξης και κοινωνικής συνοχής για τις ευάλωτες ομάδες του πληθυσμού, ώστε να υπάρχει δίκαιη διαχείριση των διαθέσιμων κοινωνικών πόρων, των χρημάτων του ελληνικού λαού, που τους δίνει με αίμα και δάκρυα. Κυρίες και κύριοι συνάδελφοι, ξέρω πως μιλάω σε ξένη γλώσσα για εσάς. Στο ασφαλιστικό Κατρούγκαλου μας πουλήσατε ως τη μεγάλη μεταρρύθμιση τον ΕΦΚΑ, το ένα Ταμείο, καθώς και τον ενιαίο υπολογισμό σύνταξης. Σήμερα καταργείτε ή αναβάλλετε επ' αόριστον τον ΕΦΚΑ, που τον υποβαθμίζετε σε μια ταμπέλα κάτω από την οποία στην ουσία βάζετε τις υπάρχουσες διευθύνσεις του Υπουργείου, του ΕΤΑΑ, του ΟΑΕΕ, του ΑΔΑ, του ΙΚΑ και των λοιπών ταμείων. Όταν λοιπόν σας κατηγορούσαμε για προχειρότητα, εσείς φωνάζατε πως είναι άδικες οι κατηγορίες. Τώρα διαβάζουμε πως και οι εισφορές των ελευθέρων επαγγελματιών θα υπολογιστούν με τα εισοδήματα του 2015, γιατί τα εισοδήματα του 2016 δεν βγαίνουν και έτσι η κ. Αχτσιόγλου θα μας φέρει νέα τροπολογία, για να διορθώσει τα ασυμμάζευτα. Δεν έχετε καταλάβει, κυρίες και κύριοι συνάδελφοι της Συμπολίτευσης, το πραγματικό πρόβλημα του ασφαλιστικού. Ο κόσμος δεν θέλει το διανεμητικό ασφαλιστικό σύστημα που ισχύει σήμερα, δηλαδή ο εργαζόμενος να πληρώνει τον συνταξιούχο. Αντίθετα, θέλει τα λεφτά του να πιάνουν τόπο, να έχει ένα λογικό ποσοστό απόδοσης, ωσάν να τα είχε βάλει στην τράπεζα. Θέλει ένα σύστημα με αποθεματικά. Θέλει να πιστέψει πως κάποια μέρα θα πάρει σύνταξη. Τώρα και δεν το πιστεύει και γι' αυτό επιλέγει τα μαύρα. Δείτε την πρόσφατη παρουσίαση της πρότασης Νεκτάριου - Τήνιου, αν στερέψατε από ιδέες. Κάντε κάτι! Ο κ. Πετρόπουλος ήταν σε αυτή την παρουσίαση. Ας την πάρει! Μόνο με βιώσιμη λύση στο ασφαλιστικό ζήτημα, μόνο με επενδύσεις που θα δημιουργήσουν θέσεις εργασίας και ανάπτυξη θα μπορέσουμε να καταπολεμήσουμε αποτελεσματικά τη φτώχεια και τον κοινωνικό αποκλεισμό. Κυρίες και κύριοι συνάδελφοι, ο κ. Τσακαλώτος μάς είπε ότι το Διεθνές Νομισματικό Ταμείο είναι φειδωλό με την αλήθεια. Γιατί; Διότι είπε πως η Κυβέρνηση συμφώνησε με το 3,5%, ενώ σύμφωνα με τον κ. Τσακαλώτο δεν έχει συμφωνήσει σε τίποτα. Αλήθεια; Το τρίτο μνημόνιό σας δεν λέει το 3,5%; Δεν πανηγυρίζετε έναν χρόνο τώρα ότι πετύχατε, επιτέλους, το 3,5%, ενώ οι προηγούμενες κυβερνήσεις είχαν 4,5%; Εδώ είναι τα πειστήρια. Θα καταθέσω για τα Πρακτικά τη σελίδα 14 της έκθεσης της πρώτης αξιολόγησης που φέρει την υπογραφή σας, το επίσημο έγγραφο. Διαβάζω και μεταφράζω: «Σε σχέση με το πρωτογενές πλεόνασμα, η Ελλάδα θα πετύχει 0,5% του ΑΕΠ»…
Αυτό αφορά το 2018!
Περιμένετε, κύριε συνάδελφε, να ακούσετε: «…το 2016, 1,75% το 2017 και 3,5% το 2018. Μετά η Ελλάδα θα διατηρήσει το 3,5% πρωτογενές πλεόνασμα για μια περίοδο δέκα ετών και ύστερα σταδιακά θα το μειώσει μέχρι το 2040 στο 1,5%». Πάρτε τη, λοιπόν, κάνετε μάθημα και διαβάστε! [[Στο σημείο αυτό ο Βουλευτής κ. Θεοχάρης Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά έχουν τη δική σας υπογραφή. Αφήστε, λοιπόν, τα ψέματα! Δεν τα πιστεύει πια κανένας. Δεν σας αρέσει τώρα, λοιπόν, η δική σας υπογραφή και λέτε πως δεν βγαίνει το πρόγραμμα. Ο Σόιμπλε, λοιπόν, τις σας λέει; Σας έχει δώσει το σχοινί που κρεμαστήκατε εσείς οι ίδιοι. Πέρυσι δεν συμφωνήσατε, κύριε Τσακαλώτο; Τι άλλαξε τώρα; Και δυστυχώς, λοιπόν, ο φειδωλός με την αλήθεια κ. Τσακαλώτος δεν έχει επιχείρημα και γι' αυτό θα υποκύψει και θα δεχθεί και νέα μέτρα. Κυρίες και κύριοι συνάδελφοι, δίνετε ψίχουλα ντροπής στους συνταξιούχους και τολμάτε να τα ονομάσετε δέκατη τρίτη σύνταξη. Οι συντάξεις ενός μηνός είναι 2,4 δισεκατομμύρια και εσείς τολμάτε να πείτε τα 600 εκατομμύρια δέκατη τρίτη σύνταξη. Δεν δίνετε σύνταξη σε όσους την περιμένουν χρόνια. Δεν στηρίζετε διακόσιες χιλιάδες παιδιά που ζουν σε οικογένειες χωρίς ούτε έναν εργαζόμενο, ζουν σε οικογένειες χωρίς εισόδημα. Δεν δίνετε πάνω από έναν χρόνο ΦΠΑ σε εξαγωγικές επιχειρήσεις. Δεν δίνετε 7 δισεκατομμύρια ληξιπρόθεσμα. Δεν δίνετε σημασία στα προβλήματα του ελληνικού λαού. Δεν του δίνετε, εν τέλει, ελπίδα! Κυρίες και κύριοι συνάδελφοι, ο κ. Τσίπρας διάλεξε και αυτός ένα νησί για να πει ψέματα στον ελληνικό λαό. Είπε χθες από τη Νίσυρο: «Θα τηρήσουμε το πρόγραμμα μέχρι κεραίας». Πρώτα έγινε αυτή η δήλωση και μετά είπε: «Δεν θα ρωτήσουμε, όμως, κανέναν τι θα κάνουμε με τα πλεονάσματα». Σωστά, είδαμε με αυτό το νομοσχέδιο τι τα κάνετε τα πλεονάσματα: Προσλήψεις! Είδαμε με τα δάνεια της Τράπεζας Αττικής τι τα κάνετε τα πλεονάσματα. Δάνεια σε φίλους κατασκευαστές! Είδαμε με την εντολή που δώσατε στη ΔΕΗ να μην παραστεί στην κακουργηματική δίκη των συνδικαλιστών που κατηγορούνται πως την έκλεψαν, πως έκλεψαν τον ελληνικό λαό, τι τα κάνετε τα πλεονάσματα: Ταξίδια για εργατοπατέρες! Να είστε σίγουροι, όμως, ότι όπως τα είδαμε εμείς τα είδε και ο ελληνικός λαός και θα σας ανταμείψει όπως σας αξίζει! Ευχαριστώ.
Ευχαριστούμε τον κ. Θεοχάρη Θεοχάρη, Ανεξάρτητο Βουλευτή. Τον λόγο έχει ο κ. Γεώργιος Παπαηλιού, Βουλευτής του ΣΥΡΙΖΑ, για επτά λεπτά ομοίως.
Κύριε Πρόεδρε, κυρίες και κύριοι συνάδελφοι, από τους Βουλευτές της Αντιπολίτευσης και ιδίως της Νέας Δημοκρατίας ελέχθησαν πολλά και εδόθησαν και κάποιοι χαρακτηρισμοί προσβλητικοί και για τους συναδέλφους και για τον φορέα στον οποίο ανήκουμε. Ειπώθηκε και κάτι άλλο, αν δεν κάνω λάθος, από τον εισηγητή της Νέας Δημοκρατίας, ότι χρειάζεται να επιδείξουμε πολιτική γενναιότητα.
Λάθος κάνεις. Δεν το είπα.
Του το αντιστρέφω. Πολιτική γενναιότητα πρέπει να έχει η Νέα Δημοκρατία, προκειμένου να αναγνωρίσει τις τεράστιες ευθύνες της για τη γένεση της κρίσης, για την επιδείνωσή της και για την κατάσταση στην οποία έχει περιέλθει η χώρα. Πάντως, κοινός παρονομαστής της στάσης της Αντιπολίτευσης και της Νέας Δημοκρατίας και του ΠΑΣΟΚ είναι η απόφασή τους να υπερψηφίσουν το νομοσχέδιο, αλλά ταυτόχρονα να επιτεθούν κατά του νομοσχεδίου εφ' όλης της ύλης. Εν προκειμένω, υπάρχει αντίφαση, που εξηγείται από την αμηχανία τους, διότι δεν τολμούν να καταψηφίσουν ένα νομοσχέδιο κοινωνικού χαρακτήρα. Το νομοσχέδιο έρχεται να αντιμετωπίσει τη φτωχοποίηση ευρύτατων κοινωνικών στρωμάτων, φτωχοποίηση που οφείλεται στις νεοφιλελεύθερες πολιτικές λιτότητας και στην οποία οδήγησαν οι Κυβερνήσεις της Νέας Δημοκρατίας και του ΠΑΣΟΚ. Είναι και αυτός ένας λόγος που δεν τολμούν να το καταψηφίσουν, διότι αντιλαμβάνονται ότι ο ελληνικός λαός γνωρίζει ότι η αιτία της φτωχοποίησής τους είναι οι κυβερνήσεις τους. Πρόκειται για ένα είδος άρρητης ομολογίας των ευθυνών τους εκ μέρους τους. Το νομοσχέδιο αποτελεί έκφραση του κοινωνικού προσήμου της κυβερνητικής πολιτικής. Δεν αποτελεί μεμονωμένο στοιχείο της κοινωνικής πολιτικής της Κυβέρνησης. Αποτελεί κρίκο μιας αλυσίδας στοχευμένων κοινωνικών παρεμβάσεων, που ψηφίστηκαν επί της παρούσας διακυβέρνησης. Η ψήφιση του παρόντος νομοσχεδίου δεν συνιστά μόνο συμβατική υποχρέωση της χώρας. Για την Κυβέρνηση του ΣΥΡΙΖΑ αποτελεί ιδεολογική, ηθική και πολιτική υποχρέωση να αντιμετωπίσει φαινόμενα ακραίας φτώχειας και κοινωνικού αποκλεισμού, τα οποία οφείλονται, επαναλαμβάνω, στις νεοφιλελεύθερες πολιτικές λιτότητας. Δίνεται προτεραιότητα στην αντιμετώπιση της ακραίας φτώχειας και του κοινωνικού αποκλεισμού, εκκινώντας από τις πλέον ευάλωτες κοινωνικές ομάδες. Ο εθνικός μηχανισμός συντονισμού, παρακολούθησης και αξιολόγησης των πολιτικών κοινωνικής ένταξης και κοινωνικής συνοχής που θεσμοθετείται με το παρόν νομοσχέδιο, είναι ένα έργο που δεν έχει πραγματοποιηθεί εδώ και χρόνια. Προβλέπεται από την εθνική στρατηγική για την κοινωνική ένταξη. Θα υλοποιηθεί στο αντίστοιχο σχέδιο δράσης και συγχρόνως θα λειτουργήσει σε τρία επίπεδα, κυβερνητικό, περιφερειακό και δημοτικό, που επικοινωνούν μεταξύ τους, αφού ο εθνικός αυτός μηχανισμός στηρίζεται και συνδέεται με το ενιαίο γεωπληροφοριακό σύστημα. Για την παρακολούθηση, τον συντονισμό, την αξιολόγηση της πολιτικής κοινωνικής ένταξης και κοινωνικής συνοχής, θα υπάρξει σύστημα κοινών δεικτών, καθώς και καθορισμός μεθοδολογίας αξιολόγησης. Κατά τρόπο αποτελεσματικό θα εποπτεύονται και θα ελέγχονται οι πράξεις όλων των φορέων που εμπλέκονται στην πολιτική κοινωνικής ένταξης και κοινωνικής συνοχής. Παράλληλα, θα αξιοποιούνται η εμπειρία και η τεχνογνωσία τόσο του δημόσιου τομέα, όσο και των ιδιωτικών φορέων στο πλαίσιο της κοινωνικής πολιτικής. Οι πολίτες θα μπορούν με αξιοπρέπεια να θέτουν τα αιτήματά τους και να έχουν άμεση ανταπόκριση, χωρίς να αναζητούν ενδιάμεσους μη κρατικούς φορείς, προκειμένου να παρέχονται στους πολίτες η πληροφόρηση, οι υπηρεσίες και τα ωφελήματα που δικαιούνται. Στο πλαίσιο της κοινωνικής πολιτικής της Κυβέρνησης εντάσσεται και η ρύθμιση που βασίζεται στην πρόσφατη εξαγγελία του Πρωθυπουργού για χορήγηση εφάπαξ οικονομικής ενίσχυσης οριζόντια και αντισυμμετρικά στους συνταξιούχους οι οποίοι λαμβάνουν μηνιαία σύνταξη που υπολείπεται των 850 ευρώ. Θα χορηγηθεί συνολικά ένα ποσό 670 εκατομμυρίων ευρώ, που συνιστά έκτακτη δαπάνη για το οικονομικό έτος 2016. Δεν πρόκειται συνεπώς για πλεόνασμα, όπως ανακριβώς ισχυρίζονται οι συνάδελφοι της Αντιπολίτευσης, αλλά για υπεραπόδοση εσόδων. Η προσπάθεια της Αντιπολίτευσης να απαξιώσει τη συγκεκριμένη οικονομική ενίσχυση δεν αποδίδει. Τώρα, όσον αφορά το κοινωνικό επίδομα αλληλεγγύης, αποτελεί επίδομα που χορηγείται στους πλέον άπορους συμπολίτες μας σε ολόκληρη την Ελλάδα και αφορά επτακόσιους χιλιάδες περίπου πολίτες, ενώ μέχρι τώρα χορηγούνταν πιλοτικά σε ορισμένο αριθμό δήμων. Με τη χορήγηση του κοινωνικού επιδόματος αλληλεγγύης εξασφαλίζεται ένα στοιχειωδώς αξιοπρεπές εισόδημα διαβίωσης και προωθείται η επιβίωση και η στοιχειώδης κοινωνικοοικονομική ενσωμάτωση των ωφελούμενων. Τα συμπεράσματα της αξιολόγησης των προηγούμενων πιλοτικών εφαρμογών, καθώς και τα συμπεράσματα από το πρόγραμμα για την καταπολέμηση της ανθρωπιστικής κρίσης που εφαρμόστηκε κατά τη διετία που πέρασε ενσωματώθηκαν στο αναμορφωμένο πρόγραμμα κοινωνικού επιδόματος αλληλεγγύης. Πάντως, το κοινωνικό επίδομα αλληλεγγύης δεν αποτελεί τη μόνη οικονομική ενίσχυση για την καταπολέμηση της ακραίας φτώχειας. Συνοδεύεται και από παροχές σε είδος και σε υπηρεσίες κοινωνικής φροντίδας, καθώς και από μέτρα προώθησης της απασχόλησης. Μία τελευταία παρατήρηση για τα κέντρα κοινότητας που ιδρύονται σε διακόσιους πενήντα τέσσερις δήμους όλων των περιφερειών της χώρας, πλην της Πελοποννήσου, δυστυχώς. Αυτά αποτελούν τα κύτταρα σε επίπεδο πρωτοβάθμιας τοπικής αυτοδιοίκησης του εθνικού μηχανισμού συντονισμού, παρακολούθησης και αξιολόγησης των πολιτικών κοινωνικής ένταξης και κοινωνικής συνοχής. Η επιλογή της πρωτοβάθμιας αυτοδιοίκησης γίνεται λόγω της αυτονόητης εγγύτητας αυτής με τον πολίτη και συνακόλουθα της ακριβέστερης πληροφόρησης που έχει ο δήμος για την οικονομική και κοινωνική κατάσταση των ωφελούμενων. Έτσι, επιτυγχάνεται η αποτελεσματικότερη πληροφόρηση, η στήριξη και η προώθησή τους στην αγορά εργασίας. Κυρίες και κύριοι συνάδελφοι, το παρόν νομοσχέδιο είναι εξαιρετικά σημαντικό, διότι ψηφίζεται υπό συγκεκριμένες οικονομικές και κοινωνικές συνθήκες κι επομένως θα έλεγα ότι είναι εντελώς απαραίτητο. Εντάσσεται δε συγχρόνως στο αξιακό φορτίο του ΣΥΡΙΖΑ ως κόμματος της Ριζοσπαστικής Αριστεράς. Σας ευχαριστώ.
Ευχαριστούμε τον κ. Παπαηλιού. Προχωρούμε με την κ. Μαρία Θελερίτη, Βουλευτή του ΣΥΡΙΖΑ, για επτά λεπτά. Και μετά τον λόγο θα λάβει ο κ. Γιόγιακας.
Αγαπητοί συνάδελφοι και συναδέλφισσες, σήμερα συζητάμε ένα νομοσχέδιο που έρχεται να καλύψει ανάγκες, ελλείμματα και κενά στο ήδη υφιστάμενο θεσμικό πλαίσιο άσκησης κοινωνικής πολιτικής. Κι επίσης, είναι ένα νομοσχέδιο που προκύπτει από τη μεγάλη ανάγκη για την αλλαγή του θεσμικού πλαισίου κοινωνικής πολιτικής. Κι εδώ πραγματικά είναι αλήθεια πως επίσης έρχεται πραγματικά να υιοθετήσει και να νομοθετήσει διατάξεις του αναθεωρημένου ευρωπαϊκού χάρτη - το άρθρο 30- και του χάρτη θεμελιωδών δικαιωμάτων της Ευρωπαϊκής Ένωσης - άρθρο 34. Ομιλώ για τον συνάδελφο της Αξιωματικής Αντιπολίτευσης, όπου επί πέντε χρόνια η Αξιωματική Αντιπολίτευση δεν θέλησε να θεσμοθετήσει τις διατάξεις αυτές για την κοινωνική προστασία. Και μάλιστα, ερχόμαστε εμείς σε αυτή την περίοδο, σε μια περίοδο που η Ευρώπη αλλάζει προς το χειρότερο και το συντηρητικότερο μέσα από τις νεοφιλελεύθερες πολιτικές, με αυτό το νομοσχέδιο που υιοθετεί και προστατεύει το θεσμικό πλαίσιο για την κοινωνική προστασία. Και όχι μόνο προστατεύει, αλλά βάζει και θεμέλια για έναν συντονισμό που θα βοηθήσει να μην υπάρχει αλληλοκάλυψη πολιτικών και αρμοδιοτήτων, όπου μέχρι σήμερα χαρακτήριζαν όλο το κομμάτι της κοινωνικής πρόνοιας. Επίσης, έρχεται να εφαρμόσει και να στηρίξει αυτό που προβλέπεται μέσα από την εθνική στρατηγική της κοινωνικής πολιτικής τους τρεις βασικούς πυλώνες, που είναι η καταπολέμηση της φτώχειας, έτσι ώστε να διασφαλίζεται ένα αξιοπρεπές βιοτικό επίπεδο για τους συνανθρώπους μας, την πρόσβαση σε υπηρεσίες, ώστε να είναι δυνατή η παροχή συμβουλών υγειονομικής περίθαλψης, φροντίδας, ψυχολογικής και κοινωνικής υποστήριξης σε ανθρώπους που έχουν ανάγκη από τέτοιου είδους υπηρεσίες, και φυσικά την αγορά εργασίας χωρίς αποκλεισμούς, μέσω των ενεργητικών πολιτικών απασχόλησης. Και ναι, εμείς σήμερα ψηφίζουμε αυτό το νομοσχέδιο ως προς τους δύο πρώτους πυλώνες και υιοθετούμε την επέκταση του προγράμματος για το κοινωνικό εισόδημα όχι μόνο για δεκατρείς δήμους που προβλεπόταν και με μία μελέτη στα ύψη που προέβλεπε η προηγούμενη κυβέρνηση. Σήμερα το εφαρμόζουμε για όλους τους δήμους της χώρας, έτσι ώστε σε αυτή την περίοδο της λιτότητας και των νεοφιλελεύθερων πολιτικών, να μπορούμε να αντιμετωπίσουμε φαινόμενα ακραίας φτώχειας. Επίσης, δημιουργούμε τον Εθνικό Μηχανισμό Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, δηλαδή τον εθνικό μηχανισμό, όπως αποκαλείται και αναγράφεται στα άρθρα 1 έως 21, έτσι ώστε επιτέλους να έχουμε αποτελεσματικές και αποδοτικές κοινωνικές υπηρεσίες και δράσεις. Ειδικότερα, η δημιουργία του εθνικού μηχανισμού θα μας δώσει και θα μας διασφαλίσει ένα ποιοτικό σύστημα κοινωνικής πρόνοιας και επιτέλους, θα έρθει να βάλει τέλος σε αυτό που υφίσταται στο σημερινό σύστημα κοινωνικής πρόνοιας. Τι ίσχυε, αγαπητές συναδέλφισσες και αγαπητοί συνάδελφοι, μέχρι σήμερα; Κατακερματισμένες σε μικρό και σε μεγάλο βαθμό όλες οι υπηρεσίες, άμεση εξάρτηση από την κεντρική διοίκηση και μάλιστα, με ανορθολογικό τρόπο, περιορισμός σε ποσότητα και ποιότητα στο επίπεδο παροχών, επικάλυψη, κακοδιαχείριση σε περιορισμένους κοινωνικούς πόρους που είχαμε, απουσία κοινωνικής διαβούλευσης και διαφάνειας και καθόλου συντονισμός και αξιολόγηση, η οποία θα μπορούσε μέσα από έναν μακροχρόνιο προγραμματισμό που εμείς επιχειρούμε, να δώσει μια άλλη ανάπτυξη στην κοινωνική προστασία. Φυσικά, όλο αυτό το άναρχο επέτρεπε να δημιουργηθούν και περιπτώσεις διαφθοράς. Εμείς, λοιπόν, υιοθετούμε τον Εθνικό Μηχανισμό σε τρία επίπεδα, ακριβώς όπως πρέπει, στο κεντρικό επίπεδο με έναν επιτελικό χαρακτήρα, στο περιφερειακό και τοπικό, ενισχύοντας αυτές τις αποκεντρωμένες δομές, δίνοντας έναν πολύ πιο ενεργό ρόλο στους Οργανισμούς Τοπικής Αυτοδιοίκησης. Άλλωστε, δεν θα μπορούσαμε να κάνουμε διαφορετικά, γιατί αυτός είναι ο βαθμός που είναι εγγύτερα στον πολίτη και άρα, μπορεί να κάνει αυτή τη διάγνωση αναγκών πολύ καλύτερα. Επίσης, όλοι γνωρίζουμε ότι η άσκηση κοινωνικής πολιτικής στο τοπικό επίπεδο ασκούταν και από τους τρεις βαθμούς διοίκησης - και από το κράτος και από την περιφέρεια και από τους δήμους - και αυτό γινόταν με έναν τρόπο αλληλοκάλυψης σε δομές και σε προγράμματα. Αυτό κάποτε πρέπει να λήξει. Αυτό, λοιπόν, έρχεται και υιοθετεί ο εθνικός συντονισμός. Συντονίζει αυτές τις τρεις πολιτικές που προέρχονται από τις τρεις βαθμίδες διοίκησης. Επίσης, αυτό το οποίο κάνει και σε συνδυασμό με τη μεταρρύθμιση που επιχειρείται στην τοπική αυτοδιοίκηση, δηλαδή με τον προσδιορισμό των αρμοδιοτήτων δηλαδή ποιες αρμοδιότητες ανήκουν σε ποια από τις τρεις βαθμίδες διοίκησης, νομίζω ότι θα επιλύσουμε σε έναν σημαντικό βαθμό την έλλειψη συντονισμού που υπάρχει στην άσκηση κοινωνικής πολιτικής στο τοπικό επίπεδο. Τέλος, όσον αφορά την οργάνωση αυτού του συστήματος στα τρία επίπεδα, όπως προανέφερα, στο επιτελικό κράτος προβλέπεται ο κεντρικός πυρήνας του εθνικού μηχανισμού με τη διεύθυνση πρόνοιας του Υπουργείου Εργασίας και με δύο διευθύνσεις, αυτή της κοινωνικής ένταξης και συνοχής και της καταπολέμησης της φτώχειας. Δημιουργούνται δώδεκα σημεία επαφής με συναρμόδια και πολιτικές κοινωνικής ένταξης Υπουργεία και έτσι εξασφαλίζεται οριζόντια ο συντονισμός. Σε περιφερειακό επίπεδο δημιουργούμε τη διεύθυνση κοινωνικής μέριμνας της περιφέρειας μαζί με τα δεκατρία περιφερειακά παρατηρητήρια κοινωνικής ένταξης, που θα συντονίζουν και θα εξειδικεύουν και την εθνική στρατηγική κοινωνικής ένταξης και την περιφερειακή στρατηγική και θα αποτυπώνουν και σε χωρικό επίπεδο τη φτώχεια και τον κοινωνικό αποκλεισμό, σε συνεργασία με τη διεύθυνση κοινωνικής προστασίας του δήμου, η οποία θα συλλέγει όλα τα στοιχεία και τις πληροφορίες στο τοπικό επίπεδο, γιατί αυτή γνωρίζει πολύ καλύτερα και μπορεί να κάνει καλύτερη διάγνωση αναγκών, έτσι ώστε να έχουμε έναν συντονισμό σε όλα τα επίπεδα. Τέλος, στους δήμους δίνουμε και τα κέντρα κοινότητας, τα οποία είναι σημεία αναφοράς και επαφής, όπου θα πηγαίνει ο πολίτης και θα εξυπηρετείται για όλες τις κοινωνικές υπηρεσίες, είτε αφορούν επίδομα, είτε αφορούν προγράμματα, είτε αφορούν άλλου τύπου υπηρεσίες. Όλα αυτά δημιουργούνται σε όλες τις πρωτεύουσες των δήμων, εκτός από την Περιφέρεια Πελοποννήσου, όπου δεν επετεύχθη η συμφωνία με το Υπουργείο. Δυστυχώς, μάλιστα, για την Περιφέρεια Πελοποννήσου το ποσό είναι λιγότερο - οι πόροι, δηλαδή, είναι 367.200 ευρώ έναντι των 738.000 ευρώ που δίνει το Υπουργείο - και με λιγότερους εργαζομένους, δηλαδή έξι έναντι δεκατριών. Δεν είναι μόνο αυτό, αλλά δημιουργούνται και κινητές μονάδες και όχι κανονικά κοινοτικά κέντρα στις έδρες των δήμων. Τέλος, θα ήθελα να πω ότι δημιουργούνται και σοβαρά όργανα διαβούλευσης ακριβώς για τον σχεδιασμό και τον συντονισμό αυτών των κοινωνικών πολιτικών όπου συμμετέχουν και οι ευπαθείς ομάδες, αλλά γίνεται και ένας συντονισμός όσον αφορά τους στόχους που έχει η εθνική στρατηγική. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Σ' αυτά υπάρχουν τα τρία επίπεδα, δηλαδή η εθνική επιτροπή η οποία έχει σκοπό να προωθήσει σε κεντρικό επίπεδο τον διάλογο, η περιφερειακή επιτροπή διαβούλευσης και η δημοτική επιτροπή διαβούλευσης. Αυτές οι επιτροπές έχουν καθαρά γνωμοδοτικό χαρακτήρα. Μ' αυτόν τον τρόπο διασφαλίζουμε και τη συμμετοχή των ευπαθών ομάδων. Τέλος…
Το τέλος, όμως, να είναι και τέλος αυτή τη φορά, κυρία συνάδελφε.
Μάλιστα, κύριε Πρόεδρε. Θα ολοκληρώσω μ' αυτό. Τέλος, δίνει εργαλεία για αυτήν την άσκηση της κοινωνικής πολιτικής, όπως το ενιαίο γεωγραφικό πληροφοριακό σύστημα, όπου εκεί υπάρχουν καταγεγραμμένες όλες οι πολιτικές από όποιο επίπεδο και αν ασκούνται. Επίσης, όσον αφορά την αξιολόγηση, υπάρχουν δείκτες παρακολούθησης της κοινωνικής ένταξης, για να μπορούμε πραγματικά να δούμε ότι οι πόροι έχουν πιάσει τόπο καθώς θα έχουμε πολύ αναλυτικά πόσοι από τον πληθυσμό των κοινωνικά αποκλεισμένων μπορεί να έχουν ενταχθεί. Υπάρχει επίσης και το περιφερειακό σύστημα πρόνοιας για τον πολίτη που εντάσσεται στο Εθνικό Κέντρο Κοινωνικής Αλληλεγγύης. Με αυτό το νομοσχέδιο επιτυγχάνεται ένα πολύ σοβαρό βήμα για το σύστημα κοινωνικής προστασίας της χώρας μας, γιατί γίνεται σε αποκεντρωμένο πολυεπίπεδο σύστημα, με έναν μακροχρόνιο εθνικό σχεδιασμό, με εργαλεία, με δικτύωση των ευπαθών κοινωνικών ομάδων και με δικτύωση των υπηρεσιών για τον καλύτερο συντονισμό μεταξύ Κυβέρνησης και Τοπικής Αυτοδιοίκησης. Ευχαριστώ.
Ευχαριστούμε, κυρία Θελερίτη. Προχωρούμε με τον κ. Βασίλειο Γιόγιακα, Βουλευτή της Νέας Δημοκρατίας, για επτά λεπτά.
Κυρίες και κύριοι συνάδελφοι, έγινε πολύς λόγος στις συνεδριάσεις της επιτροπής για το πρώτο σκέλος του νομοσχεδίου για τον εθνικό μηχανισμό που θα παρακολουθεί και θα συντονίζει τις πολιτικές κοινωνικής ένταξης και κοινωνικής συνοχής. Θα ήθελα να θυμίσω ότι αυτός ο μηχανισμός ήταν προαπαιτούμενο της εθνικής στρατηγικής κοινωνικής ένταξης που είχε ετοιμάσει η κυβέρνηση της Νέας Δημοκρατίας το 2014. Εξάλλου, η ίδια κυβέρνηση είχε ετοιμάσει την εφαρμογή του ελάχιστου εγγυημένου εισοδήματος, το οποίο θυμίζω ότι ο ΣΥΡΙΖΑ ως τότε Αντιπολίτευση είχε χαρακτηρίσει ψίχουλα κρατικής φιλανθρωπίας. Σήμερα το επαναφέρει, μετονομάζοντάς το σε κοινωνικό εισόδημα αλληλεγγύης. Ένας Εθνικός Μηχανισμός, λοιπόν, είναι αναγκαίος για να μπορούν οι κάθε είδους προνοιακές παροχές να κατευθύνονται σ' αυτούς που πρέπει, όταν πρέπει και να γνωρίζουν όλοι οι εμπλεκόμενοι φορείς σε κυβέρνηση, περιφέρειες και δήμους ποιος παίρνει και τι παίρνει. Εμείς διατυπώσαμε τις επιφυλάξεις μας για το αν αυτός ο μηχανισμός μπορεί να λειτουργήσει έτσι όπως έχει σχεδιαστεί, γιατί προσθέτει κεντρικές υπηρεσίες στο αρμόδιο Υπουργείο εκεί όπου υπάρχουν ήδη υπηρεσίες με αντίστοιχες αρμοδιότητες, γιατί προβλέπει δύο διαφορετικές δομές στην περιφέρεια με περίπου κοινές αρμοδιότητες και γιατί συστήνει μια Εθνική Επιτροπή Κοινωνικής Προστασίας, ενώ υπάρχει ήδη το Κυβερνητικό Συμβούλιο Κοινωνικής Πολιτικής. Για να διασκεδάσει αυτές τις αμφιβολίες, η κυρία Υπουργός επικέντρωσε στον ρόλο των Κέντρων Κοινότητας που θέλει να λειτουργήσουν ως σημεία πρώτης υποδοχής, ενώ οι δικαιούχοι επιδομάτων μπορούν να εξυπηρετούνται - και το κάνουν ήδη - από τις υπηρεσίες κοινωνικής μέριμνας των δήμων. Αφήστε που η χρηματοδότηση για τη λειτουργία αυτών των κέντρων γίνεται από το τρέχον ΕΣΠΑ, χωρίς δηλαδή να έχει διασφαλιστεί η χρηματοδότησή τους στο απώτερο μέλλον. Θα ήθελα να κάνω και μια τελευταία παρατήρηση για τον εθνικό μηχανισμό. Το ενιαίο γεωπληροφοριακό ύστημα είναι όντως ένα πολύ φιλόδοξο έργο. Για να πετύχει πρέπει να διασυνδεθεί με τον καλύτερο δυνατό τρόπο με όλα τα πληροφορικά συστήματα, ώστε να μπορεί να γίνεται εύκολα και γρήγορα η διασταύρωση διαφορετικών στοιχείων. Το πιο δύσκολο είναι η ένταξη των μητρώων που έχουν οι δήμοι και οι περιφέρειες για τις δράσεις και τους ωφελούμενους κοινωνικών πολιτικών. Το άλλο τμήμα του νομοσχεδίου, το μη προνοιακό, που αναφέρεται στον Ενιαίο Φορέα Κοινωνικής Ασφάλισης και άλλες εφαρμοστικές διατάξεις του ν.4387, του νόμου Κατρούγκαλου, μας λέει ουσιαστικά ένα πράγμα, ότι οι αλλαγές στο ασφαλιστικό καρκινοβατούν. Η ασφαλιστική μεταρρύθμιση δεν είναι μεταρρύθμιση. Αντί η Κυβέρνηση να έχει έτοιμο τον νέο οργανισμό του ΕΦΚΑ, αλλάζει την ταμπέλα στις περιφερειακές υπηρεσίες των διαφόρων ασφαλιστικών ταμείων. Θα λέει ότι έχουμε Ενιαίο Φορέα από την 1η Ιανουαρίου του 2017, όταν παραπέμπει το οργανόγραμμα του ΕΦΚΑ στο άγνωστο μέλλον. Πώς θα συσταθεί ο νέος ΕΦΚΑ; Όχι με προεδρικό διάταγμα - που σημαίνει ότι περνά προηγουμένως από την κρίση του Συμβουλίου της Επικρατείας - , αλλά με υπουργική απόφαση. Υπάρχουν, επίσης, διάφορες τροποποιήσεις που επιβεβαιώνουν τα πολλά προβλήματα του νόμου Κατρούγκαλου, πόσο μάλλον όταν εκκρεμούν υπουργικές αποφάσεις και εγκύκλιοι από τις οποίες εξαρτάται πότε και πόση σύνταξη θα πάρουν χιλιάδες ασφαλισμένοι. Να ξέρετε είναι οι ίδιες υπηρεσίες σε ασφαλιστικά ταμεία και στο Γενικό Λογιστήριο του Κράτους που λένε ότι ο νόμος αυτός δεν είναι ούτε λειτουργικός ούτε βιώσιμος και για τους τωρινούς και για τους μελλοντικούς συνταξιούχους. Αυτό άλλωστε λέει και η Ανώτατη Γενική Συνομοσπονδία Συνταξιούχων Ελλάδας, με αφορμή την τροπολογία, κυρία Υπουργέ, για την εφάπαξ οικονομική ενίσχυση στους χαμηλοσυνταξιούχους, ότι δηλαδή οι ουσιαστικές λύσεις επιτυγχάνονται με όρεξη και διάθεση να λυθεί το ασφαλιστικό και όχι με παροχές που αντιμετωπίζουν τους συνταξιούχους ως παιδιά που τους τάζουν ένα χριστουγεννιάτικο δώρο. Αντιλαμβανόμαστε ότι για πάρα πολύ κόσμο ισχύει το «από το ολότελα καλή κι η Παναγιώταινα»! Γι' αυτό και θα την ψηφίσουμε. Αλλά δεν είναι ούτε η δέκατη τρίτη σύνταξη, όπως επιμένουν να το πλασάρουν ορισμένοι συνάδελφοι της Συμπολίτευσης. Ιδού, λοιπόν, και η τροπολογία που κατέθεσε, όπως είπε και ο πρώην Υπουργός, ο κ. Βρούτσης, για τη δέκατη τρίτη σύνταξη το ΚΚΕ, η οποία έχει δουλευθεί, ώστε να δοθεί προτεραιότητα σε εκείνους που δεν έχουν καμία άλλη πηγή εισοδήματος. Και κυρίως προέρχεται από την αφαίμαξη φορολογούμενων και συνταξιούχων, την ώρα που τα χρωστούμενα του δημοσίου σε εν αναμονή συντάξεις, πριν δυόμισι μήνες άγγιζαν το 1,4 δισεκατομμύρια ευρώ, σύμφωνα με την Ευρωπαϊκή Επιτροπή, Εμείς, κυρίες και κύριοι συνάδελφοι, αναμένουμε από την Κυβέρνηση να τρέξει την εφαρμογή των όσων θα ψηφιστούν. Σας ευχαριστώ.
Ευχαριστούμε τον κ. Γιόγιακα Βασίλη, Βουλευτή της Νέας Δημοκρατίας. Προχωρούμε με τον Κοινοβουλευτικό Εκπρόσωπο της Χρυσής Αυγής κ. Ιωάννη Σαχινίδη, που έχει τον λόγο για δώδεκα λεπτά.
Ευχαριστώ, κύριε Πρόεδρε. Θα μπορούσε σήμερα το νομοσχέδιο να έχει τον τίτλο μιας ελληνικής ταινίας, παραφρασμένης μάλιστα από «χτυποκάρδια στα θρανία», στο «χτυποκάρδια στα έδρανα». Είδαμε ότι υπήρξαν αναφορές από πλευράς Νέας Δημοκρατίας εις ό,τι αφορά την κατάθεση τροπολογίας του Κομμουνιστικού Κόμματος. Μας έχουν συνηθίσει, άλλωστε. Εδώ υπάρχει μια παλιά αγάπη! Είναι αυτοί οι οποίοι αναγνώρισαν το Κομμουνιστικό Κόμμα. Είναι αυτοί που έκαναν μνημόσυνο στον Άρη Βελουχιώτη. Και τέλος είναι αυτοί που συγκυβερνήσαν. Όμως αυτό που δεν έχει αναφερθεί ποτέ σε αυτήν την Αίθουσα, είναι το τι είχε προκύψει από αυτήν τη συγκυβέρνηση τότε. Το μόνο καλό που είχε καταφέρει τότε η Νέα Δημοκρατία ήταν ότι είχε εκθέσει το Κομμουνιστικό Κόμμα, γιατί τα Υπουργεία που είχαν αναλάβει πολύ απλά δεν είχαν κάνει τίποτα. Άλλωστε αυτός ήταν και ο λόγος που η πρώην Γραμματέας του Κομμουνιστικού Κόμματος είχε δηλώσει επανειλημμένα ότι δεν τους ενδιαφέρει η ευθύνη εξουσίας. Αυτά για τα παλιά. Έχουν γίνει αρκετές αναφορές σε αυτήν την Αίθουσα. Δεν έχουν γίνει αναφορές, όμως, στις τελευταίες πολιτικές εξελίξεις. Κύριε Πρόεδρε, πριν αναφερθώ στο σχέδιο νόμου, επιτρέψτε μου να αναφερθώ στις δηλώσεις του πρώην Υπουργού σας κ. Παρασκευόπουλου ο οποίος αναφέρθηκε σε εκδημοκρατισμό. Αυτό που χρειάζεται σ' αυτήν την Αίθουσα είναι πράγματι εκδημοκρατισμός, αλλά όλων των υπολοίπων πλην της Χρυσής Αυγής. Η απάντηση του Γενικού μας Γραμματέα και Αρχηγού κ. Νικολάου Μιχαλολιάκου - την οποία θα σας διαβάσω αυτούσια και θα την καταθέσω και στα Πρακτικά - στις δηλώσεις του κ. Παρασκευόπουλου ήταν οι εξής: «Οι άσχημα αμειβόμενοι μισθοφόροι της Νέας Δημοκρατίας σε φυλλάδες και διαδίκτυο, αλλά και επίσημα στελέχη της, που με αφορμή τη δήλωση του πρώην Υπουργού Δικαιοσύνης κ. Παρασκευόπουλου βλέπουν σύμπλευση της εθνικιστικής Χρυσής Αυγής με τον εθνομηδενιστικό ΣΥΡΙΖΑ είναι απλά βλάκες και απευθύνονται σε βλάκες. Επί του θέματος όσοι έχουν απορία, ας διαβάσουν το βιβλίο του αείμνηστου Ευάγγελου Λεμπέση «Η τεράστια κοινωνική σημασία των βλακών στον σύγχρονο βίο»». [[Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μόνο όμως ως τυχαία δεν θα μπορούσε να χαρακτηριστεί η δήλωση του πρώην Υπουργού κ. Παρασκευόπουλου, σχετικά με τον εκδημοκρατισμό του Κινήματός μας φυσικά, όπως επίσης πάλι τυχαία δεν ήταν κι η σιωπή του κυβερνητικού και κομματικού ΣΥΡΙΖΑ για τις δηλώσεις Παρασκευόπουλου. Και όπως ήταν αναμενόμενο, μετά και τις μη δηλώσεις των Αριστερών, να πεταχτούν από την αντίπερα όχθη οι λαοσώστες της ψωφο - Δεξιάς και να υπενθυμίσουν στον ελληνικό λαό τα κακά που έχουν προξενήσει σ' αυτόν τον τόπο οι Χρυσαυγίτες. Και ξεκινά ένα λογύδριο - που τέτοια γεννούν μόνο εγκέφαλοι που βρίσκονται σε παροξυσμό - σχετικά με το κίνημά μας και τις σχέσεις του με τη σημερινή Κυβέρνηση από το 2014. Μάλιστα, μίλησε ο κ. Κικίλιας με στόμφο και ανέφερε την σύμπλευση της Χρυσής Αυγής με τον ΣΥΡΙΖΑ, γεγονός που προκάλεσε τη μη εκλογή του Προέδρου της Δημοκρατίας, με αποτέλεσμα την πτώση της κυβέρνησης Σαμαρά, κάτι για το οποίο είμαστε υπερήφανοι. Να μας συμπαθάτε όμως, κύριε Κικίλια, που η γνώμη μας συνέπεσε με τη γνώμη του ΣΥΡΙΖΑ. Διότι σε διαφορετική περίπτωση, αν δηλαδή ψηφίζαμε «ναι» για την εκλογή του Προέδρου της Δημοκρατίας, θα είχαμε σύμπλευση μαζί σας, με τον ΣΥΡΙΖΑ να σκούζει σήμερα αντί για εσάς. Μετά θυμήθηκαν τις δηλώσεις Βούτση, όταν για την ψήφιση του νομοσχεδίου για την απλή αναλογική προσμετρούσε στα «ναι» και τις ψήφους της Χρυσής Αυγής. Με γελοιότητες και με φθηνά πολιτικά τερτίπια προσπαθεί το άλλοτε πανίσχυρο πολιτικό σύστημα να καταφέρει χτυπήματα κάτω από τη ζώνη στο κίνημά μας. Προσπαθούν να περάσουν στον κόσμο την εντύπωση ότι εμείς έχουμε κοινή πορεία με το ΣΥΡΙΖΑ. Χρησιμοποιούν απλές ενέργειες θεσμικού κυρίως χαρακτήρα, όπως η μετάβαση των Βουλευτών μας στα ακριτικά νησιά ή την επιλογή του «ναι» ή του «όχι» στην ψήφιση των νομοσχεδίων, για να δείξουν τάχα τον κακό δρόμο που έχει πάρει η Χρυσή Αυγή. Όταν βέβαια η Επιτροπή Αμύνης της Βουλής συνεδριάζει στο κτήριο του Κοινοβουλίου γύρω από ένα τραπέζι, εκεί δεν υπάρχει «εναγκαλισμός» - εντός εισαγωγικών - με τους Χρυσαυγίτες. Όμως αυτό συμβαίνει, όταν βγαίνει η επιτροπή εκτός Βουλής. Από την άλλη, μας λένε ότι η γνώμη μας στα νομοσχέδια δεν πρέπει να έχει ούτε θετικό ούτε αρνητικό πρόσημο, γιατί κινδυνεύουμε είτε στην μια είτε στην άλλη περίπτωση να έχουμε κοινή ρότα ή με τους κυβερνώντες ή με τους αντιπολιτευόμενους, ενώ θα μπορούσαμε κάλλιστα σε όλα τα νομοσχέδια που ψηφίζονται στη Βουλή να ψηφίζουμε «παρών», για να αποφεύγουμε τη μήνη των πολιτικών μας αντιπάλων. Αντιλαμβανόμαστε, κύριοι του συνταγματικού τόξου με την σπασμένη χορδή, ότι θα σας βόλευε πάρα πολύ ενάντια στις εντολές αυτών που σας έχουν προστάξει, όπως κι εμάς να μπούμε στη Βουλή, αναστατώνοντάς σας και φέρνοντας τα πάνω κάτω. Κι αυτό πράττουμε. Και θα συνεχίσουμε να το πράττουμε μέχρι να σας αποτελειώσουμε πολιτικά μια και καλή. Σε ό,τι αφορά τα της γενόμενης νέας Χρυσαυγιάδας, τα οποία φέρνετε στο προσκήνιο, επειδή υπάρχει προηγούμενο αποτέλεσμα από παλαιότερες Χρυσαυγιάδες σας, σας θυμίζουμε κάτι: Για άλλη μια φορά θα φάτε τα μούτρα σας! Ήδη έχει αρχίσει η κατρακύλα σας και κάνετε σπασμωδικές κινήσεις σαν κι αυτές που γίνονται, όταν ο πνιγμένος πιάνεται από τα μαλλιά του. Επίσης, θα πρέπει να αναφερθώ και στην εισβολή, όπως την παρουσίασαν όλα τα μέσα μαζικής ενημέρωσης, έξι Βουλευτών της Χρυσής Αυγής στην ΕΣΗΕΑ. Εμείς θα σας πούμε τους λόγους που το κάναμε. Και δεν ήταν μια εισβολή, αλλά μια ειρηνική ακτιβιστική ενέργεια, απολύτως ειρηνική και δυναμική. Ταυτόχρονα υπήρχε μια συγκέντρωση διαμαρτυρίας, την οποία πραγματοποιήσαμε το μεσημέρι, μέλη της Χρυσής Αυγής, στο γραφείο της ΕΣΗΕΑ, όπου φιλοξενούνταν τούρκικη φιέστα με θέμα: «Οι εθνικές μειονότητες στην Ελλάδα και οι συστάσεις των διεθνών οργανισμών». Στο πάνελ αυτών των ομιλητών υπήρχε μέχρι και κυβερνητική παρουσία, κυρία Υπουργέ, η κυρία Γιαννακάκη, η οποία είναι Γενική Γραμματέας Διαφάνειας και Ανθρωπίνων Δικαιωμάτων, όπως επίσης, ο γνωστός Δημητράς του Παρατηρητηρίου του Ελσίνκι, και ο Πρόεδρος του DEB, Τζαβούζ. Μιλάμε για ανθρώπους που έχουν πρωταγωνιστήσει σε ανθελληνικές ενέργειες και που συγκεντρώθηκαν για να αναδείξουν τον περιορισμό των δικαιωμάτων της τούρκικης μειονότητας στην Ελλάδα. Για τα ανθρώπινα, όμως, δικαιώματα στην Τουρκία, προφανώς όλοι αυτοί πρέπει να είναι απόλυτα ικανοποιημένοι. Η πρόκληση αυτή μάλιστα ήρθε σε μια χρονική στιγμή όπου η Τουρκία απειλεί την Ελλάδα με πόλεμο, αμφισβητώντας την κυριαρχία μας στο Αιγαίο, την ελληνικότητα των νησιών μας, αλλά και προσπαθώντας να δημιουργήσει ένταση στη Θράκη έχοντας, όπως είδε το πανελλήνιο, ως πρόθυμους συμμάχους τον Ερντογάν και την ΕΣΗΕΑ. Λίγες δεκάδες μέλη της Χρυσής Αυγής ήταν αρκετά για να αποκαλυφθούν στους Έλληνες αυτές οι αθλιότητες. Με ελληνικές σημαίες και με σύνθημα «Θράκη, γη ελληνική» οι εθνικιστές συγκεντρωθήκαμε έξω από την είσοδο των γραφείων της ΕΣΗΕΑ στην οδό Ακαδημίας ενώ αντιπροσωπεία συναγωνιστών, μεταξύ των οποίων ήμουν και εγώ και άλλοι πέντε Βουλευτές της Χρυσής Αυγής, εισήλθαμε στην αίθουσα της εκδήλωσης και καταγγείλαμε ανοιχτά στους διοργανωτές, ενώ τονίσαμε ότι στην Ελλάδα δεν υπάρχει απολύτως καμία εθνική μειονότητα βάση της Συνθήκης της Λωζάνης. Ακολούθησε μια ξέφρενη φυσικά παραπληροφόρηση από τα μέσα μαζικής ενημέρωσης και την ΕΣΗΕΑ που μιλούσαν για βίαιη έφοδο και άλλες φαιδρότητες, τις οποίες φυσικά διαψεύδει το οπτικοακουστικό υλικό το οποίο και δημοσιεύσαμε. Η διαμαρτυρία που κάναμε στην αίθουσα ήταν απολύτως ειρηνική και στόχευε στην καταγγελία της εκδήλωσης. Εις ό,τι αφορά τα περί λογοκρισίας που τόλμησε να εκστομίσει η ΕΣΗΕΑ στο δελτίο Τύπου της, απαντάμε πως χρειάζεται απύθμενο θράσος να μιλά για λογοκρισία η ΕΣΗΕΑ, που δεν αντέδρασε ποτέ στην ολοκληρωτική φίμωση της τρίτης πολιτικής δύναμης αυτής της χώρας από το σύνολο των ημερησίων εφημερίδων, καθώς επίσης και πως δεν τρέφουμε κανέναν σεβασμό απέναντι στα μέλη της που τυγχάνουν και μάρτυρες κατηγορίας στην πολιτική δίωξη κατά της Χρυσής Αυγής. Όσο για τα ανθρώπινα δικαιώματα και τις μειονότητες, θα μπορούσαν να επισκεφθούν την Τουρκία - και γιατί όχι να μείνουν εκεί και οι ίδιοι - για να διαπιστώσουν ποιο καθεστώς στηρίζουν άμεσα εξαιτίας του μίσους τους για τον ελληνισμό. Για τους Έλληνες εθνικιστές, η πατρίδα είναι πάνω από όλα και θα βρισκόμαστε πάντα στην πρώτη γραμμή του εθνικού αγώνα. Κάτω, λοιπόν, τα χέρια σας από την πατρίδα. Και καταθέτω και στα Πρακτικά σχετικό άρθρο από την εφημερίδα μας «ΧΡΥΣΗ ΑΥΓΗ». [[Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και πάμε τώρα στο σχέδιο νόμου. Πριν από λίγες ημέρες είχαμε το διάγγελμα του Πρωθυπουργού προς τον ελληνικό λαό, όπου είχε εξαγγείλει μέτρα για την ανακούφιση των συνταξιούχων των οποίων η σύνταξη είναι έως και 850 ευρώ. Τελικά, αυτή η εξαγγελία του Πρωθυπουργού έρχεται ως τροπολογία με γενικό αριθμό 796 και ειδικό 48 και έχει κατατεθεί σήμερα. Ο Λαϊκός Σύνδεσμος - Χρυσή Αυγή θα στηρίξει την παρούσα τροπολογία, διότι κρίνουμε ότι από τις άθλιες συνθήκες στις οποίες διαβιεί η ελληνική οικογένεια, ένα έστω και προσωρινό μέτρο ανακούφισης, θα χαρίσει λίγα χαμόγελα στους Έλληνες πολίτες, δεδομένου ότι στις μέρες μας μεγάλο ποσοστό των ελληνικών οικογενειών βασίζεται για την επιβίωσή του στις πενιχρές συντάξεις που λαμβάνουν οι ηλικιωμένοι. Γνωρίζουμε, όμως, πολύ καλά πως αυτή η εφάπαξ καταβολή του βοηθήματος αποσκοπεί στην ψηφοθηρική εξαπάτηση της τρίτης ηλικίας. Αφού έχετε επιβάλει, κυρίες και κύριοι, δυσβάσταχτα μέτρα και φόρους και αφού τους έχετε εξαθλιώσει, τους πετάτε ένα ξεροκόμματο πιστεύοντας ότι θα εκτιμήσουν την κίνησή σας αυτή. Κοροϊδεύετε τους απόμαχους οι οποίοι ζουν για άλλη μια φορά τον εφιάλτη των παιδικών τους χρόνων με τις στερήσεις τις οποίες έζησαν κατά την περίοδο της Κατοχής. Τότε, γνώριζαν, όμως, ότι αυτό συνέβη επειδή υπερασπίστηκαν την πατρίδα τους σε έναν πόλεμο. Σήμερα το βιώνουν, ενώ παράλληλα ξεπουλιέται η πατρίδα. Και εδώ θα σας αναφέρω ένα παράδειγμα, επειδή πάντα μιλάμε και τοποθετούμαστε με στοιχεία. Ένας συνταξιούχος του ΟΑΕΕ, του πρώην ΤΕΒΕ, ο οποίος λαμβάνει σύνταξη 462,46 ευρώ συν 230 ευρώ από το ΕΚΑΣ, πάει στα 692,46 ευρώ. Με το βοήθημα που θα του δοθεί, θα πάρει 1.092,46 ευρώ. Τι κάνετε, όμως, από 1-1-2017; Τιμωρείτε αυτούς τους συνταξιούχους, κόβοντας το 50% του ΕΚΑΣ, που σημαίνει 115 ευρώ. Άρα 115 ευρώ επί δώδεκα μήνες μάς κάνει 1.380 ευρώ. Εάν αφαιρέσουμε τα 400 ευρώ επίδομα το οποίο τους δίνετε τώρα για τα Χριστούγεννα, βάζετε το χέρι σας στην τσέπη τους - συγγνώμη - και τους παίρνετε 980 ευρώ επιπλέον. Αυτά είναι τα χρήματα που θα χάσουν οι συνταξιούχοι, αφού τους δώσετε ένα ξεροκόμματο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είστε ψευτοανθρωπιστές. Προχθές ακούσαμε από τον Πρόεδρο της Βουλής - τελειώνω, κύριε Πρόεδρε - ότι 5 εκατομμύρια ευρώ τα οποία περίσσεψαν από τον προϋπολογισμό της Βουλής, θα πάνε στο λαθρομεταναστευτικό. Νομοθετείτε και αποφασίζετε με αποκλειστικό και μοναδικό γνώμονα τους λαθρομετανάστες. Και αυτό φαίνεται από όλες τις πολιτικές σας, που έχετε κάνει πράξη όλο το συνταγματικό τόξο. Πριν από λίγο καιρό κόψατε, μάλιστα, ένα επίδομα, το επίδομα της παραμεθορίου περιοχής, το οποίο λάμβαναν οι στρατιωτικοί μας και ήταν της τάξης των 105 ευρώ έως τον βαθμό του λοχαγού και 140 από τον βαθμό του λοχαγού και πάνω. Και μάλιστα, επειδή, όπως σας είπα, μιλάμε πάντα με στοιχεία, το επίδομα αυτό είχε να κάνει με τον ειδικό φορέα με κωδικό 15310 και ήταν από τις πιστώσεις του ΥΕΘΑ, ΚΑ0721 έως 22 από τις γενικές πιστώσεις του ΓΕΣ. Έχετε πάρει λεφτά απ' όπου μπορείτε, για να τα διαθέσετε αποκλειστικά και μόνο στους λαθρομετανάστες. Αυτό, κύριοι, είναι έγκλημα απέναντι στον φτωχοποιημένο ελληνικό λαό. Είχαμε ανεργία τον προηγούμενο μήνα, τον Νοέμβριο, απώλεια τριάντα επτά χιλιάδων εξακοσίων εξήντα επτά θέσεων. Όλες αυτές οι θέσεις ήταν από τον ιδιωτικό τομέα, ούτε μια θέση από το δημόσιο. Φτάνει πια με τη διάσωσή σας και με τα μέτρα της ανάπτυξής σας! Εμείς είμαστε η μόνη εγγύηση για την ευημερία και ασφάλεια των Ελλήνων πολιτών. Είμαστε η μόνη ελπίδα του έθνους. Εμείς, οι Έλληνες εθνικιστές, γεννηθήκαμε έτοιμοι και δεσμευόμαστε ότι στο τέλος εμείς θα νικήσουμε, γιατί για εμάς πάνω απ' όλα και όλους είναι η πατρίδα. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις συνοδοί εκπαιδευτικοί τους από το Γενικό Λύκειο Άστρους Αρκαδίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσω τους μαθητές και τις μαθήτριες ότι παρακολουθούν τη συνεδρίαση συζήτησης νομοσχεδίου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης. Τον λόγο παίρνουν διαδοχικά Βουλευτές από διάφορα κόμματα. Ο χρόνος ομιλίας των Βουλευτών είναι επτά λεπτά. Θα μιλήσει τώρα ο Βουλευτής του Κομμουνιστικού Κόμματος Ελλάδας κ. Γεώργιος Λαμπρούλης για επτά λεπτά.
Ευχαριστώ, κύριε Πρόεδρε. Με το υπό συζήτηση σχέδιο νόμου η Κυβέρνηση προχωρά στη δημιουργία ενός κρατικού μηχανισμού, προκειμένου να υλοποιήσει την κοινωνική προνοιακή πολιτική της, όπως διατείνεται. Για ποια πολιτική, όμως, γίνεται λόγος; Τι θα υλοποιεί αυτός ο μηχανισμός; Πρόκειται, λοιπόν, για την εφαρμογή, προώθηση μιας συγκεκριμένης πολιτικής, στον πυρήνα της οποίας βρίσκεται η διαχείριση της φτώχειας στις πιο ακραίες μορφές της και μάλιστα, με το ελάχιστο δημοσιονομικό κόστος, όχι όμως η αντιμετώπισή της. Αφορά αυτούς που η Κυβέρνηση, όπως και οι προηγούμενες εξάλλου κυβερνήσεις, μαζί με την Ευρωπαϊκή Ένωση, το Διεθνές Νομισματικό Ταμείο οδηγούν στη φτώχεια και την εξαθλίωση, γιατί αυτό απαιτεί ο καπιταλιστικός δρόμος ανάπτυξης που υπηρετούν όλα τα κόμματα. Αυτό απαιτεί η ανταγωνιστικότητα του κεφαλαίου, δηλαδή η κερδοφορία του και η υπηρέτηση αυτού του δρόμου προϋποθέτει την κατάργηση ακόμα και στοιχειωδών αναγκών του λαού, το συνεχές μάτωμά του, την εξάπλωση της απόλυτης και σχετικής φτώχειας. Έτσι από τη μία έχουμε τη διαμόρφωση της εκτεταμένης φτώχειας στο πλαίσιο της καπιταλιστικής οικονομίας και όχι γενικά και αόριστα ένα φαινόμενο, όπως αναφέρεται και στην εισηγητική έκθεση του σχεδίου νόμου και από την άλλη η Κυβέρνηση, το κεφάλαιο, η Ευρωπαϊκή Ένωση, οριοθετούν τις κρατικές παροχές με το χαμηλότερο δυνατό κόστος στο επίπεδο της εξαθλίωσης και όχι με κριτήριο ότι οι κοινωνικές παροχές αποτελούν λαϊκή ανάγκη και δικαίωμα. Αυτή είναι η ουσία της αθλιότητας και της βαρβαρότητας της κυβερνητικής και ευρωενωσιακής πολιτικής: Από τη μία να κόβει δισεκατομμύρια ευρώ από τους φτωχούς, να τσακίζει μισθούς, συντάξεις, παροχές για υγεία, πρόνοια, φάρμακα, να λεηλατεί το λαϊκό εισόδημα και από την άλλη να υπόσχεται λίγα ψίχουλα στους εξαθλιωμένους, για τα οποία καλεί τους φτωχούς να δώσουν στους εξαθλιωμένους, προσπαθώντας συγχρόνως να οριοθετήσουν τη διαχωριστική γραμμή της κοινωνίας, ανάμεσα σε αυτούς που βρίσκονται ή κατευθύνονται στην εξαθλίωση από τη μία και στα υπόλοιπα λαϊκά στρώματα από την άλλη και όχι ανάμεσα στους παραγωγούς του πλούτου και σε αυτούς που τον καρπώνονται, όπως τους επιχειρηματικούς ομίλους, τα μονοπώλια. Μάλιστα, κριτήριο για το αν δικαιούνται μια παροχή θα είναι αυτό που η Κυβέρνηση ονομάζει πραγματικές ανάγκες - και φαίνεται και μέσα από την εισηγητική έκθεση - , μια έννοια που χρησιμοποιεί για προπαγανδιστικούς λόγους. Στόχος, σκοπός είναι η ενοχοποίηση ως υπερβολικών των έως τώρα ανεπαρκών κρατικών παροχών, αφού για την Κυβέρνηση, την Ευρωπαϊκή Ένωση, οι πραγματικές ανάγκες ισοδυναμούν με την κατάσταση της εξαθλίωσης και μόνο τότε θα υπάρχει μια ελάχιστη κρατική συνδρομή, λες και όλοι οι υπόλοιποι φτωχοί είχαν και έχουν κρατικές παροχές επιπλέον των πραγματικών τους αναγκών. Όμως η Κυβέρνηση στοχεύει κυρίως στο να υποδείξει στον λαό να ρίξει ακόμα πιο κάτω την απαιτητικότητά του, να απεμπολήσει δηλαδή ο λαός ακόμα και τη σκέψη ότι μπορεί να διεκδικήσει την ανάκτηση των απωλειών του, πόσω μάλλον να παλέψει για την ικανοποίηση των σύγχρονων και συνεχώς διευρυνόμενων αναγκών του. Στην ουσία, τον θέλει να συμφιλιωθεί και να συμβιβαστεί με τη φτώχεια, χωρίς ημερομηνία λήξης. Εξάλλου αυτό ακριβώς σηματοδοτείται και μέσω του μηχανισμού, για τον οποίο και η Υπουργός είπε ότι θα κρατήσει για χρόνια. Πρακτικά, ειρήσθω εν παρόδω, σημαίνει ότι είτε στην περίοδο της κρίσης είτε στην περίοδο της ανάκαμψης θα βασιλεύουν και θα πολλαπλασιάζονται οι φτωχοί και εξαθλιωμένοι. Πρακτικά, αυτό δεν κάνει το περίφημο Κοινωνικό Εισόδημα Αλληλεγγύης, το ΚΕΑ; Εκπαιδεύει λοιπόν μια τετραμελή οικογένεια να ζει με 13,3 ευρώ την ημέρα και της επιβάλλει να συμβιβαστεί με την ιδέα ότι με αυτά τα λεφτά θα πρέπει να τραφεί και να εξυπηρετήσει όλες τις ζωτικές ανάγκες της. Αλήθεια, κύριοι της Κυβέρνησης και οι υπόλοιποι της συμπολίτευσης ή της Αντιπολίτευσης των άλλων κομμάτων, που στηρίζετε αυτόν τον δρόμο ανάπτυξης, όλα τα άλλα κόμματα πλην του Κομμουνιστικού Κόμματος Ελλάδας, εσείς ζείτε με αυτά τα χρήματα; Όχι βέβαια. Αυτό θα πείτε. Και βέβαια, κατά την κ. Φωτίου μπορεί και να καταστραφεί κάποιος αν παίρνει 200 ευρώ, σε χρήμα. Γιατί ενδεχομένως, θα είναι - λέει - καλύτερα σε είδος. Και δεν είναι μόνο αυτό. Η υλοποίηση της προνοιακής πολιτικής, μέσω του νέου Μηχανισμού προϋποθέτει την κατάργηση μιας σειράς προνοιακών επιδομάτων, που δίνονται ως σήμερα ώστε το Κοινωνικό Εισόδημα Αλληλεγγύης να γίνει ο βασικός μοχλός στήριξης των φτωχών και πάμφτωχων. Αυτές δεν είναι και οι οδηγίες του ΟΟΣΑ, όπως και οι κατευθύνσεις του Διεθνούς Νομισματικού Ταμείου και της Παγκόσμιας Τράπεζας για κατάργηση αριθμού επιδομάτων και αντικατάστασή τους από το Κοινωνικό Εισόδημα Αλληλεγγύης; Αυτός δεν είναι ο λόγος για τον οποίο στο τρίτο μνημόνιο προβλέφθηκε η περικοπή 900 εκατομμυρίων ευρώ κατ' έτος από τις δαπάνες στον προϋπολογισμό για την πρόνοια, προκειμένου από αυτά τα λεφτά να στηριχθεί το ΚΕΑ; Τώρα, αν είναι μνημονιακή υποχρέωση ή όχι ο συγκεκριμένος μηχανισμός, όπως είπατε κυρία Υπουργέ, το ζήτημα είναι ότι εφαρμόζει αντιλαϊκές, βάρβαρες πολιτικές μνημονιακού χαρακτήρα. Προβλέπεται στα μνημόνια. Όμως, ακόμα και πριν από αυτήν την μνημονιακή πρόβλεψη, τα ΚΕΠΑ, τα Κέντρα Πιστοποίησης Αναπηρίας, δεν αποτέλεσαν και αποτελούν βιομηχανία σφαγιασμού και περικοπής των ποσοστών αναπηρίας, κατ' επέκταση επιδομάτων και αναπηρικών συντάξεων; Ο ισχυρισμός ότι δεν πρόκειται να κοπεί κανένα επίδομα αποτελεί ένα από τα γνωστά «συριζαίικα» τερτίπια και κόλπα, αφού διαμορφώνονται τέτοια αυστηρά κριτήρια που μπορεί στα χαρτιά να υπάρχει το ένα ή το άλλο επίδομα, όμως να περιορίζεται δραστικά ο αριθμός των δικαιούχων ή και αυτοί που θα διατηρούν το δικαίωμα να παίρνουν πολύ λιγότερα σε σχέση με πριν. Μάλιστα, όπως είπε και η Υπουργός στην τοποθέτησή της, αυτός ο μηχανισμός θα λειτουργήσει ως «δεξαμενή» των εξαθλιωμένων που στο όνομα της εργασιακής επανένταξης θα προσφέρονται κατά 10% ως πάμφθηνο εργατικό δυναμικό, δηλαδή τζάμπα εργαζόμενοι στους επιχειρηματικούς ομίλους, αφού συγχρόνως θα επιδοτείται το κόστος τους και βέβαια θα χάνουν και τις όποιες παροχές από το ΚΕΑ. Αυτή την πολιτική, αυτά τα σχέδια και μέτρα της Κυβέρνησης, του κεφαλαίου και της Ευρωπαϊκής Ένωσης απορρίπτει το Κομμουνιστικό Κόμμα Ελλάδας, μια πολιτική που διαμορφώνει από τη μία την εκτεταμένη φτώχεια και από την άλλη οριοθετεί τις κρατικές παροχές στο επίπεδο της εξαθλίωσης. Σήμερα - και το λέμε ξεκάθαρα στον λαό - υπάρχουν οι υλικές προϋποθέσεις και δυνατότητες να ζήσει ο λαός μας ικανοποιώντας τις σύγχρονες ανάγκες του. Για να συμβεί αυτό, πρέπει οι υλικές αυτές προϋποθέσεις να λειτουργήσουν σε συνθήκες κοινωνικής ιδιοκτησίας και όχι ατομικής, όπως συμβαίνει σήμερα. Γι' αυτό το Κομμουνιστικό Κόμμα καλεί τον λαό να μη συμβιβαστεί με τη φτώχεια και τη μιζέρια, αλλά να διεκδικήσει όλα όσα τού πήραν, ιδιαίτερα τα τελευταία χρόνια, αλλά και όλα όσα τού ανήκουν. Ευχαριστώ, κύριε Πρόεδρε.
Ευχαριστούμε τον κ. Λαμπρούλη. Τον λόγο έχει ο κ. Αλέξανδρος Τριανταφυλλίδης, Βουλευτής του ΣΥΡΙΖΑ.
Ευχαριστώ, κύριε Πρόεδρε. Νομίζω ότι όποιος παρακολουθεί με αμερόληπτο και αντικειμενικό τρόπο την Υπουργό Θεανώ Φωτίου, θα μπορούσε να πει πολλά. Έχω μάθει, πέρα από τις πολιτικές δομές και τις λειτουργίες, να στηρίζω ανθρώπους οι οποίοι δίνουν την ψυχή τους γι' αυτό που κάνουν και ένας απ' αυτούς τους ανθρώπους είναι η Θεανώ Φωτίου, η οποία εξέπεμψε και στην επιτροπή ένα μήνυμα, να βάλουμε όλοι μαζί πλάτη σ' αυτό που αποτελεί την αναγκαία και ικανή συνθήκη για να συμβεί αυτό και μόνο αυτό. Για το μόνο που δεν μας έχετε κατηγορήσει είναι ότι βάλαμε εμείς τη χώρα στο μνημόνιο. Τη βρήκαμε εκεί μετά από πέντε χρόνια. Ο στόχος είναι να περάσουμε όλοι μαζί απέναντι, να μη μείνει κανείς πίσω, γι' αυτό και η αντίληψη αυτής της πολιτικής δεν είναι η πολιτική της φιλοπτώχου εταιρείας, ούτε τα φιλανθρωπικά τέια, ούτε, ευκαιρίας δοθείσης, κάποιο telephone που πρέπει να στηρίξει σε γιορτές κοντά, Πάσχα, Χριστούγεννα, τους άνεργους, άστεγους, άπορους κλπ.. Δεν είναι αυτή η λογική μας. Η λογική μας, έτσι όπως κωδικοποιήθηκε από τη Θεανώ Φωτίου, είναι μια διττή λειτουργία, μια διττή, καθημερινή ανησυχία και αγωνία, να βρεθούμε δίπλα στον άνθρωπο τον αδύναμο, τον άνεργο, τον άστεγο, τον άπορο, τον φτωχό, να συγκροτηθεί μια τεράστια αγκαλιά, ένα τεράστιο δίκτυο αλληλεγγύης και ανθρωπιάς πανελλαδικά με συγκροτημένη και συγκεκριμένη πολιτική, με δομές, με λειτουργίες, με συνολική και συλλογική κινητοποίηση της κοινωνίας και όχι ελεημοσύνης, όχι οίκτου. Αυτή είναι η μία πλευρά. Η άλλη πλευρά, για να απαντήσω σ' αυτό που ακούστηκε πριν από λίγο, είναι η προετοιμασία μέσω της ανάκαμψης, της επανάκαμψης αυτών που βρέθηκαν εκτός της παραγωγικής διαδικασίας ξανά πίσω στη δουλειά, στην παραγωγική ανασυγκρότηση της χώρας. Το προβλέπει και νομίζω ότι δίνει ένα μετρημένο ποσοστό, το 10% των ωφελούμενων ανέργων, δικαιούχων του ΚΕΑ που θα μπουν στην αγορά εργασίας με προγράμματα του ΟΑΕΔ και πιλοτικά προγράμματα του χαρτοφυλακίου απασχόλησης του Υπουργείου μας. Δηλαδή, δεν λέμε πάρτε τα 200 έως 400 ευρώ και μείνετε εκεί. Λέμε ότι αυτό είναι το ελάχιστο. Είναι πολύ; Όχι, είναι λίγο. Για τη χώρα, για την πατρίδα είναι αυτό που μπορεί να δώσει από την ικμάδα. Και εκεί ερχόμαστε στη μικροψυχία, στην μικρονοϊκότητα, για αυτό που ανακοίνωσε και ο Πρωθυπουργός.
Όσο τα τσιγάρα ενός βιομήχανου!
Και είναι πραγματικά να απορεί κανείς πώς το κομμένο ΕΚΑΣ των 158 εκατομμυρίων ευρώ του 2016 ήταν το τεράστιο ποσό και το ποσό των 617 εκατομμυρίων ευρώ, με αυτήν την τροπολογία, είναι ψίχουλα! Είναι τα 617 εκατομμύρια ευρώ ψίχουλα; Εγώ να συμφωνήσω ότι είναι τα ελάχιστα, είναι ανάσα μικρή, μόνο για να περάσει τις γιορτές, για να σταθεί όρθια μια κοινωνία ενός εκατομμυρίου εξακοσίων χιλιάδων ανθρώπων, όπου ο παππούς και η γιαγιά θα πάρει τα 850 ευρώ και θα τα δώσει στην άνεργη κόρη, στον άνεργο γιο, στα εγγόνια. Αυτά τα μηνύματα είχαμε εμείς στα γραφεία μας. Αυτό δεν είναι παραχώρηση. Είναι το ελάχιστο που ήμασταν υποχρεωμένοι να κάνουμε για να μη θεωρηθούμε ανάλγητοι, για να μη θεωρηθεί η πολιτική συνολικά ότι διαπνέεται από τη νοοτροπία ο καθένας για την πάρτη του, το «όλοι για έναν και ένας για όλους» να έχει γίνει «όλοι για κανέναν και ο καθένας για την πάρτη του». Είναι το ελάχιστο που θα μπορούσαμε να κάνουμε. Είπαν κάποιοι από εμάς ότι είναι δέκατη τρίτη σύνταξη. Δεν είναι; Δηλαδή, τι ήταν οι δέκατη τρίτη σύνταξη; Τόσος καιρός πέρασε από τότε που καταργήσατε και τη δέκατη τρίτη και τη δέκατη τέταρτη. Δεν είναι το ακριβώς ισόποσο των Χριστουγέννων και το μισό του Πάσχα; Το ξεχάσατε αυτό; Τόσο γρήγορα ξεχνάτε και το βάλατε στο χρονοντούλαπο της ιστορίας το τι σημαίνει δώρο Πάσχα και δώρο Χριστουγέννων; Ένας ολόκληρος μισθός τα Χριστούγεννα και ο μισός το Πάσχα!
Αυτό λέει η τροπολογία μας μέσα.
Αυτό εδώ; Και καλά κάνει η τροπολογία σας, αλλά βάζετε το ευκταίο, αυτό που πρέπει να γίνει. Προς εκεί κατευθυνόμαστε. Στην παρούσα φάση, όμως, είναι το εφικτό. Και άρχισαν από τη μια να λένε για τα ψίχουλα των 617 εκατομμυρίων ευρώ και από την άλλη για το τεράστιο ΕΚΑΣ. Τα 617 εκατομμύρια ευρώ είναι το ΕΚΑΣ επί πέντε. Το ΕΚΑΣ επί πέντε, κατ' αυτούς, είναι ψίχουλα, ενώ μόνο του το ΕΚΑΣ είναι τεράστιο, για να κάνουν πολιτική τα πρωινάδικα εδώ και οκτώ, εννιά, δώδεκα μήνες, που για το ΕΚΑΣ ογδόντα εννιά χιλιάδες διακόσιοι εβδομήντα δικαιούχοι πήραν και τα αντισταθμιστικά εδώ και ενάμιση μήνα. Έρχομαι στα ψηφοθηρικά και εκλογικά. Όταν ο Τσίπρας έμαθε - και η Κυβέρνηση έμαθε - ότι από τη δημοπράτηση των κρατικών, δημόσιων συχνοτήτων σε ιδιωτικά κανάλια εισέπραξε ή επρόκειτο να εισπράξει 248 εκατομμύρια ευρώ ήταν το πρώτο που σκέφτηκε το να τα διανείμει στις ευπαθείς ομάδες. Είχαμε και τότε εκλογές! Γιατί δεν το είπατε τότε, που βγήκε δύο μέρες μετά ο Τσίπρας από τη βόρεια Ελλάδα και είπε ότι αυτά που θα πάρουμε από τα κανάλια - ανεξάρτητα με το τι εξέλιξη θα είχε η υπόθεση, θα το δούμε ποιος είχε τελικά δίκιο - θα τα διανείμουμε; Αυτό δεν μπορείτε να καταλάβετε εσείς από εκείνη την πτέρυγα. Και δεν αναφέρομαι στο ΚΚΕ. Αποκλειστικά και μόνο για την εκλογική πελατεία κόψατε 450 εκατομμύρια ευρώ έντοκα γραμμάτια του δημοσίου. Δηλαδή, πήρατε από το υποτιθέμενο σχεδιαζόμενο πλεόνασμα κόβοντας έντοκα γραμμάτια του δημοσίου, για να τα δώσετε στην εκλογική σας πελατεία. Απέναντι σε αυτό έρχεται μια πολιτική που δίνει για την ανθρωπιστική κρίση 105 εκατομμύρια ευρώ στον προϋπολογισμό του 2015, 250 εκατομμύρια ευρώ στον προϋπολογισμό του 2016, 617 εκατομμύρια ευρώ με τη δέκατη τρίτη σύνταξη και 760 εκατομμύρια ευρώ με το ΚΕΑ. Σύνολο, 1,745 εκατομμύρια ευρώ. Είναι ψίχουλα! Εγώ θα συμφωνήσω με εσάς, αλλά είναι αυτό που μπορεί να κάνει η πατρίδα στην παρούσα φάση. Άκουσα την κ. Θεανώ Φωτίου να λέει κάτι στο οποίο δεν δώσανε απάντηση. Είπε: «Δώσατε 450 εκατομμύρια με διαδικασίες μη διαφανείς. Ακόμη δεν ξέρουμε ποιοι τα πήραν». «Άλλη διαδικασία είναι η διαδικασία των κέντρων κοινότητας που αν μια κοινότητα δεν ενημερώσει και δεν πει ότι αυτόν τον μήνα δεν ήρθε κανένας» - είπε η Θεανώ Φωτίου - «θα πρέπει να δούμε τι ακριβώς συμβαίνει, για ποιον λόγο κανείς δικαιούχος επιδόματος δεν πήγε εκεί για να το διεκδικήσει». Εκατόν είκοσι πέντε επιδόματα από δώδεκα, δεκαπέντε φορείς. Αυτό, μου θύμισε, κύριε Πετρόπουλε, τους εννιακόσιους εξήντα τρεις τρόπους με τους οποίους έβγαινε η σύνταξη του ΙΚΑ. Εννιακόσιοι εξήντα τρεις τρόποι υπήρχαν! Και τώρα γίνεται ένας, διαφανής, ίσος για όλους. Ίσα και όμοια. Γιατί; Γιατί δεν έχουμε στο μυαλό μας τις επόμενες εκλογές. Δεν θέλουμε να μαζέψουμε χρήματα στο κομματικό μας ταμείο από τη «Μίζενς» 2% και 8%. Εμάς, η μόνη μας φιλοδοξία είναι όταν κατεβαίνουμε στον κόσμο να συναντήσουμε το χαμόγελό του και πιστέψτε με, ένα κρυφό χαμόγελο αρχίζει σιγά σιγά για το 2017 να αχνοφαίνεται. Μην κλέβετε το χαμόγελο των Ελλήνων πολιτών! Σας ευχαριστώ.
Ευχαριστούμε κι εμείς. Προχωρούμε με τον Βουλευτή του ΣΥΡΙΖΑ, κ. Σωκράτη Βαρδάκη, ο οποίος έχει τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, από την αρχή της διακυβέρνησης της χώρας από την Κυβέρνηση ΣΥΡΙΖΑ - ΑΝΕΛ μια από τις άμεσες προτεραιότητες ήταν η ρύθμιση του δικτύου κοινωνικής προστασίας, εκεί που για πολλά χρόνια, επί κυβερνήσεων Νέας Δημοκρατίας και ΠΑΣΟΚ, υπήρχε μόνο μια σταθερή μείωση του κοινωνικού προϋπολογισμού και καμμία ενίσχυση του δικτύου κοινωνικής προστασίας. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Το εν λόγω σχέδιο νόμου περιλαμβάνει ρυθμίσεις για την κοινωνική αλληλεγγύη και απεικονίζει τη στρατηγική μας για την υλοποίηση ενός σχεδίου κοινωνικής προστασίας με στρατηγικούς άξονες τη στήριξη των πιο ευάλωτων ομάδων του πληθυσμού, την αναμόρφωση του κράτους πρόνοιας, την αύξηση των παρεχόμενων υπηρεσιών και τον εκσυγχρονισμό των δομών. Κυρίες και κύριοι συνάδελφοι, η Κυβέρνηση αυτή έχει κοινωνικό πρόσωπο και το αποδεικνύει κάθε μέρα που περνά, με σκοπό την παροχή βοήθειας σε ευάλωτα στρώματα. Το υπό συζήτηση σχέδιο νόμου ενσωματώνει μια σειρά από κρίσιμες παρεμβάσεις, όπως την πλήρη επέκταση του ΚΕΑ σε νοικοκυριά που διαβιούν σε συνθήκες φτώχειας. Πέραν των ρυθμίσεων της κοινωνικής αλληλεγγύης, στο νομοσχέδιο αυτό υπάρχουν και εφαρμοστικές διατάξεις του ν.4387/2016. Με τον ασφαλιστικό νόμο του Μαΐου θεσπίστηκε το ΕΣΚΑ, με βασικό άξονα την εξασφάλιση της αξιοπρεπούς διαβίωσης και κοινωνικής προστασίας με όρους ισότητας, κοινωνικής δικαιοσύνης, αναδιανομής και αλληλεγγύης των γενεών. Η ένταξη όλων των φορέων κύριας ασφάλισης στον ΕΦΚΑ θα βελτιώσει ουσιαστικά τις παρεχόμενες υπηρεσίες προς ασφαλισμένους και συνταξιούχους και συγχρόνως η λειτουργία του θα επιτρέψει τη συγκρότηση ενός αποδοτικού συστήματος ελέγχου της φοροδιαφυγής και της ανασφάλιστης εργασίας. Απλοποιούνται οι διαδικασίες, ώστε να ενισχυθεί η διαφάνεια, να μειωθεί το γραφειοκρατικό κόστος και να επιτραπεί η ευκολότερη και ταχύτερη απονομή των συντάξεων. Με την ασφαλιστική μεταρρύθμιση απλοποιείται ριζικά το σύστημα και βελτιώνεται η αποτελεσματικότητα. Το Κεφάλαιο Γ΄ έχει στόχο την εύρυθμη λειτουργία του ΕΦΚΑ και τη διασφάλιση της εξυπηρέτησης των ασφαλισμένων και συνταξιούχων. Στόχος είναι η ομαλή μετάβαση από το παλαιό στο νέο καθεστώς, έχοντας υπ' όψιν το συμφέρον των ασφαλισμένων στις υφιστάμενες εγκαταστάσεις και πληροφοριακά συστήματα, την ομαλή ένταξη του προσωπικού, ώστε να μη διαταραχθεί η λειτουργία του κοινωνικοασφαλιστικού συστήματος. Με τη διάταξη αυτή διευκρινίζεται ο τρόπος οργάνωσης των υπηρεσιών του ΕΦΚΑ και περαιτέρω ζητήματα της οργανωτικής δομής του. Οι υπηρεσίες των υφιστάμενων φορέων εντάσσονται στη δομή των υπηρεσιών του ΕΦΚΑ και συντίθενται σε ένα οργανωτικό πλαίσιο διαμορφώνοντας μια ενιαία δομή συστήματος κοινωνικής ασφάλισης. Κυρίες και κύριοι συνάδελφοι, η οικονομική και κοινωνική κρίση των περασμένων ετών κατέστησαν επιτακτική την ανάγκη για οριοθέτηση και υλοποίηση ενός σχεδίου. Ξεκάθαρα, λοιπόν, πλέον καταλαβαίνουμε ποια Κυβέρνηση προσανατολίζεται σε μια ισχυρή κοινωνική πολιτική, μια Κυβέρνηση με στρατηγικούς άξονες, μια Κυβέρνηση που στόχο έχει το κράτος πρόνοιας.
Τον λόγο έχει ο κ. Στογιαννίδης.
Κυρίες και κύριοι Βουλευτές, σήμερα συζητάμε το σχέδιο νόμου του Υπουργείου Εργασίας, με τίτλο «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, ρυθμίσεις για την κοινωνική αλληλεγγύη και εφαρμοστικές διατάξεις του ν.4387/2016 (Α΄ 85)». Κάποιος τρίτος που ακούει ότι σήμερα νομοθετούμε ένα μηχανισμό για τα προνοιακά επιδόματα, για την οργάνωση γενικότερα του προνοιακού κράτους, θα αναρωτιόταν: «Μα, μέχρι σήμερα δεν υπήρξαν κυβερνήσεις που να σκεφτούν να οργανώσουν αυτό το κράτος; Είναι δυνατόν το 2016 η Ελλάδα να έρχεται να νομοθετεί πρώτη φορά ένα μηχανισμό που να ενοποιεί όλα τα προνοιακά επιδόματα, με τον οποίο να μαθαίνουν οι Έλληνες πολίτες τα δικαιώματά τους; Αν είναι δυνατόν! Αυτοί οι άνθρωποι που κυβερνούσαν τόσο χαμηλού επιπέδου ήταν νοητικά»; Εγώ θα του έλεγα: Όχι! Αντίθετα, είχαν πολύ μυαλό, αλλά, δυστυχώς, το χρησιμοποιούσαν για άλλους σκοπούς. Δεν είχαν σκοπό να οργανώσουν το κράτος με αξιοκρατία. Δεν είχαν σκοπό την αξιοκρατία, το κράτος δικαίου. Ο σκοπός ήταν να οργανώσουν ένα πελατειακό κράτος. Αυτό το πέτυχαν. Τους δίνουμε «συγχαρητήρια». Αυτή είναι η πραγματικότητα. Ήθελαν όλοι οι πολίτες να περνούν από τον πάγκο του Βουλευτή, όπως θα έλεγε κάποιος πολύ απλά. Εμείς ακριβώς το αντίθετο θέλουμε. Να μην περνούν οι πολίτες από τα γραφεία των Βουλευτών. Οι πολίτες θα πηγαίνουν στις δημόσιες υπηρεσίες, εκεί που αξιοκρατικά θα παίρνει ο καθένας αυτό που δικαιούται. Αυτό, λοιπόν, ρυθμίζει αυτός ο νόμος. Αυτόν, λοιπόν, το νόμο πρέπει να τον στηρίξουμε όλοι. Ακόμη και αυτοί που κυβέρνησαν τα προηγούμενα χρόνια, επιτέλους, ας φερθούν πολιτικά και όχι μικροπολιτικά. Θα ήθελα να κάνω μια μικρή αναφορά στην τροπολογία για το εφάπαξ ποσό που δίνεται, το οποίο είναι περίσσευμα από τον οικονομικό στόχο που είχε τεθεί. Δεν πανηγυρίζουμε γι' αυτό, αλλά είμαστε σίγουροι ότι στην κατάσταση που ζουν οι φτωχοί Έλληνες, οι χαμηλοσυνταξιούχοι, το έχουν μεγάλη ανάγκη. Δίνουμε 617 εκατομμύρια. Μπορεί να φαίνονται λίγα, αλλά γι' αυτούς οι οποίοι έχουν ανάγκη και τα ελάχιστα, είναι κάτι πολύ σημαντικό. Επίσης, αποδεικνύουμε και κάτι άλλο, ότι ο στόχος μας είναι πάντα να στηρίζουμε τους αδύνατους οικονομικά. Ένα άλλο θέμα που υπάρχει σε αυτό το νομοσχέδιο είναι η ίδρυση διακοσίων πενήντα τεσσάρων κέντρων κοινότητας στους δήμους. Τι θα κάνουν αυτά τα κέντρα κοινότητας; Θα στελεχωθούν με αρμόδιους υπαλλήλους που θα βρίσκονται στους δήμους και οι πολίτες θα έχουν τη δυνατότητα να προσέρχονται σε αυτούς τους εκπαιδευμένους υπαλλήλους, για να τους εξηγούν αναλυτικά τα δικαιώματά τους σχετικά με τα προνοιακά επιδόματα ή άλλες παροχές προνοιακού χαρακτήρα που έχει το κράτος, ενώ μέχρι σήμερα, για να τα πληροφορηθούν, έπρεπε να βάζουν μέσο σε βουλευτικό γραφείο. Ένα άλλο θέμα που ρυθμίζεται αφορά το Κοινωνικό Εισόδημα Αλληλεγγύης. Το Κοινωνικό Εισόδημα Αλληλεγγύης ξέρουμε ότι πιλοτικά εφαρμόστηκε από τις προηγούμενες κυβερνήσεις του ΠΑΣΟΚ και της Νέας Δημοκρατίας ως μνημονιακή τους υποχρέωση σε δεκατρείς δήμους. Εμείς τώρα θα το εφαρμόσουμε σε όλη την Ελλάδα. Στις επτακόσιες χιλιάδες εκτιμούμε ότι θα φτάσει ο αριθμός των πολιτών που το έχουν ανάγκη. Αυτό αποδεικνύει και κάτι άλλο, ότι αυτή η χώρα έχει φτάσει πολύ χαμηλά. Οι πολίτες έχουν πέσει πολύ χαμηλά. Στόχος μας δεν είναι να αυξήσουμε αυτό τον αριθμό. Στόχος μας είναι να τον μειώσουμε τον αριθμό, γιατί εμείς πιστεύουμε ότι ο άνθρωπος πρέπει να έχει εργασία, δεν μπορεί να ζει με προνοιακά επιδόματα. Γι' αυτό, λοιπόν, πρέπει να τον εντάξουμε στην αγορά εργασίας. Υπάρχει ένας φόβος που πολλοί τον εκφράζουν και ονομάζεται «παγίδα της φτώχειας». Δηλαδή, δίνοντας το Κοινωνικό Εισόδημα Αλληλεγγύης ίσως κάποιοι σκεφτούν: «Γατί να μην δουλέψω μαύρα για 300 ευρώ; Έτσι και θα δουλεύω λιγότερο χρόνο, θα παίρνω και το κοινωνικό εισόδημα και θα παίρνω ένα μικρό μισθό.». Εκεί σίγουρα το κράτος θα πρέπει να παρέμβει και να ελέγχει συνεχώς να μην υπάρχουν παραβιάσεις. Αυτό πιστεύουμε ότι έχουμε και εμείς υποχρέωση να το διασφαλίσουμε ως κράτος. Με το κοινωνικό εισόδημα αλληλεγγύης στηρίζουμε τους πολίτες μας που βρίσκονται κάτω από το όριο της φτώχειας. Επίσης, υπάρχουν και μεταβατικές διατάξεις που αναφέρονται στον Ενιαίο Φορέα Κοινωνικής Ασφάλισης. Όπως γνωρίζετε, πριν από λίγους μήνες ψηφίσαμε τον νόμο με τον οποίο ενοποιούμε όλα τα ταμεία σε ένα. Αυτό είναι ένα πολύ μεγάλο εγχείρημα, ένα κολοσσιαίο εγχείρημα. Σίγουρα κατά καιρούς θα συναντάμε ζητήματα που θα χρειάζονται διορθώσεις. Εδώ, λοιπόν, υπάρχουν κάποιες διορθώσεις οι οποίες είναι θετικές. Δεν μπορώ να μην αναφέρω μια διάταξη που λέει ότι όταν ένας ελεύθερος επαγγελματίας απασχολείται με μερική απασχόληση ως μισθωτός, θα αφαιρούνται τα ασφάλιστρα τα οποία καταβάλλει από τη συνολική υποχρέωση που έχει μηνιαίως να καταβάλει. Αυτή είναι μια θετική διάταξη. Γιατί, λοιπόν, να μην την δεχτούμε; Πιστεύω ότι αυτό βοηθά πολλούς ελεύθερους επαγγελματίες. Κλείνοντας, θέλω να κάνω αναφορά στις ελαστικές μορφές απασχόλησης. Έρχονται, λοιπόν, από την Νέα Δημοκρατία και το ΠΑΣΟΚ και μας λένε ότι αυξήθηκαν οι ελαστικές μορφές απασχόλησης. Ξεχνούν να μας πουν ποιοι τις έχουν νομοθετήσει σε αυτήν την χώρα τις ελαστικές μορφές απασχόλησης. Επίσης, ξεχνούν να μας πουν ότι από έξι μήνες, που ήταν το δικαίωμα του εργοδότη μέχρι το 2010 να επιβάλλει μονομερώς εκ περιτροπής απασχόληση, το ανέβασαν το 2010 σε εννέα μήνες ετησίως. Φτάσαμε, λοιπόν, να έχουμε μονομερή επιβολή της εκ περιτροπής απασχόλησης, για παράδειγμα μια μέρα την εβδομάδα, δηλαδή ένας εργαζόμενος να εργάζεται τέσσερις ημέρες τον μήνα και να λέμε ότι είναι εργαζόμενος, να τον μετράμε στα περίφημα συστήματα που καταγράφουν την εργασία. Ας μας πει, λοιπόν, η Νέα Δημοκρατία που κόπτεται τόσο πολύ για τις ελαστικές μορφές απασχόλησης, ποια πρόταση έχει; Ας την φέρει στην Βουλή να την δούμε. Θέλει να τις καταργήσουμε; Πώς να τις καταργήσουμε; Να τις εξαφανίσουμε; Ας την φέρει στην Βουλή. Ας σταματήσει να κοροϊδεύει τους πολίτες. Σας ευχαριστώ πολύ.
Κυρία Πρόεδρε, θα ήθελα τον λόγο για ένα λεπτό.
Ορίστε, κύριε Κατσώτη, έχετε τον λόγο.
Κυρία Πρόεδρε, πληροφορηθήκαμε ότι η ΕΡΤ μετέδωσε ότι το ΚΚΕ, πέρα από την Χρυσή Αυγή, δεν ψήφισε την τροπολογία του Υπουργείου Εργασίας για την οικονομική ενίσχυση των συνταξιούχων. Θεωρούμε ότι είναι μια αθλιότητα, μια βρώμικη προβοκάτσια ενάντια στο ΚΚΕ και έτσι το ΚΚΕ δεν μπορεί να αντιμετωπιστεί. Είναι σαφέστατη η θέση μας ότι ψηφίζουμε και αυτήν την τροπολογία και την τροπολογία που παραδίδει τα παραχωρητήρια στους δικαιούχους του ΟΕΚ. Η ΕΡΤ θα πρέπει να ακούει καλύτερα και δεν θα πρέπει να πολεμάει το ΚΚΕ με αυτόν τον βρώμικό τρόπο.
Προφανώς, θα έγινε κάποια παρεξήγηση.
Κυρία Πρόεδρε, θα ήθελα τον λόγο.
Ορίστε, κύριε συνάδελφε.
Δεν αντιλήφθηκα καλά, αλλά ο κύριος συνάδελφος είπε ότι η Χρυσή Αυγή καταψηφίζει; Αυτό αντιλήφθηκε;
Ναι.
Η ΕΡΤ το είπε αυτό.
Διορθώστε, όμως, γιατί κάνετε κάποιο σφάλμα εδώ. Η Χρυσή Αυγή υπερψηφίζει ό,τι είναι χρήσιμο για τον ελληνικό λαό.
Η ΕΡΤ το είπε.
Να μην παρερμηνεύετε, σας παρακαλώ.
Εντάξει. Νομίζω ότι και αργότερα στο στάδιο των ομιλιών θα φανεί αυτό. Προφανώς, από παρεξήγηση έγινε, δεν νομίζω ότι υπήρχε σκοπιμότητα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι φοιτητές και φοιτήτριες του Athens Center. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Δανέλλης, για δώδεκα λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, η προσκόλληση σε μια ρητορική που επιμένει να μιλά για την δήθεν προστασία του δημοσίου συμφέροντος αποκλειστικά μέσω του κράτους, σε αντιδιαστολή πάντα με το κακό ιδιωτικό μάναντζμεντ, θα πρέπει να αναθεωρηθεί, για παράδειγμα, στην ενέργεια και στη ΔΕΗ. Πιο συγκεκριμένα, στη δίκη που έχει ξεκινήσει από την Δευτέρα 28 Νοεμβρίου για το μεγάλο φαγοπότι δεκάδων εκατομμυρίων ευρώ που στήθηκε τα πολλά τελευταία χρόνια στη ΓΕΝΟΠ - ΔΕΗ από τους γνωστούς εργατοπατέρες η διοίκηση της ΔΕΗ, η οποία είναι προφανώς διορισμένη, πού βρίσκεται; Η υπόθεση είναι γνωστή. Το σκάνδαλο των παράνομων χρυσών επιχορηγήσεων που έλαβε η ΓΕΝΟΠ - ΔΕΗ κατά τα προηγούμενα χρόνια, αλλά και κατά τη μετά το σπάσιμο τη φούσκας εποχή. Σε πολυτελή ταξίδια κατευθύνθηκαν 32 εκατομμύρια ευρώ, πανάκριβα δώρα και γεύματα, μαϊμού τελετές, ακόμα και δάνεια που δεν επεστράφησαν ποτέ. Κατήγοροι οι επιθεωρητές δημόσιας διοίκησης αλλά και το Συμβούλιο Εφετών Αθηνών. Κατηγορούμενοι πενήντα εννέα συνδικαλιστές με προεξέχοντα τον γνωστό σε όλους, διαχρονικό αρχισυνδικαλιστή κ. Νίκο Φωτόπουλο, αλλά και άλλα επιτελικά στελέχη της ΓΕΝΟΠ. Παρ' όλα αυτά, η ΔΕΗ είναι απούσα, και έπρεπε να βγει να μας το επισημάνει ο κ. Ρακιντζής προχθές, ότι δηλαδή η ΔΕΗ δεν δηλώνει παράσταση πολιτικής αγωγής σε υπόθεση απιστίας στην υπηρεσία κατά συναυτουργία και κατ' εξακολούθηση και απάτη σε βαθμό κακουργήματος, από την οποία υπέστη σοβαρότατη ζημία, σύμφωνα με το κατηγορητήριο. Με άλλα λόγια, δεν είναι εκεί για να υποστηρίξει το συμφέρον του Έλληνα φορολογούμενου, η ΔΕΗ που κατά τα λοιπά δεν σηκώνει μύγα στο σπαθί της και παρίσταται και στο τελευταίο πταισματοδικείο της χώρας, προκειμένου και ορθώς, να υπερασπιστεί τα συμφέροντά της. Συνδικαλιστικά ομερτά σε βάρος των πολιτών. Κυρίες και κύριοι, η κακή νομοθέτηση αποτελεί μια πάγια τακτική. Έχουμε κουραστεί κι εμείς οι ίδιοι να το επισημαίνουμε και να το σχολιάζουμε διαρκώς. Νομοσχέδια εμφανίζονται στην τελική τους μορφή μόνο μετά το τέλος της διαβούλευσης, πράγμα που δεν σημαίνει τίποτα παρά την ουσιαστική κατάργηση της ίδιας της διαδικασίας της διαβούλευσης. Παράδειγμα είναι το σημερινό νομοσχέδιο που τριπλασιάστηκε από τη διαβούλευση μέχρι να φτάσει στην αρμόδια επιτροπή της Βουλής. Είναι σύνηθες πλέον να αγνοούμε ακόμα και τους μέχρι προσφάτως ψηφισθέντες νόμους. Στο συζητούμενο νομοσχέδιο είναι χαρακτηριστική η περίπτωση των άρθρων 7 και 8 που αφορούν τις μετατάξεις ή αποσπάσεις, με τις οποίες θα στελεχωθούν οι νέες υπό σύσταση διευθύνσεις του Υπουργείου Εργασίας. Ο νομοθέτης φαίνεται να ξεχνά τα όσα ο ίδιος προέβλεπε, στον νόμο περί κινητικότητας που πήρε ΦΕΚ μόλις πριν από μια εβδομάδα. Συζητούμε τα νομοσχέδια με συνοπτικές διαδικασίες που δεν επιτρέπουν στην εθνική αντιπροσωπεία να συνεισφέρει ουσιαστικά και να φανεί χρήσιμη. Παράλληλα, συζητούμε νομοσχέδια που συνοδεύονται από πληθώρα σοβαρότατων τροπολογιών που σε πολλές περιπτώσεις θα μπορούσαν και θα έπρεπε να αποτελούν ακόμη και αυτόνομα νομοσχέδια. Σήμερα, μεταξύ άλλων, έχουμε μια τροπολογία που το ειδικό της βάρος επισκιάζει σχεδόν ολόκληρο το νομοσχέδιο. Μόνο το κόστος της, 610 εκατομμύρια ευρώ, αρκεί. Μια τροπολογία με την οποία βεβαίως αποκτούν σάρκα και οστά αυτά που ο κύριος Πρωθυπουργός υποσχέθηκε προχθές στο διάγγελμά του. Είναι προφανές, και κανείς δεν μπορεί να διαφωνήσει, ότι για τους αποδέκτες θα είναι εξαιρετικά ευπρόσδεκτά αυτά τα έστω μικρά ποσά και έστω συμβολικού χαρακτήρα. Αποτελεί, όμως, αυτή η επιλογή, ενός εφάπαξ βοηθήματος κάποια στιγμή μικρού έστω, την ορθολογική αποτελεσματική επιλογή της στήριξης, της ανακούφισης των αδυνάμων; Σε μια αντίστοιχη απόφαση - ενέργεια του κ. Σαμαρά μόλις δυόμισι χρόνια πριν, εσείς οι ίδιοι λέγατε άλλα, και είχαν, βεβαίως, λογική, όπως αποδείχθηκε και εκ των πραγμάτων. Και προφανώς, θέλει μια άλλου είδους συζήτηση και άλλους σχεδιασμούς, προκειμένου να πιάνουν τόπο οι πάντα μικρές δυνατότητες που έχουμε μπροστά στις πολύ μεγαλύτερες ανάγκες που υπάρχουν, ιδιαίτερα σε μια κοινωνία που τόσα έχει υποστεί όλα αυτά τα χρόνια της κρίσης μετά τη διαπίστωση της χρεοκοπίας. Σχετικά με το νομοσχέδιο: Νομοθετούμε για άλλη μια φορά, βεβαίως, με την πλάτη στον τοίχο, γιατί η σύσταση του Εθνικού Μηχανισμού Συντονισμού Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής είναι ανελαστική, μιας και αποτελεί εθνική υποχρέωση για πληρωμές από το ευρωπαϊκό κοινωνικό ταμείο και πρέπει να ολοκληρωθεί μέχρι το τέλος του τρέχοντος έτους. Όμως, η πολυπλοκότητα της αρχιτεκτονικής του υπό θεσμοθέτηση μηχανισμού, που είναι διαιρεμένη σε τρία επίπεδα, εθνικό, περιφερειακό, τοπικό, φοβάμαι πως δεν θα είναι αποτελεσματική, αποδοτική, αλλά θα αναπαραγάγει τη γραφειοκρατία, χωρίς να επιλύει προβλήματα συναρμοδιότητας και δυσλειτουργιών που ήδη σήμερα με άλλες δομές παρατηρούνται. Επιχειρεί ο μηχανισμός να μαζέψει το υπάρχον σύστημα; Βοηθά να ξεπεράσουμε το υπάρχον άτολμο σύστημα διοίκησης; Διαμορφώνει ένα στοιχειώδες σχέδιο αρχιτεκτονικής συντονισμού και παρακολούθησης; Γιατί, έτσι όπως συστήνεται ο μηχανισμός, φοβούμαστε ότι χάνεται μία ευκαιρία να τεθούν οι βάσεις μιας πλήρους αναδιάρθρωσης ενός πεδίου του κεντρικού, αλλά και του αποκεντρωμένου κράτους, όπως και της αυτοδιοίκησης, που έχει τις δυνατότητες να αυτονομηθεί, ώστε να επιχειρηθούν και να καταστούν εφικτές σημαντικές αλλαγές. Είναι προφανές πως ο μηχανισμός που προβλέπεται στο σχέδιο νόμου δεν αφορά πραγματική αναδιοργάνωση υπηρεσιών κοινωνικής πολιτικής και πρόνοιας στη βάση ενός επιτελικού κράτους. Στην ουσία δημιουργούμε μία ακόμη δομή, η οποία φέρνει νέες προσλήψεις. Στα άρθρα 7, 8 και 9 δημιουργούνται λίγο ή πολύ τριάντα εννιά θέσεις δημοσίων υπαλλήλων, διοικητικές και μερικές ακόμα δυνητικές, με το συνολικό κόστος των νέων δομών να κυμαίνεται κοντά στο ένα εκατομμύριο ευρώ. Φυσικά, δεν προβλέπονται τα απαραίτητα προσόντα των νέων υπαλλήλων. Επίσης, θεωρούμε ότι θα πρέπει να είμαστε προσεκτικοί σε άλλον έναν τομέα που εμφανίζεται τον τελευταίο καιρό να αποκτά μια κλίμακα αξιοσημείωτη. Οι νέες δομές ηλεκτρονικής διακυβέρνησης, όταν δεν είναι καλά προετοιμασμένες και αλληλεπικαλύπτονται με άλλες προϋπάρχουσες ηλεκτρονικές δομές, δεν νομίζουμε ότι θα βοηθήσουν στην υπέρβαση των υφισταμένων προβλημάτων. Αντιθέτως, νομίζουμε ότι δημιουργούμε μία νέα πρωτοτυπία, την ηλεκτρονική γραφειοκρατία. Το ξαναλέγαμε και πριν μερικές μέρες, όταν συζητούσαμε το νομοσχέδιο του Υπουργείου Οικονομίας και Ανάπτυξης «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις», το λέμε και σήμερα, πως μία καλή ιδέα, ένα καινούργιο συντονιστικό όργανο, βασισμένο σε ψηφιακές καινοτόμες τεχνολογίες, μπορεί να θαφτεί μέσα σε έναν δαίδαλο υπηρεσιών, κάτω από αλλολοκαλυπτόμενα portals που χάνονται μέσα διαφορετικά επίπεδα, είτε της κεντρικής διακυβέρνησης είτε της τοπικής αυτοδιοίκησης, πόσω μάλλον, όταν παρατηρούμε ότι η ψηφιοποίηση αντί να μειώνει αυξάνει και θέσεις εργασίας. Έτσι, η ουσιαστική ηλεκτρονική διακυβέρνηση παραπέμπεται για άλλη μια φορά στις καλένδες ή όπως στην περίπτωση του Ενιαίου Γεωπληροφοριακού Συστήματος, γίνεται δικαιολογία για κατασπατάληση επιπλέον κονδυλίων, όταν οι ίδιες ανάγκες θα μπορούσαν να καλυφθούν από το e - pronoia.gr. Σε σχέση με το δεύτερο κεφάλαιο, που επεκτείνει το Κοινωνικό Επίδομα Αλληλεγγύης, το πρώην ελάχιστο εγγυημένο εισόδημα, βεβαίως να σημειώσουμε την προσφιλή συνήθεια να μετονομάζετε, για να ξορκίσετε ίσως, όλα όσα δαιμονοποιούσατε στο παρελθόν. Εμείς είχαμε μιλήσει για την αναγκαιότητα του ελάχιστου εγγυημένου εισοδήματος, αλλά και την επέκταση του από την αρχή, χωρίς υποσημειώσεις και αστερίσκους. Γιατί δεν είναι δυνατόν σε μία χώρα όπως η Ελλάδα κάποιοι να εισπράττουν τρεις φορές περισσότερα κοινωνικά επιδόματα από φτωχότερους συμπολίτες, ενώ παράλληλα οικογένειες με μακροχρόνια ανέργους να μην δικαιούνται τίποτα απολύτως. Αυτές οι στρεβλώσεις, με το ελάχιστο εγγυημένο εισόδημα, αποφεύγονται. Έτσι κατοχυρώνεται και η κοινωνική αλληλεγγύη, αλλά και επιβάλλεται ή μπορούμε να πούμε ότι στηρίζεται η επιδιωκόμενη κοινωνική συνοχή. Ωστόσο, παραμένει το ερώτημα κατά πόσο έχετε πειστεί για την αναγκαιότητα αυτού του εργαλείου, πόσο μπορεί να εφαρμοστεί σε ολόκληρη την επικράτεια, ίσως πρέπει να εφαρμοστεί και βεβαίως, κατά πόσο έχουν εξασφαλιστεί και οι πόροι οι οποίοι απαιτούνται για την πλήρη εφαρμογή του. Σε σχέση με το τρίτο κεφάλαιο και τις διορθώσεις στη λειτουργία του Ενιαίου Φορέα Κοινωνικής Ασφάλισης, οι διατάξεις είναι απολύτως συνυφασμένες με την ελλιπή μεταρρύθμιση Κατρούγκαλου, για την οποία, βεβαίως, είχαμε πολλά πει από τον περασμένο Μάιο, οπότε και συζητούσαμε το σχετικό νομοσχέδιο. Μάλιστα, εμείς, το μόνο κόμμα της Αντιπολίτευσης, καταθέσαμε μια ολοκληρωμένη πρόταση, με μια ολοκληρωμένη αντίληψη, χωρίς βεβαίως να επιδιώκουμε να χαϊδέψουμε τα αυτιά όλων των πολιτών, σε σχέση με ένα εξαιρετικά δύσκολο στην αντιμετώπισή του, ιδιαίτερα όπως έχει σήμερα γίνει, πρόβλημα, όπως είναι το ασφαλιστικό. Η δημιουργία του ΕΦΚΑ είναι ένα φιλόδοξο και δύσκολο έργο, που δεν ολοκληρώνεται με τον παραδοσιακό τρόπο μετονομασίας υπηρεσιών. Για να το πω αλλιώς, τα άρθρα 40 έως 51 αποκαλύπτουν ανυπαρξία ενός ουσιαστικού ολοκληρωμένου σχεδιασμού. Επίσης, βλέπουμε ότι υπάρχει εμμονή σε πολύπλοκες δομές, που σίγουρα δεν εξασφαλίζουν τη λειτουργική ενοποίηση των ασφαλιστικών ταμείων και την αποδοτικότερη οργάνωση του συστήματος. Μια ενιαία δομή απαιτεί συνολικό σχεδιασμό, προκειμένου να οργανωθεί το σύνολο των διαθέσιμων πόρων με τον πιο αποτελεσματικό τρόπο. Η μετονομασία των υφισταμένων δομών στη λογική του να μην στενοχωρηθεί κανείς, να μην ξεβολευτεί κανείς ακυρώνει την ίδια την ιδέα της δημιουργίας του ΕΦΚΑ. Στα χρόνια της κρίσης, κυρίες και κύριοι συνάδελφοι, η λέξη μεταρρύθμιση δαιμονοποιήθηκε και συνδέθηκε στο συλλογικό ασυνείδητο με τις άδικες και αναποτελεσματικές, βεβαίως, οριζόντιες περικοπές μισθών και συντάξεων. Γι' αυτήν την παρεξήγηση έχει ευθύνες το σύνολο του πολιτικού συστήματος, διαφορετικές βεβαίως. Όμως, πολλές μνημονιακές υποχρεώσεις είναι πραγματικά μεταρρυθμίσεις, που, βεβαίως, θα έπρεπε μόνοι μας να είχαμε υιοθετήσει και υλοποιήσει, χωρίς να μας τις υποδεικνύει ή να μας τις επιβάλλει κανείς. Ο Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Στήριξης, όπως και το ελάχιστο εγγυημένο εισόδημα, αποτελούν γνήσιες μεταρρυθμίσεις, που η ουσιαστική τους υλοποίηση θα ανακουφίσει ένα μεγάλο κομμάτι της πολλά έχουσας υποστεί ελληνικής κοινωνίας. Σας ευχαριστώ πολύ.
Και εμείς ευχαριστούμε, κύριε Δανέλλη. Τον λόγο έχει ο κ. Δρίτσας για επτά λεπτά.
Ευχαριστώ, κυρία Πρόεδρε. Κυρίες και κύριοι Βουλευτές, το σχέδιο νόμου με τον τίτλο «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85)», που φιλοδοξεί και είμαι βέβαιος ότι θα γίνει νόμος, είμαι βέβαιος, επίσης, ότι θα είναι ένας νόμος εργαλείο, ένα εργαλείο για την αναβάθμιση μιας κατακερματισμένης προνοιακής πρακτικής, αναβάθμιση σε ενιαίο δημόσιο σύστημα προνοιακών παροχών και ενισχύσεων προς πολίτες δικαιούχους, που το έχουν ανάγκη. Οι δικαιούχοι πολίτες, που όλοι ξέρουμε ότι είναι οι ευάλωτες κοινωνικές ομάδες - θα πω πιο κάτω πώς παράγονται αυτές και σε τι πλαίσιο πρέπει να εντάσσονται τέτοιου είδους πρωτοβουλίες, γιατί δεν φτάνει μόνο η ρύθμιση, έχει να κάνει και με τη συνολική πολιτική. Αυτές οι ευάλωτες κοινωνικές ομάδες, προφανώς και έχουν ανάγκη την υποστήριξη, τις ενισχυτικές προνοιακές επιδοματικές παροχές, οι οποίες όσο είναι δυνατό πρέπει να είναι αναβαθμισμένες, μεγαλύτερες, πληρέστερες και να καλύπτουν ευρύ φάσμα αναγκών. Προφανώς και αυτό είναι ένα ανοικτό ζήτημα, δεν το κλείνει ο μηχανισμός. Προφανώς δεν το κλείνει. Αντίθετα το διευκολύνει. Οι ίδιοι οι πολίτες, οι ευάλωτες κοινωνικές ομάδες ιδιαίτερα, που δεν έχουν φωνή κατά κανόνα, που δεν έχουν εκπροσώπηση, που δεν έχουν ισχύ κοινωνική, είναι αυτές που περισσότερο, εκτός από την ίδια την ενίσχυση, έχουν ταυτόχρονα τεράστια ανάγκη τη νομική ασφάλεια, την ασφάλεια δικαίου, δηλαδή, και όχι να είναι επιρρεπείς σε συγκυριακές παρεμβάσεις αυτών που παραέχουν φωνή και κυρίως της πολιτικής εκπροσώπησης. Έχουν ανάγκη τη διαφάνεια και την αντικειμενική τεκμηρίωση του δικαιώματος, έχουν ανάγκη τη συμπληρωματικότητα των παροχών σε μια ενιαία κατεύθυνση, διαρκώς εξελισσόμενη και σε διαρκώς ενδογενή αναζήτηση της πληρέστερης ακριβώς συμπληρωματικότητας παροχών. Γιατί δεν φτάνει ένα χρηματικό επίδομα. Χρειάζονται και οι παιδικοί σταθμοί, χρειάζεται και η νοσοκομειακή και ιατροφαρμακευτική περίθαλψη. Χρειάζονται βεβαίως και πολλά άλλα, για τα οποία είναι δικαιούχοι μέσα απ' όλες αυτές τις πολιτικές που προσπαθούμε να εφαρμόσουμε, αλλά ταυτόχρονα χρειάζεται κάθε στιγμή η πληροφόρηση και η γνώση αυτών των δικαιωμάτων. Σ' αυτό, λοιπόν, όταν κανείς εστιάζει και το προσανατολίζει, τότε μπορώ να καταλάβω τις κριτικές που ακούστηκαν. Ήδη ο κ. Δανέλλης, που κατέβηκε από το Βήμα, εκεί αναφέρθηκε και εκεί εστίασε, ότι αυτή η πρόταση της Κυβέρνησης δεν τα εξασφαλίζει αυτά τα πράγματα. Θα το δούμε. Εμένα η κ. Φωτίου και ο κ. Πετρόπουλος χθες και σήμερα με έχουν πείσει, διότι έχουν θέσει και στον νόμο και στην αιτιολογική έκθεση, αλλά και στην παρουσίαση πολύ καίρια σημεία - προβλέψεις, για να επιτυγχάνεται ακριβώς αυτός ο συνολικός στόχος. Φυσικά, η πράξη θα το δείξει και ενδεχομένως θα χρειαστούν και περαιτέρω βελτιώσεις. Σέβομαι, όμως, και μπορώ να καταλάβω μια κριτική, που λέει ότι αυτό δεν τα εξασφαλίζει αυτά τα πράγματα. Είναι μια άποψη. Θα κριθεί, όπως θα κριθεί και ο νόμος στην πράξη του. Αυτό, όμως, στο οποίο πραγματικά στοχεύει - και εκεί πρέπει να συμφωνήσουμε όλοι - είναι κυρίως αυτό: στην αξιοπρέπεια των δικαιούχων. Εκεί κρίνονται όλοι αυτοί οι μηχανισμοί, το να μην είναι εξαρτώμενος ο πολίτης από άλλα κέντρα που θα του δώσουν μια παροχή. Αυτή είναι η πεμπτουσία αυτής της επιλογής και της προσπάθειας που την έκανε μόνο του το Υπουργείο, την έκαναν μόνες τους οι υπηρεσίες, την έκαναν μόνα τους τα υπουργικά επιτελεία. Και αυτό είναι, επίσης, σημαντικό να τονιστεί. Ο Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης είναι σημαντικό βήμα. Όχι παρέχω και εγκαταλείπω, αλλά μέσα σ' αυτό υπάρχει η προσπάθεια κοινωνικής ένταξης και ταυτόχρονα κοινωνικής συνοχής. Όλο αυτό το πλέγμα επιχειρείται να υπηρετηθεί με τον καλύτερο δυνατό τρόπο σ' αυτές τις συνθήκες. Γι' αυτό και λέω ότι η αρμόδια Υπουργός και η Κυβέρνηση επί του προκειμένου οργανώνουν ίσως για πρώτη φορά ή εν πάση περιπτώσει τόσο συστηματικά όντως για πρώτη φορά ένα ενιαίο δημόσιο σύστημα προνοιακών παροχών και ενισχύσεων δίπλα στο ασφαλιστικό σύστημα, δίπλα σε όλα τα άλλα συστήματα που έχει το ελληνικό κράτος, τα οποία έχουν πάρα πολλές ατέλειες και πολλές αδικίες, που χρειάζεται διαρκώς να είμαστε σε εγρήγορση για να τις αντιμετωπίζουμε. Όμως, υπήρξε και μια κριτική από αριστερά. Η από δεξιά κριτική νομίζω ότι έχει μείνει σε μια μίζερη κατάσταση, ότι εμείς θα τα κάναμε καλύτερα ή ξέρετε, έχετε αυτό ή το άλλο ή εκείνο. Νομίζω ότι δεν έχει βάθος η δεξιά κριτική. Η κριτική από αριστερά θέτει ένα ζήτημα. Δεν το θέτει με πληρότητα, διότι θα μπορούσε να το αναβαθμίσει. Εγώ θα επιχειρήσω να το κάνω, διότι νομίζω ότι είναι πολύ σοβαρό ζήτημα και έτσι νομίζω ότι το αντιμετωπίζουν και η Υπουργός και το Υπουργείο και η Κυβέρνηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου λίγο περιθώριο χρόνου, κυρία Πρόεδρε. Πράγματι, δεν είναι μνημονιακή υποχρέωση. Είναι, όμως, μια δέσμευση στο πλαίσιο των ευρωπαικών αποφάσεων - το είπαν και η Υπουργός και ο κ. Πετρόπουλος και ο κ. Τζαβάρας - για τον κοινωνικό αποκλεισμό και τη φτώχεια. Αυτό, όμως, είναι μια απειλή που δεν πέφτει από τον ουρανό. Στη σύγχρονη κοινωνία και στον σύγχρονο νεοφιλελευθερισμό ενδεχομένως - και ίσως όχι ενδεχομένως, αλλά με βεβαιότητα - κάποιοι κύκλοι οικονομικοί και πολιτικοί θεωρούν δεδομένο ότι για την οικονομική ανάπτυξη θα έχουμε και ανέργους και φτώχεια και απειλή κοινωνικού αποκλεισμού. Άρα, θέλουμε ένα «μαξιλαράκι», για να το εξορθολογήσουμε αυτό, να μην φθάσουν οι σύγχρονες και ισχυρές καπιταλιστικές κοινωνίες στην τόσο μεγάλη ευτέλεια. Αυτή είναι η νεοφιλελεύθερη προσέγγιση και έχει και μπόλικη σκοπιμότητα. Δώσε ελεύθερες απολύσεις στις εταιρείες, δώσε ανεργία, για να έχουν ευελιξία και να αναπτύσσεται η επιχειρηματικότητα, αλλά κάνε κι ένα μαξιλαράκι. Ε, όχι, η δική μας προσέγγιση δεν είναι αυτή και εδώ είναι το ζήτημα ποια είναι ακριβώς η αριστερή προσέγγιση σε αυτά τα πράγματα. Η διαφορά είναι ότι για τον νεοφιλελευθερισμό που εκπροσωπείται και σ' αυτήν την Αίθουσα και στην Ελλάδα και διεθνώς, αυτού του είδους οι μηχανισμοί έχουν χαρακτήρα δομικό και προοπτικής. Για μας είναι το αντίθετο. Είναι μεταβατικοί μηχανισμοί, δεν είναι δομικοί μέσα σε μια παραδοχή ότι έτσι πρέπει να έρθει η ανάπτυξη. Είναι μηχανισμοί ανάγκης, γιατί δεν μπορείς να κλείσεις τα μάτια στη φτώχεια και δεν πρέπει. Διότι δεν πρέπει να κλείσεις τα μάτια στην κοινωνική συνοχή και στον κοινωνικό αποκλεισμό, για να δημιουργήσεις μέσα απ' αυτό όρους ανάπτυξης. Γιατί η εργασία για μας και για την Κυβέρνησή μας και για την Αριστερά, είναι αναπτυξιακός παράγοντας και όχι μόνο ένα ζήτημα κοινωνικής δικαιοσύνης. Είναι, λοιπόν, ακριβώς αυτή η διαφορετική προσέγγιση που μπορεί να δώσει υπόσταση αριστερή, προοδευτική, κοινωνική, στον μηχανισμό και σ' αυτά τα μέτρα.
Ολοκληρώστε, κύριε Δρίτσα.
Ολοκληρώνω, κυρία Πρόεδρε. Κατά τα άλλα, είναι σαν να λέμε ότι έχουμε ένα καπιταλιστικό κράτος. Είναι γνωστό για τη μανιχαϊστική προσέγγιση δεκαετίες ολόκληρες. Ο 20ος αιώνας βασανίστηκε απ' αυτό. Ότι έχουμε ένα καπιταλιστικό κράτος, ως πακέτο το διώχνουμε και βάζουμε ένα σοσιαλιστικό κράτος. Ε, δεν είναι έτσι. Η πάλη των τάξεων είναι μια διαρκής πραγματικότητα και στο επίπεδο της οικονομίας και στο επίπεδο της πολιτικής και στο επίπεδο της φιλοσοφίας και σε όλα τα επίπεδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρίες και κύριοι συνάδελφοι, το νομοσχέδιο αυτό έχει και πολλά άλλα, αλλά έχει και αυτές τις βασικές τροπολογίες. Εγώ θα αρχίσω - τελειώνοντας - από τους όρους έκδοσης των παραχωρητηρίων που εισηγήθηκε χθες η Υπουργός Εργασίας η κυρία Αχτσιόγλου, που είναι εξαιρετικά σημαντική παρέμβαση μετά από δεκαετίες. Ήμουν νιος και γέρασα με αυτά τα παραχωρητήρια των εργατικών κατοικιών και ανοίγει ένας πολύ σοβαρός δρόμος προς αυτήν την κατεύθυνση. Φυσικά, υπάρχει και το μέγα θέμα για το εφάπαξ της οικονομικής ενίσχυσης. Είπα και στην ομιλία μου στον προϋπολογισμό ότι μπορεί να υπάρχει μια άποψη ότι αυτό το ποσό που προήλθε από την υπεραπόδοση εσόδων θα μπορούσε να κεφαλαιοποιηθεί, να αποθεματοποιηθεί. Θα μπορούσε να επενδυθεί κάπου αλλού. Δύσκολο, διότι αυτά πρέπει να γίνουν μέσα στο 2016, αλλά δεν είναι συνεπές για τη λογική μας για τη δέκατη τρίτη σύνταξη που είναι αναγκαίο να κρατιέται διαρκώς ανοικτός ο στόχος. Το πρόγραμμα της Θεσσαλονίκης δεν μπορέσαμε να το εφαρμόσουμε, αλλά δεν το ξεχάσαμε κιόλας και δεν θα το ξεχάσουμε. Γιατί για να βγούμε από την κρίση, εκτός από τις επενδύσεις, εκτός από διάφορα άλλα πράγματα πολύ σοβαρά και σημαντικά δεν πρέπει να ξεχνάμε την ανάγκη να αναζητούμε διαρκώς τρόπους, έστω μικρούς, μεσαίους ή μεγαλύτερους ενίσχυσης και τόνωσης της ενεργούς εσωτερικής ζήτησης, κλειδί για την υπέρβαση της κρίσης σε όλον τον κόσμο και σε όλες τις χώρες που πέρασαν οικονομική κρίση.
Ολοκληρώσατε, κύριε Δρίτσα.
Είναι συνεπής, λοιπόν, επιλογή και δεν είναι ούτε προεκλογική, γιατί δεν είναι στο σχέδιό μας οι εκλογές, αλλά δεν είναι και μια ευκαιριακού τύπου παροχή, έτσι για να εξευμενίσουμε κάποιον. Είναι πράξη δικαιοσύνης, πράξη συνεπής προς μια λογική που μπορούμε και προσπαθούμε διαρκώς να …
Ολοκληρώστε, κύριε Δρίτσα, έχετε συμπληρώσει διπλάσιο χρόνο.
Κύριε Δρίτσα, εκμεταλλεύεστε…
Κύριε Τζαβάρα, κυρία Πρόεδρε, πολλοί συνάδελφοι οι οποίοι μίλησαν πριν από εμένα είχαν την ανοχή. Ευχαριστώ για την ανοχή. Δεν έχει να κάνει με την ιδιαίτερη σχέση, έτσι κι αλλιώς…
Αν και υπήρχε λόγος εξαίρεσης, δεν το προβάλαμε.
Όχι, δεν υπάρχει κανένας λόγος εξαίρεσης.
Δεν το προβάλαμε, γιατί σας εκτιμάμε.
Αντίθετα, η κυρία Πρόεδρος είναι πολύ αυστηρή μαζί μου συνήθως. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα μαθητές και μαθήτριες και μία εκπαιδευτικός συνοδός από το Ζάννειο Πειραματικό Γυμνάσιο Πειραιά. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Λαζαρίδη, θα μιλήσετε αμέσως μετά από έναν ακόμη Βουλευτή, γιατί έχει προηγηθεί και άλλος Κοινοβουλευτικός Εκπρόσωπος.
Πρέπει να φύγω, κυρία Πρόεδρε. Ήλπιζα ότι θα μπορούσα να μιλούσα, γιατί, όταν ήμουν επάνω, μου είχαν πει ότι είχε έρθει η σειρά μου.
Κύριε συνάδελφε, ανοίξτε το μικρόφωνό σας, αν θέλετε.
Όταν ήμουν πάνω στη διαδικασία της ψηφοφορίας για το Προεδρείο της Επιτροπής Παραγωγής και Εμπορίου, με ειδοποίησαν ότι είχε έρθει η σειρά μου.
Σας φώναξα αλλά δεν ήσασταν εδώ. Μίλησε, λοιπόν, ο κ. Δανέλλης στη θέση σας. Τώρα, λοιπόν, επειδή πρέπει να μεσολαβούν πάντα δύο Βουλευτές μεταξύ Κοινοβουλευτικών Εκπροσώπων, μίλησε ο κ. Δρίτσας, θα μιλήσει ο κ. Σιμορέλης και αμέσως μετά εσείς.
Κυρία Πρόεδρε, πρέπει να φύγω εγώ.
Έ, δεν είναι θέμα. Είναι επτά λεπτά. Κύριε Σιμορέλη, θέλετε να δώσουμε τον λόγο στον κ. Λαζαρίδη;
Αλίμονο, κυρία Πρόεδρε.
Κύριε Λαζαρίδη, έχετε τον λόγο.
Σας ευχαριστώ, κυρία Πρόεδρε. Ευχαριστώ πολύ, κύριοι συνάδελφοι. Κυρίες και κύριοι συνάδελφοι, ήλπιζα ότι σήμερα, εν πάση περιπτώσει, αυτό το νομοσχέδιο, το οποίο αφορά την ανακούφιση, την βοήθεια των πασχόντων συνανθρώπων μας, των πασχόντων συμπολιτών μας, κάπου θα ευαισθητοποιούσε την Αντιπολίτευση και θα μπορούσαμε να ψάξουμε να βρούμε κάποια κοινά σημεία, εν πάση περιπτώσει, ή να δούμε κάποια γόνιμη αντιπολίτευση από την πλευρά της Αξιωματικής Αντιπολίτευσης ή και της υπόλοιπης Αντιπολίτευσης. Αντί γι' αυτό, βλέπω ότι ανέβηκαν οι τόνοι πάρα πολύ. Ακούσαμε εδώ για τη φτώχεια. Ακούσαμε εδώ κάποιον συνάδελφο να ρωτάει την κυρία Υπουργό, να της θυμίσει τι έλεγε πριν κ.λπ.. Εγώ δεν θα κάνω τον συνήγορο της κυρίας Υπουργού. Δεν χρειάζεται ούτε ο κύριος Υφυπουργός. Εγώ θα ήθελα να θυμίσω σε αυτούς τους συναδέλφους τι έκαναν αυτοί. Αφού είναι να αρχίσουμε να θυμόμαστε, να θυμηθούμε τι έκαναν αυτοί, γιατί η φτώχεια και αυτά, τα οποία προσπαθούμε τώρα να διορθώσουμε, είναι αποτέλεσμα των δικών τους πολιτικών. Δεν είναι αποτέλεσμα αυτής της Κυβέρνησης, είναι για να θυμηθούμε τι έκαναν. Όταν παρέδωσαν την κυβέρνηση τον Δεκέμβριο του 2014, το 1/3 των Ελλήνων είχε φτωχοποιηθεί. Από το 7%, που παρέλαβαν το ποσοστό της ανεργίας, το πήγαν στο 27%. Δεν το πήγε αυτή η Κυβέρνηση. Αντιθέτως, αυτή η Κυβέρνηση μέσα σε αυτόν τον λίγο χρόνο έχει καταφέρει και έχει βελτιώσει τα ποσοστά της ανεργίας κ.λπ., όχι σε τέτοια ποσοστά, που να μας κάνουν να πανηγυρίζουμε, αλλά εν πάση περιπτώσει, πάει να γυρίσει τους δείκτες, πάει κάτι να αλλάξει. Κλείσατε διακόσιες πενήντα δυο χιλιάδες επιχειρήσεις και τη μεσαία τάξη την τσακίσατε, που πολλές φορές βγαίνετε εδώ ή από τα κανάλια κ.λπ. και μιλάτε για μεσαία τάξη. Μα, τη μεσαία τάξη εσείς την τσακίσατε. Η μεσαία τάξη είναι αυτά τα κλειστά μαγαζιά που βλέπουμε έξω. Τι είναι αυτά τα κλειστά μαγαζιά; Ξέρετε, αυτή η μεσαία τάξη είναι αυτή που παραδοσιακά έδινε δουλειά στον κόσμο είτε με επενδύσεις η ίδια είτε με προσλήψεις προσωπικού, γυρνούσε τα γρανάζια της μηχανής. Αυτούς τσακίσατε και βγαίνατε και τους λέγατε και αντιπαραγωγικούς, «όχι, αυτοί είναι έμποροι», «όχι, αυτοί είναι έτσι, είναι αντιπαραγωγικοί», για να δικαιολογήσετε την εγκληματική σας πολιτική. Επίσης, ήθελα να θυμίσω ότι δεν είχατε πάρει κανένα κοινωνικό μέτρο. Αντιθέτως, την κοινωνική πολιτική του κράτους την είχε αναλάβει η Εκκλησία και σίτιζε κόσμο. Μάλιστα, θυμάμαι ότι δεν είχαν επιδείξει οι προηγούμενες κυβερνήσεις καμμία ευαισθησία και όχι μόνο δεν επιδείκνυαν ευαισθησία, αλλά στην αρχή όταν άρχισε να γίνεται λόγος για υποσιτισμό παιδιών ή για ανθρώπους, οι οποίοι ψάχνουν στους κάδους κ.λπ., έβγαιναν κάποιοι και κατηγορούσαν τον κόσμο που τα μνημόνευε αυτά για δημαγωγία. Λέει «δημαγωγείτε». Μόνο μία μητρόπολη στην πατρίδα μας τη Θεσσαλονίκη έφτασε να σιτίζει γύρω στους οκτώ με οκτώμισι χιλιάδες ανθρώπους. Ανέφερε επίσης, ένας συνάδελφος από την Aντιπολίτευση και μνημόνευσε τον ΕΟΠΥΥ, κ.λπ.. Τα προβλήματα του ΕΟΠΥΥ, όπως και με όλα τα ασφαλιστικά ταμεία, είναι αποτέλεσμα των πολιτικών τους. Όλα τα ασφαλιστικά ταμεία, υπέστησαν πλήρη καθίζηση, πλήρη καταστροφή με το PSI. Είχαν προηγηθεί και κάποια άλλα πράγματα, αλλά με το PSI ήταν η απόλυτη καταστροφή τους. Μόνο σε ένα νοσοκομείο στην πατρίδα μου, επάνω στη Θεσσαλονίκη, οι οφειλές από το 2012- το 2012 δεν κυβερνούσε αυτή η Κυβέρνηση - είχαν φτάσει στα 240 εκατομμύρια και κινδύνευε να κλείσει. Μιλάμε για μεγάλο νοσοκομείο, το οποίο είχε θετικά αποτελέσματα. Δεν ήταν από τα νοσοκομεία που χρειαζόταν εξυγίανση. Μιλάω για το «Παπαγεωργίου». Οι οφειλές του «Παπαγεωργίου» ήταν 70 εκατομμύρια. Άρα, αν κάνουμε το λογαριασμό, έχει 170 εκατομμύρια θετικό αποτέλεσμα. Άρα, δεν μπορεί να το κατηγορήσει κανείς για κακή διαχείριση. Αυτή ήταν η ευαισθησία κι οι καλοί χειρισμοί που είχατε κάνει. Τώρα, έρχεται η παρούσα Κυβέρνηση και προσπαθεί να ανακουφίσει κάποιους συμπολίτες μας και λέει ότι υπό μορφήν 13ου μισθού θα τους δώσει ένα ποσό τώρα. Και βγήκαν κάποιοι και λέγανε: «Μα, δεν ρωτήσατε τους εταίρους. Δεν πήρατε άδεια από τους εταίρους. Πώς το δίνετε;» Δηλαδή, ακόμα και σ΄ αυτό, υπήρχε αντίδραση. Αντί σ' αυτό να δουν οι εταίροι μας έξω ότι μπορούμε να συμφωνήσουμε στο να στηρίξουμε τις ευπαθείς ομάδες, ακόμα και σ' αυτό βλέπουν ότι υπάρχουν κάποιοι πρόθυμοι, ότι κάποιοι πάνε να στηρίξουν και κάποιοι άλλοι πάνε να τραβήξουν το χαλί. Για τα' όνομα του Θεού! Βέβαια, πάνω σ' αυτό βλέπουμε, όταν μιλάμε για ευαισθησία, ότι η ευαισθησία είναι σχετική. Γιατί βλέπουμε για παράδειγμα τον Αντιπρόεδρο της Αξιωματικής Αντιπολίτευσης να δίνει δίκιο στον Σόιμπλε και να λέει ότι ο Σόιμπλε αυτά που ζητάει δεν είναι παράλογα και μάλιστα, κανονικά θα έπρεπε περισσότερα απ' αυτά που ζητάει να κάνουμε. Δηλαδή, καταλαβαίνει τώρα ο ελληνικός λαός όταν τα ακούει αυτά, αν δεν ήταν αυτή η Κυβέρνηση και ήταν άλλη κυβέρνηση, το τι θα είχε υποστεί. Βέβαια, βγαίνει και λέει και κάτι άλλο, ότι και το δάνειο 200 εκατομμυρίων να χαριστεί κι αυτό. Δηλαδή, αυτός θα ήταν ο τρόπος της πολιτικής, την οποία θα έκαναν. Αλλά ο ελληνικός λαός ξέρει πλέον ο καθένας τι πρεσβεύει. Και εν πάση περίπτωση, εδώ θα ήθελα να πω το εξής: Σε ποια ταινία επιστημονικής φαντασίας έχει δει κανείς το θύμα να πείθεται από τον θύτη ότι αυτός είναι ικανός, για να το σώσει; Είναι δυνατόν αυτός ο οποίος πυροβόλησε, να πηγαίνει και να ζητάει μετά από το θύμα του να του εμπιστευτεί την ζωή του, γιατί αυτός θα τον σώσει; Δεν είναι δυνατόν, γιατί η κοινωνία είναι θύμα δικό τους. Κυρίες και κύριοι συνάδελφοι, συζητούμε σήμερα για ένα νομοσχέδιο στο οποίο εμπεριέχονται τρεις μεγάλες νομοθετικές μεταρρυθμίσεις - παρεμβάσεις: Η θεσμοθέτηση και λειτουργία του Εθνικού Μηχανισμού Παρακολούθησης, Αξιολόγησης και Συντονισμού των Πολιτικών Κοινωνικής Ένταξης και Συνοχής. Η εθνική εφαρμογή του κοινωνικού εισοδήματος αλληλεγγύης σ' όλη την χώρα από τον Ιανουάριο του 2017. Και η τρίτη, που αφορά ρυθμίσεις για τους ασφαλισμένους και τους συνταξιούχους, οι οποίοι περιλαμβάνονται στον Ενιαίο Φορέα Κοινωνικής Ασφάλισης (ΕΦΚΑ). Ο σχεδιασμός, η ενημέρωση, η παρακολούθηση, η αξιολόγηση κι ο συντονισμός της συνολικής κοινωνικής πολιτικής του κράτους για τις ευάλωτες ομάδες του πληθυσμού σ' όλες τις πτυχές και τις βαθμίδες της διοίκησης συνιστούν εθνική επιταγή. Η ενίσχυση της κοινωνικής προστασίας κρίνεται επιβεβλημένη, προκειμένου να συντονιστούν αποτελεσματικά και να συλλειτουργήσουν όλοι οι συναρμόδιοι φορείς σε κυβερνητικό και αυτοδιοικητικό επίπεδο, να ενισχυθεί ο κοινωνικός διάλογος μέσω των οργάνων διαβούλευσης, καθώς και να εξαλειφθούν φαινόμενα επικαλύψεων και κακοδιαχείρισης περιορισμένων κοινωνικών πόρων σε ένα εξαιρετικά κρίσιμο τομέα πολιτικής. Τους ανωτέρω σκοπούς επιδιώκει ο Εθνικός Μηχανισμός Συντονισμού Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, η σύσταση και λειτουργία του οποίου καθορίζονται από το παρόν σχέδιο νόμου. Η προστασία των φτωχών αποτελεί κοινωνικό χρέος. Θεμελιώδης δε προτεραιότητα της Κυβέρνησης είναι και παραμένει η ενίσχυση και θωράκιση της κοινωνικής προστασίας. Προχωράμε, δηλαδή, όπως αποδεικνύεται από τη μέχρι τώρα νομοθετική μας πρωτοβουλία, ενισχύοντας το κοινωνικό κομμάτι του κρατικού προϋπολογισμού, στηρίζοντας τις πιο ευαίσθητες κοινωνικά ομάδες και όσους έχουν πληγεί περισσότερο από τη μακροχρόνια κρίση. Με τη σύσταση και λειτουργία του Εθνικού Μηχανισμού το κράτος θα αποκτήσει ένα ισχυρό εργαλείο για την εξασφάλιση της ενημέρωσης, της διαφάνειας, της αμεσότητας, της αντικειμενικότητας του σχεδιασμού και της χρηστής διαχείρισης και κατανομής των πόρων στον τομέα της κοινωνικής προστασίας. Οι πολίτες θα μπορούν με αξιοπρέπεια να θέτουν τα αιτήματά τους και να έχουν άμεση ανταπόκριση, χωρίς να εξαναγκάζονται να αναζητούν ενδιάμεσους μη κρατικούς φορείς, προκειμένου να τους παρέχονται οι υπηρεσίες και τα ωφελήματα που δικαιούνται. Την τελευταία εξαετία το ποσοστό του πληθυσμού της χώρας, που βρίσκεται είτε σε κίνδυνο φτώχειας ή ακραίας φτώχειας είτε σε κατάσταση κοινωνικού αποκλεισμού, αυξήθηκε σημαντικά. Οι προτεινόμενες διατάξεις του κεφαλαίου Β΄ επιδιώκουν να θέσουν ένα γενικό αλλά ορισμένο πλαίσιο επί ζητημάτων ηλεκτρονικής διακυβέρνησης προνοιακών υπηρεσιών και επέκτασης του κοινωνικού εισοδήματος αλληλεγγύης από την πιλοτική εφαρμογή, που είχε ως τώρα σε όλους τους δήμους της χώρας, προκειμένου να πάψουν όσο το δυνατόν οι κοινωνικοοικονομικοί αποκλεισμοί των συμπολιτών μας. Εξασφαλίσαμε από το πλεόνασμα του προϋπολογισμού 760 εκατομμύρια ευρώ, για να χρηματοδοτήσουμε το κοινωνικό εισόδημα αλληλεγγύης. Kαι δεν είναι μόνο για επιδόματα αλλά και για υπηρεσίες, όπως δωρεάν φάρμακα, ιατροφαρμακευτική περίθαλψη κ.λπ.. Το ΚΕΑ δεν εκλαμβάνεται μόνο ως οικονομική ενίσχυση για την καταπολέμηση της ακραίας φτώχειας. Εντάσσεται σε μια γενικότερη κοινωνική πολιτική κατά του κοινωνικού αποκλεισμού, διότι συνοδεύεται από παροχές σε είδος και υπηρεσίες κοινωνικής φροντίδας, καθώς και από μέτρα προώθησης της απασχόλησης. Συνιστά ένα ολοκληρωμένο πρόγραμμα κοινωνικών παρεμβάσεων, που εξασφαλίζει ένα αξιοπρεπές επίπεδο διαβίωσης και συγχρόνως προωθεί την κοινωνική και οικονομική ένταξη των ωφελούμενων. Μεταξύ άλλων, το ΚΕΑ προβλέπεται ότι θα καλύψει πάνω από διακόσιες πενήντα χιλιάδες νοικοκυριά, που διαβιούν σε συνθήκες φτώχειας, ενώ παράλληλα επανακαθορίζονται περιπτώσεις ωφελούμενων και προβλέπεται ότι στο πολυπρόσωπο νοικοκυριό εντάσσονται και τα ενήλικα τέκνα ως είκοσι πέντε ετών, που είναι φοιτητές, ενώ περιορίζονται οι κατηγορίες των δικαιούχων που χαρακτηρίζονται ως μη δυνάμενοι για εργασία, με κατάργηση της περίπτωσης για όσους υπηρετούν τη θητεία τους στις Ένοπλες Δυνάμεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επισπεύδω την τοποθέτηση μου, γιατί τέλειωσε ο χρόνος μου. Κυρίες και κύριοι συνάδελφοι, με αυτό το νομοσχέδιο δημιουργείται ένα ολοκληρωμένο σύστημα για την αντιμετώπιση της φτώχειας και του κοινωνικού αποκλεισμού, αλλά και ένα πλέγμα παρεμβάσεων, που βοηθούν στην κοινωνική επανένταξη και στην εύκολη και αξιοπρεπή πρόσβαση στο προνοιακό σύστημα. Έρχεται σε συνέχεια της νομοθετικής μας πρωτοβουλίας, που έχει ως στόχευση να προωθούνται και να στηρίζονται πρωτοβουλίες, που βασίζονται στη διαμόρφωση ενός σύγχρονου και κοινωνικά δίκαιου αναπτυξιακού προτύπου. Όπως ανέφερε ο εισηγητής των Ανεξαρτήτων Ελλήνων κ. Παπαχριστόπουλος στην αρμόδια επιτροπή, όλη η διάρθρωση του νομοσχεδίου είναι μια χειροπιαστή απόδειξη ότι η συγκεκριμένη Κυβέρνηση νοιάζεται για τους ανθρώπους που ήταν πραγματικά στο περιθώριο για αρκετά χρόνια. Στηρίζουμε το παρόν νομοσχέδιο. Ευχαριστώ πολύ.
Κι εμείς ευχαριστούμε. Τον λόγο έχει ο κ. Σιμορέλης για επτά λεπτά.
Ευχαριστώ, κυρία Πρόεδρε. Μου αρέσει πάντα όταν συζητάμε για το νομοσχέδιο να ασχολούμαι μόνο με το νομοσχέδιο. Αυτή τη φορά όμως θα παραβιάσω τον κανόνα και θα κάνω κι εγώ έναν σχολιασμό, γιατί τις τελευταίες μέρες - και σήμερα ακόμη - βομβαρδιζόμαστε εδώ και μιλάμε για υψηλά πλεονάσματα. Θα έλεγα κι εγώ τη φράση «κοίτα ποιοι μιλάνε». Θα τους θυμίσω μόνο ένα νούμερο. Για το 2016, η προηγούμενη κυβέρνηση είχε συμφωνήσει για 4,5%, δηλαδή 8,5 δισεκατομμύρια επιπλέον. Συζητάμε σήμερα για τον μηχανισμό παρακολούθησης γενικά των κοινωνικών γεγονότων που συμβαίνουν στη χώρα μας. Μακάρι να μην υπήρχε ανάγκη, κύριε Υπουργέ, γι' αυτόν τον μηχανισμό. Μακάρι να μην υπήρχε φτώχεια. Όμως και φτώχεια υπήρχε και υπάρχει και θα υπάρχει όσο θα εφαρμόζονται αυτές οι πολιτικές λιτότητας που εφαρμόζονται σήμερα στην Ευρώπη και ειδικά οι νεοφιλελεύθερες πολιτικές. Υπάρχει ανάγκη γι' αυτόν τον μηχανισμό και για ένα άλλο πράγμα. Επιτρέψτε μου να σας πω ένα παράδειγμα και μια εμπειρία από την επαρχία, από την πόλη των Τρικάλων, όπου μέχρι τώρα τι γινόταν; Πέρα του ότι πολλοί δεν είχαν πληροφόρηση ποιο επίδομα έπρεπε να πάρουν, ήταν αρκετοί κι εκείνοι που έτρεχαν στα πολιτικά γραφεία για να τους χορηγηθεί ένα επίδομα. Κι έρχεται αυτός ο μηχανισμός σήμερα να λύσει αυτά τα ζητήματα και ειδικά ζητήματα αξιοπρέπειας. Κυρίες και κύριοι συνάδελφοι, το νομοσχέδιο που βρίσκεται στην ημερήσια διάταξη της σημερινής Ολομέλειας είναι ένα εξαιρετικά σημαντικό νομοθέτημα. Επιτέλους, η χώρα μας θα αποκτήσει έναν εθνικό μηχανισμό για την παρακολούθηση και αξιολόγηση της κοινωνικής πολιτικής του κράτους. Στόχος μας είναι η προστασία των ευάλωτων κοινωνικών ομάδων να γίνει προτεραιότητα και η κοινωνική πρόνοια να παρέχεται ορθότερα και ταχύτερα, αξιοποιώντας τη σύγχρονη τεχνολογία. Ο Εθνικός Μηχανισμός Συντονισμού Παρακολούθησης και Αξιολόγησης των Πολιτικών Κοινωνικής Ένταξης και Συνοχής, που απασχολεί τα πρώτα άρθρα του νομοσχεδίου αποτελεί υποχρέωση που ανέλαβε η χώρα μας σύμφωνα με τον αναθεωρημένο Ευρωπαϊκό Κοινωνικό Χάρτη και τον Χάρτη Θεμελιωδών Δικαιωμάτων της Ευρωπαϊκής Ένωσης που προβλέπεται από τη μελέτη «Εθνική Στρατηγική για την Κοινωνική Ένταξη», η οποία έχει εγκριθεί από την Κομισιόν και συνοψίζει τις προτεραιότητες της ελληνικής Κυβέρνησης για την καταπολέμηση της φτώχειας και του κοινωνικού αποκλεισμού, φαινόμενα που δυστυχώς τα χρόνια των μνημονίων αυξήθηκαν δραματικά. Δεν προχωράμε σε αυτόν τον νόμο γιατί αποτελεί συμβατική υποχρέωση. Ο ΣΥΡΙΖΑ και η Αριστερά ανέκαθεν έβαζαν σε προτεραιότητα τη σημασία της εξάλειψης των κοινωνικών διακρίσεων και της φτώχειας. Η στιγμή που έρχεται αυτός ο νόμος είναι η πιο κατάλληλη. Το ελληνικό σύστημα κοινωνικής φροντίδας είναι ελλιπές, κατακερματισμένο και αναποτελεσματικό ώστε να αντιμετωπίζει την ανθρωπιστική κρίση που βιώνουμε. Χαρακτηρίζεται από επικαλύψεις αρμοδιοτήτων με εκατοντάδες φορείς και έλλειψη κεντρικού συντονισμού. Η κατάσταση αυτή κατά το παρελθόν επέτρεψε σ' έναν βαθμό να εμφανιστούν φαινόμενα πελατειακών σχέσεων και διαφθοράς που καθιστούσαν το σύστημα κοινωνικής πρόνοιας αναξιόπιστο και πολιτικό εργαλείο των εκάστοτε κυβερνόντων. Ο Εθνικός Μηχανισμός, που δομείται σε τρία επίπεδα, το κυβερνητικό, το περιφερειακό και το δημοτικό, θα έχει ως πυρήνα τη Γενική Διεύθυνση Κοινωνικής Πρόνοιας, η οποία αποκτά την ευθύνη διαχείρισης του κοινωνικού εισοδήματος αλληλεγγύης. Μάλιστα, οι δημοτικές κοινωνικές υπηρεσίες που στελεχώνονται με επτακόσιες πενήντα νέες προσλήψεις με διαδικασίες ΑΣΕΠ θα αποτελούν τους αμεσότερους αισθητήρες του Εθνικού Μηχανισμού. Εκεί θα απευθύνονται οι πολίτες με τα προβλήματα και τα αιτήματά τους και θα κάνουν τις ερωτήσεις τους. Τα όργανα του Εθνικού Μηχανισμού θα ενημερώνονται και θα επικοινωνούν μέσα από πληροφοριακό σύστημα με τρία μητρώα: το μητρώο οφειλομένων, το μητρώο ιδρυμάτων και το μητρώο προγραμμάτων. Τα πάντα θα είναι ανοιχτά και διαφανή, χωρίς περιθώρια αποκλεισμού όσων πληρούν τα κριτήρια και εισόδου όσων δεν τα πληρούν. Κυρίες και κύριοι συνάδελφοι, με τη σύσταση και τη λειτουργία του Εθνικού Μηχανισμού το ελληνικό κράτος θα αποκτήσει ένα ισχυρό εργαλείο για την κοινωνική προστασία των πολιτών και είναι χρέος μας να το στηρίξουμε. Η οργανωτική αναβάθμιση της κοινωνικής πρόνοιας που προβλέπει το παρόν νομοσχέδιο σε συνδυασμό με το κοινωνικό εισόδημα αλληλεγγύης, που την περασμένη εβδομάδα στην ψήφιση του προϋπολογισμού εγκρίναμε 720 εκατομμύρια ευρώ για πάνω από διακόσιες χιλιάδες νοικοκυριά, που ζουν στο επίπεδο φτώχειας, αποτελούν σημαντικά βήματα για την αναχαίτιση της ανθρωπιστικής κρίσης. Επιπλέον, να σημειώσουμε ότι το κοινωνικό εισόδημα αλληλεγγύης δεν αποτελεί απλώς οικονομική ενίσχυση για την καταπολέμηση της ακραίας φτώχειας, αλλά συνοδεύεται από παροχές σε είδος και σε υπηρεσίες κοινωνικής φροντίδας και από μέτρα προώθησης της απασχόλησης. Μάλιστα το 10% των ωφελούμενων από το ΚΕΑ θα βρίσκουν δουλειά με το πρόγραμμα του ΟΑΕΔ και του χαρτοφυλακίου απασχόλησης σε μια προσπάθεια να χτυπήσουμε τη μάστιγα της ανεργίας. Τέλος, θα ήθελα να πω στους συναδέλφους της Αντιπολίτευσης, που πολλές φορές λοιδορούν τις προσπάθειές μας και τις υποβαθμίζουν στον δημόσιο διάλογο, ότι προσπαθούμε να συμμαζέψουμε ένα κράτος που με τις αλόγιστες και σκανδαλώδεις πολιτικές σας το φέρατε στο χείλος της καταστροφής. Προσπαθούμε να κατευνάσουμε την ανθρωπιστική κρίση που είναι προϊόν της νεοφιλελεύθερης λιτότητας που δικοί σας ομοϊδεάτες επιβάλλουν στην Ευρώπη. Σε αυτή την προσπάθεια μην βάζετε εμπόδια, γιατί ο ελληνικός λαός και βλέπει και κρίνει. Το κοινωνικό εισόδημα είναι το ελάχιστο που μπορούμε να κάνουμε και να βοηθήσουμε τους συμπολίτες μας που υπέφεραν και υποφέρουν στα χρόνια των μνημονίων. Το ίδιο ισχύει και για τη δέκατη τρίτη σύνταξη, που θα μοιραστεί φέτος από το πλεόνασμα. Το μέγιστο θα ήταν να πετύχουμε την απεμπλοκή από την επιτροπεία και τα μνημόνια και μια Ελλάδα με ανάπτυξη, δημοκρατία και κοινωνική δικαιοσύνη. Σε αυτή την κατεύθυνση κινείται η πολιτική μας. Ευχαριστώ.
Ευχαριστούμε και για την ακρίβεια του χρόνου. Τον λόγο έχει ο κ. Σεβαστάκης για επτά λεπτά.
Σε αντίθεση με τον κ. Δρίτσα, εγώ θα είμαι συντομότερος, θα είμαι ανάστροφα ακριβής. Η μικρή κοινοβουλευτική μου εμπειρία και η εμπλοκή μου με τα δημόσια πράγματα με έχει οδηγήσει στο να καταλάβω ότι το προνοιακό κομμάτι ήταν διασκορπισμένο σε μικρές παροχές, κυρίως ευνοιοκρατικές ή παροχές που γίνονταν υπό την πίεση διάφορων ομάδων διάσπαρτων, ασύντακτων, ανορθολογικών. Το δεύτερο στοιχείο ήταν η αδυναμία αξιόπιστου αρχείου που να δημιουργεί και να καταγράφει τα προφίλ των δικαιούχων. Με αυτήν την έννοια ένα μεγάλο μέρος της όσο περνούσαν τα χρόνια και περισσότερο αναγκαίας προνοιακής ύλης σκορπίζονταν. Δεν υπήρχε, δηλαδή, οργανωμένη διασπορά, αλλά σκόρπισμα. Ένα δεύτερο στοιχείο που είχα εντοπίσει είναι ότι οι διάφοροι μηχανισμοί, οι οποίοι διαχειρίζονταν το προνοιακό σκέλος της οικονομίας, ήταν μηχανισμοί που δημιουργούσαν και μια μικρή εξουσία απέναντι στους επιδοτούμενους. Είχαν μια σχέση ισχύος και στήθηκαν για πάρα πολλά χρόνια μακρές καριέρες και φτιάχτηκαν και πολιτικά προφίλ γύρω από την έννοια της φιλανθρωπίας ή της στρεβλής εκδοχής της που είναι η ελεημοσύνη. Νομίζω ότι το νομοσχέδιο αποπειράται να οργανώσει με πιο ορθολογικό τρόπο και κυρίως να εξυγιάνει την ίδια την έννοια της παροχής. Είναι μια αμυντική επιλογή η παροχή. Κανονικά πρέπει να κερδίζεις το ψωμί σου, αλλά υπό τους όρους μιας οικονομικής κρίσης δομικού χαρακτήρα όπως είναι η σημερινή η προνοιακή δράση έχει πολύ μεγάλη σημασία. Γιατί δεν πρέπει απλώς να κερδίσεις την οικονομική ανάπτυξη, αλλά πρέπει να το κάνεις με όρους κοινωνικής σταθεροποίησης και κοινωνικής ενότητας. Η μια πτυχή της πολιτικής της Κυβέρνησης είναι αυτή: Το προνοιακό κομμάτι να αποτελεί οργανικό κομμάτι της οικονομίας, όχι το παρεμπίπτον και το επίθεμα στην οικονομική κανονικότητα, αλλά όσο μπορεί το εντάσσει σαν οργανικό κομμάτι της οικονομίας. Με αυτή την έννοια, η ενοποίηση είναι ένα πολύ σημαντικό διάβημα, μια πολύ σημαντική απόπειρα. Το δεύτερο στοιχείο είναι οι τρόποι εφαρμογής. Πολλοί έχουν επιφυλαχθεί για τον τρόπο με τον οποίο μπορεί αυτό να ενσωματωθεί στη διοικητική πραγματικότητα, στην αυτοδιοικητική πραγματικότητα, στους διάφορους μηχανισμούς που ελέγχουν και μεσολαβούν ανάμεσα στην κεντρική κυβέρνηση και στην πραγματικότητα, πώς μπορεί αυτό να εκλαϊκευτεί με έναν υγιή τρόπο. Είναι ένα στοίχημα, ο τρόπος με τον οποίο θα γίνει εμπράγματη η προνοιακή πολιτική. Εντούτοις, νομίζω ότι αυτό δεν μειώνει τη σημασία του νομοσχεδίου. Ένα άλλο στοιχείο, που θα ήθελα να υπογραμμίσω, είναι ότι η κρίση είναι ένας άτυπος μηχανισμός παραγωγής κέρδους. Δεν είναι το ατύχημα. Η κρίση είναι δομικό, συστημικό στοιχείο παραγωγής κέρδους. Με αυτή την έννοια, λοιπόν, η έκπτωση των ανθρώπων, το να πεταχτούν οι άνθρωποι έξω από την κανονικότητα, στο πουθενά, να έχουν απόλυτη ανάγκη στήριξης γιατί δεν μπορούν να βγάλουν το ψωμί τους, δεν είναι ένα παρεμπίπτον στοιχείο, αλλά ένα οργανικό, συστημικό στοιχείο. Επομένως, η κάλυψή του δεν είναι απλώς ένα περίσσευμα συναισθηματικό μιας κοινωνίας, ούτε απλώς μια πολιτιστική επιλογή. Νομίζω ότι είναι μια επιλογή ενός γενικού ανθρωποκεντρικού εξορθολογισμού, δηλαδή, να ξαναβρεί η κοινωνία ορισμένα μέτρα με τα οποία ο ένας συμπράττει, συνυπάρχει με τον άλλον. Σε αυτή τη βάση θα τοποθετούσα την πολιτική επιλογή της Κυβέρνησης, δηλαδή, να επιλέξει πολιτιστικά το περίσσευμα, ακριβώς γιατί οικονομικά έχουμε ένα δομικό έλλειμμα. Με αυτές τις σκέψεις, θα έλεγα ότι πρέπει να ενισχυθεί όχι η ψήφιση ή η έγκριση - που ευτυχώς είναι πολύ ευρεία, εάν κρίνω από τις τοποθετήσεις των κομμάτων - αλλά κυρίως η οργανωμένη εφαρμογή, η αξιοπιστία της εφαρμογής. Πάρα πολύ συχνά έχουμε ένα αντιφατικό αρχείο, δηλαδή, άνθρωποι αρχειοθετούνται ως δικαιούχοι, ενώ δεν είναι δικαιούχοι, ενώ υπάρχουν και επικαλύψεις και αυτό παράγει μια μεγάλη σπατάλη, όχι πόρων, αλλά κυρίως κατηγοριοποιεί και αιχμαλωτίζει τους ανθρώπους σε μια αίσθηση ένδειας ή αδικία. Στην περασμένη κοινοβουλευτική περίοδο, όταν μέμφονταν πολλοί την Υπουργό για το ότι το επίδομα ενοικίου, η ενίσχυση της ΔΕΗ, δηλαδή οι διάφορες επιδοματικές πολιτικές, δεν είχαν ενότητα, στην πραγματικότητα απέκρυπταν το γεγονός ότι είναι η ίδια έννοια προϊόν μιας μακρόχρονης συναλλαγής ή κυρίως μιας χαμηλού επιπέδου διαχείρισης της πολιτικής ισχύος και του οικονομικού περισσεύματος. Νομίζω, λοιπόν, ότι αυτή η πολιτική επιλογή της Κυβέρνησης και θα τύχει της στήριξης και κυρίως θα τύχει της εφαρμογής. Με αυτές τις σκέψεις, στηρίζοντας την ψήφιση του νομοσχεδίου, βρίσκω και ορισμένα μέτρα που μας ξανασυνδέουν σαν πολιτική κοινότητα με το αυτονόητο, δηλαδή την ανθρωπιά και την απολεσθείσα οικονομική λογική από τις πολιτικές που εφαρμόζονται ευρύτερα στην Ευρώπη τα τελευταία πολλά χρόνια. Ευχαριστώ.
Τον λόγο έχει ο κ. Αθανάσιος Παπαδόπουλος.
Κυρία Πρόεδρε, θα μπορούσα να έχω τον λόγο;
Κύριε Λοβέρδο, θέλετε να μιλήσετε τώρα; Αφού έχετε μιλήσει, όμως, τι θέλετε;
Κυρία Πρόεδρε, δεν επείγομαι, αλλά ζητώ τον λόγο κατά το άρθρο 97 παράγραφος 4 του Κανονισμού για μια τοποθέτηση μισού λεπτού.
Καλά, εντάξει, κάποια στιγμή θα σας δώσω τον λόγο. Μπερδεύτηκα, νόμιζα ότι δεν έχετε μιλήσει. Ορίστε, κύριε Παπαδόπουλε, έχετε τον λόγο.
Το σχέδιο νόμου που συζητάμε αποτελεί μια ένδειξη ότι ακόμη και σε περίοδο οικονομικής επιτήρησης, επιτροπείας, ακόμη και σε πολύ αντίξοες συνθήκες για την εθνική οικονομία, μια κυβέρνηση που σκοπεύει να ιεραρχήσει τις προτεραιότητές της μπορεί να το κάνει. Κύριε Τζαβάρα, δεν είναι φιλοξενούμενη αυτή η Κυβέρνηση.
Κάνετε λάθος. Δεν είπαμε αυτό το πράγμα. Είπαμε «στην Αίθουσα αυτή».
Ούτε, βέβαια και το πολιτικό σύστημα που κυβερνούσε, η εναλλαγή ΝΔ - ΠΑΣΟΚ αποτελούν τους φιλοξενούντες για τις πολιτικές δυνάμεις που θέλουν να συμβάλλουν στην ανασυγκρότηση αυτής της χώρας. Αυτή η Κυβέρνηση προέκυψε στην πιο δύσκολη ιστορική περίοδο μιας υπερχρεωμένης χώρας με τεράστιες δυνατότητες, καθώς ο λαός, οι αποκάτω δεν μπορούσαν πια να ανεχθούν να κυβερνώνται με τον ίδιο τρόπο, με ένα διαπλεκόμενο νεοφιλελεύθερο σύστημα εξουσίας, που αντί να αντιμετωπίσει τα απίθανα ελλείμματα, οδήγησε σε εμβάθυνση του χρέους, σε εσωτερική υποτίμηση, σε έκρηξη της ανεργίας, σε χιλιάδες ανθρώπινα δράματα, σε ανθρωπιστική κρίση. Θα πω, όμως, ότι χαιρόμαστε ειλικρινά που οι βασικές αρχές και οι διατάξεις του σχεδίου νόμου συναντούν ευρύτερη αποδοχή, παρά τις ενστάσεις για τα κριτήρια απόδοσης του πρωτογενούς πλεονάσματος του 2016 στους συνταξιούχους των κάτω από 850 ευρώ, καθώς και για τον ΕΦΚΑ ή και για επιμέρους διατάξεις. Χαιρόμαστε για την ευρύτερη αποδοχή της δημιουργίας του Εθνικού Μηχανισμού Συντονισμού, Παρακολούθησης, Αξιολόγησης των Πολιτικών Κοινωνικής Ένταξης, Συνοχής, για τη συγκρότηση δεκατριών περιφερειακών παρατηρητηρίων και υπηρεσιών κοινωνικής μέριμνας, για την ίδρυση διακοσίων πενήντα τεσσάρων Κέντρων Κοινότητας στους δήμους με επτακόσιες πενήντα νέες προσλήψεις μέσω ΑΣΕΠ, που θα λειτουργούν ως αισθητήρες του μηχανισμού και θα υπηρετούν πολίτες για όλα τα κοινωνικά ζητήματά τους, καθώς θα ενημερώνονται από τα τρία ηλεκτρονικά μητρώα του Γεωπληροφοριακού Συστήματος και θα ενημερώνουν για όλα τα προγράμματα ως υπηρεσία μιας στάσης, που ζήτησε ο κ. Σαλμάς. Χαιρόμαστε για τη συμφωνία επέκτασης του κοινωνικού εισοδήματος αλληλεγγύης σε όλη τη χώρα και για τις δυνατότητες, που δίνει για συμμετοχή των δικαιούχων στη δωρεάν φαρμακευτική αγωγή τους, αλλά και σε άλλα προγράμματα - σχολικά γεύματα, αξιοποίηση ΤΕΒΑ, στέγες υποστηριζόμενης διαβίωσης, πολιτικές για το παιδί - με καθιέρωση ηλεκτρονικής πλατφόρμας για όλα τα επιδόματα και με ορίζοντα τη δημιουργία Ενιαίου Εθνικού Συστήματος Πρόνοιας, Αλληλεγγύης. Αυτή η ευρύτερη αποδοχή μάς επιτρέπει να ελπίζουμε σε συνεννοήσεις και για άλλα ζητήματα πάρα πολύ σοβαρά, για το Κυπριακό, για την ένταση στις ελληνοτουρκικές σχέσεις, για τα ζητήματα που αφορούν το προσφυγικό, για όσα προκαλούν τη σύγκρουσή μας με παράλογες απαιτήσεις είτε από τους δανειστές είτε από άλλους, οι οποίοι νομίζουν ότι μπορούν αυτοί να κουμαντάρουν την ευρωπαϊκή οικογένεια στα μεγάλα ζητήματα που είναι μπροστά στο δικό της μέλλον και στο μέλλον των λαών που υπηρετεί. Η ευρύτερη αυτή αποδοχή μας επιτρέπει να ελπίζουμε σε συνεννόηση για όσα αποτελούν τον Ευρωπαϊκό Κοινωνικό Χάρτη, τα θεμελιώδη ανθρώπινα δικαιώματα, για τα οποία μας μιλούν, βέβαια, όταν έρχονται εδώ στην Αθήνα οι υπεύθυνοι για τις ευρωπαϊκές πολιτικές απασχόλησης και κοινωνικών υποθέσεων, όπως ο Τόμας Χάντελ, πρόεδρος της επιτροπής του Ευρωπαϊκού Κοινοβουλίου και αντίστοιχοι επίτροποι - Σερβιόζ, Σβαρτς - της Κομισιόν και του Ευρωπαϊκού Κοινωνικού Ταμείου. Είναι αυτονόητο, όμως, ότι για να υπάρξει στην Ελλάδα πολιτική κοινωνικής συνοχής, υψηλή ποιότητα υπηρεσιών υγείας, ουσιαστική μείωση της φτώχειας, όπως ζήτησε ο κ. Σαλμάς, πρέπει να υπάρχει μία σειρά προϋποθέσεων: Πρώτον, πρέπει να ανακάμψει η εθνική οικονομία, να προχωρήσει η δεύτερη θετική αξιολόγηση της τρίτης σύμβασης, να μπούμε στην ποσοτική χαλάρωση της Ευρωπαϊκής Κεντρικής Τράπεζας, να προχωρήσουν οι προωθητικές μεταρρυθμίσεις, που κάνουμε στη δημόσια διοίκηση και στο κράτος, η είσπραξη εσόδων από το πλαστικό χρήμα, τις ηλεκτρονικές συναλλαγές, το λαθρεμπόριο - νομοθετούμε αυτήν την περίοδο - , η αποκάλυψη αδήλωτων περιουσιακών στοιχείων, η διεύρυνση της φορολογικής βάσης. Δεύτερον, να προχωρήσουν όλες οι αναπτυξιακές παρεμβάσεις, που θα επιτρέψουν ανάπτυξη 2,7% μέσα στο 2017, οι πολιτικές ενίσχυσης νεοφυούς υγιούς επιχειρηματικότητας, της ανταγωνιστικότητας, της εξωστρέφειας, της καινοτομίας, τα νέα προγράμματα του νέου ΕΣΠΑ, του νέου αναπτυξιακού νόμου, του Ευρωπαϊκού Ταμείου Στρατηγικών Επενδύσεων, τα ταμεία συμμετοχών επιχειρηματικότητας, το νέο πρόγραμμα «ΕΞΟΙΚΟΝΟΜΩ» και πολλά άλλα. Τρίτον, να μην δεχθούμε τη μείωση του αφορολόγητου και την κατάργηση της προσωπικής διαφοράς στις συντάξεις, τον διπλασιασμό των ομαδικών απολύσεων, να προωθήσουμε την αναγκαιότητα θεσμοθέτησης της ελευθερίας των συλλογικών διαπραγματεύσεων και, κορυφαίο ζήτημα, να μην δεχθούμε παράλογες απαιτήσεις για δεκαετία πρωτογενών πλεονασμάτων 3,5%, καθώς όλοι επισημαίνουν ότι δεν βγαίνουν. Οι αναφορές για τροπολογίες πελατειακού χαρακτήρα, οι οποίες δεν ήρθαν ακόμη, νομίζω ότι δεν μπορούν να συμβαδίζουν με τις ευαισθησίες της Κοινοβουλευτικής μας Ομάδας. Έχουμε δείξει δείγματα γραφής και νομίζω ότι όταν μας πείτε τεκμηριωμένα το ποιες αποτελούν πελατειακές παρεμβάσεις, να το κάνετε και να το συζητήσουμε εδώ στη Βουλή. Κλείνοντας, επειδή, κύριε Τζαβάρα, αναρωτηθήκατε αν αλλάζει ο κόσμος, σας λέω ότι αλλάζει ο κόσμος.
Μακάρι.
Αλλάζει ο κόσμος αν…
Πρέπει να αλλάξετε και εσείς μαζί του.
Αλλάζει ο κόσμος, αν αλλάξουμε τους συσχετισμούς ανάμεσα σε εκείνους που στηρίζουν το κεφαλαιοκρατικό δικαίωμα του πλουτισμού και σε εκείνους που θέλουν μια κοινωνία ανθρώπινης χειραφέτησης, χωρίς εκμετάλλευση και αλλοτρίωση, μια κοινωνία ελεύθερων και ίσων παραγωγών. Ευχαριστώ πολύ.
Ευχαριστούμε και εμείς. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τρεις εκπαιδευτικοί συνοδοί τους από 2ο Γυμνάσιο Άργους. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Θεωνάς.
Ευχαριστώ, συναδέλφισσα Πρόεδρε. Θα προσπαθήσω να είμαι πολύ σύντομος. Ο Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής - πρέπει να τα τονίζουμε αυτά τα στοιχεία, γιατί είναι και χαρακτηριστικά - στηρίζεται σχεδόν αποκλειστικά στην αξιοποίηση και εφαρμογή της ψηφιακής τεχνολογίας και προωθεί την ενίσχυση της ηλεκτρονικής διακυβέρνησης. Έχω την αίσθηση - εγώ τουλάχιστον - ότι η Υπουργός κ. Θεανώ Φωτίου μάς έδωσε τόσα στοιχεία και περιγραφές, που νομίζω ότι μας έπεισε σχεδόν όλους για το πού αποσκοπεί αυτός ο Εθνικός Μηχανισμός, τι αξιοποιεί σε ό,τι αφορά την τεχνολογία και τα μέσα που αξιοποιεί. Και νομίζω ότι άμα θέλει κανείς να πειστεί, τα επιχειρήματα που χρησιμοποίησε η συναδέλφισσα Υπουργός δίνουν τη δυνατότητα να πεισθούμε, αρκεί να έχουμε καλή πίστη. Δεν θα κάνω περισσότερες παρατηρήσεις πάνω στο περιεχόμενο του νόμου, το οποίο δίνει πολλές δυνατότητες για να αναπτυχθούν πολιτικές που θα εξυπηρετήσουν και τα συμφέροντα των πλατιών λαϊκών στρωμάτων και αυτών που γνωρίζουν τα περισσότερα προβλήματα, αλλά θα ήθελα να κάνω ορισμένες παρατηρήσεις που έχουν σχέση με θέματα τα οποία τέθηκαν στη σημερινή συζήτηση. Θα ήθελα να πω ότι ένα βασικό θέμα που είχα θέσει και στη συζήτηση στην επιτροπή δεν περιλαμβάνεται στις νομοτεχνικές βελτιώσεις, που υπέβαλαν και η συνάδελφος Φωτίου και ο συνάδελφος Τάσος Πετρόπουλος και νομίζω ότι είναι κρίμα που δεν περιλαμβάνεται. Η απόσυρση του άρθρου 23 του σχεδίου νόμου που συζητάμε θα είναι μια λογική πράξη, αλλά και έκφραση του σεβασμού από τη μεριά μας στους ανθρώπους, που εργάζονται σε συνθήκες επαγγελματικού κινδύνου, επαγγελματικής νόσου και χαμηλού προσδόκιμου ζωής. Συγκεκριμένα εννοώ ότι η διάταξη του άρθρου 23…
Κύριε Θεωνά, το κάναμε.
Το κάνατε; Το αφαιρέσατε; Δεν το είδα εγώ να αφαιρείται.
Το έχουμε δώσει σε νομοτεχνική βελτίωση.
Διάβασα τις νομοτεχνικές βελτιώσεις. Μακάρι! Ευχαριστώ πολύ, αν το κάνατε.
Από χθες το έχω πει.
Είναι πάρα πολύ σημαντικό. Αφορά κυρίως στα βαριά και ανθυγιεινά επαγγέλματα. Νομίζω ότι όλοι θα συμφωνήσουμε.
Συμφωνούμε κι εμείς.
Και θέλω να χειροκροτήσω την άμεση ανταπόκρισή σας, γιατί είναι σωστή και σημαντική.
Βεβαίως.
Δεύτερο θέμα που θέλω να σημειώσω, συνάδελφοι και συναδέλφισσες, είναι το εξής.
Το ξέρει καλά το παιχνίδι!
Άμα είναι παιχνίδι, Χρήστο, εντάξει. Εγώ νομίζω ότι πάμε παρακάτω.
Το ξέρεις καλά. Από εχθές το είπε ο Υπουργός και σήμερα το αναφέρεις…
Ε, δεν το άκουσε, κύριε συνάδελφε.
Πάμε παρακάτω. Εγώ θέλω να σημειώσω το εξής που μπήκε εδώ στη συζήτηση. Καταγγέλθηκε ότι το ΙΚΑ χρωστάει και δεν πληρώνει τις υποχρεώσεις του προς τον ΕΟΠΥΥ. Θέλω να σας πω ότι αυτό δεν είναι ακριβές. Απ' ό,τι εγώ τουλάχιστον ξέρω, από τον Φεβρουάριο του 2015 που βρέθηκα στη διοίκηση του ΙΚΑ, πάντα γίνονταν συσκέψεις στο Υπουργείο Εργασίας και Κοινωνικών Ασφαλίσεων και συζητιόταν και το θέμα τού πώς τα ταμεία ανταποκρίνονταν στην απόδοση προς τον ΕΟΠΥΥ των εισφορών που είχαν εισπράξει για τους κλάδους υγείας. Και θα μου επιτρέψετε να πω σε λίγο και μια γνώμη γι' αυτό. Εν πάση περιπτώσει, το ΙΚΑ ήταν πάντα ο πρώτος οργανισμός που ανταποκρινόταν στις υποχρεώσεις του. Δεν ξέρω αν υπάρχει τίποτε άλλο απέναντι στο ΙΚΑ, αλλά θέλω να σας πω το εξής. Το ΙΚΑ θα είναι ο ακρογωνιαίος λίθος του Ενιαίου Φορέα Κοινωνικής Ασφάλισης και νομίζω ότι πρέπει να είμαστε όλοι απέναντι στο ΙΚΑ προσεκτικοί αλλά και συνετοί στις παρατηρήσεις μας, για να βοηθήσουμε να βελτιωθεί, όσο γίνεται καλύτερα, η δραστηριότητα, που πρέπει να έχει ο ενιαίος φορέας, ο οποίος θα κληθεί να υπηρετήσει και να λύσει μεγάλα προβλήματα που απασχολούν τους συνταξιούχους και θα συμβάλλει αποφασιστικά στην καταπολέμηση της φτώχειας. Με αυτή την ευκαιρία, θέλω να εκφράσω μια γνώμη που με βασανίζει για χρόνια. Η κατάργηση των κλάδων υγείας των ταμείων ήταν πολύ μεγάλο λάθος, όταν έγινε. Δεν πάω να κάνω τώρα ιστορική αναδρομή και δεν αναφέρω ονόματα. Πάντως, η κατάργηση των κλάδων υγείας ήταν λάθος τη στιγμή που το ΙΚΑ είχε ολοκληρωμένο φορέα πρωτοβάθμιας φροντίδας υγείας σε όλη την Ελλάδα. Διότι σε εκατόν πενήντα πόλεις όπου στεγάζονταν τα υποκαταστήματα του ΙΚΑ, υπήρχε ένα κομμάτι διοικητικών υπηρεσιών του υποκαταστήματος που αφορούσε τους ασφαλισμένους, τα μητρώα κ.λπ. και το δεύτερο ήμισυ ήταν ιατρεία, με γιατρούς του ΙΚΑ. Τώρα, βέβαια, το ΙΚΑ δεν έχει γιατρούς, γιατί από τότε που καταργήθηκαν οι κλάδοι υγείας δεν υπάρχουν γιατροί στα ασφαλιστικά ταμεία. Τότε, τα ιατρεία του ΙΚΑ εξυπηρετούσαν όχι μόνο τους ασφαλισμένους του ΙΚΑ, αλλά όλους τους πολίτες στη συγκεκριμένη περιοχή που ήταν το υποκατάστημα, είτε ήθελαν να τους γράψουν μία συνταγή, είτε ήθελαν να τους εξετάσει ένας γιατρός να δουν αν είχαν έναν πυρετό ποια είναι η αιτία του ή να τους παραπέμψουν σε νοσοκομείο, αν χρειάζονταν ευρύτερη περίθαλψη. Όλα αυτά τα ιατρεία ήταν ο φορέας πρωτοβάθμιας φροντίδας υγείας σε λειτουργία. Τα καταργήσαμε και τώρα ψάχνουμε να φτιάξουμε ξανά φορέα πρωτοβάθμιας φροντίδας υγείας. Θεωρώ ότι αυτό πρέπει να το βγάλουμε ως ένα συμπέρασμα και να δούμε πώς θα συνεχίσουμε στην πορεία. Εγώ θεωρώ, πάντως, ότι το ΙΚΑ είναι ο μεγαλύτερος ασφαλιστικός οργανισμός της χώρας και πρέπει να έχει τη συμπάθειά μας, γιατί λειτουργεί και προσφέρει υπηρεσίες σε όλους τους εργαζομένους, αλλά και σε όλους τους ασφαλισμένους και τους ανασφάλιστους της χώρας μας. Αυτό θα ήθελα περισσότερο να θέσω υπ' όψιν σας. Υπάρχουν αρκετά θέματα στα οποία θα μπορούσαμε να συνεννοηθούμε. Με όλον τον σεβασμό στον κ. Τζαβάρα, θα ήθελα να του πω ότι μας αδίκησε λιγάκι σαν φορέα. Μιλήσατε για τη φτώχεια, κύριε Τζαβάρα και πολύ καλά κάνατε, γιατί όλους πρέπει να μας απασχολεί το ζήτημα της φτώχειας και πρέπει να παλεύουμε για την υπέρβασή της, για το ξεπέρασμά της. Όμως, μας είπατε περίπου ότι κάναμε ένα φιλοδώρημα τώρα με τις ανακοινώσεις του Πρωθυπουργού. Δεν είναι έτσι όμως.
Εγώ είπα ότι τη φτώχεια πρέπει να την καταπολεμάμε. Αυτά είναι απόψεις.
Δεν σας χρεώνω εσάς, αλλά χρεώνω τη Νέα Δημοκρατία ότι με την «Πράξη 6» του υπουργικού συμβουλίου μετέτρεψε σε φιλοδωρήματα το δώρο Χριστουγέννων, το δώρο Πάσχα, το επίδομα κανονικής άδειας, τον κατώτερο μισθό και την κατώτερη σύνταξη. Αυτά πρέπει να τα αποκαταστήσουμε. Θεωρώ ότι κι εμείς έχουμε ευθύνη, γιατί μέχρι τώρα δεν έχουν αποκατασταθεί. Έπρεπε να έχουν αποκατασταθεί και πιστεύω ότι αυτό θα γίνει σε σύντομο χρονικό διάστημα. Ευχαριστώ πολύ.
Ευχαριστούμε.
Κυρία Πρόεδρε, θα ήθελα τον λόγο, παρακαλώ, βάσει του άρθρου 97 του Κανονισμού που οργανώνει την κατ' αρχήν συζήτηση.
Δεν λέει αυτό το άρθρο 97. Μιλήστε τώρα για τρία λεπτά, για να τελειώνουμε.
Με πηγαίνετε στο άρθρο 97, παράγραφος 5. Εγώ ήθελα να μιλήσω με το άρθρο 97, παράγραφος 4, αλλά δεν έχει σημασία.
Ούτε το άρθρο 4 ούτε το άρθρο 5. Τίποτα δεν ισχύει. Θέλετε διαρκώς να παρεμβαίνετε. Θα βρίσκουμε έναν τρόπο να δείχνουμε μία ανοχή.
Είστε πολύ καλή, κυρία Πρόεδρε. Ευχαριστώ. Εδώ και πάρα πολλή ώρα έχει κατατεθεί στην Εθνική Αντιπροσωπεία από τον κ. Βρούτση, αλλά και από τον κ. Θεοχάρη, ένα χωρίο από το «Compliance Report» της Ευρωπαϊκής Επιτροπής στις 9 Ιουνίου 2016, κυρία και κύριε Υπουργέ, σύμφωνα με το οποίο η Κυβέρνηση έχει συμφωνήσει για δέκα χρόνια πρωτογενή πλεονάσματα 3,5%. Πριν από λίγο δε, αναρτήθηκε στο διαδίκτυο μία δήλωση του κ. Ρέγκλινγκ ότι ο ESM «παγώνει» ό,τι έχει αποφασιστεί σχετικά με το δημόσιο χρέος έως ότου ξεκαθαριστεί, κριθεί, αξιολογηθεί αν αυτό για το οποίο είμαστε σήμερα εδώ - διότι υπάρχει τροπολογία στο σχέδιο νόμου, που ρυθμίζει τα ζητήματα των εξαγγελιών του Πρωθυπουργού για το εφάπαξ επίδομα - είναι ή δεν είναι συμβατό με το πρόγραμμα. Αλλιώς, ό,τι συμφωνήθηκε στο Eurogroup δεν ισχύει. Δεν είστε εδώ, βέβαια, ως Υπουργοί Οικονομικών, αλλά από το δικό σας Υπουργείο. Όμως, είστε μέλη της Κυβέρνησης. Μπορεί να μην είστε, κύριε Πετρόπουλε, μέλος του υπουργικού συμβουλίου, αλλά είστε μέλος της Κυβέρνησης. Η κυρία Φωτίου είναι μέρος του υπουργικού συμβουλίου. Είστε υποχρεωμένοι να πάρετε τον λόγο και να μας πείτε και για τα δύο, διότι για μας και για ό,τι συζητείται εκτός Αιθούσης υπάρχει η αίσθηση ότι κοροϊδεύετε τον κόσμο. Μπορεί να κοροϊδεύετε τον δικό σας κόσμο - η κ. Χριστοφιλοπούλου, κυρία Πρόεδρε, έχει δηλώσει ότι εμείς θα ψηφίσουμε την τροπολογία αυτή για το εφάπαξ επίδομα - , αλλά κοροϊδεύετε και εμάς! Βάζετε τη Βουλή να ψηφίσει και θα την καλέσετε αύριο να ξεψηφίσει; Ρεζιλεύεστε εσείς, θα ρεζιλέψετε και εμάς; Μαθαίνω ότι και τα άλλα κόμματα της αντιπολίτευσης είναι στην ίδια γραμμή.
Είσαστε εκπρόσωπος των δανειστών;
Να τελειώσω, κυρία Υπουργέ!
Ψυχραιμία! Θα απαντηθεί το αίτημά σας. Περιμένετε.
Πρέπει να διευκρινίσει η Κυβέρνηση πριν τις ψηφοφορίες και επί της αρχής - και όχι εδώ πέρα να κάθονται οι Υπουργοί και να μη μιλάνε - , τι είναι αυτά τα δύο θέματα: Και το ζήτημα, που αφορά την τροπολογία σας σχετικά με το εφάπαξ επίδομα, αλλά και εάν έχετε ή δεν έχετε συμφωνήσει για δέκα χρόνια πρωτογενή πλεονάσματα, μετά το 2018, 3,5% του ΑΕΠ.
Τα είπε ο κ. Βρούτσης. Επανάληψη!
Θέλετε να πείτε κάτι, κυρία Υπουργέ;
Όχι, θα μιλήσω όταν έρθει η ώρα. Θα απαντήσουμε.
Συνεχίζουμε. Τώρα τον λόγο έχει ο κ. Καΐσας για επτά λεπτά. Μετά είναι ο κ. Γεωργιάδης.
Ευχαριστώ, κυρία Πρόεδρε. Λιγότερο θα μιλήσω, γιατί τα περισσότερα έχουν λεχθεί για το νομοσχέδιο. Κυρίες και κύριοι συνάδελφοι, σήμερα συζητάμε ένα νομοσχέδιο το οποίο άργησε να έρθει. Άργησε πάνω από σαράντα χρόνια. Νομίζω ότι η καθυστέρηση αυτή δεν είναι τυχαία: Δεν ήταν γιατί οι προηγούμενες κυβερνήσεις δεν μπορούσαν να κάνουν αυτόν τον μηχανισμό σε εθνικό επίπεδο, δεν είναι γιατί δεν είχαν τις γνώσεις. Η καθυστέρηση ήταν αυτό που έδινε τη δυνατότητα στο πολιτικό σύστημα να εκμεταλλεύεται και τη φτώχεια και την ανεργία και την εξαθλίωση και όλους τους ανθρώπους οι οποίοι βρίσκονταν σε δύσκολη θέση. Έφτασε το 2012 να προχωρήσει αυτή η υποχρέωση και στις 31-12-2016 να είναι η τελευταία ημερομηνία για να γίνει νόμος, να γίνει ο μηχανισμός αυτός. Και τώρα ακούμε φωνές να μας ρωτάνε γιατί το φέρνουμε με τη διαδικασία του επείγοντος, τι κάναμε τόσο καιρό. Λίγη αυτοκριτική νομίζω ότι δεν βλάπτει. Το 2012, το 2013, το 2014 έκαναν κάποιες προετοιμασίες, αλλά νομοσχέδιο δεν ήρθε στη Βουλή, νόμος δεν έγινε. Έχουμε 14 του Δεκέμβρη. Γιατί το ψηφίζουμε με τη διαδικασία του επείγοντος; Στις 31 Δεκεμβρίου είναι η τελευταία ημερομηνία. Ποια είναι, όμως, η κατάσταση σήμερα στον χώρο αυτό; Σύμφωνα με την εισηγητική έκθεση και σύμφωνα με τα στοιχεία, δεκαεπτά φορείς δίνουν επιδόματα. Μερικοί από τους φορείς δεν είναι γνωστοί κιόλας. Πόσα επιδόματα; Εκατόν είκοσι πέντε αναφέρονται και δεν ξέρω αν υπάρχει κανένας που μπορεί να τα αναφέρει ένα - ένα, να τα έχει δηλαδή καταγεγραμμένα. Με άλλα λόγια, δεν ξέρει κανένας ποιος παίρνει επίδομα, πόσο παίρνει, αν παίρνει ένα επίδομα, αν παίρνει δύο επιδόματα, αν το δικαιούται, αν δεν το δικαιούται κ.λπ.. Δεν είναι τυχαία αυτή η κατάσταση. Δεν δημιουργήθηκε γιατί έγιναν σεισμοί, λιμοί και καταποντισμοί. Είναι σκόπιμη. Γιατί; Επειδή έτσι δημιουργούνταν οι πελατειακές σχέσεις, αυτές οι πελατειακές σχέσεις που καταρράκωναν την αξιοπρέπεια των συνανθρώπων μας, αυτές οι πελατειακές σχέσεις που διαιωνίζονται ακόμα και τώρα και φτάνουν και στα δικά μας τα βουλευτικά γραφεία και σήμερα ακόμα να μας λένε: «Μα, ένα βοήθημα δεν μπορείς να βγάλεις; Οι προηγούμενοι το έβγαζαν. Εσύ γιατί δεν μπορείς; Αν πάω σε άλλον, ξέρω ότι θα το βγάλω. Όμως, εγώ εσένα ψήφισα». Αυτή είναι η κατάσταση. Τουλάχιστον εγώ την έχω συναντήσει. Είναι η πρώτη φορά που εκλέγομαι Βουλευτής - δηλαδή το 2015- , αλλά έρχονται στο βουλευτικό μου γραφείο. Και αυτά ακριβώς που σας λέω δεν είναι λόγια δικά μου, αλλά ανθρώπων οι οποίοι βρίσκονται, βέβαια, σε άθλια οικονομική κατάσταση και φτάνουν σε αυτό το σημείο. Νομίζω ότι με αυτήν την κατάσταση είναι εμφανής η καταρράκωση της αξιοπρέπειας κάθε ανθρώπου. Με το νομοσχέδιο κάνουμε έναν κεντρικό μηχανισμό ο οποίος προχωρά στις δεκατρείς περιφέρειες. Κάθε περιφέρεια φροντίζει για τους δήμους για τους οποίους είναι υπεύθυνη και σε διακόσιους πενήντα τέσσερις δήμους γίνονται τα Κέντρα Κοινότητας. Όλοι ξέρουμε τις ανάγκες που έχουν οι δήμοι σε προσωπικό. Όμως, ακούστηκαν φωνές σχετικά με το γιατί διορίζονται και γιατί προβλέπονται επτακόσιοι πενήντα εργαζόμενοι για αυτά τα Κέντρα Κοινότητας, παρά το γεγονός ότι ελέχθη από όλες τις πλευρές ότι η διαδικασία θα είναι μέσω ΑΣΕΠ και ότι αυτοί οι άνθρωποι θα βοηθούν και τις άλλες κοινωνικές υπηρεσίες του δήμου. Αν δεν υπήρχε και αυτή η στελέχωση, πιστεύω ότι αυτός ο μηχανισμός θα ήταν ελλιπής, γιατί τα Κέντρα Κοινότητας είναι οι αισθητήρες του όλου συστήματος. Νομίζω ότι από εκεί θα παίρνονται όλες οι πληροφορίες. Εκεί θα είναι το αποκούμπι των ανθρώπων που περιέγραψα προηγουμένως, των ανθρώπων που θα ξέρουν ότι θα πάνε στο Κέντρο Κοινότητας, θα πουν το όνομά τους και το ΑΦΜ τους και εκεί θα είναι καταγεγραμμένα όλα τα στοιχεία, δηλαδή το μητρώο τους, σύμφωνα με το οποίο θα τους ενημερώσει ο αρμόδιος υπάλληλος για το τι μπορούν και το τι πρέπει να κάνουν και τι δικαιούνται. Γίνεται διασύνδεση όλων των μηχανισμών που εμπλέκονται, όπως της ΗΔΙΚΑ, του TAXIS, της Πρόνοιας κ.λπ., και νομίζω ότι έτσι βρίσκονται εύκολα τα στοιχεία. Αυτός ο μηχανισμός θα χορηγεί απλώς ένα επίδομα; Όχι! Θα δίνει και άλλες παροχές, σύμφωνα πάντα με το μητρώο των ίδιων των δικαιούχων. Αναφέρθηκε ότι γι' αυτούς θα υπάρχει δωρεάν ιατροφαρμακευτική περίθαλψη και θα προβλέπονται προσβάσεις στους βρεφονηπιακούς σταθμούς. Σαράντα πέντε χιλιάδες παιδιά δικαιούνται φέτος να πάνε σε βρεφονηπιακούς σταθμούς. Στο 10% από αυτούς θα εξασφαλίζεται εργασία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ας δούμε τώρα τι προοπτική ανοίγει αυτός ο νόμος. Ανοίγει έναν σωστό δρόμο και, όπως σχεδόν όλοι είπαν, είναι προς τη σωστή κατεύθυνση, γιατί κατοχυρώνει αντικειμενικά κριτήρια στους δικαιούχους και δίνει τη δυνατότητα της παραπέρα μελέτης και επιστημονικής επεξεργασίας των στοιχείων αλλά και τη δυνατότητα της παραπέρα βελτίωσης και επέκτασής του. Γι' αυτό νομίζω ότι αυτός ο νόμος πρέπει να ψηφιστεί από όλους τους Βουλευτές. Σας ευχαριστώ πολύ και για τον χρόνο.
Ορίστε, κύριε Γεωργιάδη έχετε τον λόγο.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, εάν τα πράγματα δεν ήταν τόσο πολύ σοβαρά, ομολογώ ότι η Κυβέρνησή σας θα ήταν ένα ωραίο αξιοθέατο σε αυτή τη ζοφερή περίοδο που διανύουμε. Ακούσαμε χθες τον κύριο Πρωθυπουργό να αποκαλεί ούτε λίγο ούτε πολύ «μπούλη» τον Υπουργό Εθνικής Αμύνης. Με συγχωρείτε - κύριε Λοβέρδο, μην παίρνετε τέτοια θέση! - , αλλά εγώ δεν δέχομαι να λέει κανείς «μπούλη» τον Πάνο Καμμένο! Δεν είναι «μπούλης» ο Πάνος Καμμένος. Είναι ένας πολύ αξιοπρεπής κύριος. Την ίδια ώρα που ο κύριος Πρωθυπουργός μάς λέει «μπούλη» τον Υπουργό Άμυνας και αυτός κάθεται από κάτω και χειροκροτεί σαν να μη συμβαίνει τίποτα, - του άρεσε κιόλας ο χαρακτηρισμός - ακόμη ακούμε τον κύριο Υφυπουργό της Παιδείας ο οποίος είπε: «Δεν πειράζει να μας πάρουν κανά δυο νησάκια οι Τούρκοι. Δεν χάλασε ο κόσμος. Θα τα ξαναπάρουμε.» Έχετε καταλάβει ότι είστε Κυβέρνηση; Κυρία Φωτίου, κάνετε γκριμάτσες. Η κ. Φωτίου είχε βγει προ ενός μηνός περίπου στον ΣΚΑÏ και είπε ότι η δεύτερη αξιολόγηση έκλεισε. Εσείς το είπατε.
Με δικά μου λόγια.
Μάλιστα, δικά σας λόγια.
Για τα προνοιακά δικαιώματα το είπα. Ακούστε τα.
Δεν είναι μόνο τα δικά σας θέματα η αξιολόγηση, κυρία Φωτίου. Είστε Υπουργός κυβερνήσεως, κυρία Φωτίου. Σήμερα μάθαμε από ευρωπαίο αξιωματούχο, που παίζει σε όλα τα οικονομικά sites, ότι η αξιολόγηση, λέει, πάει μάλλον μέχρι τον Μάρτιο. Συγγνώμη, τον Μάρτιο έχουν εκλογές στην Ολλανδία, αν δεν το ξέρετε.
Και; Πάνε μαζί με τις δικές μας;
Κύρια Πρόεδρε, θέλω να με προστατεύσετε από την κ. Φωτίου. Αν θέλει, μπορεί να πάρει το λόγο να απαντήσει μετά. Εδώ δεν κάνουμε γεμιστά ούτε μοιράζουμε μαρμελάδες. Εδώ είναι Κοινοβούλιο.
Είστε αστείος.
Ελάτε, κύριε Γεωργιάδη.
Πιο αστείο πράγμα από το να είστε εσείς Υπουργός της Ελληνικής Δημοκρατίας δεν έχει υπάρξει. Πάμε, όμως, λίγο τώρα στα σοβαρά. Ήρθε ο κύριος Πρωθυπουργός και ανακοίνωσε προχθές το κοινωνικό μέρισμα. Μάλιστα. Ο ίδιος Πρωθυπουργός τρεις μέρες πριν μας είπε με non paper του Μαξίμου - και το λέγατε στα κανάλια, κύριε Παπαδόπουλε, την άλλη μέρα - ότι θριαμβεύσατε ως προς τη ρύθμιση για το χρέος. Προ ολίγου ο κ. Ρέγκλινγκ του ESM ανακοίνωσε ότι «παγώνει» η ρύθμιση για το χρέος έως ότου διευκρινιστεί τι ακριβώς πράγμα είναι το λεγόμενο κοινωνικό μέρισμα. Με συγχωρείτε, μήπως διακινδυνεύσατε τον θρίαμβο τον οποίο πετύχατε τη Δευτέρα ή δεν ήταν θρίαμβος; Ή δεν ξέρετε ακριβώς τι κάνετε; Πετάχτηκε η κ. Φωτίου, βέβαια, με το σύνηθες παραμύθι: «Είστε οι εκπρόσωποι των δανειστών». Αυτό το είπε και ο κ. Τσίπρας σήμερα στη Θεσσαλονίκη. Ξέρετε, αυτό το παραμύθι τώρα για το ποιοι είναι οι εκπρόσωποι των δανειστών, το ζήσαμε. Το ζήσαμε όλη την περίοδο του πρώτου εξαμήνου του 2015. Ξέρετε πού μας οδήγησε αυτό το παραμύθι; Μας οδήγησε στο τρίτο, σκληρότερο, χειρότερο από όλα τα μνημόνια και μας έχει οδηγήσει σήμερα σε ένα σημείο που κανείς δεν ξέρει πραγματικά τι θα γίνει τους επόμενους μήνες. Χθες το περιοδικό «Economist» κυκλοφόρησε, κυρίες και κύριοι συνάδελφοι, την πρόβλεψή του για την οικονομία το 2017 και για την Ελλάδα προβλέπει ως πιθανό σενάριο το Grexit και μάλιστα λέει το «Grexit πριν το Brexit», με καταιγισμό δηλαδή. Το «Economist» δεν είναι ένα οποιοδήποτε έντυπο, είναι ένα οικονομικό περιοδικό που το διαβάζουν όλοι στον πλανήτη γη. Άρα τι μας λένε ξαφνικά τα σύννεφα που μαζεύονται γύρω μας; Μας λένε ότι αρχίζουμε να ξαναζούμε - και εύχομαι να πέφτω έξω - το θέατρο του παραλόγου που ζήσαμε στις αρχές του 2015. Όταν το Σάββατο το βράδυ ο Αρχηγός της Αξιωματικής Αντιπολιτεύσεως είπε στον κ. Τσίπρα: «Ελπίζω να μην θέτετε σε κίνδυνο τη διαπραγμάτευση», ο κ. Τσίπρας έσπευσε στην ομιλία του να πει τι στον κ. Μητσοτάκη, ότι πάλι κινδυνολογεί ο κ. Μητσοτάκης. Δεν πέρασαν δύο μέρες και βγαίνει ο ESM και «παγώνει» τη ρύθμιση για το χρέος και το γερμανικό Υπουργείο Οικονομικών ζητάει από την τρόικα γραπτή εξήγηση για το αν τα μέτρα είναι συμβατά με το πρόγραμμα. Εμείς, ως Νέα Δημοκρατία, είπαμε ότι θα ψηφίσουμε τη ρύθμιση. Την ψηφίζουμε με την εξής λογική: Ότι οι άνθρωποι αυτοί έχουν ανάγκη να πάρουν αυτά τα χρήματα, είναι αδύναμοι και πρέπει να τους βοηθήσουμε. Ένα πράγμα, όμως, είναι να βοηθάς τους αδύναμους ανθρώπους, άλλο πράγμα είναι να το κάνεις με τέτοιον τρόπο ώστε να μη θέσεις σε κίνδυνο συνολικά τη χώρα. Γιατί αν το κάνεις…
Να μη στεναχωρήσετε τον Σόιμπλε!
Ακούστε, κύριε συνάδελφε, ο κ. Σόιμπλε σε πρόσφατο βιβλίο του είπε ότι χάρηκε πάρα πολύ με την εκλογή του κ. Αλέξη Τσίπρα. Χθες, αν δεν το μάθατε - προχθές για την ακρίβεια - , ο Υπουργός σας των Οικονομικών κ. Γιάνης - με ένα νι - Βαρουφάκης μάς αποκάλυψε, αυτός που χειροκροτούσατε και θαυμάζατε εσείς του ΣΥΡΙΖΑ, ότι ο κ. Σόιμπλε τού είπε ότι είχε αποφασίσει από τον Ιούνιο του '14 να διώξει την Κυβέρνηση Σαμαρά - Βενιζέλου, γιατί - όπως είπε ο κ. Βαρουφάκης - θέλει να πάει την Ελλάδα στη δραχμή και με την Κυβέρνηση εκείνη η Ελλάδα έβγαινε από το μνημόνιο και πήγαινε στις αγορές. Κανονικά, θα έπρεπε να μας εξηγήσετε όλοι οι Βουλευτές του ΣΥΡΙΖΑ αν είναι γελοίος ο κ. Βαρουφάκης που τα λέει αυτά. Εάν είναι γελοίος ο κ. Βαρουφάκης, πάει να πει ότι κατά το πρώτο και κρισιμότερο εξάμηνο της διαπραγμάτευσης ΣΥΡΙΖΑ, είχε βάλει ο κ. Τσίπρας έναν γελοίο για Υπουργό Οικονομικών. Καταλαβαίνετε και το επίπεδο της κρίσης που πρέπει να έχουμε για έναν Πρωθυπουργό, που στην κρισιμότερη στιγμή βάζει έναν γελοίο. Εάν δεν είναι γελοίος ο κ. Βαρουφάκης και αυτά που λέει έχουν μία σοβαρότητα, πρέπει να μας το πείτε, κύριοι Βουλευτές του ΣΥΡΙΖΑ, των ΑΝΕΛ και της Χρυσής Αυγής, γιατί ξαφνικά τώρα θυμηθήκατε ότι δεν μπορούμε να σας συνταυτίζουμε με τη Χρυσή Αυγή. Στην κρισιμότερη απόφαση του πολιτικού μας συστήματος, κύριε Παναγιώταρε, των τελευταίων ετών, η Χρυσή Αυγή συμμάχησε με τον ΣΥΡΙΖΑ. Όπως είπε ο κ. Βαρουφάκης προχθές, η Χρυσή Αυγή, ο ΣΥΡΙΖΑ και οι ΑΝΕΛ δεν συμμάχησαν μόνο μεταξύ τους, αλλά συμμάχησαν και με τον Σόιμπλε, για να ρίξει την Κυβέρνηση και να μην μπορέσει να βγει η Ελλάδα στις αγορές. Άρα κυρία Φωτίου, να είστε πολύ προσεκτική, όταν ξαναμιλάτε στο Κοινοβούλιο για το ποιοι είναι οι εκπρόσωποι των δανειστών. Εσείς είστε εκπρόσωποι των δανειστών. Τώρα θα ήμασταν στις αγορές. Έχουμε ακόμα τον Τόμσεν στο κεφάλι μας, τον Σόιμπλε και την τρόικα, γιατί ο ελληνικός λαός παρασύρθηκε από τα ψέματα σας για την δέκατη τρίτη σύνταξη, για τα 751 ευρώ, για την κατάργηση του ΕΝΦΙΑ και όλα τα άλλα που λέγατε. Το περίφημο - μην το ξεχάσουμε - πρόγραμμα της Θεσσαλονίκης, το οποίο μάλιστα θα κάνατε μέσα στις πρώτες εκατό ημέρες και το οποίο ήταν και ανεξάρτητο από τη διαπραγμάτευση με την τρόικα, όπως μας έλεγε η κ. Νοτοπούλου, πως λέγεται η κυρία που διορίσατε στη Θεσσαλονίκη στο γραφείο του Πρωθυπουργού. Αφού λοιπόν, είπατε ένα κάρο ψέματα, πήρατε την εξουσία και τι αποκαλύπτει ο κ. Βαρουφάκης; Ότι ήσασταν τα παιχνιδάκια του Σόιμπλε. Παίζατε το παιχνίδι του Σόιμπλε και έχετε τα μούτρα να μας λέτε αν είμαστε εμείς τα όργανα των δανειστών και με ποιους είμαστε; Εμείς είμαστε με την Ελλάδα. Θέλουμε η Ελλάδα να βγει από το μνημόνιο, να βγει στις αγορές και να μην έχει ανάγκη κανέναν. Όσο, όμως, κάνετε ανερμάτιστη πολιτική και κάνετε κινήσεις που μπλοκάρουν τη διαπραγμάτευση, τόσο μεγαλύτερη ανάγκη θα έχουμε από τους δανειστές και τόσο μεγαλύτερη εξάρτηση θα έχουμε από τον Τόμσεν και τον Σόιμπλε. Αυτό είναι που δεν καταλαβαίνει η κ. Φωτίου και χασκογελάει κιόλας, όταν τα έχει κάνει θάλασσα.
Να προσέχετε λιγάκι! Έτσι;
Εσάς, δεν σας προσέχω καθόλου.
Να προσέχετε!
Εσάς δεν σας προσέχω ποτέ.
Φθάνει.
Θέλω να φύγετε!
Δεν θα με διώξεις εσύ!
Μπορείτε να φύγετε;
Κύριε Γεωργιάδη.
Αυτό θέλω. Να σηκωθείτε να φύγετε!
Κύριε Γεωργιάδη, σας παρακαλώ.
Να σηκωθείτε να φύγετε!
Κύριε Γεωργιάδη, σας παρακαλώ.
Δεν θα με διώξεις εσύ! Εδώ είμαι επειδή το αποφάσισε ο ελληνικός λαός.
Κύριε Γεωργιάδη.
Δεν αποφασίζετε εσείς! Ακούτε;
Αν δεν κλείσετε την αξιολόγηση και πάτε την Ελλάδα στα βράχια, κυρία μου, θα είστε υπόλογοι στην ιστορία.
Κύριε Γεωργιάδη!
Κλείνοντας…
Είστε ασυγκράτητος, κύριε Γεωργιάδη! Τελειώσατε!
Κλείνοντας να πω ο κ. Σταθάκης…
Κύριε Γεωργιάδη, δεν γίνεται να συνεχίσετε σε αυτό το ύφος.
Ο κ. Σταθάκης στη Γενική Συνέλευση των Βιομηχάνων της βορείου Ελλάδος στις 15 Οκτωβρίου, σε διεθνές επίπεδο, δεσμεύτηκε ως Υπουργός Ανάπτυξης της Κυβερνήσεως Τσίπρα τότε ότι η αξιολόγηση θα είχε κλείσει μέχρι 1η Νοεμβρίου. Του είπα τότε εγώ: «Κλείστε την ως 15 Νοεμβρίου και εγώ θα σας πω μπράβο». Κλείνει ο Δεκέμβριος, πάμε για Ιανουάριο, ξεκινούν οι εκλογές στις άλλες χώρες, παγώνει ο ESM τα μέτρα, δεν ξέρετε τι σας γίνεται και χασκογελάτε κιόλας. Τόσο επικίνδυνοι είστε.
Εντάξει. Ολοκληρώθηκε η ομιλία του κ. Γεωργιάδη. Τον λόγο έχει ο κ. Ρίζος.
Μπράβο.
Θα σου δώσουμε λογαριασμό;
Σας παρακαλώ! Άντε!
Κύριε Βορίδη, σας παρακαλώ.
Κάνε τη δουλειά σου. Που κοιτάς κι από εδώ.
Σας παρακαλώ. Άντε.
Κύριε Βορίδη, δεν κατάλαβα. Τι έχουμε πάθει σήμερα;
Κυρία Πρόεδρε, τις παρατηρήσεις σας στην κυρία Υπουργό, η οποία είναι αναιδεστάτη και προκλητικοτάτη.
Σοβαρά, κύριε Βορίδη;
Δεν ακούω τι λέει η κυρία Υπουργός.
Σοβαρά, λέω, κύριε Βορίδη;
Ναι, όπως στα είπα.
Σας μιλάει πάντως στον πληθυντικό. Εσείς της μιλάτε στον ενικό. Δεν είναι σωστό.
Σε ανθρώπους, κυρία Πρόεδρε, που ελέγχουν τη συμπεριφορά μου, αυτοί που δεν έχουν κανένα δικαίωμα, βεβαίως και θα τους μιλάω στον ενικό.
Όχι. Αυτά δεν επιτρέπονται. Ηρεμήστε. Νομίζω ότι αυτά δεν αντιστοιχούν ούτε στο κλίμα ούτε στη κρισιμότητα των στιγμών.
Αυτά να τα πείτε στην κυρία Υπουργό.
O κ. Ρίζος έχει τον λόγο για επτά λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, βρισκόμαστε σήμερα εδώ για να συζητήσουμε - υποτίθεται, εάν μας αφήσουν κάποιοι συνάδελφοι - για ένα μεγάλο βήμα που θα γίνει από τις αρχές του νέου έτους για τη θεσμοθέτηση του Κοινωνικού Εισοδήματος Αλληλεγγύης, την καθολική εφαρμογή του πια σε εθνική εμβέλεια. Νομίζω ότι τα στοιχεία έχουν ακουστεί ήδη και είναι αρκετά. Μιλάμε για τα 760 εκατομμύρια του τακτικού προϋπολογισμού του 2017 που θα διατεθούν και για τις διακόσιες πενήντα χιλιάδες οικογένειες ωφελουμένων, που θα λάβουν την οικονομική ενίσχυση που προβλέπεται. Συνολικός αριθμός; Μιλάμε για πάνω από εφτακόσιους χιλιάδες συμπολίτες μας. Αυτό το νομοσχέδιο δεν έρχεται ξεκάρφωτο, μόνο του. Είναι μία συνέχεια νομοθετημάτων, δράσεων και πρωτοβουλιών που έχουμε φέρει από την αρχή της διακυβέρνησής μας και ακριβώς στοχεύει στην ενίσχυση των πιο ευπαθών κοινωνικών ομάδων. Ήταν ο νόμος για την αντιμετώπιση της ανθρωπιστικής κρίσης που ψηφίσαμε το πρώτο διάστημα της διακυβέρνησης, ακριβώς για να στηρίξουμε τους ανθρώπους που χειμάζονται, που ταλαιπωρούνται, που δοκιμάζονται σκληρά από την ύφεση των τελευταίων χρόνων. Πάνω σ' αυτό ήταν και η κάλυψη της ιατροφαρμακευτικής περίθαλψης όλων των ανασφάλιστων συμπολιτών μας, αυτών που εσείς με τις πολιτικές σας είχατε πετάξει έξω από τις πρόνοιες του Εθνικού Συστήματος Υγείας, όπως ήταν τα πεντάευρα χαράτσια, όπως ήταν πάρα πολλά πράγματα. Μας λέτε τώρα ότι αυτά που δώσαμε το τελευταίο διάστημα, ιδιαίτερα το έκτακτο βοήθημα στους χαμηλοσυνταξιούχους, και αυτά που δώσαμε στα πλαίσια του Κοινωνικού Επιδόματος Αλληλεγγύης, είναι ψίχουλα. Αυτό δεν ξέρω πώς μπορώ να το χαρακτηρίσω, συνάδελφοι και συναδέλφισσες. Υποκρισία; Παραλογισμό; Αμετροέπεια; Δεν θέλω να το κάνω, θα το αποφύγω, γιατί θα το δείξει ο χρόνος. Ας έλθουμε τώρα στο σημερινό νομοσχέδιο. Εδώ γίνεται κάτι καινούργιο, κάτι που θα αποδειχθεί ευεργετικό προς όλους τους συμπολίτες μας και σε βάθος χρόνου. Δεν θα μιλήσω για τα υπόλοιπα. Αναφέρθηκαν όλοι οι συνάδελφοι σ' αυτά. Εγώ θέλω να σταθώ σ' ένα πράγμα, στην ίδρυση του Εθνικού Μηχανισμού Παρακολούθησης και Αξιολόγησης. Αυτό το θέμα νομίζω ότι είναι μια μικρή επανάσταση. Συγγνώμη για την έκφραση, μπορεί να παρεξηγηθώ από κάποιους ότι υπερβάλλω, αλλά νομίζω ότι αυτό είναι. Γιατί; Διότι, παρ' όλο που βρισκόμαστε στη δεύτερη δεκαετία του εικοστού πρώτου αιώνα, μέχρι τώρα κανένας δεν ήξερε σ' αυτή τη χώρα ποια είναι τα προνοιακά επιδόματα, ποιοι και με τι προϋποθέσεις τα λαμβάνουν, για πόσο καιρό και με ποια διαφάνεια και αναλογικότητα δίνονται. Τι θέλουμε, δηλαδή, συνάδελφοι; Έναν Έλληνα πολίτη που να είναι έρμαιο της γραφειοκρατίας, του αλαλούμ μεταξύ των διαφόρων υπηρεσιών, γιατί έτσι το κάναμε εμείς, ή καλύτερα εσείς; Είμαστε υπερήφανοι για τα δεκαεπτά ταμεία που μοίραζαν «παροχές» και ο πολίτης ήταν υποχρεωμένος να τρέχει μεταξύ δήμου, υπηρεσιών της παλιάς νομαρχίας, νυν περιφέρειας, του ΟΓΑ ή του ΙΚΑ; Εδώ πρέπει να δώσουμε τα εύσημα στο Υπουργείο και στην Υπουργό, αλλά πρέπει να πούμε και κάτι για τους ανθρώπους του ΗΔΙΚΑ, αυτής της υπηρεσίας της ηλεκτρονικής διακυβέρνησης, μιας δημόσιας υπηρεσίας που μέχρι τώρα συνειδητά κρατιόταν στον λήθαργο, στην απραξία. Γιατί; Διότι τα περισσότερα έργα δίνονταν για υλοποίηση σε ιδιώτες ανάδοχους και, φυσικά, αυτά πολλαπλασιάζονταν κάθε φορά και αντίστοιχα πολλαπλασιαζόταν το κόστος. Οι άνθρωποι αυτοί του ΗΔΙΚΑ κατάφεραν μέσα σε μικρό χρονικό διάστημα να δημιουργήσουν και να αναβαθμίζουν καθημερινά ένα νέο πληροφοριακό σύστημα, που αποτελεί το σημαντικότερο εργαλείο για την παρακολούθηση και αξιολόγηση της κοινωνικής πολιτικής για τις ευάλωτες ομάδες του πληθυσμού. Θα συμπεριλαμβάνει τρία μητρώα ωφελούμενων, ιδρυμάτων ή φορέων και προγραμμάτων μέσα από τα διακόσια πενήντα τέσσερα κέντρα κοινότητας. Αυτά, ας μην ξεχνάμε, είναι τα σημεία διασύνδεσης της συνεργασίας μεταξύ της πολιτείας, της περιφέρειας και των δήμων. Δηλαδή, πιάνει όλους τους τομείς και από ένα καθεστώς αποσπασματικών λύσεων, με ηλεκτρονικά συστήματα ετήσιων πληρωμών που δεν επικοινώνησαν καθόλου μεταξύ τους ή με τρίτους φορείς και έτσι δεν ήξερε κανένας τίποτα και χανόταν στην πορεία, περνάμε σε μία οριστική προσέγγιση για λειτουργικότητα σε ανοιχτή πλατφόρμα που θα λειτουργεί και διατρέχει όλο το δημόσιο. Γιατί το λέμε αυτό; Ο κάθε πολίτης θα μπορεί ανά πάσα ώρα και στιγμή, εάν πληροί κάποια κριτήρια, να μπαίνει μέσα και να καταγράφεται και ταυτόχρονα να ικανοποιείται, εάν είναι μέσα στο πλαίσιο το αίτημά του, χωρίς την παρέμβαση κανενός, είτε πολιτικού είτε υπηρεσιακού παράγοντα. Αυτό γίνεται, για να υπηρετείται έτσι η εξασφάλιση και της ενημέρωσης και της διαφάνειας, η αμεσότητα, η χρηστή διαχείριση και η σωστή κατανομή των πόρων. Βέβαια, αναφέρθηκε τελευταία, ακόμη ένα θέμα ότι σήμερα με το νομοσχέδιο αυτό περνάμε και σε μια οριστική λύση θεμάτων που αφορούν τον πρώην Οργανισμό Εργατικής Κατοικίας, των εντεκάμισι χιλιάδων εργατικών κατοικιών σε όλη την Ελλάδα. Αυτή η υπόθεση έρχεται από πολύ μακριά, από το 1978. Τώρα, ξεκαθαρίζονται οι παλιότερες υποχρεώσεις, δίνονται οριστικά παραχωρητήρια σε όλη την Ελλάδα. Το βασικό είναι ένα: οι τιμές βάσης ανά τετραγωνικό μέτρο δεν θα είναι εκείνες οι υπέρογκες τιμές που δόθηκαν μέχρι σήμερα, αλλά θα είναι οι ελάχιστες. Ένα παράδειγμα μπορούμε να πάρουμε από τις ρυθμίσεις για το Ολυμπιακό Χωριό. Συνάδελφοι και συναδέλφισσες έχοντας υπ' όψιν όλα αυτά τα στοιχεία, όλες τις ομιλίες και στις επιτροπές και στην Ολομέλεια, σας καλώ να υπερψηφίσουμε αυτό το νομοσχέδιο. Σας ευχαριστώ.
Ευχαριστούμε, κύριε Ρίζο. Τον λόγο έχει ο κ. Ηλίας Παναγιώταρος.
Ευχαριστώ, κυρία Πρόεδρε. Δεν είναι εδώ ο κ. Γεωργιάδης, έφυγε. Να του απαντήσουμε ότι το τρίτο μνημόνιο το ψήφισε ο ΣΥΡΙΖΑ, οι ΑΝΕΛ, μαζί με το ΠΑΣΟΚ και τη Νέα Δημοκρατία. Όταν ψηφίζατε το τρίτο μνημόνιο, γνωρίζατε πάρα πολύ καλά τι περιλαμβάνει το εν λόγω μνημόνιο. Όσο για τις κατηγορίες ότι η Χρυσή Αυγή κατέστρεψε την οικονομία, καταψηφίζοντας μαζί με τον ΣΥΡΙΖΑ, τους Ανεξάρτητους Έλληνες και άλλους για Πρόεδρο Δημοκρατίας τον κ. Δήμα, έχουμε να απαντήσουμε ότι με όσα κάνατε εις βάρος της Χρυσής Αυγής, με τα παραδικαστικά κυκλώματα, με την πολιτική αλητεία, με τις παράνομες διώξεις, τις φυλακίσεις και όλα τα αίσχη εις βάρος του κόμματός μας, της τρίτης πολιτικής δύναμης, που τα κάνατε μόνο και μόνο για να σκυλεύσετε τις ψήφους της Χρυσής Αυγής - γιατί νομίσατε ότι θα μας διαλύσετε - τελικά τι καταφέρατε; Να μας ενδυναμώσετε περισσότερο, να είμαστε σταθερά τρίτη πολιτική δύναμη με αυξητικές τάσεις και οι διώκτες μας, ο ένας μετά τον άλλον, να παροπλίζονται, να φεύγουν, να τους ψάχνει η δικαιοσύνη και οτιδήποτε άλλο. Υπόλογοι στην ιστορία, κύριε Γεωργιάδη, είστε εσείς για αυτά τα οποία κάνατε εις βάρος ενός ολόκληρου πολιτικού κόμματος, του Αρχηγού του, των Βουλευτών του και της τρίτης πολιτικής δύναμης. Στην τελική, επειδή συνεχώς ακούμε, και εσάς και τα στελέχη σας, να στηλιτεύετε το τρίτο μνημόνιο, να σας υπενθυμίσουμε ότι είχατε ψηφίσει και το δεύτερο μνημόνιο. Το τρίτο μνημόνιο ήταν μία φυσική συνέχεια. Όσο για τις υποθετικές εικασίες ότι μπορεί να βγαίνατε στις αγορές, το άλλο το ξέρετε; Εάν η γιαγιά μου είχε καρούλια, θα ήταν σιδηρόδρομος. Υποθετικές θεωρίες και σενάρια αλλού, όχι τώρα. Είσαστε το ίδιο υπεύθυνοι και οι μεν και οι δε. Για το εν λόγω νομοσχέδιο, το οποίο συζητείται σήμερα, μας έρχεται στον νου ο πάνσοφος ελληνικός λαός με τις ρήσεις του: «Να σε κάψω Γιάννη να σε αλείψω λάδι». Μόνο που στην προκειμένη περίπτωση το «να σε κάψω Γιάννη» έχει να κάνει με τα μνημόνια και τους εφαρμοστικούς νόμους, όπου στην κυριολεξία έχετε τσουρουφλίσει ένα ολόκληρο Έθνος, το ελληνικό Έθνος και οι διάφορες «ασπιρίνες» που τάχα μου φέρνει τώρα η Κυβέρνηση, εξαγγελίες της προηγούμενης εβδομάδος, μάλλον δεν είναι τίποτα, γιατί στην προκειμένη περίπτωση και το λάδι θα το φορολογήσετε και το πιο πιθανό είναι ότι θα το κατάσχετε πριν καν το δώσετε, για να απαλύνει τον πόνο του ο ελληνικός λαός. [[Στο σημείο αυτό την προεδρική έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Στο πρώτο τμήμα του εν λόγω νομοσχεδίου, ομιλείτε για κάτι που ακούγεται πολύ ωραίο: Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής. Ωραίο ακούγεται, έτσι ώστε να μπορούμε να βοηθάμε τους συμπολίτες μας με διάφορους τρόπους, με νομοθετήματα, οι οποίοι έχουν προβλήματα. Το μεγαλύτερο, όμως, πρόβλημα είσαστε εσείς, οι οποίοι, με τους νόμους σας, οδηγείτε όλο και περισσότερους Έλληνες στη φτώχεια, στη μετανάστευση, στην αυτοκτονία και στην καταστροφή. Άρα αυτές οι «ασπιρίνες» που σερβίρετε - που δεν είναι καν ασπιρίνες - δεν θα μπορέσει ποτέ ο ελληνικός λαός να τις βιώσει, είτε έχει να κάνει με τη λεγόμενη δέκατη τρίτη σύνταξη που υποσχεθήκατε, που είναι για γέλια - και ο κ. Σαμαράς είχε κάνει κάτι αντίστοιχο, είχε μοιράσει 450 εκατομμύρια, είχε πει, τότε από το πλεόνασμα, φυσικά δεν τα είδε ποτέ κανένας, γιατί με διάφορα λογιστικά τερτίπια από τη μία τα δίνατε και από την άλλη τα παίρνατε στο πολλαπλάσιο. Η νοοτροπία σας φάνηκε προχθές που ο κ. Βούτσης, ο αξιότιμος Πρόεδρος της Βουλής, ανακοίνωσε ότι με τη χρηστή οικονομική διοίκηση η Βουλή εξοικονόμησε περί τα 5 εκατομμύρια ευρώ από τον προϋπολογισμό. Που θα τα διαθέσει; Στους λαθρομετανάστες! Άρα στον νου σας δεν έχετε επ' ουδενί τον Έλληνα πολίτη, τον Έλληνα στο γένος πολίτη, γιατί για εσάς - έτσι αυθαιρέτως όπως το λέτε - πολίτης είναι οποιοσδήποτε βρίσκεται εντός αυτής της χώρας είτε είναι παράνομος, είτε είναι καραπαράνομος, είτε είναι οτιδήποτε άλλο. Μην ξεχνάμε και τους πάρα πολλούς νόμους, τους οποίους φέρνετε ή διάφορα άρθρα και διατάξεις μέσα σε νομοσχέδια, τα οποία ευνοούν συνεχώς τους λαθρομετανάστες εις βάρος των Ελλήνων πολιτών και οι οποίοι, φυσικά, και αυτοί που ούτως ή άλλως εδώ και χρόνια περιλαμβάνονται σε όλα αυτά τα ευεργετήματα είτε έχει να κάνει με βοήθειες από τον ΟΑΕΔ είτε με τα ταμεία ανεργίας είτε με το ποιοι θα προτιμώνται από τις εν λόγω υπηρεσίες. Στο δεύτερο τμήμα του εν λόγω νομοσχεδίου - και εκεί είναι το ωραίο - λέτε: «Ρυθμίσεις για την κοινωνική αλληλεγγύη και εφαρμοστικές διατάξεις του ν.4387/2016». Ο νόμος Κατρούγκαλου, δηλαδή. Εδώ μιλάμε για την ταφόπλακα των ασφαλιστικών ταμείων, των ελεύθερων επαγγελματιών, των πραγματικών στυλοβατών μιας ελληνικής οικονομίας. Διότι με το να προσπαθείτε να συντηρήσετε ένα υδροκέφαλο δημόσιο, το οποίο στα σύνορά μας, στην παραμεθόριο, εκεί που πραγματικά χρειάζεται τόνωση η πατρίδα μας, να είναι αποδεκατισμένο, να μην υπάρχει κανένας, να φυλλορροούν και να είναι όλοι στριμωγμένοι στα μεγάλα αστικά κέντρα, στην Αθήνα, στη Θεσσαλονίκη και αλλού. Άρα με το εν λόγω νομοσχέδιο σερβίρετε στην αρχή αυτό που είναι πολύ εύηχο, ακούγεται όμορφο, ότι βοηθάει τον κόσμο, αλλά επί της ουσίας αυτό δεν σας ενδιαφέρει καθόλου και το μόνο που σας ενδιαφέρει είναι να περάσετε νέες μνημονιακές επιταγές του νόμου Κατρούγκαλου. Τελειώνοντας, θα ήθελα να κάνω μία μικρή αναφορά με αφορμή τα όσα ακούστηκαν από διάφορα στελέχη του ΣΥΡΙΖΑ για την ελληνική σημαία. Ακούσαμε από κάποιο στέλεχος του ΣΥΡΙΖΑ, ο πρώην Υπουργός Δικαιοσύνης, να λέει για την αποποινικοποίηση του καψίματος της σημαίας. Δηλαδή, αν εγώ τώρα εδώ, εντός αυτής της Αιθούσης, πάρω μία τούρκικη σημαία και την κάνω κουρέλι και τη διαλύσω, θα σας αρέσει; Δεν θα υπάρχει κανένα πρόβλημα; Διότι περί αυτού πρόκειται. Αλλά ξέχασα, αν γίνει κάποια τέτοια ενέργεια, εμπίπτει στον αντιρατσιστικό, ενώ το να καις την ελληνική σημαία δεν τρέχει κάστανο, διότι όλοι αθωώνονται, οπότε όλα καλά! Όσο για σας, κύριοι της Νέας Δημοκρατίας, μην κλαίτε για την ελληνική σημαία. Εξάλλου έχετε πρωτοκλασάτα στελέχη που έλεγαν «και τι είναι η ελληνική σημαία; Ένα κομμάτι πανί και αν την κάψει κάποιος, δεν τρέχει τίποτα!». Αυτά για να σας υπενθυμίσουμε. Βγήκε και ο κ. Τσιρώνης και είπε κάποια απίστευτα πράγματα, για να δικαιολογήσει την αποποινικοποίηση της ελληνικής σημαίας, ότι αν μία σημαία που την έχει κάποιος ιδιώτης στο σπίτι του κάποιος την πάρει, την κατεβάσει, τη σκίσει, την πετάξει ή οτιδήποτε άλλο, δεν είναι τίποτα γιατί δεν είναι εθνικό σύμβολο. Δεν έχετε ιδέα. Δεν γνωρίζετε τίποτα από εθνικά σύμβολα. Αυτό το γνωρίζουμε, εξάλλου: Ο κ. Τσιρώνης, ως μέλος των Οικολόγων Πρασίνων, που είναι υπέρμαχοι της λεγόμενης «Μακεδονίας», δηλαδή τα Σκόπια να ονομάζονται, να αυτοαποκαλούνται Μακεδονία, τι άλλο θα έλεγε για την ελληνική σημαία; Ήρθε σήμερα και το κερασάκι στην τούρτα οι δηλώσεις ενός Βουλευτή των πατριωτών Ανεξαρτήτων Ελλήνων, του κ. Ζουράρι, ο οποίος δήλωσε ότι ως λόγιος τα λέει αυτά, ότι, τι και αν χάσουμε μερικά νησιά, δεν τρέχει τίποτα, θα τα ξαναπάρουμε πίσω, λέει, τα έχουμε χάσει στο παρελθόν και τα έχουμε πάρει, αρκεί να μην χάσουμε την γλώσσα μας. Να υπενθυμίσω σε όλους αυτούς τους κυρίους ότι κάποιοι άνθρωποι κατά την διάρκεια του Μακεδονικού Αγώνα για την απελευθέρωση της Μακεδονίας μας από τους Τούρκους και από τους Βούλγαρους δεν μιλούσαν καν ελληνικά, μιλούσαν κάποια ιδιώματα τοπικά, όπως ο Καπετάν Κώτας ή άλλοι, αλλά είχαν την Ελλάδα στην καρδιά τους και την ψυχή τους. Υπήρχαν και κάποιοι άλλοι, όταν γινόταν επανάσταση στην Κρήτη, σε μία από τις επαναστατικές προσπάθειες των Κρητών να απελευθερωθούν και να ενσωματωθούν με την μητέρα Ελλάδα, όταν το βόλι του εχθρού οι οβίδες γκρέμισαν την σημαία μια φορά, την έβαλαν πίσω, την έβαλαν δεύτερη, την έβαλαν τρίτη φορά, την έβαλαν τέταρτη και όταν πλέον δεν υπήρχε κάτι για να στηρίξουν την σημαία βρέθηκε ένας Κρητίκαρος, ο οποίος έκανε το κορμί του ιστό γι' αυτήν την σημαία. Γι' αυτό, λοιπόν, για την ελληνική σημαία να μην λέτε λέξη. Κανονικά θα έπρεπε όποιος καίει ή βεβηλώνει την ελληνική σημαία να είναι ένα κακούργημα, όπως συμβαίνει στα περισσότερα σοβαρά κράτη αυτού του κόσμου. Ευχαριστώ πολύ.
Τον λόγο έχει ο κ. Χρήστος Μαντάς, από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Βουλευτές, κύριοι Υπουργοί, κυρία Υπουργέ, αυτές τις ημέρες στην Βουλή γίνεται μία εξαιρετικά σημαντική προσπάθεια σε πολλά επίπεδα, και με το σημερινό νομοσχέδιο που θα ολοκληρωθεί αύριο με την ψήφισή του και με το νομοσχέδιο που αφορά τα ζητήματα του πλαστικού χρήματος, του Πτωχευτικού Κώδικα και άλλα πολύ κρίσιμα ζητήματα, που είναι προφανώς προωθητικά και έχουν θετικό πρόσημο. Νομίζουμε ότι δίνουμε πραγματικά ένα σήμα και μία ανάσα στην κοινωνία που ζει δύσκολες στιγμές χωρίς αμφιβολία, ιδιαίτερα τα πιο φτωχά στρώματα. Θέλω να πω ότι είναι κρίσιμες οι παρεμβάσεις οι οποίες γίνονται. Εγώ δεν θέλω να υποβαθμίσω σε καμμία περίπτωση και όποια δουλειά έχει γίνει στο παρελθόν και νομίζω ότι αυτό είναι προφανές και από τις τοποθετήσεις που έγιναν και από την Υπουργό. Σήμερα, όμως, γίνεται το βήμα το αποφασιστικό: συγκροτείται ο Μηχανισμός, ο οποίος είναι εντελώς απαραίτητος και από την ίδια του τη φύση και από την ίδια του την αποστολή, για να μπορέσει το Κοινωνικό Επίδομα Αλληλεγγύης να φτάσει με όρους διαφάνειας και αποτελεσματικότητας σε αυτούς που το έχουν ανάγκη. Δεν περηφανεύεται κανένας, φαντάζομαι, σε αυτήν την Αίθουσα για την δύσκολη κατάσταση που ζουν πολλοί άνθρωποι στην χώρα μας, για την ακραία φτώχεια. Πρέπει όλοι μαζί πράγματι σε αυτό το επίπεδο να μπορέσουμε να καταλήξουμε στον πιο αποτελεσματικό τρόπο που θα βοηθήσουμε αυτούς τους ανθρώπους. Νομίζω ότι σε αυτό δεν θα υπάρχει διαφωνία, έχει φανεί ήδη και από τις τοποθετήσεις που έχουν γίνει. Εγώ θα έλεγα ίσα ίσα ότι τα προβλήματα και οι προκλήσεις είναι μπροστά μας, διότι κάτι που νομοθετούμε, ωσότου γίνει πράξη, χρειάζεται πάρα πολύ δρόμο και πάρα πολύ αγώνα. Ταυτόχρονα με τον μηχανισμό υπάρχουν κρίσιμες και σημαντικές παρεμβάσεις που θέλω να τις υπενθυμίσω και για το ΚΕΠΑ, την απαλλαγή δηλαδή των άπορων ανασφάλιστων από το παράβολο και για τις εργατικές κατοικίες που δίνουν έναν ορίζοντα τέλους, για να πάρουν οι δικαιούχοι την οριστική παραχώρηση, όπως επίσης και οι ρυθμίσεις που γίνονται από το αντίστοιχο κομμάτι του Υπουργείου Εργασίας, από τον κ. Πετρόπουλο, για τον ΕΦΚΑ είναι πάρα πολύ σημαντικές, διότι και εκεί έχουμε πολύ μεγάλες προκλήσεις μπροστά μας. Έχουμε να συγκροτήσουμε έναν οργανισμό, που να είναι ικανός από την 1η Ιανουαρίου του 2017 να δίνει συντάξεις. Είναι κρίσιμο πράγμα αυτό. Νομίζω ότι με τις νομοθετικές ρυθμίσεις που υπάρχουν σε αυτό το δεύτερο μέρος του νομοσχεδίου, αυτό εξασφαλίζεται. Ταυτόχρονα, υπάρχουν και διατάξεις που πραγματικά είναι βελτιωτικές. Θα πω δύο μόνο για να μην το υποβαθμίζουμε. Η διάταξη, ας πούμε, το άρθρου 59 που αφορά τη μερική καταβολή ποσού εισφορών ελεύθερων επαγγελματιών και αυτοαπασχολούμενων και αγροτών δίνει μια ανάσα, δίνει μια διέξοδο και βοηθάει πραγματικά να μπορέσουν άνθρωποι που βρίσκονται σε αδυναμία να καταβάλουν τις εισφορές τους. Όπως και οι πόροι για τον ΕΔΟΕΑΠ, που δίνονται μέσα από την επόμενη διάταξη, το άρθρο 60, επίσης είναι σημαντικοί και βοηθάνε πράγματι σε αυτήν την διαδικασία. Για τους δε μακροχρόνιους ανέργους, επειδή έγινε συζήτηση σήμερα και σε σχέση με το επίδομα που δίνετε και πώς κατανέμεται κ.λπ., θέλω να καταθέσω εδώ στα Πρακτικά της Βουλής τη διευκρίνιση της κ. Καραμεσίνη σήμερα ότι οι άνεργοι που έχουν δωδεκάμηνη επιδότηση και πληρούν το εισοδηματικό κριτήριο με οικογενειακό εισόδημα κάτω των 10.000 ευρώ, συνεχίζουν να δικαιούνται το επίδομα μακροχρονίως ανέργων, δηλαδή 200 ευρώ μηνιαίως για δώδεκα μήνες. Αυτό να το έχουμε υπ' όψιν μας. [[Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά το προαναφερθέν έγγραφο, το οποίο βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέλος, κυρίες και κύριοι συνάδελφοι, επειδή γίνεται μία συζήτηση και ανέβηκαν πάρα πολύ οι τόνοι σε πάρα πολύ κρίσιμες στιγμές που περνάει η χώρα μας. Αυτή τη στιγμή που συζητάμε εξελίσσονται και οι συνομιλίες και η διαπραγμάτευση με τους θεσμούς. Στο Ευρωπαϊκό Κοινοβούλιο εξελίσσεται η συζήτηση για τις εργασιακές σχέσεις και όχι μόνο δεν είναι - θα έλεγα - αποδοτικό για τα συμφέροντα της χώρας, αλλά υπονομεύει την προσπάθεια που κάνει η χώρα ως σύνολο, να διοχετεύονται πρώτα απ' όλα λαθεμένα πράγματα - και θα πω συγκεκριμένα γι' αυτό, δεν θέλω να χρησιμοποιήσω ακραίους όρους - και να πυροδοτούνται στο εσωτερικό της χώρας καταστάσεις που δεν βοηθούν τελικά τη χώρα. Η Κυβέρνηση - και θέλω να το πω με απόλυτο τρόπο - ποτέ δεν έχει αποδεχθεί πρωτογενή πλεονάσματα 3,5% για δέκα χρόνια μετά τη λήξη του προγράμματος. Καταθέτω ξανά για να διαβάσουν καλά οι συνάδελφοι αυτό που κατέθεσε ο κ. Βρούτσης, δηλαδή την αναφορά, το compliance report για το πρώτο review τον Ιούνιο του 2016 που είναι η έκθεση της Commission. [[Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στην έκθεση της Commission, λοιπόν, εκτός από αυτό το πρώτο σενάριο για 3,5% πλεονάσματα, υπάρχουν κι άλλα δύο που μιλάνε για 2% και 1,7% πλεονάσματα. Υπάρχουν τρία σενάρια, λοιπόν, τα οποία εκτίθενται σε αυτήν την έκθεση. Όπως, επίσης, στην ίδια διαδικασία έχει κατατεθεί και το σενάριο του Διεθνούς Νομισματικού Ταμείου με 1,5% πλεόνασμα. Αυτό που η Κυβέρνηση παλεύει και έχει διατυπωθεί πολύ συγκεκριμένη πρόταση κι από τον Υπουργό Οικονομικών, που είναι πάνω στο τραπέζι, αφορά την πρόταση να δεσμευτεί η χώρα για 2,5% πλεονάσματα με ταυτόχρονη δέσμευσή της 1% από τον Κρατικό Προϋπολογισμό, ξεχωριστό απ' αυτό, να κατευθύνεται στις μικρές και μεσαίες επιχειρήσεις. Τέλος πάντων, θέλω απ' αυτό το Βήμα να πω τούτο: Η Κυβέρνηση δίνει έναν αγώνα, μία μάχη σε πολλά επίπεδα. Η Αντιπολίτευση πρέπει με σαφήνεια να τοποθετηθεί. Θέλει ναι ή όχι να επανέλθουν οι συλλογικές διαπραγματεύσεις; Για να μιλάμε καθαρά η επεκτασιμότητα των κλαδικών συμβάσεων και η δυνατότητα της μετενέργειας και της πιο ευνοϊκής ρύθμισης για τους εργαζόμενους. Αυτό είναι ένα καθαρό ερώτημα. Θέλει, ναι ή όχι, στηρίζει, ναι ή όχι, την πρόταση της ελληνικής Κυβέρνησης, που διατυπώθηκε από τον Υπουργό Οικονομικών, σε σχέση με τα πρωτογενή πλεονάσματα; Θέλει, ναι ή όχι, να βοηθήσει την προσπάθεια της χώρας ή θέλει, στο όνομα των μικροκομματικών της συμφερόντων, να προκαλέσει έναν νέο κύκλο αστάθειας στη χώρα; Σε τελευταία ανάλυση, κυρίες και κύριοι συνάδελφοι, - και απευθύνομαι σε όλες τις πλευρές του Κοινοβουλίου - όταν έχουμε ένα πρόγραμμα το οποίο εκπληρώνουμε και υπάρχει υπεραπόδοση σε αυτό το πρόγραμμα, είναι δικαίωμα ή όχι του ελληνικού Κοινοβουλίου, μέσα από τις προτάσεις και τη συγκεκριμένη πρόταση της Κυβέρνησης που υπάρχει για το επίδομα αυτό και πού να διατεθεί, να προχωράει σε αυτή τη διαδικασία; Ναι ή όχι;
Κύριε Μαντά, έχει παρέλθει ο χρόνος σας.
Ολοκληρώνω, κύριε Πρόεδρε. Αυτά είναι κρίσιμα ερωτήματα που καθορίζουν, όχι μόνο για τώρα, αλλά και για το μέλλον, για όποια κυβέρνηση κι αν είναι, το πώς η χώρα μας πρέπει να τοποθετείται πάνω σε αυτά. Σε τελευταία ανάλυση, για όλες αυτές τις δηλώσεις οι οποίες έχουν κατακλείσει το διαδίκτυο, το ελληνικό Υπουργείο Οικονομικών έχει απαντήσει, από την πρώτη δήλωση του Υπουργείου Οικονομικών της Γερμανίας, ότι όλα αυτά βεβαίως συζητούνται στο πλαίσιο της δεύτερης αξιολόγησης με τους θεσμούς.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και δύο εκπαιδευτικοί συνοδοί τους από το 5ο Γυμνάσιο Ζωγράφου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Αϊβατίδης.
Ευχαριστώ, κύριε Πρόεδρε. Το σχέδιο νόμου που έχει εισαχθεί για τον Εθνικό Μηχανισμό Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, με συμπαρομαρτούσες ρυθμίσεις για την κοινωνική αλληλεγγύη και εφαρμοστικές διατάξεις, αλλά και εμπλουτιζόμενο με κάποιες τροπολογίες, είναι ενδιαφέρον να αναρωτηθεί κάποιος τι κίνητρο έχει η Κυβέρνηση για να το εισάγει. Ακούσαμε από τους ομιλητές του ΣΥΡΙΖΑ, κυρίως, ότι είναι η αλληλεγγύη για τον πτωχοποιημένο ελληνικό λαό, μία μορφή κυβερνητικού αλτρουισμού, ενώ στην αιτιολογική έκθεση, πέραν αυτών, ρητώς αναφέρεται ότι εισάγεται για την καταπολέμηση των πελατειακών σχέσεων και της διαφθοράς στο πεδίο, βέβαια, της κοινωνικής αλληλεγγύης. Το έτος 2014, στον κατάλογο των χωρών σχετικά με τις υπηρεσίες και τη διαφθορά, η χώρα μας κατατάσσονταν στην τεσσαρακοστή τρίτη θέση. Το 2015, ένα έτος που κυβέρνησε ο ΣΥΡΙΖΑ, η χώρα μας υποχώρησε επτά θέσεις και πλέον κατατάσσεται στην πεντηκοστή θέση παγκοσμίως. Συνεπώς, δεν θα πρέπει, είναι πρόδηλο, η Κυβέρνηση να επαίρεται ότι πατάσσει τη διαφθορά. Ποιο είναι, όμως, το πραγματικό κίνητρο; Το πραγματικό κίνητρο είναι αυτή η αιρεσιμότητα για την εκκίνηση του προγράμματος του ΕΣΠΑ 2014-2020. Δηλαδή, αποτελεί ρητή αίρεση - προϋπόθεση η υπερψήφιση αυτού του σχεδίου νόμου, προκειμένου να δρομολογηθούν οι εξελίξεις για τα προγράμματα ΕΣΠΑ της επόμενης πενταετίας, ουσιαστικά. Εκείνο που κάνει εντύπωση είναι ότι στο σχέδιο νόμου αυτό, σε περισσότερα από εκατό σημεία αναφέρονται λέξεις οι οποίες ως ρίζα έχουν τη λέξη έθνος, όπως «εθνικός μηχανισμός», «εθνική στρατηγική» κ.λπ.. Κάνει ιδιαίτερη εντύπωση διότι, δυστυχώς, ο ΣΥΡΙΖΑ, με διάφορα σχέδια νόμου που έχουν υπερψηφιστεί, έχει ακολουθήσει μία σταθερή εθνοφθόρο πολιτική ειδικά στο θέμα της μετανάστευσης, το λεγόμενο κατ' ευφημισμό και καθ' υπερβολή, θα έλεγα, προσφυγικό. Θα αναφερθώ στη συνέχεια σε αυτό. Στο σημείο αυτό θα αναφερθώ σε δύο από τις τροπολογίες που είναι υπουργικές και η Χρυσή Αυγή, πιστή και στοχοπροσηλωμένη στο καλό του ελληνικού λαού, θα τις υπερψηφίσει παρ' ότι εισάγονται από μία στρεβλωμένη αριστερή κυβέρνηση, μία αριστεροδεξιά συγκυβέρνηση. Η πρώτη απ' αυτές είναι η τροπολογία της κ. Αχτσιόγλου, του κ. Τσακαλώτου και του κ. Πετρόπουλου, που αφορά την εφάπαξ οικονομική ενίσχυση στους χαμηλοσυνταξιούχους. Αυτή ακριβώς η τροπολογία είναι η πεμπτουσία της πολιτικής του ΣΥΡΙΖΑ, ο οποίος με αρχηγό τον Αλέξη Τσίπρα ακολουθεί κατά γράμμα την πολιτική Λένιν. Θα θυμίσω ότι το 1904 υπήρχε το σπουδαίο αυτό βιβλίο του Βλαντιμίρ Ίλιτς Λένιν «Ένα βήμα εμπρός, δύο βήματα πίσω», το οποίο εκδόθηκε σαν ένα εγχειρίδιο καθοδήγησης για την αντιμετώπιση των προβλημάτων εντός του κόμματος. Αυτό ακριβώς κάνει και ο Αλέξης Τσίπρας. Παρ' όλα αυτά, η Χρυσή Αυγή, επειδή είναι ένα θετικό μέσο οικονομικής ενίσχυσης των χαμηλοσυνταξιούχων, θα το υπερψηφίσει. Η δεύτερη τροπολογία, που επίσης η Χρυσή Αυγή θα υπερψηφίσει, είναι της κ. Αχτσιόγλου και της κ. Αντωνοπούλου, των Υπουργών. Είναι η με αριθμό 797 και ειδικό αριθμό 49. Θα την υπερψηφίσει για τον απλούστατο λόγο ότι, κατά έναν τρόπο, προβλήματα του τέως Οργανισμού Εργατικής Κατοικίας, τα οποία λίμναζαν επί σειρά ετών, ίσως, εάν υπάρχει πολιτική βούληση βέβαια, θα επιλυθούν. Ένα εξ αυτών είναι ένα ζήτημα που ταλανίζει την Κέρκυρα. Είναι ο οικισμός του Αγίου Ιωάννη, οι εργατικές κατοικίες εκεί, που οι δικαιούχοι δεν έχουν εγκατασταθεί παρ' ότι είναι έτοιμες οι εργατικές κατοικίες εδώ και κάποια έτη για τον λόγο ότι δεν είναι συνδεδεμένες με αποχετευτικό δίκτυο. Ευελπιστούμε, ως Χρυσή Αυγή, τουλάχιστον να επιλυθεί το θέμα αυτό στην Κέρκυρα, που είναι ένα θέμα υπερκομματικό και θα είναι επ' ωφελεία του κερκυραϊκού λαού. Τις μέρες αυτές επισκέπτεται τη Σαουδική Αραβία η Υπουργός Αμύνης της Γερμανίας, η κ. Ούρσουλα Φον Ντερ Λαίεν. Στα μέσα μαζικής ενημέρωσης έγινε πρώτη είδηση το ότι η Υπουργός Αμύνης της Γερμανίας δεν φόρεσε στις δημόσιες εμφανίσεις της το χιτζάμπ, το οποίο, δυστυχώς, η Υπουργός Τουρισμού, η κ. Κεφαλογιάννη, το 2014 τον Φεβρουάριο, αλλά και η κ. Κουντουρά, τον Απρίλιο του 2015 είχαν φορέσει, προκειμένου να εντυπωσιάσουν τον κόσμο στο ισλαμικό αυτό κράτος που βασιλεύει και επικρατούν οι Σαούντ και ο νόμος της σαρία. Εδώ θα ήθελα να επισημάνω ότι είναι πραγματικά θλιβερό να βλέπουμε φεμινίστριες, οι οποίες έχουν ενεργό ρόλο στην πολιτική ζωή του τόπου, να υπερασπίζονται με πολιτικά μέσα, βεβαίως, στην Ελλάδα έναν μισογυνίστικο ισλαμικό ναταλισμό ενώ η Ελλάδα αργοπεθαίνει λόγω της υπογεννητικότητας. Τέλος, θα ήθελα να αναφερθώ σε ένα άλλο πολύ σοβαρό συμβάν της επικαιρότητας που είναι σχετιζόμενο άμεσα με τη μετανάστευση. Στις 16 Οκτωβρίου στη Γερμανία ένας Αφγανός πρόσφυγας δολοφόνησε την κόρη ενός Γερμανού αξιωματούχου της Ευρωπαϊκής Ένωσης, την Μαρία Λαντενμπέργκερ. Αυτός ο Αφγανός συνελήφθη και ομολόγησε ότι είναι το ίδιο άτομο, που το 2013 στην Κέρκυρα αποπειράθηκε να δολοφονήσει μία νεαρή φοιτήτρια - από το Σούλι, συγκεκριμένα, ήταν αυτή η κοπέλα - η οποία όμως επιβίωσε της επίθεσης, αφού την έριξε σε ένα γκρεμό οκτώ μέτρων. Ο ίδιος άνθρωπος, ο οποίος είχε δηλώσει ανήλικος και μάλιστα δεκαεπτά ετών το 2014, εισήλθε στη Γερμανία - από την Ελλάδα βεβαίως - ως δεκαεξάχρονος το 2015. Είναι, λοιπόν, πολύ σημαντικό και πρέπει να αναφερθώ τώρα και εγώ στον τέως Υπουργό Δικαιοσύνης, τον κ. Παρασκευόπουλο, για να πω ότι αυτός ο νόμος για την αποσυμφόρηση των φυλακών έχει οδηγήσει σε μία αναζωπύρωση εγκληματικών πράξεων από άτομα τα οποία έχουν εγκληματική προσωπικότητα και είναι ήδη καταδικασθέντα. Πριν από αρκετό καιρό, ο Μακαριώτατος Αρχιεπίσκοπος Ιερώνυμος είχε κάνει μία δημόσια δήλωση και είχε πει ότι δεν είναι δικό μας καθήκον να διώξουμε τους λαθρομετανάστες. Μεταφέρω επί λέξει τι είχε πει πριν κάποια χρόνια: «Είναι καθήκον μας να τους δώσουμε τροφή και νερό, εάν χρειαστούν». Η Χρυσή Αυγή σήμερα λέει, ενισχύοντας την άποψη του Αρχιεπισκόπου - με πολιτικό όμως χαρακτήρα και όχι θρησκευτικό - ότι είναι πρώτη προτεραιότητα για τη Χρυσή Αυγή να επαναπροωθήσει όλους αυτούς τους παράνομους ισλαμιστές, διότι η Ελλάδα ανήκει στους Έλληνες και θα ανήκει στους Έλληνες. Ευχαριστώ.
Ο κ. Κωνσταντινόπουλος έχει τον λόγο.
Ευχαριστώ, κύριε Πρόεδρε. Είμαστε σήμερα εδώ, για να συζητήσουμε στην Ολομέλεια - επιτρέψτε μου να πω - το ελάχιστο εγγυημένο εισόδημα, το οποίο άρχισε να λειτουργεί πιλοτικά με πρωτοβουλία του ΠΑΣΟΚ το 2014, το διέκοψε για δύο χρόνια η Κυβέρνηση ΣΥΡΙΖΑ - ΑΝΕΛ και σήμερα επανέρχεται και τους καλωσορίζουμε στην πολιτική μας. Όμως, σήμερα, τις τελευταίες ώρες, έχουν δημιουργηθεί γεγονότα, τα οποία δεν μπορούμε να μην επισημάνουμε, όσο κι αν μας καλεί ο κ. Τσακαλώτος να είμαστε ήρεμοι. Είμαστε ήρεμοι και ελπίζω να είναι και η Κυβέρνηση ήρεμη. Πρώτον, δεν μπορούμε πια να γνωρίζουμε πόσα ψέματα έχετε πει και σε ποιους. Δεν ξέρουμε πια τι έχετε συμφωνήσει κρυφά, φανερά και τι έχετε υπογράψει με τους εταίρους. Ξέρουμε σίγουρα ότι βγήκε μια ανακοίνωση από τον εκπρόσωπο του κ. Ντάισελμπλουμ που λέει ότι παγώνουμε τις θετικές εξελίξεις, που εσείς πανηγυρίζατε, για το χρέος. Η Κυβέρνηση πρέπει να ενημερώσει τη Βουλή. Τι έχετε συμφωνήσει; Τι έχει συμβεί; Γιατί εμείς είμαστε εδώ και λέμε - το είπαμε από την πρώτη μέρα - ότι εμείς Συριζαίοι δεν πρόκειται να γίνουμε. εννοώ στην κουλτούρα. Όταν διασφαλίσαμε το κοινωνικό μέρισμα, δεν είχαμε τέτοια προβλήματα στην Ευρώπη. Δεν υπήρχαν τέτοια προβλήματα. Διασφαλίστηκε το κοινωνικό μέρισμα και δόθηκε και τώρα υπάρχουν άνθρωποι που το έχουν ανάγκη. Εσείς τι ψέματα, πόσα ψέματα έχετε πει και σε ποιους; Τι έχετε συμφωνήσει και σήμερα έχουμε αυτές τις εξελίξεις; Δεύτερο ζήτημα. Είχα την ελπίδα ότι ο Πρωθυπουργός θα έπαιρνε μια απόφαση για τον κ. Ζουράρι, ο οποίος έκανε την εξής δήλωση ως Υπουργός της Κυβέρνησης, ότι «δεν πειράζει και δεν υπάρχει πρόβλημα να χάσουμε και δυο - τρία νησιά». Δεν έχει βγει ούτε ένας της Κυβέρνησης ΣΥΡΙΖΑ - ΑΝΕΛ να κάνει μια δήλωση! Σας ερωτώ, κύριε Υπουργέ: Ποια είναι η άποψη της Κυβέρνησης - είστε δύο Υπουργοί εδώ, εκπροσωπείτε την Κυβέρνηση - για τον κ. Ζουράρη; Τι λέτε στο Σώμα; Συμφωνείτε; Διαφωνείτε; Εκφράζει τις θέσεις της Κυβέρνησης; Είναι Υπουργός της Κυβέρνησης. Κοιτάξτε, τις τελευταίες μέρες η Κυβέρνηση είναι ένα πλοίο ακυβέρνητο σε όλα τα επίπεδα: στα εθνικά ζητήματα, στα πολιτικά ζητήματα της διαπραγμάτευσης, στα θέματα, που αφορούν το ξέπλυμα των νεοναζί. Είστε σε όλα ένα πλοίο ακυβέρνητο. Επειδή θέλω να είμαι πολύ σαφής, γιατί και εμείς έχουμε ευθύνη για το πώς αντιμετωπίζουμε αυτό το φαινόμενο και πώς να μιλάμε καθαρά, χθες…
Για ποιους μιλάει ο κύριος;
Χθες είχαμε το Ολοκαύτωμα των Καλαβρύτων. Στο Ολοκαύτωμα των Καλαβρύτων, που είχαμε χθες, οι Γερμανοί σε αντίποινα σκότωσαν όλους τους άνδρες, οχτακόσια άτομα, οι οποίοι δεν ήταν πρόσφυγες, δεν ήταν μετανάστες, δεν ήταν Σύριοι, δεν ήταν κακοποιοί, δεν ήταν οτιδήποτε. Ήταν Έλληνες. Όμως, χθες στο Ολοκαύτωμα δεν υπήρχε εκπροσώπηση της Χρυσής Αυγής. Ξέρετε γιατί να πείτε στον κ. Παρασκευόπουλο και στους άλλους; Γιατί αυτούς τους σκότωσαν νεοναζί. Και υπάρχει υποκρισία - και πρέπει να το πούμε - ότι αυτοί από τη μια μεριά, κρατούν υποκριτικά την ελληνική σημαία ως δήθεν πατριώτες και από την άλλη, χαιρετάνε ναζιστικά, γι' αυτό δεν μπορούν να πάνε να τιμήσουν τους οχτακόσιους άντρες, που σκοτώθηκαν στο Ολοκαύτωμα. Αυτή είναι η πραγματικότητα! Λυπάμαι για εσάς, για τη δήθεν Αριστερά, η οποία με τον τρόπο της αυτό και με πολλά γεγονότα προσπαθεί να ξεπλύνει μια ιστορία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε.
Συνεχίστε, κύριε συνάδελφε.
Είναι πολύ καθαρό αυτό και πρέπει να το γνωρίζουν οι Έλληνες πολίτες, γιατί - σας το ξαναλέω - οι οχτακόσιοι, που δολοφονήθηκαν από τους νεοναζί, ήταν Έλληνες πατριώτες, παιδιά από δεκατριών χρονών και πάνω. Κύριοι συνάδελφοι, ο χρόνος σας, του ΣΥΡΙΖΑ τελειώνει. Το ενδιαφέρον είναι αν θα επιλέξετε το πατριωτικό σας καθήκον ή το κομματικό σας. Σας ευχαριστώ πολύ.
Κύριε Πρόεδρε, μπορώ να έχω τον λόγο;
Δεν υπάρχει προσωπικό.
Ζητώ τον λόγο για μισό λεπτό. Ήταν προσωπικό και θέλω…
Δεν υπάρχει θέμα προσωπικό. Μόνο για προσωπικό μπορείτε να πάρετε τον λόγο.
Κύριε Πρόεδρε, επιτρέψτε μου για μισό λεπτό…
Έχετε τον λόγο, κύριε Αϊβατίδη.
Ο κύριος, που μίλησε προηγουμένως, χρησιμοποιεί συστηματικά, επειδή δεν έχει άλλα επιχειρήματα, ένα ψεύτικο επιχείρημα εναντίον της Χρυσής Αυγής. Τον καλώ, λοιπόν, όπως και όλους τους συναδέλφους Βουλευτές να δουν σήμερα στην πρώτη σελίδα της Χρυσής Αυγής στο site μας ποιο ακριβώς θέμα έχουμε για τα Καλάβρυτα, για τους ήρωες που σφαγιάστηκαν. Σας παρακαλώ, λοιπόν, θερμώς επειδή ο κύριος - επαναλαμβάνω - δεν ασχολήθηκε ουσιαστικά καθόλου με το σχέδιο νόμου αλλά με την κατά φαντασίαν νεοναζιστική οργάνωση, νομίζω ότι είναι εκ του περισσού.
Δεν μπορείτε να κάνετε άλλη ομιλία. Ο κ. Συντυχάκης έχει τον λόγο. Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Είναι τόσο θρασύδειλη η Χρυσή Αυγή, ως φασιστική εγκληματική οργάνωση…
Πάλι τα ίδια!
Αυτό πρέπει να διαγραφεί, κύριε Πρόεδρε!
Παρακαλώ, παρακαλώ!
Να διαγραφεί αυτό!
…που όχι μόνο στα Καλάβρυτα δεν τολμούν αν πάνε…
Παρακαλώ!
Αν τους παίρνει, αν τολμάνε, ας πάνε μία βόλτα από τα Ανώγια στην Κρήτη και θα τους τακτοποιήσουν.
Τι θα γίνει;
Αν σας παίρνει, να βγείτε εσείς στους δρόμους. Εμείς πάμε παντού.
Παρακαλώ!
Κυρίες και κύριοι συνάδελφοι, ο Εθνικός Μηχανισμός Εφαρμογής Πολιτικών Κοινωνικής Ένταξης και του Κοινωνικού Εισοδήματος Αλληλεγγύης δεν είναι δική σας πατέντα. Προβλέπονται στη Στρατηγική της Ευρωπαϊκής Ένωσης - Ευρώπη 2020 για τη διαχείριση της ακραίας φτώχειας και στις στοχεύσεις της ελληνικής εθνικής στρατηγικής για την κοινωνική ένταξη. Αναφέρεται, μάλιστα, ότι η καθολική κάλυψη του πληθυσμού δεν επιλέγεται ως βιώσιμο σενάριο στόχευσης αυτής της στρατηγικής. Δηλαδή, τι μας λέει; Ότι η χορήγηση του Κοινωνικού Εισοδήματος Αλληλεγγύης προϋποθέτει το συνολικό εισόδημα των δικαιούχων να είναι ελάχιστο έως μηδενικό και να μη διαθέτουν περιουσία, αλλά να συνδέονται οι δικαιούχοι με την αγορά εργασίας ως πάμφθηνο εργατικό δυναμικό. Κατευθύνονται δηλαδή σε περιορισμένο αριθμό ατόμων και κατηγορίες πληθυσμού που ζουν σε συνθήκες εξαθλίωσης. Η Ευρωπαϊκή Ένωση των μονοπωλίων, που προκαλεί φτώχεια, αστέγους, ανέργους, προσφυγιά, μαζί με τις κυβερνήσεις που εξαθλιώνουν λαούς αναλαμβάνουν την προστασία των εξαθλιωμένων. Ο λύκος, δηλαδή, να φυλάξει τα πρόβατα. Απόλυτη υποκρισία και εμπαιγμός! Ποια είναι, όμως, η βαθύτερη στόχευση αυτών των πολιτικών; Με μειωμένες δαπάνες να καλύψουν τα κράτη της Ευρωπαϊκής Ένωσης ορισμένες κατεπείγουσες ανάγκες για μεγαλύτερο αριθμό απόλυτα φτωχών προς αποφυγή κοινωνικών εκρήξεων. Τι σημαίνει αυτό; Πρώτον, την προς τα κάτω ενοποίηση των παροχών, ώστε το συνολικό ατομικό εισόδημα από κάθε πηγή μαζί με το ΚΕΑ να μην υπερβαίνει ένα όριο, που είναι πολύ χαμηλό. Δεύτερον, την απαλλαγή των καπιταλιστικών κρατών από το κόστος της κοινωνικής πολιτικής, για να ενισχυθούν οι επιχειρηματικοί όμιλοι και η ανταγωνιστικότητά τους με κίνητρα, φοροαπαλλαγές, ζεστό κρατικό χρήμα, όχι μόνο στη συγκυρία της καπιταλιστικής κρίσης, αλλά και μετά από αυτήν. Η αιτιολογική έκθεση του σχεδίου νόμου φωτογραφίζει τους ευνοούμενους. Η θεσμοθέτηση του εθνικού μηχανισμού, όπως λέει, αποτελεί εθνική υποχρέωση, διεθνή και κοινοτική δέσμευση, σύμφωνα με την αιρεσιμότητα για την εκκίνηση του προγράμματος ΕΣΠΑ. Δηλαδή ή εφαρμόζετε μηχανισμό αναπαραγωγής και διαχείρισης της ακραίας φτώχειας, για να εξοικονομηθούν πόροι για τις επενδυτικές ορέξεις των μονοπωλιακών ομίλων ή κόβουμε τη χρηματοδότηση των επενδύσεων μέσω ΕΣΠΑ. Αυτός ο μηχανισμός που θεσμοθετείται είναι μηχανισμός αναπαραγωγής και διαχείρισης της ακραίας φτώχειας, αναδιανομής της φτώχειας ανάμεσα στους λιγότερο φτωχούς και σε αυτούς που δεν έχουν στον ήλιο μοίρα. Ο μοχλός αυτής της αναδιανομής είναι το Κοινωνικό Εισόδημα Αλληλεγγύης είτε σε χρήμα είτε σε είδος. Είναι απαίτηση του τρίτου μνημονίου που ψηφίσατε από κοινού όλοι μαζί, ΣΥΡΙΖΑ, ΑΝΕΛ, Νέα Δημοκρατία, ΠΑΣΟΚ και Ποτάμι. Για να δούμε, όμως, την ουσία που κρύβεται πίσω από την κουρτίνα του σχεδίου νόμου. Πρώτον, η κ. Φωτίου την έδωσε με πολύ ανάγλυφο τρόπο τον περασμένο κιόλας Οκτώβρη. Λίγο - πολύ είπε ότι για να μην καταντήσουν ρεμπεσκέδες όσοι παίρνουν σήμερα επίδομα, πρέπει να τους κοπεί και για να μην γίνουν συνήθεια τα ψίχουλα του ΚΕΑ, σκοπεύει να αντικαταστήσει μέρος του με παροχές σε είδος. Τι είπε, λοιπόν, στην συνέντευξη Τύπου; Όταν φτάνεις σε τόσο μικρά επίπεδα επιδοματικά, όπως είναι σήμερα το ΚΕΑ, τα 200 ευρώ, οι παροχές σε είδος μπορούν να σε κάνουν να επιβιώσεις, οι παροχές σε χρήμα θα σε καταστρέψουν. Γιατί όπως είπα και πριν, είναι αδύνατον να επιβιώσεις με 200 ευρώ, ενώ αυτά που σας είπα μόλις πριν είναι 150 ευρώ και μπορείς να επιβιώσεις πολύ δύσκολα, αλλά μπορείς. Χωρίς σχόλια! Είναι πλήρως αποκαλυπτικά. Δεύτερον, τα εισοδηματικά κριτήρια για το ΚΕΑ είναι τόσο χαμηλά, που εξαιρούν τη συντριπτική πλειοψηφία όσων λαμβάνουν τα κατώτερα όρια των συντάξεων. Ισοδυναμεί με τη χορήγηση 13 ευρώ ημερησίως σε μια τετραμελή οικογένεια. Τα ίδια πάνω - κάτω προβλέπονταν από το ελάχιστο εγγυημένο εισόδημα της Νέας Δημοκρατίας. Τρίτον, θα εντάξετε το 10% των δικαιούχων ΚΕΑ σε προγράμματα εργασίας και κατάρτισης. Τι να πει κανείς; Περηφανεύεστε για τα προγράμματα ανακύκλωσης της ανεργίας που καταδικάζουν τους εργαζόμενους στη φτώχεια όπως η κοινωφελής εργασία των 490 ευρώ μισθό και υποτυπώδη δικαιώματα. Τέταρτον, μας λέτε ότι δεν κόβετε προνοιακά επιδόματα. Όχι μόνο τα κόβετε, ως μνημονιακή σας υποχρέωση άλλωστε, στο 0,5% του ΑΕΠ ετησίως, αλλά συντηρείτε τις ήδη ισχύουσες απαράδεκτες διατάξεις για τα ποσοστά αναπηρίας που συνιστούν περικοπή προνοιακών επιδομάτων. Για παράδειγμα, ανάπηρος με τα δύο πόδια κομμένα, ζαχαρώδη διαβήτη και στεφανιαία νόσο δεν δικαιούται τα 330 ευρώ επίδομα το δίμηνο, διότι είναι κομμένα κάτω από τα γόνατα. Για να το δικαιούται, πρέπει η κινητική αναπηρία κάτω άκρων να είναι άνω του 80%. Και για να είναι πάνω από 80%, πρέπει να είναι κομμένα πάνω από το γόνατο. Η αρμόδια λοιπόν υγειονομική επιτροπή του ΚΕΠΑ τού δίνει 75%. Για να το πάρει το επίδομα, πρέπει να ξαναμπεί στο χειρουργείο και να του κόψουν τα πόδια πάνω από το γόνατο, αφού δεν μπορεί να φορέσει προσθετικά πόδια λόγω αγκύλωσης. Αυτά είναι τα ψέματα. Αυτή είναι η αθλιότητα της δήθεν ευαισθησίας σας για τους ανάπηρους. Να πώς κόβετε τα επιδόματα. Καταθέτω στα Πρακτικά το συγκεκριμένο πόρισμα του ΚΕΠΑ. [[Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτή είναι η ουσία των προθέσεων Κυβέρνησης - Ευρωπαϊκής Ένωσης, κυρίες και κύριοι, και των άλλων αστικών κομμάτων: Κόψιμο δισεκατομμυρίων ευρώ από τους φτωχούς, τσάκισμα συντάξεων, μισθών, παροχών υγείας, πρόνοιας, φάρμακο, λεηλάτηση λαϊκού εισοδήματος και υποσχέσεις για λίγα ψίχουλα στους εξαθλιωμένους. Βάζετε τη διαχωριστική γραμμή ανάμεσα σε αυτούς που βρίσκονται ή κατευθύνονται στο τελευταίο σκαλοπάτι της εξαθλίωσης και στα υπόλοιπα λαϊκά στρώματα και όχι ανάμεσα σε αυτούς που παράγουν τον πλούτο και σε αυτούς που τον καρπώνονται, δηλαδή τους επιχειρηματικούς ομίλους. Γι' αυτό εκσυγχρονίζετε το σύστημα κοινωνικής πολιτικής και πρόνοιας σε όλη την κρατική δομή, Υπουργεία, περιφέρειες και δήμους με πιο αυστηροποιημένα κριτήρια που θα κόβουν ή θα ξηλώνουν τα επιδόματα. Γι' αυτό θεσμοθετείτε το Ενιαίο Γεωπληροφοριακό Σύστημα με πλήρη καταγραφή κοινωνικής, οικογενειακής, εισοδηματικής περιουσιακής κατάστασης των φτωχών για να κόβονται ή να περικόπτονται αυτόματα τα επιδόματα. Οι επιλογές και η προπαγάνδα της Κυβέρνησης, κυρίες και κύριοι, έχουν μεγάλο βάθος. Με πρόσχημα την αναπόφευκτη επιλογή βρίσκει το άλλοθι για να θολώνονται οι πραγματικοί στόχοι του ΚΕΑ και των μηχανισμών που στήνουν. Καλλιεργεί την αυταπάτη ότι με μια άλλη κυβέρνηση με ηθική διαχείριση μπορεί τάχα να υπάρξει κρατική κοινωνική πολιτική που να καλύπτει τις σύγχρονες λαϊκές ανάγκες. Τελειώνοντας, κύριε Πρόεδρε, ο φτωχός και ταλαιπωρημένος λαός δεν έχει να περιμένει τίποτα από παυσίπονα και μάλιστα ιμιτασιόν. Να μην αποδεχθεί τα ξενοφοβικά, ρατσιστικά και μισαλλόδοξα κηρύγματα της Χρυσής Αυγής, ούτε τη νομιμοποίηση που της παρέχουν στελέχη του ΣΥΡΙΖΑ - ο ίδιος ο ΣΥΡΙΖΑ - ξεπλένοντας τον εγκληματικό και ναζιστικό της χαρακτήρα. Ο λαός πρέπει να λάβει τα μέτρα του, γιατί δεν του αξίζει να ζει με τα ψίχουλα που του επιστρέφουν από τα ματωμένα πλεονάσματα. Πρέπει να αγωνιστεί για να του επιστραφούν όλα όσα του έκλεψαν στο όνομα της εθνικής προσπάθειας αντιμετώπισης της καπιταλιστικής κρίσης.
Ολοκληρώστε, κύριε Συντυχάκη.
Τελειώνω. Γι' αυτό το ΚΚΕ κατέθεσε εκ νέου την τροπολογία για την επαναφορά της δέκατης τρίτης και της δέκατης τέταρτης σύνταξης. Έχει καταθέσει προτάσεις νόμου για την ανακούφιση των λαϊκών οικογενειών, για την αντιμετώπιση της ανεργίας. Έχει καταθέσει την πρόταση νόμου πεντακοσίων συνδικαλιστικών οργανώσεων και πάνω για την επαναφορά των 751 ευρώ των συλλογικών συμβάσεων εργασίας. Καμμιά από αυτές δεν έκανε δεκτή ούτε η Κυβέρνηση ούτε τα άλλα κόμματα. Το ΚΚΕ καλεί τον λαό να εκπαιδευτεί στο λαϊκό σχολείο του αγώνα που θα επιβάλλει στην πράξη να καρπώνεται ο ίδιος τον πλούτο που παράγει και ο οποίος φτάνει και περισσεύει…
Βάλτε μια τελεία, κύριε συνάδελφε.
…να ικανοποιήσει τις σύγχρονες ανάγκες του. Με βάση όλα τα παραπάνω και τα όσα είπαν οι εισηγητές μας καταψηφίζουμε το σχέδιο νόμου. Ευχαριστώ.
Η κ. Κατσαβριά έχει τον λόγο.
Κύριε Πρόεδρε, τον λόγο παρακαλώ, για μισό λεπτό.
Δεν γίνεται κάθε φορά που γίνεται αναφορά σε ένα κόμμα να δίνω τον λόγο.
Ναι, αλλά ήταν άσχημη αναφορά και την επιτρέπετε.
Δεν έκανε μόνο σε ένα κόμμα, έκανε και σε άλλο κόμμα αναφορά.
Στα Σφακιά 7,21% η Χρυσή Αυγή.
Να το πεις στον Πολάκη, όχι σε εμένα.
Σε σας το λέω, 7,21% και θα γίνει 10% τουλάχιστον.
Ορίστε, κυρία Κατσαβριά, έχετε τον λόγο.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, ασφαλώς και δεν είναι πρωτότυπο. Είναι πασίγνωστο φαινόμενο ελληνικό που ενδημεί στον δημόσιο διάλογο για πάρα πολλά χρόνια. Να συμφωνούμε, δηλαδή, διαφωνώντας και μάλιστα σε υψηλούς και επιθετικούς τόνους, όπως αυτούς που χρησιμοποίησε ο κ. Βρούτσης και άλλοι συνάδελφοι της Νέας Δημοκρατίας και μερικοί υποτιθέμενοι φιλοευρωπαίοι και κατά τα άλλα αντιλαϊκιστές. Έχω την αίσθηση, όμως, ότι αυτή η ρητορική στοχεύει στη συγκάλυψη των βαρύτατων ευθυνών τους και όχι στην προσπάθεια μιας καλόπιστης κριτικής, η οποία θα ήταν επιβεβλημένη και καλοδεχούμενη. Η Νέα Δημοκρατία και το άλλοτε σοσιαλιστικό ΠΑΣΟΚ διατείνονται ότι το παρόν νομοσχέδιο είναι αφ' ενός επιταγή των δανειστών από το 2012 και αφ' ετέρου ότι το είχαν ήδη έτοιμο και εμείς το καθυστερήσαμε. Όμως, όλοι γνωρίζουν ότι οι μισές αλήθειες ισοδυναμούν με πελώρια ψέματα και είναι μισή αλήθεια η μνημονιακή καταγωγή των συγκεκριμένων ρυθμίσεων, γιατί παραγνωρίζεται η χάρτα των κοινωνικών δικαιωμάτων. Όπως επίσης, είναι μισή αλήθεια και το ότι το είχαν τάχα έτοιμο, καθώς το μόνο που είχαν προβλέψει, αλλά όχι σχεδιάσει, ήταν η χρήση της βάσης δεδομένων της ΗΔΙΚΑ. Και για να μην τους αδικήσω, είχαν προβλέψει, επίσης, την πιλοτική εφαρμογή του ελάχιστου εγγυημένου εισοδήματος. Πάντως, έτσι κι αλλιώς, δηλαδή ακόμη και αν τα πράγματα είχαν όπως ακριβώς ισχυρίζονται, το συμπέρασμα είναι προφανές. Εφάρμοσαν πιστά όλες τις μνημονιακές τους δεσμεύσεις, εκτός από εκείνες που αφορούσαν τις πλέον αδύναμες, τις ευάλωτες και ευπαθείς ομάδες του πληθυσμού, δηλαδή τα θύματα της πολιτικής τους. Σε κάθε περίπτωση, όμως, είναι οι ίδιοι οι πολίτες που γνωρίζουν ακριβώς τι έκαναν και τι δεν έκαναν. Κυρίες και κύριοι συνάδελφοι, ο νεοφιλελευθερισμός της Νέας Δημοκρατίας και του ΠΑΣΟΚ, από την εποχή του Σημίτη έως και σήμερα, έχει ανάγκη από ένα φύλο συκής. Ήδη, από τα μέσα της δεκαετίας του '90 στα προγράμματά τους διατυπώνεται η πρόθεσή τους να επουλώνουν τα τραύματα των πιο αδύναμων στρωμάτων της κοινωνίας, των θυμάτων δηλαδή της πολιτικής τους. Εγκατέλειψαν κάθε συγκροτημένη κοινωνική πολιτική και διέγραψαν την ανάγκη του κράτους πρόνοιας και τους κράτους δικαίου από το λεξιλόγιό τους. Παρέδωσαν βασικές κοινωνικές δομές είτε σε ιδιωτικά συμφέροντα είτε σε φορείς θολής και αμφίβολης ποιότητας πολλές φορές. Μιλώ για διάφορα κέντρα ψυχικής υγείας, προστασίας υπερηλίκων ή θαλπωρής μικρών και ανυπεράσπιστων παιδιών που προσφέρουν υπηρεσίες και μάλιστα με κρατικές ή ευρωπαϊκές χρηματοδοτήσεις. Δεν είναι πια η οργανωμένη κοινωνία, δεν είναι το κράτος που αναλαμβάνει την κοινωνική προστασία. Οι κάθε είδους αναξιοπαθούντες συμπολίτες μας είναι πλέον έρμαια της φιλάνθρωπης και ελεήμονος διάθεσης, εάν αυτή εκδηλωθεί. Οι σημερινοί νεοφιλελεύθεροι και σοσιαλφιλεύθεροι καμώνονται πως αυτοί έκτισαν το κοινωνικό κράτος και αφήνουν να εννοηθεί πως έχουν και το δικαίωμα να το γκρεμίσουν. Τους ξεφεύγει μερικές φορές και η ατάκα ότι το μεταπολιτευτικό κοινωνικό κράτος χτίστηκε με δανεικά, προκειμένου να δικαιολογήσουν τη χρεοκοπία του κλεπτοκρατικού και πελατειακού πολιτικού και οικονομικού συστήματος που οι ίδιοι εξέθρεψαν, αλλά και αντίστροφα αυτό τους εξέθρεψε. Και μετά αναρωτιούνται για το βαρύτατο πολιτικό κόστος που πληρώνουν και θρηνούν γοερά για την απώλεια της εξουσίας. Κύριε Πρόεδρε, τόσο οι θεσμικές αλλαγές για την ουσιαστική οργάνωση της κοινωνικής πολιτικής που προβλέπει το παρόν νομοσχέδιο, όσο και η πολιτική για το κοινωνικό εισόδημα αλληλεγγύης έρχονται να δώσουν σάρκα και οστά στη δίκαιη απαίτηση της κοινωνίας για πραγματική κοινωνική δικαιοσύνη και αλληλεγγύη. Για μας, για τον ΣΥΡΙΖΑ, για την Κυβέρνησή μας είναι η εκπλήρωση του χρέους απέναντι στη χειμαζόμενη από την κρίση κοινωνία. Η διαφάνεια στην χρήση των πόρων και η αποτελεσματικότητα στη διάθεσή τους διασφαλίζονται με τον καλύτερο τρόπο σε όλα τα επίπεδα της διοίκησης. Κανείς δεν έχει το δικαίωμα να σφετερίζεται τον πόνο του άλλου και να κάνει πολιτική, δηλαδή άγρα ψηφοφόρων, είτε είναι δήμαρχος είτε περιφερειάρχης είτε ακόμη και Βουλευτής ή Υπουργός. Τα 760 εκατομμύρια του ΚΕΑ θα δώσουν ανάσα σε πολλούς συμπολίτες μας. Εύχομαι τώρα που φαίνεται να γυρίζει η ρόδα της ανάκαμψης και της ανάπτυξης, να χρειαζόμαστε όλο και λιγότερα. Να βρουν όλοι μια δουλειά, να υπάρχει δίκαιη διανομή του εισοδήματος. Να υπάρχει κοινωνική δικαιοσύνη, αξιοπρέπεια και δημοκρατία. Είναι το ελάχιστο που δικαιούνται οι Έλληνες και οι Ελληνίδες. Μαζί τους το επιδιώκουμε, το προσπαθούμε και θα το πετύχουμε. Συγχαρητήρια, κυρία Υπουργέ. Σας ευχαριστώ.
Κυρία Τζούφη, έχετε τον λόγο.
Κύριε Πρόεδρε, κύριε Υπουργέ, κυρίες και κύριοι συνάδελφοι, στο τέλος μιας πολύ κουραστικής μέρας, νομίζω ότι έχει γίνει πλέον σαφές, όπως είχε γίνει και στις επιτροπές, ότι όπως κι εκεί η πλειοψηφία των αρμόδιων φορέων που εκφράζουν την κοινωνία των πολιτών, έτσι και σήμερα εδώ οι περισσότεροι εισηγητές των κομμάτων είπαν ότι το νομοσχέδιο κινείται σε θετική κατεύθυνση κι ότι έρχεται να λύσει και να στηρίξει κρίσιμες πτυχές του κοινωνικού κράτους για τις ευάλωτες κοινωνικές ομάδες. Επειδή όμως, η μείζων Αντιπολίτευση δεν μπορεί να αρνηθεί - κυρίως αυτή και όχι μόνο - το θετικό πρόσημο αυτών των αλλαγών και σωστά ψηφίζει θετικά επιλέγει - για να επιβεβαιώσει τη δήθεν αποτυχία και ανικανότητα της Κυβέρνησης ή γιατί κάποιοι επιλέγουν να ρίξουν αίμα στην αρένα κυρίως του τηλεοπτικού τους ακροατηρίου - την άγρια επιθετικότητα, προσβλητικούς χαρακτηρισμούς, αναστροφή της πραγματικότητας για καθεστηκυία τάξη και καρέκλες ή και πυροτεχνήματα του τύπου ότι ανακαλύψαμε ότι η Κυβέρνηση έχει υπογράψει δεκάχρονα πλεονάσματα της τάξης του 3,5%. Απάντησε ο συνάδελφος κ. Μαντάς, θα πω κι εγώ το ίδιο, ότι η Κυβέρνηση ποτέ δεν αποδέχτηκε πρωτογενή πλεονάσματα 3,5% για δέκα χρόνια μετά τη λήξη του προγράμματος. Τα κείμενα που παρουσιάστηκαν αποτελούν απλώς έκθεση συμμόρφωσης της Κομισιόν. Υπάρχουν πολλά τέτοια και δεν υπογράφονται από την ελληνική Κυβέρνηση, η οποία έχει δηλώσει σαφώς ότι δεν αποδέχεται αυτές τις υποθέσεις για τα πλεονάσματα, διεκδικώντας μια βιώσιμη λύση για το χρέος. Στην κατεύθυνση αυτή να θυμίσω ότι πριν λίγες μέρες στη συζήτηση του προϋπολογισμού εδώ το ίδιος ο Υπουργός Οικονομικών είχε βάλει στο τραπέζι την προσπάθεια που κάνει η Ελλάδα να λειτουργήσει η λύση του 2,5% σε πρωτογενή πλεονάσματα και το άλλο 1% να δαπανηθεί στη μείωση των φόρων για τις μικρές και μεσαίες επιχειρήσεις ενισχύοντας έτσι την ανταγωνιστικότητα και την ανάπτυξη, καλώντας μάλιστα σε ευρύτερη συναίνεση που θα βοηθούσε στη σκληρή διαπραγμάτευση. Έτσι νομίζω ότι είναι λάθος τελικά να διακινείτε έγγραφα με στόχο να συκοφαντήσετε ως συμβιβασμένη την ελληνική Κυβέρνηση και δεν βοηθάει στην τελική έκβαση αυτής της μάχης για το σύνολο του ελληνικού λαού. Και πολύ περισσότερο δεν βοηθάνε στην άλλη μάχη που δίνεται για τα εργασιακά δηλώσεις που κάνουν δυστυχώς οι Αντιπρόεδροι της μείζονος Αντιπολίτευσης όπως: «Εμείς θα μπορούσαμε να υπογράψουμε όλες τις μεταρρυθμίσεις και πολύ περισσότερες», «οι συλλογικές συμβάσεις θα οδηγήσουν σε κλείσιμο επιχειρήσεων» ή ότι «η λύση είναι ειδικές συμβάσεις μεταξύ του εργοδότη και του εργαζόμενου». Το λέω αυτό διότι είναι ανοιχτή και αυτή η μάχη και στο επίπεδο του Ευρωπαϊκού Κοινοβουλίου και στο επίπεδο των θεσμών. Όμως, για να έρθω στο συζητούμενο νομοσχέδιο, αυτό σαφώς αποτελεί συνέχεια της κυβερνητικής πολιτικής, όπως είπα και εισαγωγικά, για να υποστηριχθούν οι άνθρωποι που έχουν πιο πολύ πληγεί από την κρίση και που έχουν περιορισμένη ή καθόλου πρόσβαση σε κοινωνικά δημόσια αγαθά και δυσκολεύονται ή και αδυνατούν σε πολλά επίπεδα, στέγη, εργασία, ικανοποιητικό εισόδημα, εκπαίδευση, ιατρική περίθαλψη και κοινωνική ασφάλιση. Να θυμίσω πως το πρώτο νομοσχέδιο που κατέθεσε η Κυβέρνησή μας ήταν στην τροχιά της καταπολέμησης της ανθρωπιστικής κρίσης και που τότε από αρκετούς είχε χαρακτηριστεί ως μονομερής ενέργεια και από άλλους ως ψίχουλα ή μη υλοποιήσιμο. Ενάμιση χρόνο μετά μπορούμε να πούμε ότι καταφέραμε να το υλοποιήσουμε, καλύπτοντας στοιχειωδώς - θα συμφωνήσω εδώ - τετρακόσιες χιλιάδες συμπολίτες μας στο επίπεδο των βασικών τους αναγκών. Επιπρόσθετα, παρά το ασφυκτικό δημοσιονομικό περιβάλλον, η Κυβέρνηση σε όλο αυτό το διάστημα μάχεται διαρκώς και καθημερινά για κοινωνική ισότητα και αλληλεγγύη, προσπαθώντας, παρά τους δεδομένους περιορισμούς, που δεν τους αμφισβητούμε, να ξεδιπλώσει μια πολιτική που προσπαθεί στο επίκεντρό της να έχει τη μεγάλη κοινωνική πλειοψηφία. Πώς αποδεικνύεται αυτό; Ενδεικτικά αναφέρω μια σειρά από νομοθετικές διαδικασίες: Κατ' αρχάς, την κάλυψη των ανασφάλιστων πολιτών. Τη στιγμή που οι προηγούμενες κυβερνήσεις άφηναν χωρίς υγειονομική κάλυψη δυόμισι εκατομμύρια πολίτες, δόθηκε η δυνατότητα σε επτακόσιες εξήντα επτά χιλιάδες δικαιούχους με πολύ χαμηλό εισόδημα να έχουν μηδενική συμμετοχή στα φάρμακα, εκατόν ενενήντα χιλιάδες και πλέον για εργαστηριακές εξετάσεις ύψους 21,6 εκατομμυρίων ευρώ στις δημόσιες δομές και διακόσιες εβδομήντα τέσσερις χιλιάδες συμπολίτες μας για φάρμακα, αξίας 62,7 εκατομμυρίων ευρώ μέσα στο 2016. Παρατείνουμε τη λειτουργία των δομών φτώχειας μέχρι να μπορέσουμε να οδηγήσουμε σε εκείνο που θέλουμε και ονειρευόμαστε. Σχετικά με τα προγράμματα απασχόλησης του ΟΑΕΔ, ο συνάδελφος κ. Μαντάς ανέφερε ότι στους μακροχρόνια ανέργους, που έχουν εξαντλήσει το δωδεκάμηνο επιδότησης, τους δίνεται η δυνατότητα, εάν το εισόδημά τους είναι κάτω από 10.000 ευρώ, να μην κόβεται το επίδομα. Επίσης παρατείνουμε την παροχή των σχολικών γευμάτων, που πρόσφατα εξαγγέλθηκε ότι θα επεκταθούν σε περισσότερους μαθητές, διότι δυστυχώς τα έχουμε ακόμη ανάγκη, τις δομές για ασυνόδευτους ανήλικους πρόσφυγες, τη χρηματοδότηση των κέντρων κοινωνικής πρόνοιας, που βοηθάνε στην αντιμετώπιση του προσφυγικού. Τη διευκόλυνση της μετακίνησης ευάλωτων κοινωνικών ομάδων με συγκοινωνιακά μέσα, την ομαλή χρηματοδότηση του προγράμματος υποβοήθησης συνταξιούχων και ηλικιωμένων ατόμων, με το πρόγραμμα «Βοήθεια στο Σπίτι», την κάλυψη του 15% των προκηρυσσομένων θέσεων μονίμων υπαλλήλων σε θέσεις ΙΔΑΧ από ανθρώπους με αναπηρία ή μέλη οικογενειών που έχουν στη φροντίδα τους μέλη με αναπηρία, τον κατά προτεραιότητα διορισμό των αναπληρωτών εκπαιδευτικών και λοιπού προσωπικού, σε αυξημένο μάλιστα ποσοστό 25%, στους φορείς ενισχυτικής διδασκαλίας και ειδικής εκπαίδευσης για τα παιδιά που έχουν προβλήματα μάθησης. Την αύξηση των κονδυλίων για την ένταξη παιδιών σε βρεφονηπιακούς σταθμούς, με στόχο την επέκταση του προγράμματος με την παροχή voucher στο σύνολο των νοικοκυριών με εισόδημα κάτω από το όριο της φτώχειας και επίσης στο σύνολο των νοικοκυριών με πρόσωπα με αναπηρία. Θα ήθελα να πω εδώ προς τον συνάδελφο του ΚΚΕ ότι βρίσκεται σε επεξεργασία μια προσπάθεια να νομοθετήσουμε τον χάρτη των δικαιωμάτων για την αναπηρία, που ελπίζουμε ότι τον Μάρτιο θα γίνει νόμος του κράτους, όπου εκεί θα γίνει μεγάλη προσπάθεια, αδικίες που πράγματι υπάρχουν να αρθούν και να μπορέσουμε να αντιμετωπίσουμε με πιο σωστό και ορθολογικό τρόπο τους ανθρώπους αυτούς που το έχουν ανάγκη. Στην κατεύθυνση αυτή, βεβαίως, αυξήσαμε και τις δαπάνες του κοινωνικού προϋπολογισμού κατά 760 εκατομμύρια ευρώ, ενώ η συνολική δαπάνη ανέρχεται στο 1,5 δισεκατομμύριο ευρώ, ενώ επιλέξαμε, όπως ήδη έχει ειπωθεί, και είναι γνωστό και λέτε ότι το ψηφίζετε, τη διανομή του κοινωνικού μερίσματος σε εκείνους που υπέστησαν τις μεγαλύτερες πληγές, σηκώνοντας το μεγαλύτερο βάρος της κρίσης, τα συνήθη υποζύγια, όπως ονομάζονται, τους συνταξιούχους. Μάλιστα, από κάποιους ειπώθηκε ότι είναι η προνομιακή ομάδα του ΣΥΡΙΖΑ. Θα έλεγα ότι αυτή η ηλικιακή ομάδα είναι εκείνη που δημοσκοπικά - όσο οι δημοσκοπήσεις έχουν αξία - στην οποία η Νέα Δημοκρατία έχει μεγαλύτερη προνομιακή επιρροή. Παρ' ότι η κίνησή μας αυτή έχει δεχθεί κριτικές, θεωρούμε ότι είναι στη σωστή κατεύθυνση και βεβαίως η δαπάνη αυτή δεν προέρχεται από το πρωτογενές πλεόνασμα, αλλά, όπως έχει ειπωθεί και από άλλους, από την υπεραπόδοση των εσόδων, χωρίς να διακινδυνεύεται η επίτευξη του στόχου για το πρωτογενές πλεόνασμα που έχει συμφωνηθεί με τους θεσμούς. Εδώ βεβαίως υπάρχουν συγκρίσεις, τις οποίες καταθέσαμε και στις επιτροπές, με το κοινωνικό μέρισμα που είχε δώσει η κυβέρνηση Σαμαρά - Βενιζέλου, το οποίο ουσιαστικά είχε ρίξει στα βράχια τον στόχο του πρωτογενούς πλεονάσματος του 2014, αφού ουσιαστικά εγγράφηκε σε αυτόν τον προϋπολογισμό και όχι στο πλεόνασμα του 2013. Όμως, αυτά είναι πλέον ιστορία. Πράγματι, η ευρωπαϊκή και η παγκόσμια οικονομική κρίση και οι επιβεβλημένες πολιτικές της λιτότητας από αυτούς που υλοποιούν τις νεοφιλελεύθερες πολιτικές εδώ και πολλά χρόνια έχουν δημιουργήσει πολύ αυξημένο κίνδυνο φτώχειας - αυτός είναι ο σωστός ορισμός, έχει δίκιο ο κ. Τζαβάρας - και έχουν οδηγήσει το κοινωνικό κράτος σε κατάρρευση. Πόσος είναι αυτός ο αριθμός των νοικοκυριών στη χώρα μας; Περίπου εννιακόσιες χιλιάδες. Και ο πληθυσμός που βρίσκεται σε κίνδυνο φτώχειας είναι στο 35,7%. Δυστυχώς, πολύ αυξημένη είναι και η παιδική φτώχεια, με τη χώρα μας να είναι στην τρίτη θέση στην καταγεγραμμένη φτώχεια στην Ευρωπαϊκή Ένωση μετά τη Βουλγαρία και τη Ρουμανία. Όμως, εδώ ακούστηκαν και μια σειρά από ανακρίβειες, ότι το ποσοστό αυτό αυξήθηκε επί Κυβέρνησης ΣΥΡΙΖΑ. Αυτό δεν ανταποκρίνεται στην πραγματικότητα. Τα στοιχεία της ΕΛΣΤΑΤ, τα οποία θα καταθέσω στα Πρακτικά, καταδεικνύουν πως το ποσοστό του πληθυσμού σε κίνδυνο φτώχειας ή κοινωνικό αποκλεισμό τα έτη 2009 και 2010 ήταν στο επίπεδο του 27,7% και μέχρι το 2014 επί κυβερνήσεων ΠΑΣΟΚ και Νέας Δημοκρατίας εκτοξεύθηκε στο 36%. Και βεβαίως, απολογούμαστε γιατί το 2015 παραμένει σε υψηλά επίπεδα, αν και παρατηρείται μια μικρή μείωση. Δεν τα καταφέραμε ακόμα και γι' αυτό νομοθετούμε σε αυτή την κατεύθυνση. Επιπρόσθετα, μας κατηγορείτε ότι δεν στηρίζουμε τη φτώχεια, αλλά ότι στηρίζουμε τους συνταξιούχους και όχι τους ανέργους, διότι επιλέξαμε να δώσουμε σε αυτή την κατηγορία το κοινωνικό μέρισμα. Να θυμίσω εδώ ότι το 2009 η ανεργία ήταν στο 9,5%, ενώ επί των ημερών σας άγγιξε το εκρηκτικό 27% με μαζική αναστροφή από μόνιμες θέσεις εργασίας σε θέσεις μερικής απασχόλησης, με καταστροφή οχτακοσίων τριάντα τριών χιλιάδων θέσεων εργασίας, ενώ έκλεισαν και τριακόσιες σαράντα χιλιάδες μικρές επιχειρήσεις. Εμείς τι καταφέραμε σε αυτόν τον ενάμιση χρόνο; Κάτι μικρό καταφέραμε, να ελαττώσουμε την ανεργία περίπου στο 23% - δεν επιχαίρουμε γι' αυτό - αλλά μέσα στο 2016 φαίνεται ότι το πρώτο ενδεκάμηνο είναι θετικό και διαμορφώνεται στις εκατόν είκοσι πέντε χιλιάδες εκατόν είκοσι οχτώ νέες θέσεις εργασίας, αποτελώντας την υψηλότερη επίδοση από το 2001. Επίσης, οι νέες προσλήψεις δείχνουν μια τάση αναστροφής στην καταστροφή μόνιμων θέσεων εργασίας με το 46% των θέσεων να είναι πλήρους απασχόλησης και όχι μερικής ή εκ περιτροπής. Αυτή η αύξηση της απασχόλησης στο 1,4% είναι μια από τις υψηλότερες επιδόσεις της Ευρωπαϊκής Ένωσης, πάνω από τον μέσο όρο των ευρωπαϊκών χωρών τόσο στην Ευρωζώνη, που είναι στο 1,2%, όσο και στην Ευρωπαϊκή Ένωση των «28», που είναι στο 1,1,%. Επίσης, επειδή εκφράζετε θέσεις με τις οποίες λίγο ή πολύ μας κατηγορείτε ότι συντηρούμε ένα παχύσαρκο δημόσιο σύστημα με διπλό προσωπικό, με διπλές υπηρεσίες, να πω εδώ ότι αυτό το οποίο προσπαθούμε να κάνουμε είναι να αναμορφώσουμε και να δημιουργήσουμε τις απολύτως απαραίτητες υπηρεσίες και φορείς με όσο το δυνατόν πιο διαφανείς διαδικασίες αξιοκρατίας, αλλά με γνώμονα τις ανάγκες λειτουργίας του κράτους προς όφελος των πολιτών. Και βεβαίως, εδώ να πω ότι για χρόνια πολλά - και αυτό είναι καταγεγραμμένο στη συλλογική μνήμη και συνείδηση απαράγραπτα - εσείς ακολουθούσατε αυτόν τον κανόνα, να ιδρύετε διευθύνσεις, φορείς, οργανισμούς, αρχές, ακόμη και τμήματα πανεπιστημίων, με στόχο, δυστυχώς, τις εξυπηρετήσεις «ημετέρων». Και ενδεικτικώς και γι' αυτό θα μου επιτρέψετε - επειδή έχει σηκωθεί πολύ ψηλά το θέμα - να καταθέσω το σύνολο των ειδικών συμβούλων στο Υπουργείο Υγείας, που είναι το μισό σε αριθμό από ό,τι αυτό που χρησιμοποιούσαν οι προηγούμενοι Υπουργοί της συγκυβέρνησης Νέας Δημοκρατίας και ΠΑΣΟΚ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Από τη μεριά μας, λοιπόν και παρά τις υποχωρήσεις - θα μου δώσετε ένα, δύο λεπτά ακόμα, κύριε Πρόεδρε - που έχουμε κάνει, ώστε να κρατήσουμε τη χώρα στην ευρωπαϊκή μας τροχιά, συνεχίζουμε να αγωνιζόμαστε για την αντιστροφή της κατάστασης και για την έξοδο της χώρας από το μνημονιακό πλαίσιο και την επιτροπεία, για ανάπτυξη με κοινωνικό πρόσημο και προστασία των ευάλωτων ομάδων. Και σε αυτή την κατεύθυνση θεσμοθετούμε και τον μηχανισμό με κριτήρια, ώστε να μπορούν οι υποψήφιοι να έχουν τη μέγιστη δυνατή ενημέρωση και οι ωφελούμενοι τη διαφάνεια και να αξιοποιήσουμε, βέβαια, την εμπειρία, την τεχνογνωσία, να πριμοδοτήσουμε την αντικειμενικότητα, τον σχεδιασμό, τη χρηστή διαχείριση και την ορθή κατανομή των διαθέσιμων πόρων. Σημειώνω, λοιπόν, ότι η λειτουργία αυτού του μηχανισμού θα επιτρέψει, φυσικά και την ορθή και αποτελεσματική και δίκαιη παροχή του Κοινωνικού Επιδόματος Αλληλεγγύης, όπως αποδείχθηκε και από την πιλοτική μελέτη η οποία ήδη έχει τελειώσει και έχει κριθεί ότι ήταν στη σωστή κατεύθυνση. Υπάρχουν και άλλες διαφορές στο ΚΕΑ, που βεβαίως δεν έχω τον χρόνο να τις αναπτύξω. Ειπώθηκε ότι δεν είναι απλώς επίδομα, αλλά ότι είναι ένα πρόγραμμα που δίνει τη δυνατότητα διασύνδεσης με πάρα πολύ σημαντικές υπηρεσίες προς τους ωφελούμενους, αλλά κυρίως ότι δίνει τη δυνατότητα σε ένα 10% των ανθρώπων που μπαίνουν εκεί για προσβασιμότητα στην αγορά εργασίας, για να σπάσει μέσω αυτής της διαδικασίας ο κύκλος της φτώχειας, υπενθυμίζοντας ότι το 1/3 των ανθρώπων που δικαιούνται το ΚΕΑ δεν είναι καν εγγεγραμμένοι στον ΟΑΕΔ, για να ξέρουν τα δικαιώματά τους. Στο νομοσχέδιο υπάρχουν και διατάξεις που αφορούν την εύρυθμη λειτουργία του ΕΦΚΑ, προσπαθώντας να μεριμνήσει για την ομαλή μετάβαση από το παλιό στο νέο καθεστώς, με στόχο να εξασφαλιστεί η μέγιστη δυνατή εξυπηρέτηση ασφαλισμένων και συνταξιούχων.
Ωραία. Βάλτε, όμως, μία τελεία τώρα.
Τελειώνω, κύριε Πρόεδρε. Σε ένα λεπτό, σας παρακαλώ. Ο στόχος είναι να βοηθήσει αυτή η διαδικασία και στην ομαλή καταβολή όλων αυτών που τόσα χρόνια δεν έχουν καταβληθεί, όπως των εφάπαξ, των συντάξεων που καθυστερούν κ.λπ.. Και βεβαίως και εδώ έχει γίνει κριτική, αλλά θα το αφήσω αυτό για αύριο και θα πω ότι υπάρχουν και τροπολογίες που είναι στη σωστή κατεύθυνση.
Και αύριο μέρα είναι.
Καταληκτικά σημειώνω ότι το κράτος πρέπει να έχει σοβαρή και σχεδιασμένη κοινωνική πολιτική και να μην εκχωρούνται οι αρμοδιότητές του στην κρατική ή ιδιωτική φιλανθρωπία, τις ΜΚΟ ή την Εκκλησία. Η υπεράσπιση και η διασφάλιση των βασικών δικαιωμάτων, που κάποιοι τα ονομάζουν αστικά δικαιώματα, τα οποία συνεχώς συρρικνώνονται και συμπιέζονται στον βωμό της κρίσης και της περικοπής των δαπανών, οδηγώντας μεγάλα στρώματα του πληθυσμού στη φτώχεια και στον κοινωνικό αποκλεισμό, αποτελούν υποχρέωση της πολιτείας. Μια αριστερή κυβέρνηση, παρά τις δυσκολίες, οφείλει να προσπαθεί διαρκώς στην κατεύθυνση αυτή. Γι' αυτό και σας καλώ να υπερψηφίσετε το νομοσχέδιο. Ευχαριστώ πολύ.
Πριν δώσω τον λόγο στην κυρία Υπουργό, έχει τον λόγο κατ' απόλυτη εξαίρεση για δύο λεπτά ο κ. Δημοσχάκης, για να προτείνει κάτι στην Υπουργό.
Βεβαίως, κύριε Πρόεδρε. Το να καταργούνται υπηρεσίες χάριν της αναδιάρθρωσης υπηρεσιών, οργανισμών και σωμάτων και της νέας δομής αυτών σε νομούς της χώρας αποτελεί σήμερα ατύχημα για τις τοπικές κοινωνίες της υπαίθρου, αλλά και τις οικονομίες αυτών και όχι μόνο. Το να καταργούνται υπηρεσίες στις παραμεθόριες περιοχές, όπως είναι ο Έβρος σε απόσταση 500 μέτρων από τα ποτάμια σύνορά μας με την εξ ανατολών γειτονική χώρα, αποτελεί πράξη κατάργησης εκ προθέσεως εν λειτουργία προωθημένων μονάδων προκάλυψης, με ό,τι αυτό συνεπάγεται για την περιοχή και για τη χώρα μας.
Αυτό έχει σχέση με το συζητούμενο νομοσχέδιο;
Έχει, κύριε Πρόεδρε. Τελευταία καταργήθηκαν υπηρεσίες στον Έβρο. Σήμερα για πρώτη φορά δέχθηκα επιστολή - πρόταση των πενήντα τεσσάρων υπαλλήλων του καταστήματος ΙΚΑ Αλεξανδρούπολης, με την οποία ζητούν να γίνει η έδρα της διεύθυνσης του υπό σύσταση Περιφερειακού Ελεγκτικού Κέντρου Ασφάλισης, του γνωστού ΠΕΚΑ, όπως περιγράφει ο νόμος, στην πρωτεύουσα του Νομού Έβρου, στην Αλεξανδρούπολη, και την οποία στηρίζουν θεσμικοί παράγοντες της Αλεξανδρούπολης και του Νομού Έβρου. Όπως τονίζουν στην επιστολή - δήλωσή τους οι πενήντα τέσσερις υπάλληλοι - και πράγματι καινοτόμα και ευρηματικά - , οι συναλλασσόμενοι θα πρέπει να διανύσουν από το τρίγωνο του Νομού Έβρου, από το Ορμένιο, 190 χιλιόμετρα για να φτάσουν στην Αλεξανδρούπολη. Η επόμενη απόσταση μέχρι το άκρον της Περιφέρειας της Ανατολικής Μακεδονίας και Θράκης είναι 160 χιλιόμετρα. Συνεπώς, η Αλεξανδρούπολη και χιλιομετρικά, αλλά και από πλευράς κτηριακών υποδομών και υπαλλήλων, προσφέρεται για να ιδρύσετε εκεί αυτό το κέντρο. Νομίζω ότι είμαι σαφής και το αίτημά μας είναι αιτιολογημένο. Ευχαριστώ, κύριε Πρόεδρε.
Ευχαριστούμε, κύριε Δημοσχάκη. Η κυρία Υπουργός έχει τον λόγο.
Φαντάζομαι ότι αυτό που μόλις αναφέρθηκε θα το συζητήσουμε αύριο με βάση και την άποψη του αρμόδιου Υφυπουργού, γιατί πρόκειται για το ΕΦΚΑ. Κύριε Πρόεδρε, δικαιούμαι δεκαοκτώ λεπτά απ' ό,τι με ενημέρωσε ο κ. Κακλαμάνης το πρωί.
Μπορεί να μη τα χρειαστείτε.
Ναι, μπορεί.
Πού το ξέρετε;
Είπα ό,τι είναι, γιατί βάλατε δέκα λεπτά, εσείς που ξέρετε. Όμως κατά τη διαδικασία…
Εγώ δεν σας αδικώ στον χρόνο εκεί. Μιλήστε τώρα και βλέπουμε. Δεν αδικούμε κανέναν.
Έχει μιλήσει ξανά η κυρία Υπουργός.
Έβαλα δέκα λεπτά. Τέρμα! Τέλειωσε! Πάει!
Είναι δυνατόν; Μισό λεπτό. Δεν παζαρεύουμε.
Σας παρακαλώ. Τελείωσε είπαμε. Συνεχίστε!
Για ακούστε με. Ξέρετε πολύ καλά τη διαδικασία. Με ενημέρωσε το πρωί ο Πρόεδρος ότι και οι δύο Υπουργοί, και εγώ και ο κ. Πετρόπουλος, έχουμε τη δυνατότητα να απαντήσουμε μετά.
Ο Προεδρεύων τώρα σας ενημερώνει ότι έχετε δέκα λεπτά, κυρία Υπουργέ.
Ε, μα, πώς θα γίνει τώρα; Δεν θα παραδώσω.
Μα, ήδη φάγαμε δύο λεπτά.
Όχι, κύριε Πρόεδρε. Αυτή τη στιγμή εγώ δεν κάνω…
Κύριε Πρόεδρε, εμείς οι εισηγητές δεν δευτερολογήσαμε. Τότε θέλουμε κι εμείς δευτερολογία.
Ωραία. Να κάνετε.
Σας παρακαλώ τώρα. Τέλειωσε. Δεν θα ανακυκλώσουμε τη διαδικασία. Δεν γίνεται αυτό το πράγμα. Κυρία Υπουργέ, συνεχίστε σας παρακαλώ.
Ο Κανονισμός λέει για δευτερολογία.
Έτσι γίνεται πάντα. Αν έχετε τώρα καινούργια πράγματα, να μου τα πείτε.
Τι είπατε; Δεν άκουσα.
Κύριε Πρόεδρε, πρώτον, θέλω να ζητήσω συγγνώμη από εσάς, αλλά και από όλους τους συναδέλφους εδώ, διότι προηγουμένως παρασύρθηκα από αναξιοπρεπή συμπεριφορά θεσμικού παράγοντα της Αξιωματικής Αντιπολίτευσης και απάντησα. Είναι λάθος να απαντάς σε παρεμβάσεις που ρίχνουν το επίπεδο του Κοινοβουλίου και γίνονται στοχευμένα με εξωφρενικές κατηγορίες, ακολουθώντας, προφανώς, τη γκεμπελική ρήση - εννοώ τον Γκέμπελς, τον υπουργό του Χίτλερ - «συκοφαντείτε, συκοφαντείτε, κάτι θα μείνει». Ζητώ, λοιπόν, συγγνώμη. Δεύτερον, θα αναφερθώ στους δείκτες της φτώχειας και στη σελίδα 166 της έκθεσης του Διοικητή της Τράπεζας της Ελλάδος για το έτος 2015, που κατέθεσε ο κ. Βρούτσης. Είναι μία από τις γνωστές λαθροχειρίες που γίνονται. Δηλαδή, ο κ. Βρούτσης δεν κατέθεσε τις σελίδες 164 και 165, τις οποίες και θα καταθέσω, και κατέθεσε μόνο τη σελίδα 166. Θα καταθέσω τώρα στα Πρακτικά και τις δύο αυτές σελίδες και θα σας εξηγήσω τι έχει συμβεί. [[Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πρώτον, η Τράπεζα της Ελλάδος χρησιμοποιεί τη EUROMOD, όσον αφορά στα θέματα και τους δείκτες της φτώχειας. Η EUROMOD κάνει τις εκθέσεις της με βάση την άποψη πολιτών στα θέματα και όχι με βάση τα στοιχεία της ΕΛΣΤΑΤ, της EUROSTAT ή κανενός άλλου από όσους καθορίζουν τους δείκτες. Συγχρόνως, στις προηγούμενες σελίδες, που μόλις κατέθεσα, η ίδια η Τράπεζα της Ελλάδος αναφέρει ότι στις εκτιμήσεις της δεν συμπεριέλαβε το πρόγραμμα καταπολέμησης της ανθρωπιστικής κρίσης. Δηλαδή, αυτά δεν ρωτήθηκαν ούτε καν ρωτήθηκαν αν είχαν ελάφρυνση. Αντ' αυτού, λοιπόν, καταθέτω την έκθεση της ΕΛΣΤΑΤ για τον πληθυσμό σε κίνδυνο φτώχειας ή κοινωνικού αποκλεισμού του έτους 2015, που έγινε στις 23-6-2016. Τι λέει εκεί; Ακριβώς τα ανάποδα από αυτά που μόλις είπαν. Είναι απίθανη αυτή η λαθροχειρία της Αξιωματικής Αντιπολίτευσης που θέλει να γίνει και κυβέρνηση με ψέματα! Μόνο με ψέματα! Εκεί, λοιπόν, τι αναφέρεται; Αναφέρεται ότι ο πληθυσμός σε κίνδυνο φτώχειας ή κοινωνικού αποκλεισμού το 2012 ήταν 34,6%, το 2013 ήταν 35,7%, το 2014 ήταν 36% και το 2015, περί ου ο λόγος, ήταν 35,7%. Δηλαδή, έπεσε. Είναι για να υπερηφανευόμαστε; Είναι για να λυπούμαστε. Αλλά όχι και τέτοια σπέκουλα! Το καταθέτω, λοιπόν, και αυτό να ενημερωθεί η Αξιωματική Αντιπολίτευση. [[Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα, είναι τα γνωστά αυτά, επίσης, που είπατε για τα 3,5% πλεονάσματα, τα οποία υπογράψαμε. Πρώτον, αυτό που δώσατε δεν ήταν αυτό που υπέγραψε η ελληνική Κυβέρνηση. Άλλο ψεύδος και λαθροχειρία! Ήταν ένα ραπόρτο της Κομισιόν.Δηλαδή, εκεί γίνεται η εκτίμηση της Κομισιόν ότι θα υπάρχουν πρωτογενή πλεονάσματα 3,5%. Υπάρχει, όμως, άλλη έκθεση συμμόρφωσης, αυτή τη φορά του ΔΝΤ, η οποία αναφέρει πρωτογενή πλεονάσματα 1,5% για τα επόμενα χρόνια. Αυτά τα κείμενα δεν είναι δεσμευτικά για την ελληνική Κυβέρνηση, ούτε το 3,5% της Κομισιόν ούτε το 1,5% του ΔΝΤ. Το ξέρετε καλά. Δεν υπογράφηκαν από την ελληνική Κυβέρνηση, αλλά είναι μόνιμα αυτή η ιστορία που κάνετε και για την οποία επιμένετε.
Ποια υπογράψατε;
Δυστυχώς, μ' αυτή τη συμφωνία ψευδών - διότι δεν πρόκειται για συμφωνία αλήθειας αυτή που έχετε κάνει, αλλά περί συμφωνίας ψεύδους - δεν ξέρω πόσο μπροστά θα πάτε, γιατί το ψέμα έχει εντελώς κοντά ποδάρια. Όσον αφορά τη φασαρία που κάνατε άπαντες, από την Αξιωματική Αντιπολίτευση διά του Αντιπροέδρου της όσο και από τη Δημοκρατική Συμπαράταξη κ.λπ., έχω μείνει κατάπληκτη. Όμως, όταν θυμήθηκα τι είχε συμβεί πάλι σε ανάλογο νομοσχέδιο το 2015 για την ανθρωπιστική κρίση στο οποίο ήμουν εισηγήτρια, κατάλαβα ότι είναι μια μόνιμη επωδός. Θυμάστε ακριβώς τι έγινε τότε; Τότε δεν βγήκε ο Κοστέλο και είπε ότι είναι μονομερής πράξη της Κυβέρνησης ο νόμος για την ανθρωπιστική κρίση; Δεν ετοιμαστήκατε να φύγετε σύμπασα τότε η Αντιπολίτευση; Δεν ήρθατε ξανά, εν πάση περιπτώσει και ψηφίσατε τον νόμο και τίποτα βεβαίως δεν έγινε; Ψυχραιμία, λοιπόν! Σας παρακαλώ να δείξετε ψυχραιμία. Και σ' αυτό θα απαντήσουμε. Αυτή η ιστορία είναι μια γνωστή ιστορία των δανειστών. Είμαστε σταθεροί σε αυτά που κάνουμε. Θα ψηφιστούν τα μέτρα αύριο από το Κοινοβούλιο και θα δείτε ότι πάλι δεν θα συμβεί τίποτα στο μέλλον. Ας πούμε δυο λόγια για το νομοσχέδιο. Ήταν αμαρτία όλη αυτή η έκρηξη σήμερα, διότι ξέρετε ότι όταν σε τελευταία ανάλυση τα κόμματα συμφωνούν να ψηφίσουν ένα νομοσχέδιο, κάπως πρέπει να δημιουργηθεί ένταση, κάπως πρέπει να βρεθεί ότι είμαστε «οι αυθεντικοί» και «οι ψεύτες», ότι είμαστε «οι ανίκανοι» και «οι ικανοί». Γι' αυτό, βεβαίως, αντί να έχετε το θάρρος να καταψηφίσετε ένα νομοσχέδιο και να τελειώνουμε, κάνετε μια τεχνητή πόλωση. Εντάξει. [[Στο σημείο αυτό κτυπάει προειδοποιητικά το κουδούνι λήξεως του χρόνου της κυρίας Αναπληρώτριας Υπουργού]] Πρέπει, όμως, να σας πω τα εξής: Το τι ήθελε να κάνει αυτός ο μηχανισμός και πώς συνδέεται με τις πολιτικές της Ευρωπαϊκής Ένωσης ως προς τα ΕΣΠΑ, το είπα με πάσα ειλικρίνεια. Εμείς δεν κρυβόμαστε ποτέ πίσω από το δάκτυλό μας. Όμως, πέρα από το τι ήταν υποχρέωση της χώρας, τι κάνουμε εμείς με αυτό το νομοσχέδιο; Μήπως, αν δεν το έχετε καταλάβει, πρέπει να το ξανασκεφτείτε; Αυτό το νομοσχέδιο δεν κάνει απλώς έναν μηχανισμό, αλλά αποκαθιστά τον δημόσιο χαρακτήρα του προνοιακού κράτους. Καλά το κατάλαβε το Ποτάμι που είναι κατά όλων, κάθε έννοιας δημοσίου. Αυτό θέλει νομικά πρόσωπα ιδιωτικού δικαίου, θέλει εταιρείες ή δεν θέλει καθόλου δημόσιο.
Εμείς είμαστε κατά της διαφθοράς και του μπάχαλου στο δημόσιο.
Πολύ καλά το κατάλαβε και καλά θα κάνει να το καταψηφίσει. Όμως, δεν κατάλαβα γιατί το ΚΚΕ που είναι υπέρ του δημόσιου χαρακτήρα της κοινωνικής προστασίας δεν το ψηφίζει, όταν η μόνη περίπτωση για να φτιάξουμε δημόσιο ισχυρό για να μπορεί να ελέγχει την κοινωνική προστασία, ήταν αυτό που κάναμε εμείς. Δηλαδή, πράγματι από ένα κράτος κοινωνικής προστασίας διαλυμένο, από μια διοίκηση διαλυμένη, πενήντα τέσσερις μόνο υπάλληλοι υπηρετούν στην πρόνοια σήμερα. Αυτοί κάνουν οτιδήποτε είναι στο δικό μας χαρτοφυλάκιο. Βεβαίως, τους ενισχύουμε με τριάντα εννέα από μετατάξεις και από μετακινήσεις. Βεβαίως, λαμβάνουμε υπ' όψιν τον νόμο που ψηφίσαμε, αλλά αυτός θα εφαρμοστεί τον Απρίλιο. Μέχρι τότε θα έχουν στελεχωθεί σύννομα όλες οι υπηρεσίες. Πρώτον, αυτό δεν το θέλουμε; Δεν θέλουμε δηλαδή να έχουμε ισχυρό κράτος το οποίο μπορεί με ανθρώπους να ελέγχει την κατάσταση; Θέλουμε να είναι στα χέρια των φιλανθρωπικών σωματείων; Θέλουμε να είναι στα χέρια των ΜΚΟ; Δεύτερον, ξέρατε πολύ καλά ότι ο μηχανισμός δεν μπορούσε να λειτουργήσει εάν δεν υπήρχαν στην τοπική αυτοδιοίκηση ισχυρές κοινωνικές υπηρεσίες. Το ξέρετε. Όλοι το ξέρετε. Αυτό κάνουν τα κέντρα κοινότητας. Επτακόσιοι είκοσι άνθρωποι, με διαδικασίες ΑΣΕΠ - θέλετε, δεν θέλετε - , θα είναι εκείνοι οι πρώτοι άνθρωποι οι οποίοι θα δίνουν όλες τις πληροφορίες σήμερα, από τη στιγμή που θα στηθεί όλος ο μηχανισμός και θα τελειώσουν οι πελατειακές σχέσεις, τις οποίες οικοδομήσατε τα δύο κόμματα που κυβερνήσατε επί σαράντα χρόνια. Αυτό κάνατε. Δεν θέλατε να έχουν όλοι οι Έλληνες πολίτες την πληροφορία. Θέλατε να πηγαίνουν στους Βουλευτές, θέλατε να πηγαίνουν στους δημάρχους, να πηγαίνουν στους Υπουργούς και έτσι να εξασφαλίζεται μια μεγάλη πελατεία. Αυτό έγινε. Και καλά, καταλαβαίνω το να το λέει το Ποτάμι αυτό το πράγμα, αλλά να μην το θεωρεί το ΚΚΕ σημαντικό, δεν το καταλαβαίνω!
Μιλάτε εσείς για πελατειακό κράτος, για κομματικό κράτος; Έλεος!
Θα στήσουμε, λοιπόν, το δημόσιο προνοιακό κράτος. Θα το στήσουμε. Είναι αφορμή αυτός ο μηχανισμός. Αυτό πρέπει να το καταλάβουμε όλοι καλά. Η δε πλατφόρμα η οποία συνδέει Κυβέρνηση με κέντρα κοινότητας από το πρωί μέχρι το βράδυ κάθε μέρα online, δίνει όλες τις πληροφορίες στην Κυβέρνηση, όπως τις δίνει στην περιφέρεια και όπως τις δίνει και στους δήμους. Έτσι, κανείς πια δεν θα μπορεί να κοροϊδεύει κανέναν, ούτε να κρύβεται. Έχει σημασία αυτός ο μηχανισμός. Είναι ακριβώς όλη η αντίληψή μας για το δημόσιο προνοιακό κράτος, για τη δημόσια κοινωνική προστασία. Είναι εργαλείο σημαντικό. Γι' αυτό καταλαβαίνω οποιεσδήποτε αντιδράσεις. Όμως, δεν καταλαβαίνω πώς οι άνθρωποι που θέλουν τον δημόσιο τομέα ισχυρό, που θέλουν πράγματι οι Έλληνες πολίτες να μη χρειάζονται πια κανέναν μεσολαβητή και με αξιοπρέπεια να πηγαίνουν να μαθαίνουν όλα τους τα δικαιώματα, πώς αυτοί σήμερα μπορεί να μην ψηφίσουν αυτόν τον μηχανισμό. Γιατί βεβαίως είναι πολύ εύκολο να λες ότι το κόμμα μου μοίρασε φρούτα στους Έλληνες φτωχούς, αντί να ξέρει ο φτωχός άνθρωπος ότι τα δικαιούται, ότι θα τα πάρει με συγκεκριμένη διαδικασία, ότι του οφείλονται και θα τα πάρει. Αυτή είναι η μεγάλη διαφορά αυτού του μηχανισμού. Όμως θα επανέλθουμε και αύριο, για να μη σας κουράζω, κύριε Πρόεδρε.
Για να κουράζομαι είμαι εγώ, κυρία Υπουργέ, δεν είμαι για να ξεκουράζομαι.
Κύριε Πρόεδρε, θα ήθελα τον λόγο. Ανέφερε πέντε φορές το Ποτάμι.
Και το ΚΚΕ δεκαπέντε, κύριε Πρόεδρε!
Τέλειωσε ο χρόνος, κύριε Αμυρά και κύριε Κατσώτη. Έχω κάτι πολύ σημαντικό να ανακοινώσω. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τέσσερις εκπαιδευτικοί συνοδοί τους από το 7ο Γυμνάσιο Αγρινίου. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Είμαστε συμπατριώτες!
Για αυτό ήταν σημαντικό;
Είναι αυταπόδεικτα σημαντικό. Κυρίες και κύριοι συνάδελφοι, θα ήθελα, επίσης, να ανακοινώσω στο Σώμα ότι οι Υπουργοί Περιβάλλοντος και Ενέργειας, Εσωτερικών, Οικονομικών, Δικαιοσύνης, Διαφάνειας και Ανθρωπίνων Δικαιωμάτων, Υποδομών και Μεταφορών και οι Αναπληρωτές Υπουργοί Οικονομίας και Ανάπτυξης, Περιβάλλοντος και Ενέργειας και Οικονομικών κατέθεσαν στις 14-12-2016 σχέδιο νόμου: «Χωρικός σχεδιασμός - βιώσιμη ανάπτυξη». Το ως άνω σχέδιο νόμου έχει χαρακτηρισθεί από την Κυβέρνηση ως επείγον και παραπέμπεται στην αρμόδια Διαρκή Επιτροπή. Κηρύσσεται περαιωμένη η συζήτηση επί της αρχής του νομοσχεδίου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85) και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Όχι.
Ναι.
Όχι.
Όχι.
Ναι.
Η Ένωση Κεντρώων απουσιάζει. Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85) και άλλες διατάξεις» έγινε δεκτό επί της αρχής κατά πλειοψηφία. Κύριοι συνάδελφοι, έχουν διανεμηθεί τα Πρακτικά της Τρίτης 25 Οκτωβρίου 2016, της Δευτέρας 31 Οκτωβρίου 2016 και της Τετάρτης 2 Νοεμβρίου 2016 και ερωτάται το Σώμα αν τα επικυρώνει.
Συνεπώς τα Πρακτικά της Τρίτης 25 Οκτωβρίου 2016, της Δευτέρας 31 Οκτωβρίου 2016 και της Τετάρτης 2 Νοεμβρίου 2016 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.57΄ λύεται η συνεδρίαση για αύριο, ημέρα Πέμπτη 15 Δεκεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: συνέχιση της συζήτησης και ψήφιση επί των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για την Κοινωνική Αλληλεγγύη και Εφαρμοστικές Διατάξεις του ν.4387/2016 (Α΄ 85) και άλλες διατάξεις».